(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΔ΄

Τρίτη, 21 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επίκαιρων ερωτήσεων της Τετάρτης 22 Ιουνίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Ενσωμάτωση της Οδηγίας 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413 του Συμβουλίου και λοιπές επείγουσες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΒΙΤΣΑΣ Δ. , σελ.
 ΚΑΚΛΑΜΑΝΗΣ Ν. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΑΦΙΛΗΣ Α. , σελ.
 ΨΥΧΟΓΙΟΣ Γ. , σελ.

Β. Επί του σχεδίου νόμου του Υπουργείου Δικαιοσύνης:
 ΑΔΑΜΟΠΟΥΛΟΥ Α. , σελ.
 ΒΕΛΟΠΟΥΛΟΣ Κ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΔΗΜΟΣΧΑΚΗΣ Α. , σελ.
 ΘΕΟΧΑΡΗΣ Θ. , σελ.
 ΚΑΜΙΝΗΣ Γ. , σελ.
 ΚΑΠΠΑΤΟΣ Π. , σελ.
 ΚΑΤΣΑΝΙΩΤΗΣ Α. , σελ.
 ΚΕΛΕΤΣΗΣ Σ. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΟΤΡΩΝΙΑΣ Γ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΤΣΗΡΑΣ Γ. , σελ.
 ΛΑΠΠΑΣ Σ. , σελ.
 ΛΙΑΚΟΥΛΗ Ε. , σελ.
 ΛΙΟΥΠΗΣ Α. , σελ.
 ΛΟΒΕΡΔΟΣ Α. , σελ.
 ΜΑΡΑΒΕΓΙΑΣ Κ. , σελ.
 ΜΗΤΑΡΑΚΗΣ Π. , σελ.
 ΜΟΥΛΚΙΩΤΗΣ Γ. , σελ.
 ΜΠΑΚΑΔΗΜΑ Φ. , σελ.
 ΜΥΛΩΝΑΚΗΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΗΛΙΟΥ Γ. , σελ.
 ΠΑΠΑΚΩΣΤΑ - ΠΑΛΙΟΥΡΑ Α. , σελ.
 ΠΑΠΠΑΣ Ι. , σελ.
 ΠΑΦΙΛΗΣ Α. , σελ.
 ΡΑΠΤΗ Ε. , σελ.
 ΤΟΛΚΑΣ Ά. , σελ.
 ΤΣΙΑΡΑΣ Κ. , σελ.
 ΧΗΤΑΣ Κ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΔ΄

Τρίτη 21 Ιουνίου 2022

Αθήνα, σήμερα στις 21 Ιουνίου 2022, ημέρα Τρίτη και ώρα 9.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ενσωμάτωση της Οδηγίας (ΕΕ) 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (L 123) και λοιπές επείγουσες διατάξεις».

Η Διάσκεψη των Προέδρων αποφάσισε στη συνεδρίασή της στις 16 Ιουνίου 2022 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και ως συνήθως μέχρι το τέλος της ομιλίας του δεύτερου εισηγητή.

Υπάρχει κάποια αντίρρηση; Όχι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, μπορώ να έχω τον λόγο πριν ξεκινήσουν οι εισηγητές, για να ενημερώσω το Σώμα;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Θέλω να ενημερώσω τις κυρίες και τους κυρίους συναδέλφους για μια νομοτεχνική βελτίωση η οποία αφορά στα επίμαχα ζητήματα τα οποία συζητήσαμε εκτενώς κατά τη διάρκεια των επιτροπών και βεβαίως μιλάμε για το άρθρο 41, δηλαδή το άρθρο 349 του Κώδικα Πολιτικής Δικονομίας, όπου μετά από συνεννόηση, όπως είχα προαναγγείλει, τόσο με την Πρόεδρο της Ένωσης Δικαστών και Εισαγγελέων όσο και με τον Πρόεδρο της Ολομέλειας των Δικηγορικών Συλλόγων, νομίζω ότι βρήκαμε τον κοινό τόπο ούτως ώστε να μην υπάρχουν ζητήματα και βεβαίως η ουσία της συγκεκριμένης ρύθμισης περί του περιορισμού των αναβολών να ισχύει ακριβώς.

Έτσι, λοιπόν, στη νομοτεχνική βελτίωση πρώτον, προστίθενται και οι ιατροί πρωτοβάθμιας φροντίδας υγείας ως αρμόδιοι για την πιστοποίηση του σοβαρού λόγου υγείας που αποτελεί λόγο αναβολής. Η προσθήκη αυτή κρίθηκε επιβεβλημένη προκειμένου στις περιπτώσεις που είναι ανέφικτη ή αδύνατη η μετάβαση ασθενούς σε νοσηλευτικό ίδρυμα ή ιατρό του δημοσίου να δύναται η ασθένειά του να βεβαιωθεί και από θεράποντα ιατρό που φέρει σχετική πιστοποίηση από το πρωτοβάθμιο εθνικό δίκτυο υγείας.

Δεύτερον, οριοθετείται η προθεσμία για τον προσδιορισμό της μετ’ αναβολής δικασίμου στον συντομότερο δυνατό χρόνο, το ανώτατο όριο του οποίου δεν μπορεί να υπερβεί τους οκτώ μήνες. Λαμβανομένων υπ’ όψιν των ειδικών συνθηκών υπερφόρτωσης των πινακίων ένεκα της πανδημίας, αλλά και των ιδιαίτερων χαρακτηριστικών πολυπρόσωπων δικών, προβλέπεται η κατ’ εξαίρεση υπέρβαση της ανωτέρω προθεσμίας.

Και, τρίτον, προκρίνεται η δυνατότητα κατ’ εξαίρεση υποβολής πλέον του ενός αιτήματος της αναβολής της δίκης λόγω συμμετοχής του συνηγόρου υπεράσπισης ή υποστήριξης της κατηγορίας σε άλλη δίκη στις περιπτώσεις εκείνες και μόνο που το κώλυμα του συνηγόρου προέκυψε σε χρονικό μεταγενέστερο της πρώτης αναβολής. Δηλαδή, η εξαίρεση αυτή κρίθηκε σκόπιμη για να καλυφθεί η περίπτωση ο ταυτόχρονος με την μετ’ αναβολή δικάσιμο προσδιορισμός άλλης δίκης να έλαβε χώρα σε χρόνο μεταγενέστερο της πρώτης αναβολής, χωρίς φυσικά την υπαιτιότητα του δικηγόρου.

Αυτά νομίζω ότι ήταν αυτονόητα, κατά κάποιον τρόπο, θέματα ή ζητήματα τα οποία προφανώς και γίνονται δεκτά. Τα λέω αυτά προς ενημέρωση των συναδέλφων προκειμένου να αναπτύξουν και την επιχειρηματολογία τους κατά τη διάρκεια των αγορεύσεών τους. Θα καταθέσω αργότερα και τη σχετική νομοτεχνική βελτίωση.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Καλείτε, λοιπόν, στο Βήμα ο γενικός εισηγητής της Νέας Δημοκρατίας κ. Ιωάννης Παππάς και παρακαλώ να ανοίξει το σύστημα της ηλεκτρονικής εγγραφής.

Κύριε Παππά, έχετε τον λόγο για δεκαπέντε λεπτά.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, συζητούμε σήμερα το σχέδιο νόμου του Υπουργείου Δικαιοσύνης σχετικά με την ενσωμάτωση της οδηγίας 2019/713 του Ευρωπαϊκού Κοινοβουλίου και του Συμβουλίου της 17ης Απριλίου του 2019 για την καταπολέμηση της απάτης και της πλαστογραφίας μέσω πληρωμής πλην των μετρητών και την αντικατάσταση της απόφασης-πλαίσιο 413 του Συμβουλίου.

Κάθε νομοσχέδιο το οποίο εισάγεται προς ψήφιση στην Ολομέλεια, απηχεί μια πολιτική στόχευση και είναι άμεσα συνυφασμένο με την εντολή που έλαβε από τον ελληνικό λαό η Νέα Δημοκρατία και ο Κυριάκος Μητσοτάκης. Είναι, όμως, άμεσα συνυφασμένο και με την πραγματικότητα και τον ρεαλισμό, τουλάχιστον όπως εμείς τα αντιλαμβανόμαστε.

Διανύουμε μια περίοδο που χαρακτηρίζεται από κρίσεις. Την κρίση του πολέμου της Ρωσίας με την Ουκρανία, την κρίση στις σχέσεις μας με την Τουρκία και την αυξανόμενη προκλητικότητα της, την κρίση της ενέργειας και του υψηλού κόστους και τέλος, την κρίση της πανδημίας που δεν πρέπει να ξεχνάμε ότι είναι παρούσα.

Μέσα σε αυτό το περιβάλλον η Κυβέρνηση του Κυριάκου Μητσοτάκη και της Νέας Δημοκρατίας αναλαμβάνει συνέχεια πρωτοβουλίες. Πρόσφατα για την ενεργειακή κρίση νομοθέτησε την επιστροφή του 60% των αυξήσεων στο ηλεκτρικό ρεύμα και τους λογαριασμούς Δεκεμβρίου - Μαΐου με όριο τα 600 ευρώ. Η πλατφόρμα Power Pass για την υποβολή αιτήσεων επιστροφής του 60% των αυξήσεων σε ηλεκτρικό ρεύμα δέχεται ήδη αιτήσεις. Ανακοινώθηκε χθες από τον αρμόδιο Υπουργό Ενέργειας και το πρόγραμμα και το ποσό για την επιδότηση αντικατάστασης ηλεκτρικών συσκευών. Επίσης, η Κυβέρνηση ανέλαβε πρωτοβουλία για τη νέα γενναία επιδότηση καυσίμων που θα γίνει και θα την ακούσουμε σύντομα.

Η πρόσφατη απόφαση του Eurogroup για έξοδο της Ελλάδας από την ενισχυμένη εποπτεία κλείνει τον επώδυνο κύκλο που άνοιξε πριν από δώδεκα χρόνια, ενώ ανοίγει τον δρόμο για τον μεγάλο αυτόν εθνικό στόχο ανάκτησης της επενδυτικής βαθμίδας. Η απόφαση του Eurogroup σηματοδοτεί την επιστροφή της Ελλάδας σε ευρωπαϊκή κανονικότητα. Αναγνωρίζει τις μεγάλες θυσίες της ελληνικής κοινωνίας, αλλά και τη μεταρρυθμιστική ατζέντα της Κυβέρνησης.

Στα ελληνοτουρκικά η Κυβέρνηση αντιμετωπίζει την τουρκική προκλητικότητα με στιβαρότητα, σοβαρότητα και ψυχραιμία, όχι με υποχωρητικότητα, ούτε με συμβιβασμούς και κυρίως χωρίς να μασάει τα λόγια της. Η προσήλωση της Ελλάδας στο Διεθνές Δίκαιο και στις διεθνείς συνθήκες είναι αδιαπραγμάτευτη.

Η διεθνής κοινότητα είναι με την Ελλάδα και πλέον όλο και περισσότεροι αντιλαμβάνονται τα αδιέξοδα των πολιτικών που είχαν ακολουθήσει στο παρελθόν.

Παράλληλα, η αποτρεπτική ισχύς της χώρας μας ενισχύεται σημαντικά. Η Κυβέρνηση υπέγραψε συμφωνίες οι οποίες προκάλεσαν αντιδράσεις, συμφωνίες κεφαλαιώδους σημασίας και κάποιοι εδώ μέσα επέλεγαν τότε να ασχοληθούν με το Σαχέλ, για να μη σχολιάσω την ευκολία με την οποία ορισμένοι πέφτουν θύματα της τουρκικής προπαγάνδας για το μεταναστευτικό και, μάλιστα, δυστυχώς την αναπαράγουν.

Κυρίες και κύριοι Βουλευτές, το προτεινόμενο σχέδιο νόμου του Υπουργείου Δικαιοσύνης, το οποίο συζητούμε σήμερα, εκτός από το γεγονός ότι ενσωματώνει ευρωπαϊκές οδηγίες, αποτελεί ένα εξαιρετικά σημαντικό νομοθέτημα για την κοινωνία και το πολίτευμά μας.

Υπάρχουν τρεις βασικές στοχεύσεις καθώς το σχέδιο νόμου αντιμετωπίζει προβλήματα και κενά τα οποία έχουν προκύψει από την εξέλιξη της ζωής και την ανάπτυξη της τεχνολογίας, πρωτοπορεί σε ευρωπαϊκό επίπεδο, αντιμετωπίζοντας μια σύγχρονη κοινωνική παθογένεια, με την οποία έχουμε όλοι προβληματιστεί εντόνως και συμβάλλει στο μέτρο του δυνατού της αντιμετώπισης του φαινομένου της καθυστέρησης απόδοσης δικαιοσύνης ενισχύοντας παράλληλα το αίσθημα εμπιστοσύνης προς τους λειτουργούς της δικαιοσύνης.

Κυρίες και κύριοι συνάδελφοι, θα ήθελα να εστιάσω σε τέσσερα συγκεκριμένα ζητήματα, τα οποία θεωρώ ότι είναι αναγκαία, πρωτοποριακά και σε κάποιες περιπτώσεις, παρά τις διαφωνίες που διατυπώθηκαν στις συνεδριάσεις της επιτροπής, θεωρώ ότι μπορούμε να βρούμε έναν κοινό τόπο και μας το έδωσε πριν από λίγο ο Υπουργός με τις νομοθετικές του ρυθμίσεις.

Το πρώτο σημείο είναι ολόκληρο το πρώτο μέρος του σχεδίου νόμου. Αντιμετωπίζει προβλήματα και κενά τα οποία έχουν προκύψει από την εξέλιξη της ζωής και την ανάπτυξη της τεχνολογίας. Όπως αναφέρεται και στο σχέδιο νόμου, στόχο έχει την αντιμετώπιση της απάτης, της πλαστογραφίας, της παραχάραξης και άλλων αξιόποινων πράξεων που αφορούν στα μέσα πληρωμής πλην μετρητών, προκειμένου να αναπτύσσεται ανεμπόδιστα η ψηφιακή οικονομία και να διευκολυνθεί η διάδοση της καινοτομίας στον τομέα των τεχνολογιών ή ψηφιακών πληρωμών. Η τάση που υπήρχε τα προηγούμενα χρόνια να μη γίνονται πληρωμές με μετρητά, αλλά με εναλλακτικούς τρόπους, εξελίχθηκε σε συνήθεια κατά τη διάρκεια της πανδημίας. Δυστυχώς, όμως, την ίδια πορεία ακολούθησαν και επιχειρούμενες απάτες και το συγκεκριμένο σχέδιο νόμου έρχεται να τις αντιμετωπίσει δυναμικά και δραστικά. Η υφιστάμενη νομοθεσία εκσυγχρονίζεται και προσαρμόζεται στη ραγδαία ανάπτυξη της τεχνολογίας και της ψηφιακής οικονομίας. Η ενσωμάτωση των οδηγιών γίνεται ως επί το πλείστον με τροποποιήσεις σε υφιστάμενες διατάξεις του Ποινικού Κώδικα και τη θέσπιση νέων διατάξεων αυτού, καθώς και επακόλουθες προσαρμογές στον Κώδικα Ποινικής Δικονομίας και στον ν.2224/1994 για την άρση του απορρήτου των επικοινωνιών. Η προσαρμογή των διατάξεων και η αντικατάσταση της απόφασης πλαισίου 413/2001 του συμβουλίου κρίνεται αναγκαία, ώστε η νομοθεσία να συμβαδίσει με τις εξελίξεις της τεχνολογίας κυρίως προβλέποντας την ποινικοποίηση αδικημάτων σχετικά με τα άυλα μέσα πληρωμής.

Σε αυτό το σημείο αξίζει να σημειώσω ότι στο άρθρο 13 του σχεδίου νόμου επαναφέρονται οι ρυθμίσεις για την ποινικοποίηση της εισφοράς ψηφιακών δεδομένων, οι οποίες καταργήθηκαν με τον Ποινικό Κώδικα του Ιουλίου του 2019, αν και είχαν ενσωματωθεί στον προϊσχύσαντα Ποινικό Κώδικα σε εναρμόνιση με τα άρθρα 3 έως 6 της οδηγίας του 2013/40 της Ευρωπαϊκής Ένωσης.

Ιδιαίτερα σημαντικά, κυρίες και κύριοι συνάδελφοι, είναι τα άρθρα 36 και 37 του νομοσχεδίου και θα καταλάβετε αμέσως στη συνέχεια το γιατί. Η μεταφορά στην ελληνική νομοθεσία της οδηγίας 541/2017 του Ευρωπαϊκού Κοινοβουλίου για την καταπολέμηση της τρομοκρατίας δημιούργησε τότε ασάφειες, οι οποίες με το παρόν σχέδιο νόμου αντιμετωπίζονται και θεραπεύονται.

Αντιμετωπίζεται το ζήτημα της υποκίνησης στη διάπραξη ορισμένης τρομοκρατικής ενέργειας υπό τη μορφή οποιασδήποτε συνέργειας ή συμμετοχικής δράσης. Διευρύνεται το αξιόποινο της απειλής με τέλεση τρομοκρατικής πράξης, διότι λαμβάνει χώρα στο πλαίσιο ιδιωτικής επικοινωνίας. Και, τρίτον, προβλέπεται η αφαίρεση υλικού από το διαδίκτυο που συνιστά δημόσια υποκίνηση σε τέλεση τρομοκρατικής ενέργειας σε συμμόρφωση με το άρθρο 21 παράγραφος 1 εδάφιο β΄ της οδηγίας. Η πρόβλεψη για την αφαίρεση του υλικού από το διαδίκτυο αποδεικνύει ότι η νομοθεσία μπορεί να εξελίσσεται και να προσαρμόζεται στην εξέλιξη της τεχνολογίας και στην αλλαγή τάσεων. Με τα συγκεκριμένα άρθρα ο νόμος αγγίζει πλέον και σημεία τα οποία μπορούν να θεωρούνται άβατο και μπορούσαν να υποκινήσουν φαινόμενα βίας.

Κυρίες και κύριοι συνάδελφοι, θα ήθελα να κάνω ειδική μνεία στην τυποποίηση της εκδικητικής πορνογραφίας ως αυτοτελές αδίκημα του Ποινικού Κώδικα.

Όλοι μας, κυρίες και κύριοι συνάδελφοι, έχουμε παρακολουθήσει σοκαρισμένοι τέτοια φαινόμενα να παίρνουν έκταση στα μέσα μαζικής ενημέρωσης. Πολλές φορές είναι πιο κοντά μας από όσο νομίζουμε και είναι χρέος μας να νομοθετήσουμε στον ναό αυτόν εδώ της δημοκρατίας για την προστασία του κάθε ανθρώπου ξεχωριστά και ιδιαίτερα εκείνου που δεν θα τύχει προβολής ή θα φοβηθεί και τελικά θα κάνει πίσω.

Με την προτεινόμενη ρύθμιση τυποποιείται ως αξιόποινη πράξη που προσβάλλει τα έννομα αγαθά της γενετήσιας ζωής και της ανηλικότητας και ελευθερίας η μη συναινετική κοινολόγηση, η ανάρτηση στο διαδίκτυο ή σε μέσα κοινωνικής δικτύωσης προσωπικών εικόνων ή οπτικοακουστικού υλικού που ανάγονται στη γενετήσια ζωή του παθόντος, ακόμα και αν αυτές δημιουργήθηκαν με τη συναίνεσή του.

Η εν λόγω συμπεριφορά συνιστά μορφή σύγχρονης κενοφοβίας, η οποία αποσκοπεί στο να εκθέσει, στιγματίσει και προσβάλει τους αποδέκτες της. Είναι η πρώτη φορά που όταν το θύμα από τη δημοσιοποίηση των εικόνων της γενετήσιας ζωής του οδηγείται τελικά σε αυτοχειρία, το συγκεκριμένο αδίκημα γίνεται απόλυτο κακούργημα.

Επιπλέον, το συγκεκριμένο αδίκημα εντάχθηκε στον Ποινικό Κώδικα τροποποιώντας και άλλες διατάξεις του Ποινικού Κώδικα και του Κώδικα Ποινικής Δικονομίας με την ενσωμάτωση των συγκεκριμένων ακριβώς γιατί επιλέχθηκε να γίνει όχι με τη θέσπιση ενός ειδικού ποινικού νόμου, αλλά με τροποποίηση των σχετικών αδικημάτων του Ποινικού Κώδικα και Κώδικα Ποινικής Δικονομίας για λόγους συστηματικής ενότητας των σχετικών κανόνων δικαίου.

Στο ζήτημα της εκδικητικής πορνογραφίας, το οποίο προτείνεται να αποτελεί αυτοτελές ποινικό αδίκημα, οφείλουμε να αναγνωρίσουμε ότι η Ελλάδα προηγείται -και συγχαρητήρια στην ηγεσία του Υπουργείου Δικαιοσύνης- των υπόλοιπων κρατών της Ευρωπαϊκής Ένωσης και προλαβαίνει σχετική οδηγία.

Το τέταρτο σημείο του συγκεκριμένου νομοσχεδίου αφορά τις προβλέψεις για την επιτάχυνση της Δικαιοσύνης. Η καθυστέρηση της δικαιοσύνης αποτελεί ένα υπαρκτό πρόβλημα, το οποίο φυσικά δεν προέκυψε σήμερα. Το γνωρίζουμε όλοι πολύ καλά αυτό το ζήτημα. Το φαινόμενο της καθυστέρησης στην απόδοση δικαιοσύνης είναι κάτι που προβληματίζει τους πολίτες προκαλώντας συχνά το αίσθημα της απαξίωσης ή της υποβάθμισης της δικαιοσύνης, πράγμα ανεπίτρεπτο και θα ήθελα να θέσω κάποια ερωτήματα, μερικά εκ των οποίων τα έθεσε ο αρμόδιος Υπουργός.

Πόσο μπορεί, αγαπητοί κυρίες και κύριοι συνάδελφοι, να αναβάλλονται υποθέσεις; Πόσες φορές επ’ αόριστον θεωρούμε ότι είναι σωστό να καλείται ένας μάρτυρας, εκείνος να απουσιάζει και η δίκη να μην προχωράει και να πηγαίνει πίσω, πολύ πίσω χρονικά; Θέλουμε πραγματικά η δικαιοσύνη να λειτουργεί άμεσα και να εμπνέει εμπιστοσύνη σε όλους τους πολίτες ή να δημιουργεί ερωτηματικά και αμφιβολίες για τον τρίτο πυλώνα του πολιτεύματός μας;

Καταλήγοντας, κυρίες και κύριοι συνάδελφοι, κατά τη διάρκεια της συζήτησης που κάναμε τις προηγούμενες ημέρες στις επιτροπές έγινε ένας γόνιμος διάλογος. Σε αυτό βοηθήσατε όλοι. Το γεγονός ότι τα κόμματα της Αντιπολίτευσης εκτός του ΚΚΕ εξέφρασαν την επιφύλαξή τους για την ολομέλεια για σήμερα αφήνει μια ελπίδα ότι μπορούμε να εκπέμψουμε ένα ενιαίο μήνυμα προς τους πολίτες για ένα σχέδιο νόμου που αφορά τη δικαιοσύνη και θίγει σημαντικά και σύγχρονα θέματα.

Δεν πρέπει να ξεχνάμε ότι συζητάμε για τη δικαιοσύνη, τον τρίτο πυλώνα του πολιτεύματός μας. Πρέπει όλοι να έχουμε στον νου ότι η δικαιοσύνη είναι το καταφύγιο κάθε πολίτη και το προσόν μιας ευνομούμενης πολιτείας. Η συναίνεση μπορεί να υπάρξει για ένα νομοσχέδιο το οποίο ανταποκρίνεται πλήρως στα σύγχρονα οικονομικά δεδομένα, στην εποχή και τις προκλήσεις της, ενώ απαντάει σε κοινωνικά προβλήματα και αντιμετωπίζει αποφασιστικά χρόνιες παθογένειες.

Σας καλώ, λοιπόν, σήμερα να ψηφίσετε υπέρ του σχεδίου νόμου.

Σας ευχαριστώ και να δώσω τα συγχαρητήριά μου στην ηγεσία του Υπουργείου Δικαιοσύνης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο γενικός εισηγητής από τον ΣΥΡΙΖΑ, ο συνάδελφος κ. Άγγελος Τόλκας.

**ΑΓΓΕΛΟΣ ΤΟΛΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, σήμερα στην Ολομέλεια μετά από μια μακρά διαδικασία συζήτησης στις επιτροπές και μετά από μια συζήτηση η οποία είχε χαρακτηριστικά και πολιτικά και επιστημονικά, ερχόμαστε να συζητήσουμε το νομοσχέδιο το οποίο φέρνετε για την ενσωμάτωση μιας σημαντικής ευρωπαϊκής οδηγίας όσον αφορά τη χρήση και άλλων μέσων τέλεσης αξιόποινων πράξεων πλην των χρημάτων, δηλαδή και με άλλα μέσα.

Ένα νομοσχέδιο το οποίο έρχεται με αυτόν τον τίτλο, ωστόσο όμως, έχει και άλλες τόσες πολλές ρυθμίσεις τις οποίες τις αναλύσαμε και θα ξαναναφερθούμε σήμερα και είτε δημιούργησαν μια αναστάτωση συνολικά στον νομικό κόσμο, τον κόσμο της δικαιοσύνης, αλλά και συνολικά στην κοινωνία η οποία με ενδιαφέρον παρακολούθησε τη συζήτηση που εξελίχθηκε το προηγούμενο διάστημα είτε και άλλα σημεία τα οποία σας εντοπίσαμε σε όλες τις προηγούμενες συνεδριάσεις και τα οποία πλήττουν τον βασικό σκληρό πυρήνα των ατομικών δικαιωμάτων και ελευθεριών που μπορεί να απειλούνται μέσω του Ποινικού Κώδικα, μέσω του Ποινικού Δικαίου και κυρίως μέσω της αυστηροποίησης ποινών και δημιουργώντας ένα πιο αυταρχικό πλαίσιο για συγκεκριμένα δικαιώματα τα οποία μέχρι σήμερα είχαμε ρυθμισμένα.

Δεν μπορώ να ξεκινήσω και να μην αναφερθώ, κύριε Υπουργέ, στο γεγονός της αντίδρασης η οποία ξεκίνησε όλο το προηγούμενο διάστημα από τους δικηγορικούς συλλόγους οι οποίοι σήμερα είναι σε αποχή –τη μέρα συζήτησης του νομοσχεδίου- όσον αφορά την αναβολή των δικών έτσι όπως φαίνεται με την προηγούμενη μορφή του άρθρου.

Η αντίδραση του ιατρικού κόσμου συνολικά οι οποίοι και αυτοί προσέθεσαν μία σημαντική –επιτρέψτε μου να πω- διάσταση του προβλήματος και φάνηκε στην αρχή ότι δεν τους είχαμε λάβει υπ’ όψιν. Η αντίδραση που υπήρξε από όλους τους υπόλοιπους φορείς και εντοπίστηκε και στις συζητήσεις που κάναμε στις συνεδριάσεις των φορέων και φυσικά η αντίδραση όλων των κομμάτων της Αντιπολίτευσης, ευτυχώς, σήμερα σας οδηγεί στο να αλλάξετε ουσιαστικά το άρθρο και να αποδεχθείτε αυτό που τόσο καιρό φωνάζαμε και εμείς και όλοι οι υπόλοιποι.

Λέγαμε, λοιπόν, ότι αυτό το οποίο πρέπει να διασφαλιστεί, αυτό το οποίο είναι προτεραιότητα, αυτό το οποίο σας έλεγε όλος ο κόσμος της δικαιοσύνης είναι η επιλογή του φυσικού δικηγόρου, η επιλογή του ανθρώπου που υπερασπίζεται τον κατηγορούμενο και ο σεβασμός στα δικαιώματα του κατηγορούμενου ο οποίος οδηγείται στην ποινική δίκη η οποία έχει συγκεκριμένα χαρακτηριστικά και για την οποία ο νομικός πολιτισμός στη χώρα μας μέχρι σήμερα και σέβεται τον κατηγορούμενο και του δίνει όλα αυτά τα δικαιώματα τα οποία δεν πρέπει να χτυπήσουμε σε κάθε περίπτωση.

Ναι, θέλουμε και συντασσόμεθα στην προσπάθεια να αποδοθεί ταχύτατα δικαιοσύνη. Ναι, θέλουμε και προσπαθούμε αυτό να είναι μια προτεραιότητα ειδικά σήμερα και στα μεγάλα δικαστήρια τα οποία έχουν πολύ φορτωμένα πινάκια και δεν μπορούν να ολοκληρώνονται οι υποθέσεις τις οποίες φορτώνονται μέχρι τον αριθμό σαράντα-πενήντα δικών κάθε φορά που έχουμε σε κάθε συνεδρίαση. Ωστόσο, όμως, οι ρυθμίσεις οι οποίες φέρνετε ήταν ανεφάρμοστες, δεν θα είχαν επιτυχία και είχαν εν τη γενέσει τους σοβαρά δομικά προβλήματα, αλλά και προβλήματα πολιτικής προτεραιότητας και νομικής φιλοσοφίας τα οποία ευτυχώς τα αλλάζετε και είναι εξαιρετικά σημαντικό έτσι όπως είχαμε και εμείς ζητήσει να πάρετε πίσω τη συγκεκριμένη διάταξη, να την αλλάξετε, να την τροποποιήσετε.

Σας είχαμε πει στις προηγούμενες συνεδριάσεις, κύριε Υπουργέ, επίσης ότι το συγκεκριμένο νομοσχέδιο το φέρατε αιφνιδίως, από την άποψη ότι δεν έγινε καμμία διαβούλευση, δεν έγινε καμμία συζήτηση πρωτύτερα με φορείς, αλλά ήρθε μια Παρασκευή βράδυ για να συζητηθεί μία επόμενη Τρίτη στις συνεδριάσεις των επιτροπών. Και πραγματικά έτσι έγινε. Αλλά ενώ καυχηθήκατε και ενώ το στηρίξαμε ότι δεν φέρνετε τροπολογίες σε όλο το προηγούμενο διάστημα, έρχεστε σήμερα και φέρνετε πραγματικά τροπολογίες, όσον αφορά κυρίως –έχει να κάνει πολύ με το Υπουργείο Δικαιοσύνης- το Υπουργείο Μετανάστευσης και τη συγκρότηση των επιτροπών προσφυγών των μεταναστών. Υπάρχουν σοβαρά θέματα και εκεί και επιτρέψτε μου μία πρώτη αναφορά μόνο, που έχει να κάνει με το γεγονός ότι με δικό σας νόμο που και εσείς τον υπογράφετε, ενώ δίνατε τη δυνατότητα να ανανεωθεί η θητεία των δικαστών στις επιτροπές προσφυγών για το μεταναστευτικό, έρχεστε σήμερα και το περιορίζετε αυτό σε άπαξ ανανέωση -σε μια φορά μόνο ανανέωση- με αποτέλεσμα πολλοί δικαστές οι οποίοι είχαν και έχουν μεγάλη εμπειρία στη διαχείριση ζητημάτων κρίσιμων περί ασύλου, να φεύγουν και να μη μπορεί να ανανεωθεί η θητεία τους.

Πραγματικά, θα θέλαμε να μας εξηγήσετε γιατί αλλάζετε γνώμη όσον αφορά αυτό με το αιτιολογικό, μάλιστα, όταν την πρώτη φορά το 2019 φέρατε νόμο και είπατε ότι πρέπει να διασφαλιστεί το κύρος, η εγκυρότητα αυτών των επιτροπών και με το ίδιο σήμερα σκεπτικό έρχεστε και κάνετε –ο κ. Μηταράκης το κάνει, αλλά οφείλετε και εσείς να έχετε γνώση σ’ αυτό, γιατί στους δικαστές αναφέρεται- άπαξ, μόνο μία φορά, τη δυνατότητα ανανέωσης των θητειών των δικαστών.

Συν επίσης, ότι ναι, θα πούμε ότι είμαστε υπέρ της κατάρτισης των δικαστών και της εξειδίκευσης και των σεμιναρίων, όσον αφορά την κατάρτισή τους επάνω σε θέματα προσφυγικού δικαίου και θέματα ασύλου.

Ωστόσο, όμως, υπάρχει ένα βασικό ζήτημα το οποίο αντίκειται στο ίδιο το Σύνταγμα. Δηλαδή, η παρέμβαση της διοίκησης που γίνεται μέσω του διοικητικού διευθυντή των υπηρεσιών προσφυγών, της διεύθυνσης προσφυγών, στην επιλογή ή όχι δικαστών οι οποίοι θα μείνουν ή όχι στις επιτροπές προσφυγών και θα εξετάζουν τις προσφυγές που γίνονται κατά των αρνητικών αποφάσεων επί αιτήσεων ασύλου.

Αυτή η παρέμβαση της διοίκησης ουσιαστικά στην ανεξαρτησία της δικαιοσύνης, αφαιρεί όλες τις δυνατότητες και τις βασικές συνταγματικά προστατευόμενες αξίες έτσι, όπως τις ανέφερε και ο εισηγητής της πλειοψηφίας, δηλαδή, της μη σύγκρουσης αυτών των δύο αρμοδιοτήτων και εξουσιών της εκτελεστικής και της δικαστικής και πραγματικά, θα θέλαμε να εξηγηθεί γιατί γίνεται αυτή η αλλαγή και μάλιστα σε αυτό το διάστημα και με ποιο αιτιολογικό.

Επανερχόμενος στο νομοσχέδιο που σήμερα συζητάμε, σας τονίσαμε πολλές φορές και τονίζουμε και πάλι, ότι υπάρχουν βασικά θέματα και αρχές του Ποινικού Δικαίου τις οποίες εμείς βάζουμε ως προτεραιότητα και θέλουμε και πρέπει να τις υπερασπιζόμαστε σε κάθε περίπτωση, ειδικά εδώ στον ευαίσθητο χώρο της δικαιοσύνης και του δικού σας Υπουργείου, κύριε Υπουργέ, μαζί με την αρχή της καλής νομοθέτησης την οποία το δικό σας δηλαδή Υπουργείο πρώτα απ’ όλα οφείλει να σέβεται και να την υπηρετεί. Και βάζω τις αρχές της νομιμότητας, τις αρχές της αναλογικότητας των ποινών και την ασφάλεια δικαίου και τη συστηματική εσωτερική συνοχή των διατάξεων που πρέπει να έχουν ειδικά οι ποινικοί κώδικες και όλα τα νομοθετήματα τα οποία φέρνετε.

Γιατί, κύριε Υπουργέ για παράδειγμα, προσβάλλεται η αρχή της νομιμότητας και η αρχή της αναλογικότητας των ποινών, όταν και η ίδια η οδηγία σας δίνει τη δυνατότητα να επιλέξετε χαμηλότερες ποινές αλλά εσείς επιλέγετε πιο αυστηρές, πιο βαριές ποινές κι αναφέρομαι στην περίπτωση που έχετε επιλέξει την κάθειρξη από πέντε έως δέκα χρόνια στα πρώτα άρθρα της οδηγίας. Με τι δεδομένο; Με ένα δεδομένο το οποίο λέει να φτιάξουμε πιο αυταρχικό σύστημα γιατί έτσι θα αποτρέψουμε ποινές.

Μα, δεν ισχύει αυτό. Το έχουμε δει συνολικά σε πάρα πολλές επιλογές ότι η αυστηροποίηση πλαισίου ειδικά για τα εγκλήματα της περιουσίας δεν έχει φέρει αποτελέσματα έτσι όπως θα θέλαμε και δεν μπορεί κανείς εύκολα να εξηγήσει γιατί γίνεται η επιλογή αυτή ουσιαστικά να παραβιάζετε την αρχή της αναλογικότητας των ποινών και να επιλέγουμε βαρύτερες ποινές, ενώ η ίδια η οδηγία αυτό δεν το απαιτεί αλλά απαιτεί χαμηλότερες ποινές.

Επιπλέον, να κάνω δύο, τρεις αναφορές σε συγκεκριμένα άρθρα για τα οποία, κύριε Υπουργέ, έχουμε τοποθετηθεί και στις συνεδριάσεις στις επιτροπές. Δεν μπορούμε να μην σχολιάσουμε και πάλι και να σχολιάζουμε συνεχώς πως, ενώ φέρνετε τη μετατροπή σε αυτεπάγγελτα για συγκεκριμένα εγκλήματα κατά περιουσιακών αγαθών, διατηρείτε την απαίτηση έγκλησης και άρα κάνετε δυσκολότερη τη δίωξη για την απιστία των τραπεζιτών. Τόσες φορές σάς το έχουμε τονίσει και δεν το συζητάτε καν. Άνθρωποι, λοιπόν, με μικρότερης απαξίας εγκλήματα θα τιμωρούνται αυστηρότερα από τραπεζίτες για τους οποίους με μεγαλύτερης απαξίας εγκλήματα και οικονομικής αξίας εγκλήματα θα απαιτείται έγκληση -και γνωρίζετε πολύ καλά ότι συνήθως δεν φτάνουμε μέχρι εκεί- και δυσκολεύετε τη δίωξη αυτών οι οποίοι έχουν κάνει ακόμα μεγαλύτερες ποινικά κολάσιμες πράξεις.

Επίσης, σας ρωτήσαμε και δεν απαντήσατε επαρκώς για τις αλλαγές που φέρνετε στο ευρωπαϊκό ένταλμα σύλληψης, σύμφωνα με το οποίο κάνετε προαιρετικές βασικές υποχρεωτικές περιπτώσεις, στις οποίες θα έπρεπε να μην εκδίδουμε ένταλμα σύλληψης, περιπτώσεις ανθρώπων οι οποίοι προστατεύονται πρώτα απ’ όλα από το Σύνταγμα είτε από διεθνείς συμβάσεις είτε από νόμους τους οποίους η Ελλάδα μέχρι σήμερα έχει σεβαστεί. Σε αυτό πραγματικά επιμένουμε και θέλουμε να μας το εξηγήσετε.

Όσον αφορά το άρθρο για την εκδικητική πορνογραφία, το οποίο φέρνετε με την προσθήκη του άρθρου 346 στον Ποινικό Κώδικα, θα ήθελα να τονίσω, κύριε Υπουργέ, ότι ο Ποινικός Κώδικας του 2019 είχε πραγματικά προβλέψεις και έδινε τη δυνατότητα συνδυασμού ποινικών άρθρων για να αντιμετωπιστούν και αυτά τα ζητήματα, τόσο όσον αφορά τα εγκλήματα της προσβολής της σεξουαλικής ελευθερίας, όσο επίσης όμως και των συγκεκριμένων πράξεων που προσβάλλουν τα προσωπικά δεδομένα.

Επίσης θέλω να τονίσω ότι για τον Ποινικό Κώδικα του 2019 η ίδια η Ελληνική Εταιρεία Ποινικού Δικαίου αναφέρει χαρακτηριστικά ότι το περί ποινών τμήμα του Ποινικού Κώδικα του 2019 αποτελεί σαφή πρόοδο, οι επεμβάσεις στο γενικό μέρος του Ποινικού Κώδικα περιλαμβάνουν βελτιωμένες ρυθμίσεις και ο δικός σας ν.4855/2021 δεν επιδρά θετικά στη λειτουργία του Ποινικού Κώδικα γιατί έχει εσωτερικές ασυνέπειες και αντιφάσεις.

Γιατί τα αναφέρω αυτά εδώ;

Κατ’ αρχάς διότι σας θυμίζω ότι είχαμε ακούσει στις προηγούμενες συζητήσεις μας -νομίζω από τον κ. Κώτσηρα- ότι δεν προβλεπόταν κάτι για την τέλεση εγκλημάτων χωρίς χρήματα που περιγράφεται σήμερα και από την οδηγία. Πρέπει όμως να σας πω ότι το είδαμε και πάλι και να σας τονίσω ότι προβλεπόταν και η τέλεση εγκλημάτων με οποιοδήποτε μέσο και όχι μόνο με χρήματα, καθώς ο Ποινικός Κώδικας του 2019 παρακολουθούσε και τις συζητήσεις οι οποίες γίνονταν τότε και σε εθνικό, αλλά και σε ευρωπαϊκό επίπεδο και φρόντισε να προβλέψει και τέτοιες περιπτώσεις.

Επιπλέον, όμως, επιτρέψτε μου να τονίσω κάτι για την εκδικητική πορνογραφία. Με τη χρήση και την εισβολή ουσιαστικά της τεχνολογίας η οποία γίνεται στην κοινωνία μας και στην οικονομία βλέπουμε ότι δημιουργούνται συνεχώς και νέες κοινωνικές συμπεριφορές, πολλές από τις οποίες είναι και πρέπει να είναι ποινικά κολάσιμες. Σαφώς και δεν μπορούμε όμως να νομοθετούμε με βάση την επικαιρότητα, με βάση το τι συμβαίνει στα δελτία ειδήσεων και με βάση ένα θυμικό το οποίο τις περισσότερες φορές δεν είναι και ψύχραιμο από τις καθημερινές εξελίξεις τις οποίες βλέπουμε.

Θα ήθελα εδώ να τονίσω το εξής: Ενώ στον τίτλο του άρθρου 38 του σημερινού νομοσχεδίου, που προσθέτει το άρθρο 346 του Ποινικού Κώδικα, αναφέρεται η εκδικητική πορνογραφία, στο γράμμα των διατάξεων του άρθρου έχει χαθεί αυτό το στοιχείο από την ψυχική στάση του δράστη, όπως σας είχαμε τονίσει και στη συζήτηση που προηγήθηκε στις επιτροπές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου δύο λεπτά, κύριε Πρόεδρε, σας παρακαλώ.

Επίσης είχαμε εκφράσει και μία μεγάλη ανησυχία μας για το πού τοποθετείτε την τιμωρία του συγκεκριμένου άρθρου όσον αφορά, τόσο τις πράξεις προσβολής της γενετήσιας ελευθερίας, όσο και τα συγκεκριμένα κεφάλαια για τα προσωπικά δεδομένα. Εδώ μιλάμε κατ’ αρχάς όχι για την πορνογραφία ανηλίκων, η οποία προβλέπεται ήδη από τον Ποινικό Κώδικα, αλλά για την εκδικητική πορνογραφία μεταξύ ενηλίκων. Τα συγκεκριμένα εγκλήματα προσβολής της γενετήσιας ελευθερίας τιμωρούνται αυτοτελώς από τον Ποινικό Κώδικα. Στη συγκεκριμένη περίπτωση όμως έχουμε μετά τη χρήση, την προβολή και την αξιοποίηση υλικού το οποίο έχει καταγραφεί και ανάμεσα σε ενήλικες ουσιαστικά, το οποίο προβλέπεται με το συγκεκριμένο άρθρο. Σας έχουμε τονίσει την ανησυχία μας για το πού το εντάσσετε και ότι εδώ θα υπάρξουν ζητήματα συρροής, έτσι ώστε να φτάνουμε σε σημείο πραγματικά να μην υπάρχει τιμωρία, ακόμα και γι’ αυτό το οποίο περιγράφετε εφόσον υπάρχουν και άλλα εγκλήματα κατά της γενετήσιας ελευθερίας.

Επίσης, είχε ειπωθεί και το εξής -νομίζω πάλι από τον κ. Κώτσηρα- ότι δεν είμαστε επιστημονική επιτροπή όταν κάναμε τις προηγούμενες συζητήσεις. Σας τονίζουμε όμως ότι πραγματικά χρησιμοποιήσαμε και χρησιμοποιούμε επιστημονικές απόψεις για να μπορέσουμε να τεκμηριώσουμε αυτόν τον πολιτικό διάλογο ο οποίος γίνεται. Χρησιμοποιούμε αυτές τις απόψεις της πλειοψηφίας του ποινικού κόσμου της χώρας, ο οποίος είναι φιλελεύθερος και προοδευτικός όσον αφορά το Ποινικό Δίκαιο και την υπεράσπιση των δικαιωμάτων του ανθρώπου και βάσει αυτού είχαμε εντοπίσει συγκεκριμένα ζητήματα για τα οποία πραγματικά η επιστήμη μας δίνει τις λύσεις και μας δίνει προτάσεις οι οποίες μπορούν να βοηθήσουν να ξεπεράσουμε προβλήματα και πραγματικά τελικά να φτάνουμε στο επιθυμητό αποτέλεσμα. Γι’ αυτό, κύριε Κώτσηρα, είχαμε κάνει και όλη αυτή τη μεγάλη συζήτηση όλο το προηγούμενο διάστημα.

Αναφερόμενος, λοιπόν, σε αυτά, καθώς όλα τα υπόλοιπα τα είχαμε εντοπίσει και τα συζητήσαμε, νομίζω, πολύ αναλυτικά, κλείνω και θα ήθελα να σας πω το εξής: Αυτό το οποίο εμείς ως ΣΥΡΙΖΑ υπερασπιζόμαστε είναι να μπορούμε να έχουμε έναν Ποινικό Κώδικα και μια νομοθεσία η οποία προστατεύει τα ανθρώπινα δικαιώματα, προστατεύει τις ατομικές ελευθερίες, αφήνει χώρο στον καθέναν στην ελληνική κοινωνία να μπορέσει να δράσει, να συμπεριφερθεί, να ενεργήσει και να πορευτεί έτσι όπως επιθυμεί και έτσι όπως έχει προγραμματίσει για τη ζωή του.

Σαφώς και θέλουμε και προστατεύουμε και το έχουμε αποδείξει πολλές φορές ότι επιδιώκουμε την ασφάλεια στην ελληνική κοινωνία, θέλουμε να προχωρήσουμε σε μία κοινωνία σιγουριάς και αυτοπεποίθησης, η οποία δεν στερείται πράγματα και δεν στερείται πράγματα και ο καθένας ο οποίος επιλέγει αυτό να το ακολουθήσει. Αυτό όμως έχει μία πολύ μεγάλη απόσταση από αυτά που σε πολλές περιπτώσεις εσείς και το δικό σας Υπουργείο επιλέγει να κάνει με την αυστηροποίηση ποινών, με αυταρχικότερα μοντέλα όχι πρόληψης, αλλά καταστολής, με παρεμβάσεις σε συνήθη και για εσάς και τα δικά σας πολιτικά κοινά ευχάριστα θέματα, όπως, για παράδειγμα, τις συνεχόμενες παρεμβάσεις περί δήθεν -δήθεν, γιατί δεν φέρνει καμμιά διαφορά- βελτίωσης των θεμάτων εγκληματικής οργάνωσης ή τρομοκρατίας, όπου δεν κάνετε παρεμβάσεις οι οποίες έχουν κάποιο άμεσο αποτέλεσμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, πρέπει να κλείσετε σιγά σιγά.

**ΑΓΓΕΛΟΣ ΤΟΛΚΑΣ:** Ολοκληρώνω, κύριε Πρόεδρε. Εξάλλου δεν θα κάνουμε χρήση…

**ΠΡΟΕΔΡΕΥΩΝ (Νικήτας Κακλαμάνης):** Κάνατε χρήση. Έχετε μιλήσει τρία λεπτά παραπάνω.

**ΑΓΓΕΛΟΣ ΤΟΛΚΑΣ:** Αυτό το οποίο θέλω να τονίσω είναι ότι αυτή η δική σας πολιτική δεν μπορεί να συνεχίζεται, αυτή η δική σας πολιτική η οποία αποστερεί δυνατότητες, ελευθερίες και δικαιώματα είναι που πρέπει να αλλάξει και αυτή η δική σας πολιτική φέρνει τα αντίθετα αποτελέσματα. Οι απειλές οι μεγάλες και το αυταρχικότερο φέρνει τον κόσμο σε δρόμους, τους φοιτητές σε αντιδράσεις, την κοινωνία σε ανησυχία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Να κλείσει παρακαλώ το σύστημα ηλεκτρονικής εγγραφής.

Καλείται στο Βήμα εκ μέρους του ΠΑΣΟΚ - Κινήματος Αλλαγής η συνάδελφος κ. Κωνσταντίνα Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, θα επαναλάβω, όπως έχω κάνει κατά καιρούς, ότι όλοι πρέπει να κατανοούμε τη σπουδαιότητα του νομοθετήματος του Ποινικού Κώδικα, αλλά και του Κώδικα Ποινικής Δικονομίας τόσο ως ενός ακρογωνιαίου λίθους στο σύστημα απονομής της ελληνικής δικαιοσύνης όσο βεβαίως και για την ίδια την εμπέδωση ενός αισθήματος δικαίου γενικότερα στην κοινωνία, καθώς ο Ποινικός Κώδικας ορίζεται ακριβώς ως η συλλογή των κανόνων του Ποινικού Δικαίου σε ένα νομοθέτημα που εκδίδουν και στη συνέχεια εφαρμόζουν τα αρμόδια κρατικά όργανα.

Γι’ αυτόν τον λόγο οποιαδήποτε αλλαγή επέρχεται από τη μεριά της Κυβέρνησης, οποιαδήποτε νομοθέτηση έρχεται πάνω στο συγκεκριμένο θέμα πρέπει πρωτίστως να αποτελεί αποτέλεσμα υγιούς διαλόγου και προτάσεων με όλους τους αρμόδιους φορείς βεβαίως, προτάσεων που βεβαίως λύνουν προβλήματα υφιστάμενα, αλλά από την άλλη, δεν θίγουν κεκτημένα συνταγματικά κατοχυρωμένα δικαιώματα απλά και μόνο στον βωμό μιας επιφανειακής παρουσίασης τάχα μεταρρυθμίσεων, κάτι το οποίο παρατηρείται συχνά δυστυχώς στα νομοσχέδια τα οποία φέρνει η Κυβέρνηση σας.

Σε τέτοια λοιπόν νομοθετήματα, όπως είναι ο Ποινικός Κώδικας, πλέον οι παρεμβάσεις ή αλλαγές-μεταρρυθμίσεις που επέρχονται πρέπει να έχουν κοινωνικό, αλλά και ουσιαστικό αντίκτυπο όχι απλά στο παρόν, αλλά, όπως πάρα πολύ καλά γνωρίζετε, και στο μέλλον, με μια διαχρονικότητα, όχι απλά απαντώντας στα πρωτοσέλιδα των εφημερίδων, αλλά προσπαθώντας να λυθούν προβλήματα, τα οποία ανακύπτουν, με ένα βλέμμα όμως προς τη διαχρονική αντιμετώπισή τους.

Άρα, τα όποια λάθη ή αστοχίες υπάρχουν θα πρέπει να επιβεβαιώνονται ύστερα από μια συνεχή παρατήρηση και να μην αποτελούν οι εκάστοτε τροποποιήσεις μια κυβερνητική ατζέντα βασισμένη απλά και μόνο πάνω στην καθημερινότητα.

Όσον αφορά στο συγκεκριμένο νομοσχέδιο, στο τμήμα κατ’ αρχάς το οποίο αφορά την ενσωμάτωση της οδηγίας, δηλαδή στα τρία πρώτα κεφάλαια του νομοσχεδίου, σας είπαμε και κατά τη συζήτηση στις επιτροπές, κύριε Υπουργέ, ότι η συγκεκριμένη οδηγία έπρεπε να είχε μεταφερθεί ήδη εδώ και καιρό στο Ελληνικό Δίκαιο. Μάλιστα σας είχα αναφέρει ότι η Ελλάδα, το Λουξεμβούργο και η Ισπανία είναι οι τρεις χώρες που είχαν λάβει προειδοποιητική επιστολή για τη μη ενσωμάτωση αυτής της οδηγίας.

Και βεβαίως τα κρούσματα απάτης τα οποία σχετίζονται με πιστωτικές κάρτες και ηλεκτρονικές αγορές πολλαπλασιάζονται με ταχύτατους ρυθμούς. Οι δόλιες αυτές τεχνικές όχι μόνο χρησιμοποιούνται προκειμένου να χρηματοδοτηθούν εγκληματικές ομάδες, αλλά επί της ουσίας υπονομεύουν και την ανάπτυξη μιας ψηφιακής ενιαίας αγοράς, καθώς οι πολίτες με όλα αυτά τα οποία συμβαίνουν διστάζουν ολοένα και περισσότερο να προχωρήσουν σε ηλεκτρονικές αγορές. Άρα, βεβαίως και πρέπει να υπάρξει πάταξη αυτού του φαινομένου της εποχής μας και να μην χωράει καμμία απολύτως εκμετάλλευση των νομικών κενών που υπάρχουν.

Το αδίκημα λοιπόν, το οποίο έρχεται να καλύψει αυτή η ενσωμάτωση αυτής της οδηγίας, είναι πάρα πολύ σοβαρό, εξελίσσεται διαρκώς, λαμβάνει διαρκώς νέες μορφές λόγω της τεχνολογίας και μάλιστα καταφέρνει να βρίσκεται πάντα και ένα βήμα μπροστά από τους νομοθετικούς και κατασταλτικούς μηχανισμούς. Αυτή είναι μια πραγματικότητα την οποία οφείλουμε να την αντιμετωπίσουμε. Η νομοθεσία πρέπει να το αντιμετωπίσει με μια αναγκαία σοβαρότητα, κάτι το οποίο δυστυχώς πολλές φορές μέχρι σήμερα δεν γίνεται.

Η οδηγία στοχεύει στην επικαιροποίηση των υφιστάμενων κανόνων, προκειμένου να διαμορφωθεί ένα νομικό πλαίσιο σαφές, στέρεο και τεχνολογικά ουδέτερο. Καταργεί επίσης λειτουργικά εμπόδια, τα οποία παρακωλύουν τις έρευνες και τις διώξεις. Προβλέπει δε δράσεις για την καλύτερη ενημέρωση του κοινού σχετικά με δόλιες τεχνικές, όπως είναι το ηλεκτρονικό «ψάρεμα», το γνωστό σε όλους «phishing», και η αντιγραφή δεδομένων κάρτας, το λεγόμενο «skimmimg».

Άρα λοιπόν το νομικό πλαίσιο οφείλει να παρακολουθεί και να παρακολουθεί στενά τις εν λόγω τεχνολογικές εξελίξεις, προκειμένου, όπως είπαμε, να μην υπάρχει νομικό κενό, όσον αφορά την κάλυψη των νέων δεδομένων που έρχονται με τη νέα τεχνολογία.

Σχετικά με το Κεφάλαιο Δ και την προσθήκη του άρθρου 346 του Ποινικού Κώδικα, αφορά σε ένα πάρα πολύ σοβαρό φαινόμενο και αυτό ως απότοκο της εξέλιξης της τεχνολογίας και αφορά επίσης μια νέα ορολογία η οποία εκφράζει το συγκεκριμένο φαινόμενο που εδώ και λίγους μήνες έχει μπει στο λεξιλόγιό μας και μας έχει απασχολήσει όλους, νομικούς και μη, και είναι ένα φαινόμενο το οποίο έχει επικρατήσει με περιγραφές ως «εκδικητική πορνογραφία (revenge porn)».

Πρέπει όμως να πούμε πως η σωστή ονομασία του φαινομένου είναι «μη συναινετική πορνογραφία» ή «σεξουαλική κακοποίηση μέσω εικόνας», αφού πρόκειται για συγκεκριμένη πορνογραφία είτε με φωτογραφίες είτε με ηχογραφήσεις είτε με βιντεοσκοπήσεις χωρίς τη συναίνεση του προσώπου, το οποίο εκτίθεται με αυτό τον τρόπο δημοσίως.

Ως μη συναινετική πορνογραφία κατ’ αρχάς νοείται η βία η οποία εξασκείται από έναν σύντροφο για απεικονίσεις σε σεξουαλική δραστηριότητα στον άλλο σύντροφό του. Είναι η διανομή, δηλαδή η δημοσίευση υλικού φωτογραφίας, ηχογραφήσεων και βίντεο οποιουδήποτε σεξουαλικού περιεχομένου, δηλαδή δραστηριότητας χωρίς τη συναίνεση της εκτιθέμενης ή του εκτιθέμενου από οποιοδήποτε άλλο πρόσωπο.

Και αυτό είναι ξεκάθαρα ένα πάρα πολύ μεγάλο κοινωνικό πρόβλημα το οποίο μάλιστα βρίσκεται σε ανοδική τάση, διότι η τεχνολογία με τα κινητά τηλέφωνα, τα σόσιαλ μίντια, τη δικτύωση τα κάνει όλα πιο εύκολα να διανεμηθούν δημοσίως και άμεσα, όπως επίσης και σχετικά ανώνυμα για τον δράστη. Είναι λοιπόν ένα μεγάλο πρόβλημα ειδικά για τον προηγμένο τεχνολογικά κόσμο.

Ενδεικτικά θέλω να σας πω ότι μία έρευνα από την έγκυρη αμερικανική εφημερίδα «WASHINGTON POST» ανέφερε ότι το 4% του γενικού πληθυσμού, δηλαδή ο ένας στους είκοσι πέντε Αμερικανούς πολίτες δηλώνει αυτοαναφορά σε κίνδυνο τέτοιας έκθεσης, δηλαδή έχει απεικονισμένη σεξουαλική δραστηριότητα με έντονες πιθανότητες για μαζική διανομή. Και βεβαίως ούτε η Ευρώπη ούτε η Ελλάδα απέχουν από τέτοιου είδους αποτελέσματα μετρήσεων. Είναι πλέον μια πραγματικότητα και οι συνέπειες είναι ολέθριες.

Πριν από κάποιον καιρό είδαμε μάλιστα την αυτοκτονία μιας φοιτήτριας στη Θεσσαλονίκη ως αποτέλεσμα εκδικητικής πορνογραφίας και είναι σημαντικό να τρέχουμε όχι μετά από τέτοιου είδους τραγικά φαινόμενα, αλλά να καλύπτει ο νομοθέτης όλα αυτά τα φαινόμενα ιδιαίτερα πιο πριν, προκαταβολικά.

Διότι είναι ο διασυρμός, οι ψυχολογικές συνέπειες, το όνειδος, η λοιδορία, ο κοινωνικός αποκλεισμός που νιώθουν τα θύματα της μη συναινετικής πορνογραφίας τέτοιος που χρειάζεται να υπάρχει μια πάρα πολύ στιβαρή και σοβαρή απάντηση του πολιτικού συστήματος απέναντι σε αυτό το φαινόμενο το οποίο έχει θύματα κατά κύριο λόγο γυναίκες -όχι μόνο γυναίκες, αλλά η συντριπτική πλειοψηφία είναι γυναίκες.

Πρέπει να δοθεί ένα μήνυμα από αυτήν εδώ την Αίθουσα ότι καμμία γυναίκα, κανένα θύμα της μη συναινετικής πορνογραφίας, αλλά και γενικότερα κακοποίησης, σεξουαλικής κακοποίησης, δεν είναι μόνο. Κανείς και καμμία δεν είναι μόνος. Και αυτό είναι κάτι που πρέπει να το βροντοφωνάζουμε, πρέπει να το λέμε, πρέπει να το αποδεικνύουμε και βεβαίως, εμείς ως νομοθετικό σώμα να το αποδεικνύουμε και μέσα από τη νομοθέτηση τέτοιου είδους νομοθετημάτων.

Δεν είναι πολλές οι χώρες, το είπα και στην συζήτηση επί των άρθρων, είναι η Γαλλία, η Γερμανία, το Ηνωμένο Βασίλειο και η Μάλτα οι χώρες της Ευρωπαϊκής Ένωσης που έχουν θεσπίσει νομοθετική ρύθμιση για την αντιμετώπιση της μη συναινετικής πορνογραφίας. Έρχεται λοιπόν τώρα και η χώρα μας να προστεθεί σε αυτές τις χώρες και σε αυτές τις έννομες τάξεις. Γιατί μέχρι στιγμής δεν είχε ποινικοποιηθεί ως αυτοτελές αδίκημα, αλλά αντιμετωπιζόταν από τον συνδυασμό επιμέρους αστικών και ποινικών διατάξεων και βεβαίως και με την προσφυγή στην Αρχή Προστασίας Δεδομένων Προσωπικού Χαρακτήρα.

Το κύριο όπλο το οποίο κανείς είχε για να αντιμετωπίσει ποινικά αυτήν την αξιόποινη πράξη ήταν η διάταξη του άρθρου 38 του ν.4624/2019, η οποία είναι μια ειδική ποινική διάταξη και ανάλογα με την κρινόμενη περίπτωση το ανωτέρω άρθρο με τα σημερινά δεδομένα επισύρει στον δράστη ποινή φυλάκισης από δέκα ημέρες έως πέντε έτη ή χρηματική ποινή, σύμφωνα με τις διατάξεις των άρθρων 463 παράγραφος 2 και 57 του Ποινικού Κώδικα εκτός αν ο δράστης είχε σκοπό να προσπορίσει στον εαυτό του ή σε άλλον παράνομο περιουσιακό όφελος ή να προκαλέσει περιουσιακή ζημία και το συνολικό όφελος ή συνολική ζημία να υπερβαίνει το ποσό των 120.000 ευρώ, οπότε απειλούνταν από τον νόμο είτε με φυλάκιση τουλάχιστον ενός έτους ή με κάθειρξη έως έξι έτη, σύμφωνα με το άρθρο 463 του Ποινικού Κώδικα.

Και βεβαίως κριτήρια έθεσε και ο Άρειος Πάγος για τη μετατροπή του αδικήματος σε κακούργημα, κριτήρια τα οποία δεν συναρτούν το χρηματικό κίνητρο με την κακουργηματική μορφή του αδικήματος της παραβίασης προσωπικών δεδομένων και η ηθική βλάβη δεν υπόκειται σε ποσοτικό κριτήριο.

Σήμερα με την ανάπτυξη, όπως είπαμε, και της τεχνολογίας και των πλατφορμών κοινωνικής δικτύωσης αυτό το φαινόμενο δυστυχώς έχει διευκολυνθεί, οπότε κάθε μέριμνα για την αναχαίτιση και την καταπολέμηση αυτού του είδους προσβολής της γενετήσιας ζωής όχι απλά μας βρίσκει σύμφωνους, αλλά μας βρίσκει στην πρωτοπορία, μας βρίσκει μπροστάρηδες σε αυτόν τον αγώνα υπέρ των θυμάτων, υπέρ των γυναικών.

Τώρα, πάμε στο άρθρο 349 του Κώδικα Ποινικής Δικονομίας για το οποίο στις επιτροπές υπήρξε η μεγαλύτερη αντίδραση της συντριπτικής πλειοψηφίας των φορέων. Είναι αλήθεια ότι με έναν μοναδικό τρόπο καταφέρατε με τις αρχικά φερόμενες ρυθμίσεις να έχετε μία ομοβροντία αντιδράσεων από τους δικηγορικούς συλλόγους, από τους δικαστές, από τους γιατρούς, από όλους τους φορείς -αυτό είναι πραγματικά πρωτοφανές- και δείχνει τη λάθος προσέγγιση την οποία είχατε εξαρχής και η οποία κατά κύριο λόγο στηρίζεται στο ότι πήγατε να φέρετε μια τόσο σοβαρή ρύθμιση χωρίς να έχετε ρωτήσει κανέναν, χωρίς να έχετε διαβουλευτεί με κανέναν. Αυτό λοιπόν είναι σημαντικό ότι τώρα, έστω και στο παραπέντε, έστω και την τελευταία στιγμή το καταλάβατε. Ακούσατε τους φορείς, ακούσατε τις αντιδράσεις, καταλάβατε το παράλογο των ρυθμίσεων τις οποίες πήγατε να φέρετε και τις διορθώνετε. Και βεβαίως εμείς θα το χαιρετήσουμε αυτό. Χαιρόμαστε που ακούσατε και τους φορείς, χαιρόμαστε που ακούσατε και εμάς ως Αντιπολίτευση.

Πάντως πρέπει να σας προβληματίσει η εικόνα των τελευταίων ημερών στα δικαστήρια της χώρας, κύριε Υπουργέ. Πρέπει να σας προβληματίσει η εικόνα με την αποχή των δικαστικών υπαλλήλων γιατί δεν υπάρχει καθαριότητα στα δικαστήρια της Αθήνας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν ξέρετε;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Και βεβαίως ξέρω, γιατί σας κατέθεσα και αναφορά την Παρασκευή, κύριε Υπουργέ, καλώντας σας να λύσετε αυτόν το γόρδιο δεσμό, να λύσετε αυτό το πρόβλημα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Να ψηφίσετε την τροπολογία.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αλλά, ξέρετε κάτι; Κάθεστε σε αυτή την καρέκλα για να λύνετε προβλήματα όχι απλά για να λέμε ευχολόγια, όχι απλά για να λέμε ότι υπάρχουν προβλήματα και τα λύνουμε. Και βεβαίως η κατάσταση που επικρατεί αυτή τη στιγμή στα δικαστήρια όσον αφορά το ζήτημα της καθαριότητάς τους είναι τριτοκοσμική κυριολεκτικά. Βρείτε λύση λοιπόν.

Ή αντιστοίχως η εικόνα της παράστασης που έκαναν οι δικηγορικοί σύλλογοι εχθές και αυτή δείχνει την αντίδραση η οποία υπάρχει στις πολιτικές που φέρνετε και κυρίως στον τρόπο που νομοθετείτε ετσιθελικά και χωρίς διαβούλευση με τους φορείς.

Άρα λοιπόν καλωσορίζουμε τις νομοτεχνικές βελτιώσεις τις οποίες φέρατε. Βεβαίως θεωρούμε ότι είναι σημαντικές και λύνουν εν πολλοίς τα προβλήματα τα οποία πήγατε να δημιουργήσετε. Άρα ναι, επί της αρχής είμαστε θετικοί στο συγκεκριμένο νομοσχέδιο. Πρέπει όμως, κύριε Υπουργέ, και κλείνω με αυτό, να μάθετε και να αποδέχεστε το λάθος σας, και να ακούτε τις αντιδράσεις, και να τις λαμβάνετε υπ’ όψιν σας ειδικά όταν αυτές προέρχονται από όλους μας, φορείς και Αντιπολίτευση, για το καλό της ελληνικής δικαιοσύνης, για το καλό της χώρας, για το καλό των πολιτών.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η συνάδελφος κυρία Μαρία Κομνηνάκα από το Κομμουνιστικό Κόμμα Ελλάδος.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Το προς ψήφιση νομοσχέδιο στον κύριο όγκο του αφορά την ενσωμάτωση μιας ακόμα ευρωπαϊκής οδηγίας και φέρει ομολογουμένως έναν φανταχτερό τίτλο περί αντιμετώπισης και καταπολέμησης της απάτης και της πλαστογραφίας μέσων πληρωμής πλην μετρητών. Δηλαδή, αφορά τις συναλλαγές με ηλεκτρονικά ψηφιακά μέσα, κάρτες κ.λπ. και έρχεται να προστεθεί στις πλείστες όσες οδηγίες επί οδηγιών, που εμπλουτίζουν τις ποινικές διατάξεις, προκειμένου να προσαρμοστούν υποτίθεται στα πιο σύγχρονα φαινόμενα εγκληματικότητας, απάτης, διαφθοράς -υπαρκτά φαινόμενα- που όμως πολύ σύντομα και αυτά τα νέα μέτρα, οι νέες διατάξεις αποδεικνύονται ανεπαρκείς.

Αποκαλυπτικός όμως είναι ο σκοπός των ρυθμίσεων αυτών, όπως περιγράφεται στο άρθρο 1 του νομοσχεδίου. Ως σκοπός λοιπόν δεν περιγράφεται η προστασία ενός κόσμου που πέφτει θύμα τέτοιων περιπτώσεων απάτης, που χάνουν για παράδειγμα τις λιγοστές καταθέσεις που έχουν με τις γνωστές περιπτώσεις «phishing» κ.λπ. για τις οποίες ποτέ και καμμία τράπεζα δεν αναλαμβάνει την παραμικρή ευθύνη για να αποκαταστήσει τη ζημία στα κενά ασφάλειας που είχε το σύστημα της. Δεν έχει αυτόν λοιπόν τον σκοπό το άρθρο 1. Αλλά τι; Την ανεμπόδιστη ανάπτυξη της ψηφιακής οικονομίας και τη διευκόλυνση της διάδοσης της καινοτομίας στον τομέα των τεχνολογιών ψηφιακών πληρωμών. Δηλαδή, αυτό που είναι η έγνοια σας είναι να διαφυλάξετε την αξιοπιστία του συστήματος, δηλαδή αυτού του συστήματος που έχει για θεό του το κυνήγι του κέρδους και που τελικά κουβαλάει μαζί του αυτά τα φαινόμενα.

Με νομοσχέδια λοιπόν σαν το σημερινό κυνηγάτε δήθεν τα παράνομα πεδία πλουτισμού, βαφτίζοντας έτσι όμως νόμιμες τις τεράστιες περιουσίες και τα υπερκέρδη των μεγάλων εταιρειών, που χτίζονται από τη νόμιμη κλοπή και εκμετάλλευση των εργαζομένων, από αυτά που τελικά μάλλον κινδυνεύουν περισσότερο οι καταθέσεις τους. Προσπαθείτε να θωρακίσετε το σύστημά σας και το ιερό δικαίωμα στη μεγάλη ιδιοκτησία και κερδοφορία, θέτοντας δήθεν κανόνες φερ πλέι σε ένα παιχνίδι όμως που γνωρίζετε πολύ καλά ότι ούτε κανόνες έχει ούτε διστάζει να διαπράξει ακόμα και το πιο στυγνό έγκλημα μπροστά στην προσπάθεια αύξησης των κερδών του. Έτσι όσα νομοσχέδια και αν ψηφίσετε με ανάλογους φανταχτερούς τίτλους το πολύ-πολύ να πιάσετε τη μαρίδα των παρανόμων ή στην καλύτερη περίπτωση να τσακώσετε κανέναν μεγαλοσχήμονα, για παράδειγμα, δημοσιογράφο, αλλά πάντα μετά θάνατον. Γιατί εν ζωή έχει τη δυνατότητα να αξιοποιεί τα μέσα που εσείς βαφτίζετε νόμιμα για να αυγατίζει ανενόχλητος νόμιμα και παράνομα τα κέρδη του.

Ιδιαίτερο ενδιαφέρον έχει η σπουδή που δείχνετε στο άρθρο 24 για να διασφαλιστούν πλήρως και με εξαντλητική λεπτομέρεια τα δικαιώματα των νομικών προσώπων σε περίπτωση που θιγούν τα συμφέροντά τους σε αντίθεση με την περίπτωση των φυσικών προσώπων, που αρκείστε στην γνωστοποίηση προς αυτούς τον αρμόδιο να χειριστεί τη διεκδίκηση της αποκατάστασής τους φορέα.

Ακόμη, δεν θεωρούμε αθώα τη διάταξη του άρθρου 13, η οποία εισάγει νέο άρθρο στον Ποινικό Κώδικα με τίτλο «φθορά ψηφιακών δεδομένων». Η τόσο γενική διατύπωση της αντικειμενικής υπόστασης του εγκλήματος, «Όποιος χωρίς δικαίωμα διαγράφει, καταστρέφει, αλλοιώνει, αποκρύπτει ψηφιακά δεδομένα ενός συστήματος πληροφοριών, καθιστά ανέφικτη τη χρήση τους» κ.λπ. και η σύνδεση αυτής της αόριστης αντικειμενικής υπόστασης με γενικές και αόριστες έννοιες, όπως είναι η εθνική άμυνα κ.λπ., δεν μπορούν παρά να μας προκαλούν μεγάλη επιφυλακτικότητα. Είναι επίκαιρη άλλωστε η συζήτηση για το πώς αξιοποιούνται κατά το δοκούν έννοιες, όπως η εθνική ασφάλεια, όταν, για παράδειγμα, για εσάς εθνική ασφάλεια είναι να στέλνετε όπλα και να εμπλέκετε τη χώρα μας στους ιμπεριαλιστικούς ανταγωνισμούς, ενώ για όσους διαφωνούν με αυτή σας την πολιτική προβλέπεται λοιδορία, αν όχι κατηγορία για ελβετικά τυριά.

Με τα άρθρα 20 και 21 μακραίνει ο κατάλογος των περιπτώσεων για τις οποίες μπορεί να νομιμοποιηθεί η αστυνομική διείσδυση, η διαδικασία άρσης του τηλεφωνικού απορρήτου την ώρα βέβαια που όλο και συχνότερα έρχονται στην επιφάνεια περιπτώσεις που αποδεικνύουν ότι καμμία τέτοια τυπική νομιμοποίηση δεν έχετε ανάγκη, δεν έχει ανάγκη το κράτος σας, αφού τέτοιοι μηχανισμοί λειτουργούσαν και λειτουργούν άψογα όποτε το χρειάζεστε.

Σε αυτό, όμως, που πραγματικά βρίσκεστε όλοι εσείς εκτεθειμένοι είναι το δεύτερο μέρος του νομοσχεδίου, γιατί οι νέες προσαρμογές στις διατάξεις που αφορούν τόσο το Ευρωπαϊκό Ένταλμα Σύλληψης όσο και το άρθρο 187α περί τρομοκρατίας για την πιστότερη απόδοση των ευρωπαϊκών οδηγιών καταρρίπτουν με τον πιο αποκαλυπτικό τρόπο το κοινό αφήγημα όλων σας για το δήθεν πέπλο προστασίας που εγγυάται για τα ατομικά δικαιώματα και ελευθερίες η Ευρωπαϊκή Ένωση. Επιβεβαιώνει αντίθετα πλήρως την κριτική που σταθερά ασκεί το ΚΚΕ για τον αντιδραστικό χαρακτήρα αυτού του επονομαζόμενου χώρου ελευθερίας, ασφάλειας και δικαιοσύνης της Ευρωπαϊκής Ένωσης, όπως είναι και το Ευρωπαϊκό Ένταλμα Σύλληψης που εντάσσεται σε αυτό το γιγάντιο πλέγμα μηχανισμών και καταστολής, που με διάφορα προσχήματα αξιοποιείται για να εξουδετερώνει ό,τι μπορεί να θεωρηθεί επικίνδυνο για τα ιερά και τα όσια του ευρωενωσιακού κεφαλαίου και από την άλλη να περιορίζει ασφυκτικά τα λαϊκά δικαιώματα και τις ελευθερίες.

Αυτό το αντιδραστικό περιβάλλον, βέβαια, οικοδομήθηκε βήμα-βήμα με την ενσωμάτωση και άλλων τέτοιων οδηγιών στο Ποινικό Δίκαιο από όλες τις μέχρι σήμερα κυβερνήσεις και με τον ΣΥΡΙΖΑ να παίζει προεξάρχοντα ρόλο σε αυτή τη διαδικασία. Γι’ αυτό, κύριε Υπουργέ, δεν έχετε άδικο πραγματικά να παραπονιέστε και να στηλιτεύετε την αντιφατική, για να μην πω υποκριτική, στάση κυρίως του ΣΥΡΙΖΑ, γιατί το ΠΑΣΟΚ - ΚΙΝΑΛ, είναι η αλήθεια, με συνέπεια υπερασπίζεται το αντιδραστικό ευρωενωσιακό πλαίσιο, δεν βρίσκει ούτε μια λέξη να ψελλίσει για αυτά. Και σήμερα, βέβαια, δεν μπορεί να παραπονιέστε για τις πράγματι κατάπτυστες αλλαγές που έρχονται ως αποτέλεσμα των οδηγιών που και εσείς οι ίδιοι ενσωματώσατε. Και πράγματι είναι αποκαλυπτικές οι αλλαγές αυτές.

Πώς, βέβαια, να μην είναι όταν η ίδια η Ευρωπαϊκή Επιτροπή ομολογεί, και εσείς βέβαια σπεύδετε να συμμορφωθείτε με αυτό, ότι δεν μπορεί η εκτέλεση του ευρωπαϊκού εντάλματος σύλληψης να εμποδιστεί ακόμη κι αν αυτή παραβιάζει τα θεμελιώδη συνταγματικά κατοχυρωμένα δικαιώματα. Στο όνομα της διευκόλυνσης της κίνησης της ποινικής δίωξης, λοιπόν, πάνε περίπατο ακόμη και τα όποια ατομικά δικαιώματα κατοχυρώνει το αστικό σύνταγμα, αυτό που έχετε όλοι σας κορώνα, αλλά όταν βέβαια έχετε ανάγκη να προχωρήσετε την καταστολή τέτοιες ευαισθησίες πάνε περίπατο.

Ακόμα πιο επικίνδυνες είναι οι διατάξεις που αφαιρούν μια σειρά από τις περιορισμένες ήδη περιπτώσεις στις οποίες είναι υποχρεωτική η απαγόρευση της εκτέλεσης του ευρωπαϊκού εντάλματος, όπως, για παράδειγμα, περιπτώσεις κατά τις οποίες το Ελληνικό Δίκαιο το έγκλημα ή η ποινή έχει παραγραφεί ή η πράξη θεωρείται κατά τον ελληνικό ποινικό νόμο ότι τελέστηκε εξ ολοκλήρου ή εν μέρει στο έδαφος της Ελλάδας κ.λπ.. Σοβαρότερη από αυτές τις περιπτώσεις που αφαιρείται από την υποχρεωτική απαγόρευση εκτέλεσης θεωρούμε αυτή την περίπτωση στην οποία το ένταλμα έχει εκδοθεί προς σκοπό της δίωξης ή τιμωρίας προσώπου λόγω του φύλου, της φυλής, της θρησκείας, της εθνοτικής καταγωγής, της ιθαγένειας, της γλώσσας, των πολιτικών φρονημάτων, του γενετήσιου προσανατολισμού του δράστη υπέρ της ελευθερίας. Πού είναι, κύριοι, η ευαισθησία σας για αυτά τα δικαιώματα των ανθρώπων;

Εμείς αναρωτιόμαστε ποιες είναι οι περιπτώσεις που μπορεί να γίνει ανεκτή μια τέτοια εκτέλεση ευρωπαϊκού εντάλματος, όταν γι’ αυτούς τους λόγους έχει εκδοθεί, όταν για παράδειγμα κάποιος διώκεται για τον γενετήσιο προσανατολισμό του ή για τα πολιτικά του φρονήματα.

Μια τέτοια διάταξη μάλιστα είναι ακόμα πιο επικίνδυνη όταν εξαρχής το ευρωπαϊκό ένταλμα δίνει τη δυνατότητα στη χώρα που ζήτησε την εκτέλεσή του να εκδώσει στη συνέχεια σε άλλο κράτος-μέλος της Ευρωπαϊκής Ένωσης ή και σε τρίτη χώρα χωρίς τη συγκατάθεση της χώρας που εκτέλεσε αρχικά το ένταλμα. Καταλαβαίνετε πώς μπορούν τέτοιες διατάξεις να αξιοποιηθούν.

Στην ίδια επικίνδυνη ρότα κινούνται και οι αλλαγές στα άρθρα που αφορούν τον εμπλουτισμό του άρθρου 187α, τις διατάξεις για την τρομοκρατία. Είναι αξιομνημόνευτο πράγματι το μεγάλο ενδιαφέρον που δείχνετε όλες οι κυβερνήσεις να εμπλουτίζετε με νέες διατάξεις των τρομονόμο. Είναι ίσως από τα πιο συχνά τροποποιούμενα άρθρα, διευρύνεται συνεχώς το αξιόποινο για ένα αδίκημα το οποίο πραγματικά είναι λάστιχο και χωράει τα πάντα. Και αυτό δεν είναι αποκύημα της φαντασίας μας. Είναι ρητά και ξεκάθαρα διατυπωμένο στα επίσημα κείμενα της Ευρωπαϊκής Ένωσης, στα οποία έχουμε επανειλημμένα αναφερθεί και βέβαια αρνείστε να το παραδεχτείτε.

Στην τρομοκρατία η Ευρωπαϊκή Ένωση εντάσσει κάθε ριζοσπαστική σκέψη. Είναι ή δεν είναι αληθές ότι σε επίσημα κείμενα της Ευρωπαϊκής Ένωσης ως τέτοιες τρομοκρατικές ενέργειες μπορούν να χαρακτηριστούν ακόμα και διαδηλώσεις διαμαρτυρίας που μπορούν να αμφισβητούν τη συνοχή της Ευρωπαϊκής Ένωσης; Αυτού του είδους οι εξελίξεις δεν μπορεί παρά να προκαλούν ανησυχίες, αν κανείς ανατρέξει στη διεθνή εμπειρία, όπου διαχρονικά με το πρόσχημα της απειλής της τρομοκρατίας περνάνε μια σειρά μέτρα που επεκτείνουν την καταστολή και αξιοποιούνται, βέβαια, καταλλήλως για να ντυθούν με το περίβλημα της αναγκαιότητας η περιστολή λαϊκών δικαιωμάτων και ελευθεριών.

Ακόμα το άρθρο 36 κάνει μια πολύ επικίνδυνη διεύρυνση του αξιόποινου στην παράγραφο 4 του άρθρου 187α, αφού πλέον δεν απαιτείται κάποιος να αποδεικνύεται ότι προκαλεί απόφαση σε άλλον για συμμετοχή σε τρομοκρατική οργάνωση ή τρομοκρατική ενέργεια, όπως, τέλος πάντων, αυτό κρίνεται, αλλά τώρα αρκεί απλώς να θεωρείται ότι υποκίνησε κάποιον για τη συμμετοχή του ακόμα και στις περιπτώσεις που αυτός δεν πείθεται. Δηλαδή, διευρύνει τη δίωξη σε πολύ προπαρασκευαστικό ακόμα στάδιο.

Αντίστοιχα αλλαγές γίνονται και στην παράγραφο 6 του άρθρου 187, την οποία βέβαια να θυμίσουμε ότι και αυτή πρώτος ο ΣΥΡΙΖΑ εισήγαγε, ώστε να τιμωρείται η δημόσια απειλή για την τέλεση τρομοκρατικής πράξης και τώρα έρχεστε να ενισχύσετε αυτή τη διάταξη, για να δημιουργήσετε πραγματικά τις τέλειες συνθήκες να τυλίγεται οποιοσδήποτε σε μια κόλλα χαρτί με ανυπόστατες κατηγορίες, αφού πλέον αρκεί αυτή η όποια απειλή να διαμείβεται ακόμα και σε μια ιδιωτική συζήτηση. Φεύγει και η δημόσια απειλή. Αρκεί και στο καφενείο. Τώρα σοβαρολογείτε; Νομίζω το επόμενο στάδιο θα είναι, αν ονειρευτούμε καμμιά τρομοκρατική ενέργεια, να είμαστε επικίνδυνοι για τη δημόσια τάξη.

Τέτοιες ρυθμίσεις, που διευρύνουν επικίνδυνα τις συμπεριφορές που μπορεί να βαφτίζονται κατά βούληση ως τρομοκρατικές πράξεις, επισύροντας βαρύτατες ποινικές καταδίκες, δεν είναι μια συζήτηση που αφορά κάποιους ειδικούς νομικούς ή ευαισθητοποιημένους πολίτες. Δυνητικά ο καθένας είναι εκτεθειμένος σε τέτοιες αυθαίρετες κατηγορίες που μπορεί εύκολα να τον τυλίξουν σε μια κόλλα χαρτί. Αρκεί να ρίξουμε μια ματιά στο άρθρο 37, που πραγματικά προβλέπει σε αστραπιαίο χρόνο να κατεβαίνουν από το διαδίκτυο -μέχρι και τρεις ώρες, λέει- αναρτήσεις που χαρακτηρίζονται ως τρομοκρατικές και επικίνδυνες. Είναι χρήσιμο να αναλογιστούμε σε πόσες περιπτώσεις γνωστών δημοσιογράφων, ανθρώπων της τέχνης το τελευταίο μόνο διάστημα έχουν μπλοκαριστεί οι σελίδες τους στο «Youtube» και αλλού με αυτή ακριβώς την αιτιολογία, ότι έχουν σκοπό να υποκινήσουν τη βία, να ενθαρρύνουν επικίνδυνες, παράνομες δραστηριότητες, που ενέχουν εγγενή σοβαρό κίνδυνο σωματικών βλαβών ή θάνατο. Ξέρετε ότι η πιο πρόσφατη σεσημασμένη τρομοκράτης ήταν η Σεμίνα Διγενή. Αυτά είναι τροφή για σκέψη.

Τώρα σε σχέση με τις διατάξεις που αφορούν την επιτάχυνση της δικαιοσύνης, τις αναβολές κ.λπ.. Οι νομοτεχνικές βελτιώσεις που κάνετε, είναι εύλογες. Σε έναν βαθμό ήταν και αναμενόμενες γιατί δεν μπορούσαν να βρουν εφαρμογή. Θα δημιουργούσαν σοβαρά προβλήματα στην εφαρμογή οι διατάξεις αυτές.

Εγώ, όμως, θέλω να αντιστρέψω ορισμένα από τα ερωτήματα που μας απηύθυνε στην τελευταία συνεδρίαση της επιτροπής ο κ. Κώτσηρας. Μας ρωτήσατε εάν είναι καινοφανείς οι διατάξεις του περιορισμού των αναβολών, αναφερόμενος πράγματι σε αντίστοιχες ρυθμίσεις που υπήρχαν το 2019, το 2012 κ.λπ..

Εμείς σας καλούμε να απαντήσετε εσείς σε αυτό το ερώτημα. Αυτές οι ρυθμίσεις μέχρι σήμερα επιτάχυναν στο ελάχιστο τον ρυθμό απόδοσης της δικαιοσύνης; Βοήθησαν να ελαφρυνθούν τα πινάκια; Βοήθησαν να προχωρήσουν αυτές οι τεράστιες καθυστερήσεις στην ποινική δίκη; Ή είναι και αυτές άλλη μία τρύπα στο νερό που τελικά κάθε φορά όπου και όταν εφαρμόζονται, το πολύ-πολύ να λειτουργήσουν μόνο σε βάρος της ορθής απονομής της δικαιοσύνης ή των υπερασπιστικών δικαιωμάτων είτε του κατηγορουμένου είτε και του θύματος με αντίστοιχους περιορισμούς που εισάγονται;

Διότι δεν θέλετε να ακούσετε τις προτάσεις, που επαναλαμβάνουμε, που αντιμετωπίζουν το βασικό πρόβλημα. Και σε αυτές δεν κάνετε ούτε εσείς τίποτα ούτε βέβαια και κανένας από τις προηγούμενες κυβερνήσεις έκανε. Διότι η ρίζα του προβλήματος βρίσκεται στις μεγάλες ελλείψεις, στη δραματική υποστελέχωση δικαστικών υπαλλήλων, στους καθηλωμένους, αν θέλετε, μισθούς, στη μη αμοιβή των υπερωριών τους και την εντατικοποίηση της εργασίας, που λόγω αυτών θα συνεχίσουν να παραμένουν κενές και ακάλυπτες οι ελάχιστες θέσεις που προκηρύσσονται, στις ελλείψεις δικαστών, στις τεράστιες ελλείψεις σε αίθουσες, υποδομές, εξοπλισμό. Και αν δεν αντιμετωπιστούν πρώτα και κύρια αυτά, όποιο γιατροσόφι και να φέρετε, δεν πρόκειται να γιατρέψει τους τεράστιους χρόνους απονομής της δικαιοσύνης.

Τελειώνοντας -και σύντομα- θα αναφερθώ στην εισαγωγή της διάταξης για την εκδικητική πορνογραφία. Θα ψηφίσουμε τη διάταξη. Ως ΚΚΕ είχαμε ταχθεί υπέρ της ποινικοποίησης τέτοιων απεχθών εγκλημάτων που έχουν πραγματικά κίνητρο την απαξίωση της προσωπικότητας κάθε γυναίκας και όχι μόνο, των επιλογών της σχετικά με το σύντροφο και τη ζωή της, όπως και κάθε μορφή βίας και κακοποίησης κατά των γυναικών, των κοριτσιών που θεωρούμε ότι πρέπει να έχουν αυστηρότατη ποινική αντιμετώπιση χωρίς ασάφειες, εκπτώσεις και παραθυράκια.

Διατηρούμε σε κάθε περίπτωση τις επιφυλάξεις για τον τρόπο που διατυπώνεται το άρθρο και γιατί, ενδεχομένως, η διατύπωση της πρώτης παραγράφου -που αναφέρει κοινοποίηση σε οποιονδήποτε- να μπορεί να ερμηνευτεί ότι αφορά περιπτώσεις κοινοποίησης και σε αόριστο αριθμό αποδεκτών, άρα και στο διαδίκτυο, με αποτέλεσμα να υπάγονται σε αυτή την περίπτωση και με ελαφρότατες ποινές αυτά τα πολύ βαριά αδικήματα. Ταυτόχρονα, βέβαια, θεωρούμε ότι θα έπρεπε σε κάθε περίπτωση στις περιπτώσεις της παραγράφου 3 να λειτουργεί πάντα επιβαρυντικά όταν αυτές είναι σε βάρος ανηλίκου. Θεωρούμε, επίσης, αναγκαίο και σε αυτή την περίπτωση, κύριοι της Κυβέρνησης, να γίνει μια πρόβλεψη ώστε ταχύτατα και με κρατική ευθύνη να παίρνονται όλα τα αναγκαία μέτρα για την οριστική διαγραφή του αντίστοιχου υλικού από κάθε σελίδα του διαδικτύου.

Δεν έχουμε, βέβαια, την παραμικρή αυταπάτη ότι όποια αυστηρή ποινική μεταχείριση από μόνη της αρκεί για να εξασφαλίσει την ολόπλευρη προστασία των γυναικών από τέτοια αποκρουστικά εγκλήματα, που φύονται σε αυτό ακριβώς το έδαφος των οικονομικών και κοινωνικών συνθηκών που διαιωνίζουν την ανισοτιμία της γυναίκας, καλλιεργούν και προβάλλουν σάπιες αξίες της εκμετάλλευσης, της καταπίεσης στα πρότυπα της επιβολής με κάθε μέσο κ.λπ., πόσω μάλλον όταν παραμένει η έλλειψη επιστημονικής, νομικής, κοινωνικής και οικονομικής υποστήριξης των θυμάτων από κρατικές δομές, κάτι το οποίο επίσης λείπει, κύριοι Υπουργοί.

Και θέλουμε, με αυτή την ευκαιρία, να σας το επισημάνουμε γιατί θεωρούμε ότι πρέπει να νομοθετηθεί ένα τέτοιο ολοκληρωμένο πλαίσιο στήριξης για τις οικογένειες των θυμάτων, τις σκληρότερες από όλες τις μορφές βίας, όλων αυτών των δολοφονηθέντων γυναικών που μας συγκλόνισαν τα τελευταία χρόνια. Διότι όταν σβήνουν οι μεγάλοι τίτλοι των ειδήσεων, οι οικογένειες των θυμάτων εκτός από τη βίαιη απώλεια, καλούνται να αντιμετωπίσουν έναν γολγοθά χωρίς καμμία πραγματικά κοινωνική στήριξη.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε παρακαλώ.

**ΜΑΡΙΑ ΚΟΜΝΗΝΑΚΑ:** Και κλείνω με αυτό.

Χρειάζεται να παρθεί ένα συνολικό πλέγμα μέτρων για την αποκατάσταση των παιδιών που τυχόν μένουν πίσω με παιδοψυχιατρική συνδρομή, οικονομική βοήθεια του αναδόχου, νομική στήριξη της οικογένειας, την κάλυψη των δαπανών της νομικής εκπροσώπησης τους, δηλαδή ένα συνολικό πλέγμα μέτρων που σήμερα απουσιάζει και υπάρχει ανάγκη να παρθεί.

Βέβαια, η πραγματική ασπίδα προστασίας για κάθε γυναίκα χτίζεται στον συλλογικό αγώνα για να ανατραπεί η γενεσιουργός μορφή βίας, η καπιταλιστική κοινωνία που αναπαράγει αυτούς τους οικονομικούς και κοινωνικούς παράγοντες που διαμορφώνουν τους δράστες τέρατα και διευκολύνουν τη δράση τους, αφήνοντας τις γυναίκες εκτεθειμένες στην πολύμορφη βία και την ανασφάλεια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο ειδικός αγορητής από την Ελληνική Λύση, ο συνάδελφος κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Αν εξαιρέσει κανείς την ευρωπαϊκή οδηγία, κύριοι Υπουργοί, όλος ο καβγάς γίνεται για το πάπλωμα της διάταξης που φέρατε, αυτές για τις οποίες ήρθατε και στην επιτροπή και μας βάλατε χέρι και μας είπατε: «Με ποιον είστε; Με τους δικηγόρους ή με τον πολίτη;». Και ενώ εμφανιστήκατε σκληροί, ατρόμητοι και αποφασισμένοι να προβείτε σε αλλαγές, έρχεστε σήμερα εδώ και τα αλλάξατε πάλι.

Ξέρετε τι λέει ο λαός; Ήταν σκληρός και τον λέγανε "βιτάμ". Αυτό λέει ο λαός. Τόσο σκληρός ήταν. Δεν θα μπω στην ουσία αν συμφωνούμε με τις νομοτεχνικές ή διαφωνούμε, αυτά θα τα εξηγήσω σε λιγάκι. Ούτε θεωρούμε -δεν ονειροβατούμε- ότι μόνο με την παρέμβαση που επιχειρήσατε να κάνετε με τις αναβολές, τους δικηγόρους -που έχει λογική αυτό που κάνετε και συμφωνούμε- θα λυθεί το πρόβλημα στα ελληνικά δικαστήρια και στην ελληνική δικαιοσύνη, γιατί απαιτούνται πιο σοβαρές παρεμβάσεις.

Όμως, τώρα εγκαλείτε, όχι εμάς, την Αντιπολίτευση και καλώς τους εγκαλέσατε, γιατί εμείς συμφωνούσαμε από την πρώτη στιγμή σε αυτό το παραμύθι με τις αναβολές.

Έχουμε ένα κοινό, κύριε Τσιάρα, εμείς οι δύο εδώ στο νομοσχέδιο. Μόνο οι δυο μας από τους υπόλοιπους δεν είμαστε δικηγόροι, εγώ και εσείς. Ο Υφυπουργός σας είναι νομικός, οι υπόλοιποι εισηγητές και αγορητές, αν δεν κάνω λάθος, είναι δικηγόροι. Εμείς οι δύο δεν είμαστε. Άρα, λοιπόν, ίσως να έχουμε και ένα πιο ψύχραιμο μάτι να δούμε την όλη ιστορία, έξω από συνδικαλιστικές διόπτρες ή οτιδήποτε άλλο. Θα το δούμε εμείς πιο ανθρώπινα, να είμαστε κοντά στον πολίτη. Κι εγώ συμφωνώ και ας στενοχωρώ τους φίλους μου τους δικηγόρους. Όσο φίλος μπορεί να είναι ένας δικηγόρος, ένας γιατρός ή ένας δημοσιογράφος αλλά, εν πάση περιπτώσει, όσο είναι, γιατί αυτές οι τρεις κατηγορίες είναι ολίγον επικίνδυνες!

Λοιπόν, μαζί σας αλλά εκεί που πάτε να το παίξετε σκληροί πάλι και αποφασισμένοι, τα μισά τα παίρνετε πίσω. Να και μια αναβολή ακόμα, αν είναι μετά την πρώτη αναβολή, να και εκτός από το δημόσιο νοσοκομείο και η πρωτοβάθμια, να και λίγο να το μπαλώσουμε και δύο μπρος κι ένα πίσω και λίγο από εδώ να μη στενοχωρήσουμε τα παιδιά.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτό είναι κοινή λογική.

**ΚΩΝΣΤΑΝΤΙΝΟΣ ΧΗΤΑΣ:** Άρα, λοιπόν, η κοινή λογική γιατί δεν εμφανίστηκε πριν τις επιτροπές και εμφανίστηκε μετά τις επιτροπές; Είχε δουλειά; Γιατί δεν εμφανίστηκε η κοινή λογική πριν τις επιτροπές και εμφανίστηκε μετά τις επιτροπές; Να μη στεναχωρήσουμε τους δικηγόρους. Καλά κάνουν οι δικηγόροι, την δουλειά τους κάνουν. Κι εγώ αν ήμουν δικηγόρος θα ήθελα τριακόσιες υποθέσεις να έχω. Δουλειά είναι, λεφτά είναι κι ας παίρνω αναβολές. Δεν πάει να περιμένει ο Μυλωνάκης να εκδικαστεί υπόθεσή του έναν μήνα, δύο, τρεις, πέντε χρόνια. Εγώ θα κάνω τη δουλειά μου.

Όμως, στην αρχή μόνο πάτε αποφασισμένοι. Έτσι κάνετε και έτσι κάνατε και προεκλογικά. Ήρθατε με ταμπούρλα εδώ ότι νόμος και τάξη και αυστηρά και όλα και θα επιβάλλουμε και μετά άνθρακας ο θησαυρός, τίποτα. Και σήμερα πάλι μαλακώσατε. Γι’ αυτό σας είπα ότι είστε σκληροί αλλά λέγεστε "βιτάμ". Μαλακώσατε σήμερα.

Κοιτάξτε, νομίζω ότι κάθε φορά που μιλάμε για τη δικαιοσύνη αλλάζει κανάλι ο κόσμος γιατί αρχίζει και βαριέται. Τα ίδια πράγματα λέμε τρία χρόνια που είμαστε εδώ. Και κάθε φορά που νομοθετούμε στη συγκεκριμένη επιτροπή και για το συγκεκριμένο Υπουργείο λέμε πάνω κάτω τα ίδια πράγματα, ότι στη χώρα μας είναι αργή, ότι καθυστερεί, ότι ταλαιπωρούνται χρόνια οι πολίτες να δικαιωθούν

Και λέμε, λέμε, λέμε, λες και είμαστε σε κάποιο συνέδριο και σχολιάζουμε αντί να νομοθετούμε και να φαίνεται στην πράξη αυτή η αλλαγή προς το καλό.

Και θα συμφωνήσω μαζί σας, κύριε Υπουργέ, ότι η λειτουργία της δικαιοσύνης είναι μια σύνθετη διαδικασία. Είναι σύνθετο όντως. Αλλά δεν πρέπει να ξεχνάμε το σημαντικότερο. Η δικαιοσύνη και η απονομή της δικαιοσύνης δεν είναι διαδικασία. Είναι ύψιστος θεσμός. Είναι μια θεμελιώδης αξία για εμάς. Η δικαιοσύνη δεν εξαντλείται σε νόμους, σε αρχές, σε θεωρίες, σε επιστημονικές προσεγγίσεις. Η δικαιοσύνη πρέπει να είναι ζωντανή. Θα πρέπει να προστατεύει τον πολίτη, να αφουγκράζεται τον πολίτη.

Στη δικαιοσύνη, ξέρετε, προσβλέπει συνήθως και κυρίως ο ασθενέστερος, ο αδύναμος, ο πιο ευάλωτος. Και ελπίζει, γιατί έχει μεγαλύτερη ανάγκη προστασίας, γιατί αγωνιά και περιμένει έμπρακτα τη δικαίωσή του.

Αλλά να ρωτήσω κάτι, κύριοι Υπουργοί: Για ποια δικαιοσύνη μιλάμε, όταν το δικαστήριο βρίσκει ένοχο τον κατηγορούμενο, τον καταδικάζει σε πολυετή κάθειρξη ή φυλάκιση, αλλά σε λίγα χρόνια είναι πάλι έξω; Να την βράσω αυτή τη δικαιοσύνη. Για ποια δικαιοσύνη μιλάμε, όταν μια υπόθεση κάνει να φτάσει στο ακροατήριο πέντε χρόνια; Για ποια δικαιοσύνη μιλάμε όταν πολλές υποθέσεις φτάνουν να δικάζονται στα όρια της παραγραφής; Πού είναι αλήθεια μέσα σε όλα αυτά η δικαίωση των θυμάτων, η δικαίωση των οικογενειών τους, όταν υποθέσεις σέρνονται στα δικαστήρια, ταλαιπωρούν και απογοητεύουν για άλλη μια φορά τα θύματα;

Ακούστηκε κύριε Υπουργέ -και αυτό το σχόλιο δεν αφορά εσάς αλλά θα το πω- στην αρμόδια επιτροπή κατά την επεξεργασία του νομοσχεδίου από Βουλευτή της Μείζονος Αντιπολίτευσης, τον κ. Λάππα, ότι η αυστηροποίηση των ποινών που υποστηρίζει το κόμμα μας, αυτά που λέει η Ελληνική Λύση, συνιστά λαϊκισμό. Αλήθεια;

Η Ελληνική Λύση, για να σας ενημερώσω, πάντα ήταν και είναι ξεκάθαρη στις θέσεις και τις αξίες της. Ούτε αλλάζουμε εμείς θέσεις περιστασιακά ούτε για επικοινωνιακούς λόγους ούτε για προεκλογικούς λόγους. Άρα δεν το κάνουμε για λόγους επικοινωνιακούς ή επειδή τώρα έρχονται εκλογές. Η θέση μας ήταν αυτή, είναι αυτή και θα είναι αυτή. Από την πρώτη συζήτηση που κάναμε λίγες μέρες, εβδομάδες μετά την εκλογή αυτής της Κυβέρνησης, ήμασταν κάθετοι στην επιτροπή για αυστηροποίηση ποινών, αλλαγή του Ποινικού Κώδικα. Ένα και ένα κάνουν δύο! Η αυστηροποίηση των ποινών είναι απαραίτητη για να γίνει πράξη η απονομή της δικαιοσύνης. Είναι απαραίτητη για να δικαιωθεί, να προστατευτεί το θύμα.

Και επειδή έγινε λόγος για λαϊκισμό, χρειάζεται να θυμίσω στο ακροατήριο, σε αυτούς που κατηγορούν εμάς για λαϊκισμό και στους Έλληνες έξω που παρακολουθούν, να θυμίσουμε ως Ελληνική Λύση τον νόμο Παρασκευόπουλου, με τον οποίο πάνω από δεκαεπτά χιλιάδες φυλακισμένοι πήραν απολυτήριο; Σοβαρά μιλάτε τώρα; Και μιλάτε για λαϊκισμό εσείς; Δεκαεπτά χιλιάδες εγκληματίες βγήκαν από τη φυλακή με τον δικό σας νόμο. Χρειάζεται να θυμίσω ότι ο νόμος αυτός έπαιρνε συνέχεια παρατάσεις; Να το θυμίσω; Τα ξεχάσαμε εδώ μέσα;

Χρειάζεται να θυμίσω ότι ανάμεσα σε αυτούς που αποφυλακίστηκαν τότε, τις μέρες εκείνες, ήταν ληστές, βιαστές, δολοφόνοι;

**ΠΡΟΕΔΡΕΥΩΝ (Νικήτας Κακλαμάνης):** Μη φωνάζετε. Σας ακούμε.

**ΚΩΝΣΤΑΝΤΙΝΟΣ ΧΗΤΑΣ:** Έχω δίκιο, γι’ αυτό φωνάζω.

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν σας είπα ότι έχετε άδικο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, εγώ δεν είμαι κομπιούτερ. Είμαι άνθρωπος, έχω συναισθήματα και ο λόγος μου είναι από στήθους. Φωνάζω μπας και ξυπνήσει κανένας εδώ μέσα.

Είναι αυτό δικαιοσύνη; Σοβαρά τώρα; Δικαιοσύνη είναι να προστατευτεί η κοινωνία από όλους αυτούς, που δεν δίνουν καμμία σημασία στην ανθρώπινη ζωή. Πρέπει κάποια στιγμή επιτέλους η πολιτεία να προστατεύσει τα θύματα.

Και η Νέα Δημοκρατία, κύριε Τσιάρα, είχε ως προεκλογικό σύνθημα το «νόμος και τάξη», την ασφάλεια των πολιτών. Να ρωτήσουμε τι έκανε πράξη από όλα αυτά; Η εγκληματικότητα έχει χτυπήσει κόκκινο, ναι ή όχι; Ολόκληρες γειτονιές και περιοχές έχουν γίνει γκέτο, ναι ή όχι; Έχουν γίνει άντρο αδίστακτων κακοποιών συμμοριών και ληστών, ναι ή όχι; Πού είναι οι πολίτες να προστατευθούν; Οι πολίτες φοβούνται να περπατούν στον δρόμο, να κυκλοφορήσουν. Οι κλοπές, οι διαρρήξεις αυξάνονται συνέχεια. Κατά τα άλλα under control, τα έχετε όλα υπό έλεγχο!

Αλλά επειδή μιλάμε για ποινές και για απονομή δικαιοσύνης, πόσα εγκλήματα έπρεπε να γίνουν για να κινητοποιηθείτε; Αυτό είναι το μεγάλο πρόβλημα. Πάντα η συγκεκριμένη Κυβέρνηση αλλά και οι προηγούμενες κυβερνήσεις αυτό το πρόβλημα, όχι μόνο στη δικαιοσύνη αλλά σε όλα, νομοθετούν κατόπιν εορτής. Πρέπει κάτι να γίνει, να εμφανιστεί το νέο φρούτο, η νέα τάση και μετά να οχυρωθούμε, να προστατευτούμε, να νομοθετήσουμε. Ε, δεν γίνεται έτσι. Πολιτική σημαίνει προβλέπω. Δεν σημαίνει ακολουθώ τις εξελίξεις παντού είτε αφορά στην οικονομία είτε στην εξωτερική πολιτική είτε στη δικαιοσύνη είτε στην παιδεία είτε οπουδήποτε αλλού.

Με πόσα εγκλήματα έπρεπε να συγκλονιστεί η κοινωνία, πόσα θύματα να θρηνήσουν οι οικογένειές τους για να κάνετε κάποιες αποσπασματικές αλλαγές στο πλαίσιο των ποινών;

Κοιτάξτε, για μας τα πράγματα είναι ξεκάθαρα. Πιστεύουμε ακράδαντα στην πραγματική έκτιση των ποινών. Και όσο και να σας ενοχλεί εδώ μέσα, θα το λέμε. Γιατί εμείς είμαστε με τη λογική και είμαστε με τον πολίτη, κύριε Τσιάρα. Ναι, εμείς είμαστε με τον πολίτη. Και όταν λέμε ισόβια, θα λέμε, θα εννοούμε ισόβια πραγματικά. Τέλος, ούτε μά ούτε μού! Δολοφόνοι, εγκληματίες, βιαστές, παιδοβιαστές θα εκτίσουν την ποινή τους, αυτή που τους επέβαλε το δικαστήριο.

Δεν τολμάτε όμως. Πάντα είστε ήξεις αφήξεις. Πάντα νερώνετε το κρασί. Πάντα βάζετε πάγο, πάντα βάζετε νερό. Κάτι θα βάλετε πάντα. Ακόμα και τώρα μην ακουμπήσουμε τους δικηγόρους. Μην ακουμπήσουμε τα συνδικαλιστικά όργανα. Δεν λέω για τους δικηγόρους συγκεκριμένα, αλλά και για τους γιατρούς, τους δημοσιογράφους, τους οποιουσδήποτε. Εγώ δεν σχολιάζω τη στάση σας απέναντι στους δικηγόρους. Εμείς σχολιάζουμε σήμερα τη στάση σας απέναντι στα όλα, φοβικά, πάντα φοβικά δημοσιοσχετίστικα. Ε, δεν είναι έτσι.

Η δικαιοσύνη πρέπει να είναι δυναμική, κύριε Υπουργέ, να αφουγκράζεται τις ανάγκες της κοινωνίας, των πολιτών. Και φυσικά θα αλλάξει ο Ποινικός Κώδικας και μία και δύο και πέντε και δέκα φορές. Δεν κατάλαβα, τι είναι ο Ποινικός Κώδικας, το τοτέμ; Δεν το ακουμπάμε; Δηλαδή αν αλλάξει η κοινωνία μας άρδην, συμβαίνουν έξω τέρατα, εμείς θα λέμε ότι δεν κάνουμε τίποτα, αυτός είναι ο Ποινικός Κώδικας; Τι είναι, το Σύνταγμα; Θα αλλάξει, τι να κάνουμε τώρα, όσο και αν στενοχωρεί τους νομικούς αυτό. Θα αλλάξει!

Δεν έχω πολύ χρόνο.

Αυξήθηκαν οι εξ αποστάσεως παρεχόμενες υπηρεσίες στο κράτος από τις νέες συνθήκες με τις ψηφιακές συναλλαγές, κατακόρυφη αύξηση ψηφιακών συναλλαγών, αφού η τεχνολογική εξέλιξη και η ψηφιοποίηση έχει μπει στη ζωή μας. Μιλάω για τα ψηφιακά εγκλήματα τώρα. Αύξηση και σε ποσότητα αλλά και σε μορφή παρουσίασε η εγκληματικότητα στο κομμάτι αυτό. Εγκληματικές δράσεις δεν είναι μεμονωμένες, συνδέονται μεταξύ τους. Βοηθάει η τεχνολογία σε αυτό το πάρα πολύ. Είναι πλοκάμια που συνδέονται και στηρίζουν την τρομοκρατία με δαιδαλώδη πραγματικά κανάλια διακίνησης μαύρου χρήματος.

Κύριε Υπουργέ, δεν νομίζουμε ότι μόνο η ενσωμάτωση -τώρα απαντούμε στο κομμάτι της ενσωμάτωσης της ευρωπαϊκής οδηγίας- μιας οδηγίας μπορεί να είναι αρκετό για να υποστηρίξει η πολιτεία ότι έχει κάνει αυτό που πρέπει. Και αναφέρομαι στα συγκεκριμένα ηλεκτρονικά εγκλήματα. Δεν θα πρέπει να ξεχνάμε ότι στην εισαγωγή ευρωπαϊκών κανόνων πρέπει να λαμβάνονται πάντα, πάντα υπ’ όψιν οι ανάγκες του ελληνικού λαού και της ελληνικής κοινωνίας.

Και τρέχω να πάω στα επόμενα. Όσο αφορά την εκδικητική πορνογραφία, θα υπερψηφίσουμε τις λοιπές διατάξεις, όχι το νομοσχέδιο, που αφορούν στη δικαιοσύνη για την επιτάχυνση της διαδικασίας. Θα υπερψηφίσουμε την αύξηση του προστίμου -που δεν πάει ο μάρτυρας και αναβάλλεται μια υπόθεση- και για τις αναβολές των δικηγόρων και εννοείται για την εκδικητική πορνογραφία.

Ο μόνος λόγος που σκεφτήκαμε να μην την ψηφίσουμε την εκδικητική πορνογραφία -πέρασε για λίγο το μυαλό- είναι γιατί είναι πολύ light. Θέλαμε πιο αυστηρά. Μην παρεξηγηθούμε. Τη θεωρούμε πούπουλο αυτή την ποινή για την εκδικητική πορνογραφία, αλλά το μη χείρον βέλτιστον. Ε, ας πούμε ότι είναι μία αρχή. Εδώ θα είμαστε σε λίγους μήνες που θα την αυστηροποιήσετε αυτή την ποινή. Πάλι θα αλλάξει ο Ποινικός Κώδικας, πάλι θα δικαιωθούμε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Τώρα τυποποιείται για πρώτη φορά το αδίκημα.

**ΚΩΝΣΤΑΝΤΙΝΟΣ ΧΗΤΑΣ:** Εντάξει, γι’ αυτό και το ψηφίζουμε, εννοείται, αλλά πάλι θα έρθουμε εδώ -χτύπα ξύλο, να μην έρθουμε και να μην έχουμε τέτοια φαινόμενα- φοβούμαστε πολύ ότι εδώ θα είμαστε να κουβεντιάζουμε πάλι στην επιτροπή και στην Ολομέλεια πώς θα αυστηροποιήσουμε την ποινή και τα λοιπά.

Ναι, σε αυτό το ύπουλο έγκλημα, λοιπόν, που είναι η εκδικητική πορνογραφία, που λαμβάνει πλέον ανησυχητικές διαστάσεις, το οποίο εκμεταλλεύεται η τεχνολογία με τον χειρότερο τρόπο και εδώ πρέπει να θεσπίσει η πολιτεία ένα αυστηρό πλαίσιο ποινών, να προστατεύσει τον κόσμο από τους εγκληματίες που δεν διστάζουν να εκθέσουν το θύμα, δεν διστάζουν να διασύρουν το θύμα, εκμεταλλεύονται την εμπιστοσύνη του.

Γι’ αυτό και στον χώρο της ποινικής δικαιοσύνης η απονομή της δικαιοσύνης είναι ακόμη πιο σημαντική. Γι’ αυτό και πρέπει, επιτέλους, η απονομή της δικαιοσύνης να μη γίνεται με ρυθμούς χελώνας.

Η επιτάχυνση, λοιπόν -γιατί αυτή είναι η ουσία- της απονομής δικαιοσύνης είναι ένα μεγάλο στοίχημα που πρέπει κάποια στιγμή να γίνει πράξη. Όλες οι κυβερνήσεις -το είπα και πριν- έχουν παραδεχθεί ότι τα δικαστήρια της χώρας αντιμετωπίζουν προβλήματα, μεγάλες ελλείψεις.

Καλές είναι αυτές οι παρεμβάσεις που κάνετε, αλλά είναι το 5% του προβλήματος για την επιτάχυνση της δικαιοσύνης, των υποθέσεων, των διαδικασιών και λοιπά. Είναι ένα μικρό κομμάτι.

Τα βασικά, τα θεμελιώδη είναι άλλα, τα δικαστήρια να ενισχυθούν με τον κατάλληλο τεχνολογικό εξοπλισμό, με τις κατάλληλες υποδομές, τις κατάλληλες κτηριακές εγκαταστάσεις. Εικόνες με υπόγεια και δικογραφίες ακόμα τώρα δεν τις βλέπετε, στοιβαγμένες μέσα στην υγρασία και μέσα στη μούχλα; Εικόνες με ακατάλληλες, μικρές αίθουσες ακροατηρίων, χωρίς απαραίτητο εξοπλισμό, δεν είναι εικόνες αυτές μιας σύγχρονης δικαιοσύνης.

Αυτά είναι τα βασικά και θεμελιώδη που πρέπει να κάνουμε ως πολιτεία και μετά να πάμε και στις αναβολές των δικηγόρων και στο πρόστιμο στους μάρτυρες και σε όλα, αλλά ξεκινήστε με αυτά, με την αλφαβήτα, τα βασικά. Αυτά είναι.

Κύριε Πρόεδρε, συγγνώμη αν σας τάραξα.

Ευχαριστώ πολύ για τον χρόνο.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Χήτα.

Και κλείνει ο κύκλος των αγορητών με τη συνάδελφο κ. Φωτεινή Μπακαδήμα από το ΜέΡΑ25.

Ορίστε, κυρία συνάδελφε, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε νομοσχέδιο του Υπουργείου Δικαιοσύνης με θέμα του την ενσωμάτωση ευρωπαϊκής οδηγίας για την καταπολέμηση της πλαστογραφίας στο δίκαιό μας. Είναι ένα νομοσχέδιο, όμως, που δεν φέρνει μόνο την οδηγία, επιφέρει αρκετές αλλαγές -δομικές μάλιστα- σε καίρια ζητήματα.

Το επεσήμανα και στην επιτροπή, μας το αποδείξατε και σήμερα με τη νομοτεχνική βελτίωση που φέρατε πως δεν είναι η πρώτη φορά που η Κυβέρνηση της Νέας Δημοκρατίας νομοθετεί χωρίς να έχει προηγηθεί καμμία απολύτως διαβούλευση με τους εμπλεκόμενους φορείς, ούτε φυσικά είναι η πρώτη φορά που χρησιμοποιεί ως μοχλό πίεσης την ανάγκη, με στόχο την αποφυγή προστίμων ή την αποφυγή επιβολής κυρώσεων στη χώρα μας, να ενσωματωθεί μία οδηγία στο δίκαιό μας και παράλληλα να έρχονται μαζί άλλες διατάξεις που κάθε άλλο παρά βελτιώνουν την κατάσταση.

Το ακούσαμε και στην ακρόαση των φορέων από τον πρόεδρο της ολομέλειας των Δικηγορικών Συλλόγων πως ενημερώθηκαν για το σχετικό με την αναβολή άρθρο μετά την κατάθεση του νομοσχεδίου. Το είπατε και σήμερα πως η νομοτεχνική βελτίωση που φέρνετε είναι σε συνεννόηση με τους δικηγόρους της χώρας μας. Παρ’ όλα αυτά, δεν θα πρέπει να έχετε μιλήσει πριν από τις νομοτεχνικές βελτιώσεις με τους φορείς, θα έπρεπε να έχετε μιλήσει πριν καταρτιστεί το νομοσχέδιο, πριν έρθει να συζητηθεί στη Βουλή. Και αυτό το λέω για να μη βρισκόμαστε να συζητάμε και να αλλάζετε πράγματα. Είναι εύλογο να τα αλλάξετε και είναι απόλυτα λογικό να ακούσετε τις σκέψεις των φορέων αλλά και της Αντιπολίτευσης επί των ζητημάτων αυτών και καλά κάνετε και τα αφουγκράζεστε, ήταν μία λογική αλλαγή. Παρ’ όλα αυτά, θα έπρεπε να έχει γίνει όλη αυτή η συζήτηση πριν να έρθει η Ολομέλεια, πριν βρεθούμε να το συζητάμε καν επί της αρχής το νομοσχέδιο.

Σε ό,τι αφορά, λοιπόν, το προτεινόμενο νομοθέτημα, να σημειώσω ξεκινώντας πως η σχετική νομοπαρασκευαστική είχε συσταθεί το 2019. Θεωρητικά θα ολοκλήρωνε το έργο της μέχρι τις 31 Δεκεμβρίου του ίδιου έτους. Βρισκόμαστε σχεδόν τρία χρόνια μετά να συζητάμε το προτεινόμενο νομοθέτημα.

Σκοπός τώρα της ενσωμάτωσης και της εφαρμογής της ίδιας της οδηγίας είναι η δημιουργία ενός ασφαλούς πλαισίου στις ψηφιακές συναλλαγές που θα λειτουργήσει ως μοχλός περαιτέρω ανάπτυξης των εν λόγω συναλλαγών.

Τα πρώτα, λοιπόν, είκοσι πέντε άρθρα του σχεδίου νόμου τροποποιούν τον Ποινικό Κώδικα, σύμφωνα με τις επιταγές της οδηγίας.

Πράγματι, υπάρχει ανάγκη και να ρυθμιστεί και να εκσυγχρονιστεί το πλαίσιο των ηλεκτρονικών συναλλαγών, ώστε όλοι μας να νιώθουμε πιο ασφαλείς πραγματοποιώντας τες, ειδικά, κυρίες και κύριοι συνάδελφοι, σε μία εποχή όπου η αλματώδης ανάπτυξη της τεχνολογίας ήρθε να συναντήσει την αλματώδη ανάπτυξη του κυβερνοεγκλήματος, των απατών μέσω μηνυμάτων ηλεκτρονικού ταχυδρομείου, των μηνυμάτων «phishing» και όλων των μηνυμάτων που βλέπουμε, που λαμβάνουμε ακόμη και οι ίδιοι καθημερινά. Θεωρητικά φαίνονται ως αποστολείς τραπεζικά ιδρύματα, εταιρείες με τις οποίες μπορεί να συναλλασσόμαστε. Παρ’ όλα αυτά, πίσω κρύβονται επιτήδειοι που επιχειρούν να αποσπάσουν προσωπικά δεδομένα και πρόσβαση στις πιστωτικές κάρτες ή στους τραπεζικούς λογαριασμούς των παραληπτών.

Είναι, λοιπόν, δεδομένη η ανάγκη καταπολέμησης αυτών των εγκλημάτων, ώστε να μπορούν όλοι να χρησιμοποιήσουν τα οφέλη της τεχνολογίας χωρίς φόβο ή δισταγμό. Ως εκ τούτου, μπορούν εν πολλοίς να θεωρηθούν, παρ’ ότι κάποια επιμέρους σημεία, άρθρα της οδηγίας εγείρουν προβληματισμούς, δεδομένα.

Εκείνα που ανοίγουν τον δρόμο, όμως, για περισσότερα προβλήματα παρά λύσεις είναι κάποια από τα επόμενα άρθρα τα οποία ομαδοποιούνται στο νομοσχέδιο ως «λοιπές επείγουσες διατάξεις».

Χαρακτηριστικό παράδειγμα αποτελούν τα άρθρα 36 και 37 που σχετίζονται με την τρομοκρατία. Θεωρούμε πως πρόκειται για διατάξεις οι οποίες κινούνται στη σφαίρα της ασάφειας και επαφίεται, εν τέλει, στον φυσικό δικαστή να αποφανθεί εάν και εφόσον κάποια πρόσωπα υποκινούν ή όχι τρομοκρατικές ενέργειες.

Ως ΜέΡΑ25 στεκόμαστε ιδιαίτερα επιφυλακτικά -το είπα από την πρώτη στιγμή- φοβούμενοι ότι επιχειρείτε να εισαχθεί από το παράθυρο η έννοια της εχθροπάθειας, μία έννοια την οποία είχε εξάλλου επιχειρήσει και στο παρελθόν παλαιότερη κυβέρνηση της Νέας Δημοκρατίας, η κυβέρνηση του Αντώνη Σαμαρά, να νομοθετήσει. Απαιτείται, λοιπόν, τεράστια προσοχή, καθώς αυτό που μπορεί τελικά να διακυβεύεται είναι βασικές συνταγματικές επιταγές, όπως η ελευθερία του λόγου και η ελευθερία της έκφρασης.

Πάμε στο επόμενο άρθρο, στο άρθρο 38, το οποίο αφορά το αδίκημα της λεγόμενης «εκδικητικής πορνογραφίας», καθώς κωδικοποιείται από πλημμέλημα έως και κακούργημα στο άρθρο 346 του Ποινικού Κώδικα με ειδική πρόβλεψη για τους ανηλίκους και τη διακίνηση σε ευρύ αριθμό προσώπων, κυρίως όταν πρόκειται για βιντεοσκοπημένο υλικό μεταξύ συντρόφων ή συζύγων και προβλέπονται ποινές από έναν χρόνο φυλάκισης μέχρι δεκαετή κάθειρξη.

Πρόκειται για ένα άρθρο που κινείται προς τη θετική κατεύθυνση. Χρειάζεται -θεωρούμε- αποσαφήνιση. Παρ’ όλα αυτά, κινείται προς τη θετική κατεύθυνση, ειδικά με δεδομένο πως ζούμε σε μία εποχή κατά την οποία, δυστυχώς, τέτοια παραδείγματα εγκλημάτων πληθαίνουν καθημερινά. Γι’ αυτό και είναι απαραίτητο να κάνουμε και νομοθετικά ό,τι μπορούμε για να προστατέψουμε τα θύματα και να τιμωρηθούν οι δράστες.

Κύριε Υπουργέ, δεν θα σας κατηγορήσω ότι τρέχετε πίσω από την επικαιρότητα και νομοθετείτε με το βλέμμα προς αυτή, όπως είπαν συνάδελφοι της Αντιπολίτευσης, άλλων κομμάτων της Αντιπολίτευσης, με αποτέλεσμα να έχουμε το συγκεκριμένο άρθρο. Η αλήθεια είναι πως σίγουρα έχουμε ακούσει -και είναι εξαιρετικά λυπηρό- για τέτοιες πάρα πολλές υποθέσεις. Μάλιστα, αρκετές εξ αυτών είχαν και δυστυχή κατάληξη. Παρ’ όλα αυτά, μακάρι να το κάνατε, να νομοθετούσατε με βλέμμα την επικαιρότητα, γιατί ίσως τότε να είχαμε μία ελπίδα να αναγνωριστεί και η γυναικοκτονία και στο δικό μας δίκαιο, κάτι που αρνείστε πεισματικά να κάνετε.

Όπως είπα, παρ’ όλα αυτά, είναι θετικό το άρθρο που εισάγετε για την εκδικητική πορνογραφία. Σίγουρα υπάρχουν πάρα πολλά που πρέπει να γίνουν στο συγκεκριμένο κομμάτι. Δεν αφορά μόνο την τιμωρία των δραστών, αφορά ένα τεράστιο κομμάτι, το κομμάτι της εκπαίδευσης, το κομμάτι της δημιουργίας ενός πλαισίου στήριξης των θυμάτων, ώστε πραγματικά να μη νιώθει κανένας μόνος, καμμία μόνη και να ξέρει πως δεν στοχοποιείται ένα θύμα, πως δεν θα το δείχνουν με το δάχτυλο, δεν θα τη δείχνουν με το δάχτυλο, πως θα είμαστε δίπλα του, θα είμαστε δίπλα της, για να απλώσουμε το χέρι, να την προστατέψουμε και φυσικά, στις φορές που ξέρουμε ποιος είναι δράστης να ξέρει ότι αυτός θα τιμωρηθεί.

Ειδικότερα, όταν μιλάμε για περιπτώσεις ανηλίκων, ανεξάρτητα από την ηλικία, από το φύλο του θύματος, μιλάμε για εγκλήματα που είναι ειδεχθή και θα πρέπει να τιμωρούνται.

Θα κλείσω με το θέμα που προκάλεσε τις περισσότερες αντιδράσεις και έφερε και τη νομοτεχνική βελτίωση, το ζήτημα των αναβολών. Με ένα άρθρο που προστέθηκε την τελευταία στιγμή επιχειρήσατε να θέσετε πλαφόν στις αναβολές που θα μπορούσαν να δοθούν από τα ποινικά και πολιτικά δικαστήρια σε λόγο που ανάγεται στο πρόσωπο του δικηγόρου.

Ειδικότερα, επέτρεπε -τουλάχιστον το άρθρο όπως ήταν μέχρι σήμερα- μόνο μία φορά την αναβολή για κώλυμα στο πρόσωπο του συνηγόρου λόγω συμμετοχής σε άλλη ταυτόχρονα δίκη και φυσικά, είχαμε την αυστηροποίηση των προϋποθέσεων αναβολής για λόγους υγείας, καθώς, όπως είχε επισημανθεί, ο σοβαρός λόγος υγείας θα έπρεπε να αποδεικνύεται με ιατρική πιστοποίηση δημοσίου φορέα ή πιστοποιητικό νοσηλείας από ιδιωτικό θεραπευτήριο και να μπορούσε να ελεγχθεί με οποιονδήποτε πρόσφορο τρόπο από το δικαστήριο.

Είχαμε την προσθήκη σήμερα για τον ιδιώτη γιατρό. Θα το δούμε και θα επανέλθω στη δευτερολογία μου με περισσότερες λεπτομέρειες.

Παρ’ όλα αυτά, δεν μπορεί κανείς να μην αντιληφθεί και να μην καταδείξει το γεγονός πως, ακόμη και βελτιώνοντας το άρθρο, προσπαθήσατε να στοχοποιήσετε τους δικηγόρους για τις καθυστερήσεις στην απόδοση της δικαιοσύνης. Τους κρίνατε ως τον βολικότερο αποδιοπομπαίο τράγο, θέτοντας ως λογικό πρότερο ότι οι συνήγοροι που αιτούνται αναβολής για κώλυμα στο πρόσωπό τους, είτε για συμμετοχή σε άλλη δίκη είτε για λόγους υγείας, είναι κατά μαχητό τεκμήριο ψεύτες και τη ζητούν παρελκυστικά. Όμως, ακόμη και αν αποδείξουν έγγραφα τον λόγο του αιτήματός τους, η ποινική δίκη δύναται να προχωρά χωρίς αυτούς, με όποιες συνέπειες αυτό μπορεί να κρύβει για τον κατηγορούμενο ή τον πολιτικώς ενάγοντα.

Το πλαφόν που αρχικά υπήρχε, απαγορεύοντας πρακτικά το αίτημα δεύτερης αναβολής, σήμερα με τη νομοτεχνική βελτίωση το κάνατε «κατ’ εξαίρεση». Δηλαδή, θα μπορεί κατ’ εξαίρεση να δοθεί και παραπάνω της μίας αναβολής. Συνιστά κατάφωρη παραβίαση και καταστρατήγηση των δικαιωμάτων του κρατούμενου σε δίκαιη δίκη, πέρα από το γεγονός πως έρχεται σε ρήξη με όλα τα κεκτημένα της δικαιοσύνης.

Φυσικά και αυτό σας έκανε να τροποποιήσετε την προτεινόμενη διάταξη. Σας έφερε και απέναντι σε ολόκληρο τον δικηγορικό κόσμο αλλά και τους πολίτες, που έβλεπαν πως θα στερηθούν νομικής εκπροσώπησης κατά την εφαρμογή του.

Συνεχίζουμε να αναρωτιόμαστε -και θα συνεχίσουμε να το κάνουμε- ποιοι λόγοι σάς έκαναν να φέρετε τη διάταξη αρχικά, γιατί πραγματικά το πρόσχημα περί επίσπευσης της απονομής δικαιοσύνης δεν πείθει απολύτως κανέναν.

Βελτιώνετε το τρίμηνο της αναβολής. Το κάνετε οκτάμηνο κατ’ εξαίρεση και μπορεί να υπερβεί και τους οκτώ μήνες. Παρ’ όλα αυτά, θα πρέπει να δείτε και να δούμε πώς θα διασφαλιστεί ότι δεν θα προκύψουν προβλήματα.

Γνωρίζετε πολύ καλά πως δεν φταίνε οι δικηγόροι για τις καθυστερήσεις. Υπάρχουν, φυσικά, καθυστερήσεις. Είναι χρόνια τα προβλήματα. Φταίνε τα γεμάτα πινάκια, φταίει η έλλειψη γραμματέων, φταίει η υπερφόρτωση των εισαγγελιών με υποθέσεις. Είναι ζητήματα που θα έπρεπε πραγματικά να συζητήσουμε και να δούμε πώς στρατηγικά και μέσα από ένα ολοκληρωμένο πλάνο μπορούν να επιλυθούν, γιατί ταλανίζουν όλους τους συμπολίτες μας.

Το είπα και στην επιτροπή και με αυτό θα κλείσω, επαναλαμβάνοντάς το έστω και τώρα: Συνάδελφοι της Συμπολίτευσης, πριν αρχίσετε να υποστηρίζετε ότι κόπτεστε για την τιμωρία των εγκλημάτων της πλαστογραφίας και άλλων εγκλημάτων, ξεκινήστε, τιμωρώντας όλους εκείνους τους «άριστους» και σίγουρα τους αρεστούς σε εσάς ανθρώπους, που με τη δράση τους και τις δραστηριότητές τους απειλούν τη ζωή των πολιτών, άμεσα ή έμμεσα. Τιμωρήστε τους ολιγάρχες που λυμαίνονται, πληγώνοντας και βασανίζοντας όχι μόνο τον φυσικό πλούτο της χώρας μας, αλλά και τους ίδιους τους πολίτες με τις δραστηριότητές τους. Τιμωρήστε τον κ. Μελισσανίδη, που με τα καζάνια της «OIL ONE» και το βενζόλιο που αυτά εκλύουν, έχει καταδικάσει τους κατοίκους της Δραπετσώνας, του Κερατσινίου, ολόκληρης της Β΄ Πειραιά και όχι μόνο σε καθημερινή αέρια ρύπανση, η οποία αποδεδειγμένα κρύβει κινδύνους για την υγεία τους και τους καταδικάζει σε μια ζωή μειωμένης ποιότητας.

Τιμωρήστε τον κ. Λάτση, που με το θηριώδες δημιούργημά του στο Ελληνικό δεν θα αφήσει σπιθαμή ζωής, αναπνοής και πρασίνου ελεύθερο και προσβάσιμο στους κατοίκους. Τιμωρήστε τους ολιγάρχες της ενέργειας, τον κ. Βαρδινογιάννη, τον κ. Λάτση, τον κ. Μυτιληναίο, τον κ. Περιστέρη, τους κυρίους της «CVC», που αγόρασαν τη ΔΕΗ και τώρα ασκούν ένα περίτεχνα στημένο παιχνίδι στο πεδίο της ενέργειας, σε βάρος, στην πλάτη και με χαμένους πάντα τους πολίτες.

Τιμωρήστε την «COSCO», που λειτουργεί σαν αποικιοκράτης στο λιμάνι που εσείς, τα κόμματα του μνημονιακού τόξου, της χαρίσατε και το κάνει τώρα με τη δική σας ανοχή. Αφού τιμωρήσετε όλους αυτούς και πάρα πολλούς άλλους που φροντίζουν σαν απολυταρχικά παράσιτα να ρουφούν το αίμα των πολιτών και να το μετατρέπουν σε χρυσάφι, γεμίζοντας τις δικές τους τσέπες, τότε θα έχετε πείσει τους συμπολίτες μας πως σας ενδιαφέρει το κοινό καλό και τότε θα μπορείτε πραγματικά να μας πείσετε όλους ότι νομοθετείτε με γνώμονα το καλό των πολλών.

Μέχρι τότε είναι σίγουρο πως θα περιοριστείτε σε ενσωματώσεις οδηγιών και σε νομοθετήματα, με γνώμονα και υπό το δόγμα «κατά των πολλών και υπέρ των λίγων».

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε, όπως είπα, ο κατάλογος. Ανά πάσα στιγμή, από εδώ και πέρα, όποιος Κοινοβουλευτικός Εκπρόσωπος θέλει, ζητάει τον λόγο.

Οι έξι κατά προτεραιότητα συνάδελφοι είναι ο κ. Λιούπης από τη Νέα Δημοκρατία, ο κ. Κόκκαλης από τον ΣΥΡΙΖΑ, ο κ. Καμίνης από το ΠΑΣΟΚ, ο κ. Δημοσχάκης από τη Νέα Δημοκρατία, ο κ. Παπαηλιού από τον ΣΥΡΙΖΑ και ο κ. Μουλκιώτης από το Κίνημα Αλλαγής.

Καλείται στο Βήμα, λοιπόν, ο συνάδελφος Βουλευτής της Νέας Δημοκρατίας κ. Αθανάσιος Λιούπης.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μια ακόμα νομοθετική πρωτοβουλία του Υπουργείου Δικαιοσύνης με τρεις στοχεύσεις: Πρώτον, βελτιώνει το υπάρχον ποινικό νομικό πλαίσιο σε σχέση με νέας μορφής αδικήματα που τα σύγχρονα μέσα πληρωμών δημιουργούν. Δεύτερον, προστατεύει περισσότερο αποτελεσματικά τα θύματα εκδικητικής πορνογραφίας, συμπληρώνοντας το κενό που υπάρχει στην ποινική νομοθεσία. Και, τρίτον, κάνει ακόμα ένα επιπλέον βήμα στον διαρκή αγώνα για την επιτάχυνση της απονομής δικαιοσύνης.

Τα τελευταία χρόνια και ακόμα πιο εντατικά από τη στιγμή που ξέσπασε η πανδημία, σε παγκόσμιο επίπεδο και στη χώρα μας υπάρχει σαφής στροφή στον περιορισμό της χρήσης μετρητών και στην προτίμηση άλλων μέσων πληρωμής στις συναλλαγές. Οι νέες συνήθειες, όπως πάντα, δημιουργούν νέα αδικήματα από παρανόμους που αξιοποιούν τα κενά του συστήματος μέχρι αυτό να προσαρμοστεί.

Ακριβώς αυτό κάνουμε σήμερα με την ενσωμάτωση της ευρωπαϊκής οδηγίας 713/2019. Προσαρμόζουμε την ποινική νομοθεσία σε σύγχρονα εγκλήματα που αφορούν στις πληρωμές. Ειδικότερα, θεσπίζεται νέο αδίκημα για τη δόλια πλαστογράφηση των άυλων μέσων πληρωμής. Γίνεται ποινικό αδίκημα η παράνομη απόκτηση άυλων μέσων πληρωμής, καθώς και η προμήθεια, κατοχή και διάθεσή τους. Αυστηροποιούνται οι ποινές που αφορούν σε αδικήματα για παράνομη χρήση νομισμάτων ή άλλων μέσων πληρωμής και για απάτη σε συστήματα πληρωμών, όταν συνδέονται με εγκληματική οργάνωση.

Με δυο λόγια, αποκτούμε το νομικό οπλοστάσιο που θα οδηγεί στη δικαιοσύνη όσους πλαστογραφούν ή κλέβουν κάρτες πληρωμής, καθώς και όσους εξαπατούν τις ηλεκτρονικές πληρωμές με ποινές αντάξιες του εγκλήματος που διέπραξαν.

Ταυτόχρονα, με νέα ρύθμιση του σημερινού νομοσχεδίου θα απενεργοποιούνται αμέσως μόλις γίνονται αντιληπτές αναρτήσεις στο διαδίκτυο που συνιστούν υποκίνηση σε τέλεση τρομοκρατικών πράξεων. Έχουμε έτσι έναν άμεσο, γρήγορο και αποτελεσματικό μηχανισμό που κινητοποιείται σε τέτοιες περιπτώσεις και μπορεί να βοηθήσει στην αποτροπή τέτοιων ενεργειών.

Μία από τις μεγάλες αλλαγές του νομοσχεδίου είναι η πρωτοποριακή -θα έλεγα- νέα διάταξη που εισάγει για πρώτη φορά την έννοια του αδικήματος της εκδικητικής πορνογραφίας. Η νομοθεσία οφείλει να ακολουθεί τη ζωή, την πραγματικότητα και την καθημερινότητα των πολιτών και να συμβαδίζει με τις σύγχρονες ανάγκες. Η εκδικητική πορνογραφία είναι ένα φαινόμενο που τα τελευταία χρόνια έχει πάρει σοβαρές διαστάσεις. Προφανώς αφορμή για τη σημερινή νομοθέτηση δεν είναι μια υπόθεση που πρόσφατα είδε το φως της δημοσιότητας. Πολλές τέτοιες υποθέσεις οδηγούνται στη δικαιοσύνη, γιατί δυστυχώς είναι πολλές οι περιπτώσεις που χωρίς τη συναίνεση της μιας πλευράς αναρτώνται προσωπικές στιγμές στο διαδίκτυο για λόγους εκδίκησης.

Μέχρι σήμερα οι περιπτώσεις αυτές αντιμετωπίζονται ως παραβίαση δεδομένων προσωπικού χαρακτήρα. Σήμερα θεσπίζεται ένα αδίκημα που έχει διαβαθμίσεις ανάλογα με τη σοβαρότητά του. Εφόσον κοινοποιείται υλικό που αφορά τη γενετήσια ζωή ενός ατόμου, η ελάχιστη ποινή που μπορεί να επιβληθεί είναι αυτή των τριών ετών.

Δεύτερον, εάν η ανάρτηση έγινε στο διαδίκτυο σε βάρος ανηλίκου ή σε βάρος πρώην συντρόφου ή αν έγινε για να αποκομίσει ο δράστης κέρδος, τότε η ποινή που επιβάλλεται είναι κάθειρξη έως οκτώ ετών. Στο ακόμα χειρότερο σενάριο που το θύμα οδηγήθηκε στην αυτοκτονία, επιβάλλεται κάθειρξη τουλάχιστον δέκα ετών.

Επομένως γίνεται μια προσπάθεια να περιγραφούν πολλές διαφορετικές περιπτώσεις, ώστε η αυστηρότητα των ποινών να είναι ανάλογη της ζημίας που έχει υποστεί το θύμα. Έτσι προστατεύονται η γενετήσια ζωή, οι ανήλικοι και όσοι βρίσκονται σε αδύναμη θέση. Το Συμβούλιο της Ευρώπης χαρακτηρίζει τέτοιες πράξεις ως σύγχρονη κυβερνοβία. Απέναντι σε τέτοια περιστατικά είμαστε απόλυτα καταδικαστικοί.

Η σημερινή νομοθετική πρωτοβουλία του Υπουργείου Δικαιοσύνης αποδεικνύει ότι θα κάνουμε το καλύτερο δυνατό για να προστατεύσουμε τα θύματα, με την ελπίδα η νέα διάταξη να λειτουργήσει αποτρεπτικά για όσους στο μέλλον διανοηθούν να προβούν σε παρόμοιες εγκληματικές πράξεις.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ένα μέρος του νομοσχεδίου αφιερώνεται σε αλλαγές που βοηθούν στο παντοτινό ζητούμενο, που είναι η επιτάχυνση της απονομής της δικαιοσύνης. Μειώνεται ο περιττός όγκος εργασίας των εισαγγελικών λειτουργών με τη νέα διάταξη που επιτρέπει στον εισαγγελέα να απορρίπτει μια μήνυση με συνοπτική αιτιολογία, με δεδομένο ότι ο μηνυτής διατηρεί το δικαίωμα να ασκήσει προσφυγή. Επειδή παρατηρούνται πολύ συχνά φαινόμενα λιπομαρτυρίας, δηλαδή αδικαιολόγητης απουσίας μαρτύρων στα ποινικά ακροατήρια, που συχνά οδηγούν στην αναβολή των υποθέσεων, αυξάνει το πρόστιμο που επιβάλλεται στους μάρτυρες που δεν προσέρχονται και μπορεί πλέον να φτάνει τα πεντακόσια ευρώ.

Τέλος, με τη νέα ρύθμιση περιορίζεται ο αριθμός των αναβολών που λαμβάνονται στο πρόσωπο του συνηγόρου κάθε πλευράς. Μόνο μία φορά μπορεί να ζητήσει αναβολή ο συνήγορος του κατηγορουμένου ή της υπεράσπισης της κατηγορίας και υπό ειδικές συνθήκες, υπό ειδικές προϋποθέσεις και άλλη φορά -όπως ανακοίνωσε σήμερα ο Υπουργός στις νομοτεχνικές βελτιώσεις- και αυτό διότι είναι σημαντικό να περιορίσουμε τις επ’ αόριστον αναβολές μιας υπόθεσης, που συχνά φτάνουν στα όρια της παραγραφής. Τέτοιες μακροχρόνιες δικαστικές διαδικασίες δημιουργούν επιπλέον όγκο δουλειάς σε δικαστές, γραμματείες δικαστηρίων, ταλαιπωρούν διαδίκους, επιβαρύνουν ψυχολογικά και οικονομικά τα θύματα και τους μάρτυρες.

Συνολικά είναι καλύτερο για την απονομή της δικαιοσύνης κάθε υπόθεση να ολοκληρώνεται όσο το δυνατόν πιο γρήγορα, με σεβασμό πάντα στα δικονομικά δικαιώματα όλων, αλλά κυρίως του κατηγορουμένου. Γι’ αυτό και δεν περιορίζεται ο αριθμός των αναβολών που δίνονται για λόγους ανωτέρας βίας, δηλαδή για απρόβλεπτους και έκτακτους λόγους, που δεν μπορούν να ξεπεραστούν.

Κλείνοντας, θα πω ότι είναι προφανής η προσπάθεια που καταβάλλεται να βελτιωθεί η λειτουργία της δικαιοσύνης. Η θετική πρόθεση της ηγεσίας του Υπουργείου αποδεικνύεται από το γεγονός ότι ακόμα και σήμερα ο Υπουργός κ. Τσιάρας προέβη σε βελτιώσεις και αλλαγές, με βάση τις συζητήσεις που έγιναν στις επιτροπές, αλλά και με τους δικηγορικούς συλλόγους και την Ένωση Δικαστών και Εισαγγελέων. Το έργο που έχει γίνει αποτυπώνεται και στο γεγονός ότι το 2020 η Ελλάδα μείωσε κατά σχεδόν 40% τις εκκρεμείς υποθέσεις για εκτέλεση αποφάσεων του Ευρωπαϊκού Δικαστηρίου Δικαιωμάτων του Ανθρώπου. Όλες οι αλλαγές που έχουν συστηματικά γίνει τα τελευταία τρία χρόνια τείνουν προς μια πιο άμεση, γρήγορη και αποτελεσματική πρόσβαση στη δικαιοσύνη για όλους τους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Καλείται στο Βήμα ο κ. Βασίλειος Κόκκαλης από τον ΣΥΡΙΖΑ - Προοδευτική Συμμαχία και μετά συνεχίζουμε με τον κ. Καμίνη από το ΠΑΣΟΚ - Κίνημα Αλλαγής.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τον Ιούλιο του 2019 εκλεγήκατε με τη «σημαία» της μεσαίας τάξης. Μια τάξη η οποία εκφράζει αυτή την κατηγορία είναι και αυτή των δικηγόρων.

Ποια ήταν, όμως, η πολιτική σας απέναντι στο δικηγορικό σώμα; Ποια ήταν η τύχη που επιφυλάξατε ειδικά στους νέους δικηγόρους; Εν αρχή ήταν το λάθος, από την πανδημία. Αποκλείσατε τους δικηγόρους από τις αποζημιώσεις ειδικού σκοπού. Στη συνέχεια εκδώσατε και τους δώσατε voucher κατάρτισης. Κατάρτισης σε ποιο πράγμα για τους δικηγόρους; Αποκλείστηκαν οι νέοι δικηγόροι, οι πολύ νέοι και αυτοί που δεν είχαν εισοδήματα από τις επιστρεπτέες προκαταβολές, μιας και βάλατε καθαρά εισοδηματικά κριτήρια.

Εν συνεχεία, αφήνετε σε εκκρεμότητα παθογένειες όπως οι προσλήψεις δικαστικών υπαλλήλων σ’ όλη τη χώρα. Αφήνετε σε εκκρεμότητα ένα μεγάλο θεσμό, ο οποίος έχει να κάνει με την ίδια την κοινωνία, με τη νομική βοήθεια. Απαξιώνετε τον θεσμό που αφορά τους αδύναμους συμπολίτες μας, τους συμπολίτες μας οι οποίοι δεν μπορούν να πληρώσουν τα δικαστικά έξοδα και απευθύνονται σε δωρεάν νομική βοήθεια. Σήμερα ποια είναι η κατάσταση; Πληρώνονται οι δικηγόροι για υποθέσεις του 2019.

Έρχεστε τώρα, κύριοι της Κυβέρνησης, και φέρνετε μια διάταξη η οποία είναι βιαστική. Η βιαστική διάταξη σίγουρα έχει λάθη, μόνο λάθη. Το γεγονός ότι αποτύχατε σ’ αυτή τη διάταξη αποδεικνύεται από τη νομοτεχνική βελτίωση την οποία εξήγγειλε ο κύριος Υπουργός, αλλά δεν την έχουμε δει. Είναι η κλασική πολιτική: Στοχοποιείτε κοινωνικές ομάδες. Ένας συνάδελφος πριν είπε: «Εμείς δεν είμαστε δικηγόροι, αλλά οι δικηγόροι μακάρι να έχουν δουλειά, βγάζουν λεφτά.».

Κύριοι Υπουργοί, δικηγόροι δεν είναι μόνο οι μεγάλοι δικηγόροι. Είναι και οι μικροί επαγγελματίες, οι οποίοι έχουν τέσσερα ακροατήρια τον μήνα και τα δύο πιθανότατα να είναι την ίδια μέρα και λέτε ότι δεν μπορεί να πάρει παραπάνω από μία αναβολή.

Να ξεκαθαρίσουμε ότι για την απονομή της δικαιοσύνης σίγουρα υπάρχουν ευθύνες απ’ όλους τους παράγοντες, αλλά δεν λύνονται τα θέματα με τέτοιες βιαστικές διατάξεις. Μη φτάσετε στο σημείο που κάνουν κάποιοι -ευτυχώς λίγοι δικαστές- να παρατήσει ο δικηγόρος τον πελάτη του, γιατί σύμφωνα με τη διάταξη την οποία έχετε διατυπώσει -δεν έχουμε δει ακόμα τη βελτίωση- στο πλημμέλημα δεν προβλέπεται διακοπή, άρα ο πελάτης θα δικαστεί χωρίς δικηγόρο και στο κακούργημα θα αναγκαστεί να αλλάξει τον δικηγόρο της επιλογής του, κάτι το οποίο προστατεύεται και προβλέπεται και την Ευρωπαϊκή Σύμβαση των Δικαιωμάτων του Ανθρώπου.

Ένα παράδοξο, κύριε Υπουργέ, και θέλω να μου πείτε ειλικρινά πώς μπορεί να λυθεί: Ασθενεί ένας διάδικος με COVID-19. Ο ΕΟΔΥ δεν προβλέπει νοσηλεία σε δημόσιο νοσοκομείο. Είπε κάποιος κυβερνητικός Βουλευτής «για λόγους ανωτέρας βίας». Πώς θα ζητηθεί η αναβολή; Ο λόγος ανωτέρας βίας αναφέρεται εξειδικευμένα. Είναι η αποχή των δικηγόρων.

Πρόταση: Γράψτε ενδεικτικά ότι οι λόγοι ανωτέρας βίας είναι αυτοί, ώστε να μπορεί το δικαστήριο να το εξειδικεύσει.

Επαναλαμβάνω, νοσεί κάποιος από COVID και δεν προβλέπεται νοσηλεία σε δημόσιο νοσοκομείο, άρα ούτε νοσηλεία σε ιδιωτικό θεραπευτήριο ούτε σε δημόσιο νοσοκομείο ούτε νοσηλεία σε κάποιον γιατρό πρωτοβάθμιας υγείας. Πώς θα ζητήσει αναβολή; Θα αναγκαστεί να πάει με COVID στο δικαστήριο;

Όχι, κύριε Υπουργέ, πείτε μας, για λόγους ανωτέρας βίας; Γιατί δεν αφήνετε τους λόγους ανωτέρας βίας να τους εξειδικεύσει το δικαστήριο;

Κλείνω, κύριε Υπουργέ, με θέματα -ο κ. Τσιάρας έφυγε- όπως εκείνο του Οκτωβρίου του 2019, που από τη Λάρισα εξαγγείλατε την ενεργειακή αναβάθμιση του Δικαστικού Μεγάρου. Σε λίγους μήνες κλείνουν τρία χρόνια. Πού είναι αυτή η ενεργειακή αναβάθμιση του Δικαστικού Μεγάρου Λάρισας; Μόνο λόγια;

Κλείνω με αυτό, κύριε Πρόεδρε, επίσης είναι μόνο λόγια -και υπάρχει ένας λογαριασμός που αποδεικνύει- όταν είπατε ότι θα καλύψετε στο 80% τη ρήτρα αναπροσαρμογής στους αγρότες, 80%! Κατά 45% καλύπτεται η ρήτρα αναπροσαρμογής. Ερώτηση: Πώς θα τα βγάλει πέρα; Πώς θα πληρώσει το υπόλοιπο; Γιατί δεν λέτε την αλήθεια στον κόσμο;

Δυστυχώς, θα αποδειχθούν έτσι και τα νέα μέτρα τα οποία σχεδιάζετε και έχετε εξαγγείλει, όπως αυτό των 600 ευρώ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κάνατε και καλό χρόνο, να πάμε έτσι μέχρι το τέλος.

Καλείται στο Βήμα ο κ. Γεώργιος Καμίνης από το ΠΑΣΟΚ - Κίνημα Αλλαγής και να ετοιμάζεται ο κ. Αναστάσιος Δημοσχάκης από τη Νέα Δημοκρατία.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Το σημερινό νομοσχέδιο άργησε, αλλά φυσικά καλώς έρχεται, έστω και καθυστερημένα. Φαίνεται πάντως πως αποτελεί πιστή αντιγραφή της οδηγίας και αυτό αναμένεται να δημιουργήσει κάποια προβλήματα συστηματοποίησης σε σχέση με τον ισχύοντα Ποινικό Κώδικα, στον οποίο έχετε επανειλημμένα παρέμβει, συχνά με τρόπο βεβιασμένο. Ας ελπίσουμε πως αυτό δεν θα προκαλέσει προβλήματα στην ερμηνεία και εφαρμογή των διατάξεων.

Δύο λόγια για το Ευρωπαϊκό Ένταλμα Σύλληψης. Η υπόθεση Aranyosi και Căldăraru του Ευρωπαϊκού Δικαστηρίου του 2016 έφερε ένα ρήγμα στην αμοιβαία εμπιστοσύνη μεταξύ των κρατών-μελών, στην οποία βασίζεται o μηχανισμός του Ευρωπαϊκού Εντάλματος Σύλληψης. Κι αυτό γιατί η απόφαση προέβλεψε τη δυνατότητα το δικαστήριο να αρνηθεί να εφαρμόσει το Ευρωπαϊκό Ένταλμα Σύλληψης, όταν στη χώρα η οποία ζητά τον κρατούμενο επικρατούν απάνθρωπες συνθήκες κράτησης.

Με βάση αυτή την απόφαση, υπήρχαν πληροφορίες ότι την περίοδο 2018-2019 στο πλαίσιο εκτέλεσης του Ευρωπαϊκού Εντάλματος Σύλληψης κάποιες ευρωπαϊκές χώρες, κυρίως η Αγγλία και η Γερμανία, ζητούσαν συνεχώς διαβεβαιώσεις ή πρόσθετες πληροφορίες για τις συνθήκες κράτησης των υπό έκδοση κρατουμένων στις ελληνικές φυλακές, δεδομένου ότι, κατά την εκτίμησή τους, υπήρχε γενικευμένος και συστημικός κίνδυνος απάνθρωπης και εξευτελιστικής μεταχείρισης στο ελληνικό σωφρονιστικό σύστημα και, εν τέλει, αρνούνταν την έκδοση.

Θα ήθελα να ακούσουμε ποια είναι η κατάσταση σήμερα σχετικά με αιτήματα της Ελλάδας για έκδοση με βάση το Ευρωπαϊκό Ένταλμα Σύλληψης, δεδομένου ότι τα δομικά προβλήματα του σωφρονιστικού μας συστήματος παραμένουν και με δεδομένη την ανησυχία της Επιτροπής Υπουργών του Συμβουλίου της Ευρώπης ότι οι νέες αλλαγές επί το αυστηρότερον σε επιμέρους ποινές στον Ποινικό Κώδικα πρόκειται να αυξήσουν τον πληθυσμό στις ελληνικές φυλακές, που ξέρουμε ότι αποτελεί και το βασικό πρόβλημα.

Για τις υπόλοιπες διατάξεις του νομοσχεδίου, που συγκέντρωσαν και το μεγαλύτερο ενδιαφέρον, και ειδικά για την περίπτωση που επιχειρήσατε να αντιμετωπίσετε τις καθυστερήσεις στην απονομή της δικαιοσύνης με τον περιορισμό των αναβολών, νομίζω ότι η απάντηση που δώσατε τελικά είναι ικανοποιητική. Αντιληφθήκατε ότι η προθεσμία τριών μηνών, έτσι όπως είχε καταστρωθεί, είναι ασφυκτική.

Όλοι συμφωνούμε ότι κάτι πρέπει να αλλάξει στη δικαιοσύνη, αυτό είναι το μόνο σίγουρο. Όμως, με αποσπασματικά, επιφανειακά και φοβικά βήματα, η αλλαγή δεν θα έρθει. Αυτό που χρειάζεται -θα το επαναλάβω για άλλη μια φορά- είναι μια ανατροπή της κυρίαρχης αντίληψης ότι σε αυτή τη χώρα ο πολίτης μπορεί να βρει το δίκιο του μόνο αφού διασχίσει την πόρτα του δικαστηρίου και περιμένει κάμποσα χρόνια να εκδικαστεί η υπόθεσή του.

Η προσπάθεια να προωθήσουμε εξωδικαστικούς τρόπους επίλυσης των διαφορών, όπως λόγου χάριν είναι η διαμεσολάβηση, είναι πια ο μοναδικός τρόπος και εμείς αυτόν τον θεσμό της διαμεσολάβησης τον έχουμε αφήσει να καρκινοβατεί.

Στο σχέδιο νόμου ποινικοποιείτε και την εκδικητική πορνογραφία. Έχουν εκφραστεί ενδοιασμοί για το κατά πόσο περιγράφεται ορθά και αποτελεσματικά η αντικειμενική και η υποκειμενική υπόσταση του αδικήματος. Ελπίζουμε οι δικαστές να το αποσαφηνίσουν αυτό.

Όμως, την ίδια στιγμή, σε πρόσφατη ερώτηση μελών της Κοινοβουλευτικής μας Ομάδας αναφορικά με την αντιμετώπιση των γυναικοκτονιών, απαντήσατε ότι η πρόβλεψη ενός νέου ποινικού αδικήματος γυναικοκτονίας θα οδηγούσε σε μια ανεπίτρεπτη τόσο συνταγματικά όσο και ηθικά σχετικοποίηση της ανθρώπινης ζωής, που είναι το υπέρτατο αγαθό και πρέπει να προστατεύεται απολύτως και αδιακρίτως.

Η απάντηση αυτή δεν είναι ικανοποιητική. Έχετε δύο μέτρα και δύο σταθμά. Προσπαθείτε μεν να ανταποκριθείτε γρήγορα -και καλά κάνετε- σε σύγχρονες μορφές αδικημάτων, ωστόσο χάνεται πολύτιμος χρόνος σε σχέση με τις πιο παραδοσιακές και ακραίες μορφές πράξεων βίας, που πηγάζουν, δυστυχώς, από τις πιο βαθιά ριζωμένες αντιλήψεις που βρίσκονταν εκεί πολύ πριν από την εποχή του διαδικτύου.

Σύμφωνα με την εγκληματολογική επιστήμη, η έμφυλη βία διακρίνεται από τις άλλες μορφές βίας και έχει τεκμηριωθεί ότι πηγάζει από την ιστορικά διαπιστωμένη ανισότητα στις σχέσεις κοινωνικής ισχύος και εξουσίας μεταξύ ανδρών και γυναικών. Η πιο ακραία μορφή έμφυλης και σεξιστικής βίας είναι, βεβαίως, η ανθρωποκτονία με θύματα τις γυναίκες.

Έχει υποστηριχθεί, επίσης, ότι η έμφυλη βία εμπεριέχει τη χρήση υπαρκτής ή υποτιθέμενης δύναμης, η οποία χρησιμοποιείται ως μέσο κοινωνικού ελέγχου και σωφρονισμού των θυμάτων, κυρίως των γυναικών. Αυτές τις νοοτροπίες πρέπει να προσπαθήσουμε να ξεριζώσουμε και όχι, βεβαίως, να σχετικοποιήσουμε την αξία της ανθρώπινης ζωής.

Σας παραπέμπω γι’ αυτό σε σειρά σοβαρών και τεκμηριωμένων νομοθετικών και άλλων προτάσεων που έχει εκπονήσει η ολομέλεια των δικηγορικών συλλόγων και δημοσιεύθηκαν τον Απρίλιο. Στις προτάσεις αυτές αξιολογείται και η πρόσφατη τροποποίηση του Ποινικού Κώδικα και η κατάργηση της διαζευκτικής περίπτωσης πρόσκαιρης κάθειρξης στο αδίκημα της ανθρωποκτονίας σε περίπτωση που υπήρχε ήρεμη ψυχική κατάσταση, αλλαγή την οποία επικαλείστε διαρκώς στις γυναικοκτονίες και την έμφυλη βία. Θα σας συνιστούσα τις προτάσεις αυτές να τις διαβάσετε πάρα πολύ προσεκτικά.

Δεν ξέρω, ειλικρινά, αν οι γυναικοκτονίες έχουν αυξηθεί σήμερα σε σχέση με το παρελθόν, πιθανόν όχι. Όμως, το ζήτημα είναι ότι βρίσκονται και θα βρίσκονται στην πρώτη σειρά της επικαιρότητας. Αυτό το ζήτημα θα μας απασχολεί διαρκώς και πρέπει κάποια στιγμή να αρχίσει να βρίσκει τη λύση του. Νομίζω ότι το κύμα που ξεσηκώθηκε με το κίνημα «#metoo» δεν μπορεί πια να πάει πίσω.

Σας ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα σας παρακαλούσα να μην απασχολείτε τον Υφυπουργό αυτό το διάστημα που είναι μόνος του στα έδρανα, γιατί πρέπει να παρακολουθεί την συνεδρίαση και δεν είναι ωραίο για τον συνάδελφο που βρίσκεται στο Βήμα.

Καλείται στο Βήμα ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιθυμώ να ξεκινήσω την τοποθέτησή μου, υπενθυμίζοντας ότι σήμερα 21η Ιουνίου ολοκληρώνεται η διαδικασία δημόσιας ηλεκτρονικής διαβούλευσης του νομοσχεδίου του Υπουργείου Εσωτερικών, στο οποίο με το άρθρο 49 προβλέπεται η θεσμοθέτηση της 6ης Απριλίου ως ημέρα τιμής και μνήμης του θρακικού Ελληνισμού.

Η ορθή διαδικασία επεξεργασίας του άρθρου αυτού προϋποθέτει τη συμμετοχή των απανταχού Θρακών, καθώς και των πλέον ενεργών πολιτιστικών συλλόγων, ενώσεων, εστιών και ομοσπονδιών, ώστε κατά τη διαδικασία της συζήτησής του στην αρμόδια Διαρκή Επιτροπή της Βουλής να αποκτήσει την ορθή και πλήρη τελική νομοτεχνική μορφή, ο οποίος νόμος σύμφωνα με το πρόγραμμα θα υπερψηφιστεί την 7η Ιουλίου από την Ολομέλεια της Βουλής των Ελλήνων.

Κυρίες και κύριοι συνάδελφοι, κύριε Υφυπουργέ, η σημερινή Κυβέρνηση, από την πρώτη στιγμή που ανέλαβε τη διακυβέρνηση της χώρας, επιδιώκει την ευνομία και την ευταξία της χώρας και μάλιστα μέσα από την πάταξη της εγκληματικότητας, των παράνομων καταδρομικών ενεργειών της εξτρεμιστικής Αριστεράς και κυρίως των έκνομων πράξεων της κάθε μορφής τρομοκρατίας.

Σε μία δημοκρατική κοινωνία όπου η απρόκλητη άσκηση βίας όπως αυτή σημειώθηκε πρόσφατα σε βάρος του διακεκριμένου δημοσιογράφου Άρη Πορτοσάλτε, των μελών της οικογένειάς του, καθώς και των λοιπών οικογενειών που διαμένουν στην αυτή πολυκατοικία, προκαλώντας μάλιστα εκτεταμένες υλικές ζημιές και θέτοντας σε κίνδυνο τη ζωή όλων που προανέφερα, συνιστά βαρύνουσα τρομοκρατική ενέργεια για έναν επιπλέον λόγο, γιατί στρέφεται και εναντίον της έκφρασης της ελευθερίας του λόγου, που είναι κατοχυρωμένη από την Ευρωπαϊκή Ένωση με ιστορικές οδηγίες και με αντίστοιχες εκθέσεις.

Επιβάλλεται, λοιπόν, να είναι καταδικαστέα από όλους μας και από όπου και αν προέρχεται η έκνομη ενέργεια. Το να εκδηλώνεται ανοχή και να δίνεται συγχωροχάρτι από ορισμένους κύκλους, οι οποίοι περιγράφουν την εν λόγω ενέργεια ως μία απλή επίθεση με γκαζάκια, μπορεί να καταστεί κλίμα ανίατο και μάλιστα κόντρα στις αρχές της δημοκρατίας μας.

Κυρίες και κύριοι συνάδελφοι, στην αταλάντευτη κυβερνητική προσπάθεια για τη βελτίωση της δικαιοσύνης και του νομικού συστήματος της χώρας εντάσσεται και το παρόν σχέδιο νόμου, το οποίο ανταποκρίνεται στις σύγχρονες προκλήσεις της εποχής, δίνοντας ισχυρή και ηχηρή απάντηση σε κοινωνικά προβλήματα, αποκαθιστώντας ασάφειες που δυσχεραίνουν επί χρόνια το έργο της απόδοσης της δικαιοσύνης.

Τα προηγούμενα χρόνια είχε δημιουργηθεί η τάση να πραγματοποιούνται οι πληρωμές με εναλλακτικούς τρόπους αντί των μετρητών, μία τάση που ενδυναμώθηκε και εξελίχθηκε χάρη στην τεχνολογία και την ψηφιακή οικονομία σε συνήθεια κατά τη διάρκεια της πανδημίας. Δυστυχώς, όμως, δημιουργήθηκε πρόσφορο έδαφος για τις επιχειρούμενες απάτες, τις οποίες η παρούσα ρύθμιση έρχεται να αντιμετωπίσει δραστικά.

Προβλέπεται η ενσωμάτωση στην εθνική νομοθεσία της οδηγίας 713 του 2019 της Ευρωπαϊκής Ένωσης, η οποία σχετίζεται με την αντιμετώπιση των εγκληματικών συμπεριφορών της απάτης και της πλαστογραφίας με μέσα πληρωμής υλικά ή άυλα, πλην των μετρητών. Ειδικότερα, ρυθμίζονται ζητήματα δόλιας πλαστογράφησης ή παραποίησης των υλικών μέσων πληρωμής πλην μετρητών στο έγκλημα της παραχάραξης νομίσματος και άλλων υλικών μέσων πληρωμής, καθώς και κατοχής και προμήθειας τέτοιων πλαστογραφημένων ή παραποιημένων υλικών μέσων πληρωμής.

Προβλέπεται η ποινικοποίηση της παράνομης απόκτησης άυλων μέσων πληρωμής καθώς και η αυστηροποίηση του πλαισίου ποινής των αξιόποινων πράξεων που σχετίζονται με τη δόλια χρήση είτε των νομισμάτων είτε των λοιπών υλικών ή άυλων μέσων πληρωμής. Κατ’ αυτόν τον τρόπο επιδιώκεται η ποινική αντιμετώπιση αδικημάτων που συνιστούν απειλή για την ασφάλεια, ευνοούν την ανάπτυξη εγκληματικών δραστηριοτήτων και του οργανωμένου εγκλήματος, ενώ παράλληλα αποτελούν τροχοπέδη στην ψηφιακή ενιαία αγορά.

Με δυναμικό τρόπο αντιμετωπίζεται και η καταπολέμηση της τρομοκρατίας. Συμπληρώνεται η οδηγία 541 του 2017 του Ευρωπαϊκού Κοινοβουλίου, αντιμετωπίζοντας το ζήτημα της υποκίνησης σε διάπραξη ορισμένης τρομοκρατικής ενέργειας υπό τη μορφή οποιασδήποτε συνέργειας ή συμμετοχικής δράσης. Προβλέπεται η διεύρυνση του αξιόποινου της απειλής με τέλεση τρομοκρατικής πράξης και όταν λαμβάνει χώρα στο πλαίσιο ιδιωτικής επικοινωνίας.

Σημαντική είναι και η τυποποίηση της εκδικητικής πορνογραφίας ως αυτοτελές αδίκημα του Ποινικού Κώδικα. Πρόκειται μάλιστα για μία πρωτοβουλία της Κυβέρνησης που είναι πρωτοποριακή για τα ευρωπαϊκά δεδομένα, καθώς σε καμμία άλλη χώρα της Ευρωπαϊκής Ένωσης δεν απαντάται η εκδικητική πορνογραφία και δεν αποτελεί αυτοτελές αδίκημα του Ποινικού Κώδικα.

Κυρίες και κύριοι συνάδελφοι, πρόκειται για μία σημαντική νομοθετική μεταρρύθμιση, η οποία αντιμετωπίζει ασάφειες και παθογένειες στον χώρο της δικαιοσύνης, ενός χώρου που αποτελεί καταφύγιο για κάθε πολίτη και το προσόν μιας ευνομούμενης πολιτείας που διακατέχεται από τις δημοκρατικές αρχές και αξίες τις οποίες οφείλουν όλες οι πολιτικές παρατάξεις να υπηρετούν, επιδιώκοντας την ευνομία, την ευταξία, την ασφάλεια των πολιτών και το ισχυρό κράτος. Έτσι επιβάλλεται. Για τα δύσκολα και για τον λόγο αυτόν, υπερψηφίζω τον παρόντα νόμο και σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Δημοσχάκη.

Καλείται στο Βήμα ο κ. Σπυρίδωνας Λάππας από τον ΣΥΡΙΖΑ - Προοδευτική Συμμαχία.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τη δεκαετία του 1970, ενώ ήμουν υποψήφιος για τη Νομική Σχολή, τότε με το ακαδημαϊκό σύστημα, κύριε Υφυπουργέ, το θέμα της έκθεσης που μας έβαλαν ήταν: «Ου διαφέρει λόγος ορθός και λόγος δικαιοσύνης.». Αυτό μου θύμισε, επίσης, εκτός από αυτό και μια φράση του αείμνηστου Ηλία Ηλιού που κάποτε εδώ, από αυτό το Βήμα, κοιτώντας τα πολλαπλά προβλήματα που αντιμετώπιζε η χώρα σε όλα τα επίπεδα και τις εκφάνσεις, του πολιτικού, του οικονομικού, του θεσμικού επιπέδου, είπε τη φράση: «Έχω την αίσθηση ότι καθήμεθα επί του κρατήρα ενός ηφαιστείου ετοίμου να εκραγεί.». Νομίζω ότι είναι μια επίκαιρη φράση, που βρίσκει έκφραση και θέση στη σημερινή κατάσταση. Δεν θέλω να το επαναλάβω, απλώς το διατυπώνω ως μία διαπίστωση και νομίζω ότι λίγοι άνθρωποι θα είχαν αντίρρηση.

Και ενώ αυτή η κατάσταση θα επέβαλε μία συνεννόηση της Κυβέρνησης με τα κόμματα της Αντιπολίτευσης γενικότερα και με την κοινωνία, θα λέγαμε, και με τους θεσμικούς φορείς και με τους επιστήμονες, όταν έρχονται νομοσχέδια του Υπουργείου Δικαιοσύνης, παρ’ όλα αυτά δεν το κάνετε με επάρκεια και αναγκάζεστε να συμπεριφέρεστε με τη διαδικασία των αναδιπλώσεων και των υποχωρήσεων.

Αυτό δεν τιμάει το Υπουργείο Δικαιοσύνης κατ’ αρχάς, γιατί πρέπει να είναι το πρότυπο της καλής νομοθέτησης και να αντιμετωπίζει και το φαινόμενο της κακονομίας και το φαινόμενο, βέβαια, της πολυνομίας, που είναι οι μάστιγες και της δημόσιας διοίκησης και της δικαιοσύνης.

Πριν πάω στο νομοσχέδιο, θέλω να κάνω ένα προοίμιο σχετικά με αυτό που είπα πριν, το «ου διαφέρει λόγος ορθός και λόγος δικαιοσύνης», για την τελευταία πομφόλυγα του κ. Πλεύρη, για την άσκηση αγωγής κατά της «NOVARTIS», για μια ηθική βλάβη -μόνο για ηθική βλάβη, όχι για θετική ζημία- για τα φακελάκια των γιατρών -λέει- μόνο. Αυτό ήταν τελικά το σκάνδαλο της «NOVARTIS». Πλήρωσε η «NOVARTIS» 330 εκατομμύρια δολάρια για τα φακελάκια των γιατρών -θα μας πείσετε- όχι για υπερτιμολογήσεις, όχι για δωροδοκίες κρατικών αξιωματούχων που επηρέαζαν την Κυβέρνηση για να εισάγουν φάρμακα παρανόμως στην Ελλάδα της «NOVARTIS» και να τα τιμολογήσουν με τη μία στον ουρανό, αφού ένα ευρώ αύξηση ενός φαρμάκου της «NOVARTIS» στην Ελλάδα σήμαινε δισεκατομμύρια παγκοσμίως, γιατί ήταν χώρα αναφοράς.

Και καλώ δημόσια τον κ. Πλεύρη να φέρει αντιγραμμένη από το Υπουργείο Εξωτερικών μετάφραση ή από τη μεταφραστική υπηρεσία του Ευρωπαϊκού Κοινοβουλίου ολόκληρη την απόφαση του Νιου Τζέρσεϊ και να τη δώσει σε όλα τα κόμματα και σε όλους τους Βουλευτές, για να δούμε αν το σκάνδαλο αφορά τα φακελάκια των γιατρών ή υπερτιμολογήσεις και δωροδοκίες κρατικών αξιωματούχων, για να πάψει αυτή η σπέκουλα. «Κάνουμε αγωγή», λέει, «για τα φακελάκια των γιατρών 214 εκατομμύρια.». Και τα υπόλοιπα από τα 230, τα 90 τι αφορούν;

Τι αφορούν, κύριε Πλεύρη; Και τον ρωτάω και κάτι άλλο: Η αγωγή σας σε ποια πραγματικά περιστατικά στηρίζεται; Μήπως στις καταθέσεις των μαρτύρων εδώ και στις ΗΠΑ; Στους μάρτυρες, που συκοφαντούνται, λοιδορούνται, απαξιώνονται, εξυβρίζονται, διώκονται, μηνύονται ή από τα πορίσματα των Εισαγγελέων Διαφθοράς, που και αυτοί διώκονται; Με τη βάση του υλικού αυτού θα πάτε να διεκδικήσετε λεφτά από τη «NOVARTIS», η οποία θα σηκώνει τα χέρια καταευχαριστημένη και θα λέει ότι «εγώ δεν μπορώ να καταδικαστώ για μια σκευωρία»;

Είστε σε πλήρες και τραγικό αδιέξοδο, νομικό κυρίως, και αν αυτό συνιστούσε νομική αθλιότητα για τον κ. Πλεύρη όταν ήταν εισηγητής στην επιτροπή μας και του το έλεγα και τότε, σήμερα που εκμεταλλεύεται αυτό η Κυβέρνηση προεκλογικά συνιστά, πέραν της νομικής, και μια πολιτική αθλιότητα. Τελείωσε το προοίμιό μου και πάμε στο νομοσχέδιο.

Κύριε Υφυπουργέ, σας συμπαθώ και σας εκτιμώ και σας σέβομαι απεριορίστως. Θεωρώ ότι στην τελευταία επιτροπή συμπεριφερθήκατε με έναν τρόπο που αρχίζει να εμφανίζει ίχνη οίησης και δεν σας προσήκει, γιατί ξέρω ότι είστε καλός άνθρωπος, σοβαρός νομικός, με καλή γνώση και πολύ διαλλακτικός σε σχέση με τους άλλους συναδέλφους. Μην το επαναλάβετε. Μη χρεώνετε ιδίως στον ομιλούντα ότι κατέχω την απόλυτη αλήθεια σε νομικό επίπεδο. Κάθε άλλο από εμένα.

Εγώ δεν κουράστηκα να λέω, κύριε Υφυπουργέ, και γνωρίζω ότι το δέχεστε κι εσείς και όλοι οι νομικοί ότι όποιος δεν είναι φανατικός οπαδός της αμφιβολίας και της αμφισβήτησης στο νομικό επίπεδο δεν μπορεί να διακονεί τη νομική επιστήμη. Ποτέ. Διότι η αμφιβολία είναι αυτή που πυροδοτεί την εξέλιξη, τον δημόσιο διάλογο, την αντίθεση, για να φτάσουμε σε σύνθεση μετά από πολύ καιρό και πολλά χρόνια πολλές φορές. Νομολογία, θεωρία, δικόγραφα των δικηγόρων είναι ο μεγαλύτερος πλούτος, πολιτισμικός πλούτος, όχι μόνο για τη νομική επιστήμη, για τον πολιτισμό του ανθρώπου. Άρα μην το χρεώνετε σε εμάς. Εκτός εάν κάτι άλλο εννοούσατε και δεν θέλω να σας καταλογίσω κάτι.

Πάμε στο άρθρο 19 τροχάδην, γιατί βλέπω ότι ο χρόνος είναι αδυσώπητος.

Ασφαλώς είναι υποκρισία, κύριε Υφυπουργέ, μεγίστου είδους, τεραστίων διαστάσεων, να θέλετε να μεταβάλετε ένα πλημμέλημα που έχει ποινή μέχρι δύο έτη από κατ’ έγκληση σε αυτεπάγγελτη και στην ίδια διάταξη να αφήνετε την κατ’ έγκληση δίωξη των τραπεζικών στελεχών για κακούργημα που απειλείται ποινή, μετά την τροπολογία σας, μέχρι είκοσι χρόνια. Είναι υποκρισία, είναι αντινομία, είναι αμφισημία, είναι αμφιταλάντευση. Δεν μπορεί να γίνει νομικά αποδεκτό. Το κάνετε και το επισημαίνω.

Όσον αφορά στο άρθρο 30, στο ένταλμα σύλληψης, κυρίες και κύριοι, πολλές φορές οι κοινοτικές οδηγίες ασφαλώς μας θέτουν πάνω σε ένα τεράστιο δίλημμα. Εάν αποδεχθούμε ότι η χώρα μας ως μέλος της Ευρωπαϊκής Ένωσης έχει τη θεσμική υποχρέωση να ενσωματώνει το δίκαιο, καλό είναι να κοιτάμε και να πληροφορούμαστε από τις αιτιολογικές εκθέσεις της οδηγίας. Θα δείτε ότι σε πολλά σημεία της η οδηγία, όπως ενσωματώνεται, διασκευάζεται και έχει πολλές επιφυλάξεις από το ίδιο το κείμενο των αιτιολογικών εκθέσεων της οδηγίας. Απλά το επισημαίνω.

Πάω στο άρθρο 187, «Τρομοκρατία». Κοιτάξτε να δείτε τι γίνεται εδώ πέρα. Εδώ δεν υπάρχει πάτος στο βαρέλι. Εάν κάτσω να μετρήσω πόσες φορές η νομοθετική εξουσία τροποποίησε επί το αυστηρότερον -όλο και επί το αυστηρότερον- και όλο και διεύρυνση του αξιοποίνου για την τρομοκρατία. Πού θα οδηγηθούμε; Σ’ ένα φρονηματικό δίκαιο; Φανταστείτε ότι τώρα εισάγουμε μια διάταξη, οι σοφοί και οι παραέξω σοφοί, βέβαια, λέω.

Εδώ ανοίξτε μια παρένθεση. Άλλωστε, η Ευρωπαϊκή Ένωση, όπως φαίνεται από τις εξελίξεις, οι Ευρωπαίοι ηγέτες μπορεί να είναι οικονομικοί γίγαντες, αλλά είναι πολιτικοί νάνοι. Κλείνει η παρένθεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας για ένα λεπτό, κύριε Πρόεδρε.

Πού θα φτάσουμε; Σε ένα φρονηματικό δίκαιο; Να μπορείς να στρατολογήσεις λέγοντας σε κάποιον «έλα να σου πω πώς φτιάχνεις την μπόμπα» και αυτός που δέχεται τη συμβουλή δεν φτιάχνει καμμιά βόμβα, δεν κάνει καμμία πράξη, δεν δημιουργεί καμμία απειλή κινδύνου και να υπάρχει κακουργηματική δίωξη, πλαίσιο ποινής κακουργήματος. Μα, είναι δυνατόν;

Διότι, κύριε Υφυπουργέ, διαβάζω τις αιτιολογικές εκθέσεις της αντίστοιχης οδηγίας. Μιλάει για δημόσια υποκίνηση η ίδια η οδηγία στις αιτιολογικές εκθέσεις της. Δεν μπορεί να το παραβλέψουμε. Δεν μπορεί να αφαιρείται το «δημόσια». Δηλαδή, επικοινωνώ εγώ με τον κ. Τόλκα και του λέω: «Ξέρεις, διάβασα κάπου ότι άμα θέλεις να φτιάξεις μια βόμβα, φτιάξτε την έτσι και έτσι, καταχωρείται αυτή στο βαλιτσάκι.». Και θα πάει κατηγορούμενος ο κ. Τόλκας ή εγώ για τρομοκρατική πράξη, όταν δεν υπάρχει κανένας κίνδυνος από καμμία πράξη ή από καμμία απόφαση των δυο μας; Νομίζω ότι ολισθαίνουμε σε επικίνδυνα μονοπάτια.

Και κλείνω με το άρθρο 41, κύριε Πρόεδρε.

Συμφωνώ με τη θέση σας, κύριε Υφυπουργέ, ότι πράγματι υπάρχουν ενδογενή και εξωγενή αίτια. Τα ενδογενή αφορούν τους δικαστές, τους δικηγόρους, όλους τους παράγοντες της δίκης. Θεωρώ ότι τα πιο σοβαρά είναι τα εξωγενή. Ακούστε.

Σε ανύποπτο χρόνο ο καθηγητής κ. Αργύριος Καρράς επέμενε πεισματικά και έλεγε: Επιτέλους, όλα τα πανεπιστήμια από χρόνια πρέπει να εγκαταλείψουν τη νομοθετική και εκτελεστική εξουσία την εμμονή στην απρόσφορη, όπως αποδεικνύεται, κύριε Σκανδαλίδη. -και υπήρχε και του Παπαϊωάννου μια πολύ ωραία τροπολογία, αυτή που σήμερα επαναφέρει η Κυβέρνηση, τις δύο αναβολές, ποτέ δεν τηρήθηκε, ποτέ, από κανέναν- από τις αλλεπάλληλες νομοθετικές παρεμβάσεις θέσπιση αυστηρών διατάξεων περί αναβολών που αφορούν τα πρόσωπα των δικηγόρων και των δικαστών.

Γιατί το λέω αυτό, κύριε Σκανδαλίδη; Διότι αν δεν αλλάξεις τις υποδομές ενός οικοδομήματος που είναι η βάση και οι πυλώνες, αν ξεκινάς από τη σκεπή, είναι δυνατόν αυτό το οικοδόμημα να στηθεί; Αυτό κάνουμε. Τιμωρούμε τους δικαστές γιατί δίνουν δεύτερη αναβολή και στον φάκελο αξιολογείται δυσμενώς, τιμωρούμε τους δικηγόρους γιατί ζητάνε δεύτερη αναβολή και το οικοδόμημα της δικαιοσύνης παραμένει διάτρητο. Δεν στηρίζεται πουθενά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Κλείστε σιγά-σιγά, σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Και με τούτα και με κείνα ζούμε σήμερα έναν τραγέλαφο στη χώρα. Θα ήθελα η δικαιοσύνη και το Υπουργείο στην καλή νομοθέτηση να είναι υπόδειγμα -υπόδειγμα επαναλαμβάνω-, να μην υπάρχει καμμία γκρίζα ζώνη. Και σας λέω ότι δεν υπήρξε Υπουργός Δικαιοσύνης τα τελευταία τριάντα χρόνια που να μην έκανε δύο πράγματα. Ακούστε τη μεγάλη αντίφαση και αντινομία: Αφ’ ενός να φέρει νομοθετικές ρυθμίσεις, επιτάχυνση της διαδικασίας και την ίδια περίοδο έφερνε νόμους αποσυμφόρησης των φυλακών, με αποποινικοποίηση αδικημάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Λάππα.

**ΣΠΥΡΙΔΩΝΑΣ ΛΑΠΠΑΣ:** Αυτό δεν είναι τραγέλαφος; Δεν είναι μια τραγωδία;

Εγώ λέω και κάνω μια πρόταση, κύριε Υφυπουργέ, επειδή ξέρω πως είστε άνθρωπος νέος και έχετε όνειρα για τη δικαιοσύνη: Συγκαλέστε μία επιτροπή της δικαιοσύνης ειδική, μόνο με ένα θέμα, μονοθεματική, επιτάχυνσης της δικαιοσύνης, κυρίως στην ποινική δικαιοσύνη. Εδώ να καθίσουν όλοι οι εκπρόσωποι των φορέων -δικαστές, δικαστικοί υπάλληλοι, δικηγόροι, νομικές σχολές- να δεσμευθούν και να καταλήξουμε τι είναι αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Τα ξέρουμε ποια είναι -έχουν λεχθεί χιλιάδες φορές τα τελευταία χρόνια- τα βασικά αίτια, εξωγενή και ενδογενή, για να πάρουμε τις αποφάσεις, διότι, κατά τα λοιπά, αν δεν τα κάνουμε αυτά, πολύ φοβάμαι ότι θα υλοποιηθεί η φράση του Προκόπη Παυλόπουλου που είπε πρόσφατα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Κύριε Λάππα, μάλλον δεν με ακούτε. Σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Κύριε Σκανδαλίδη, ζούμε μέρες σκοτεινές. Η δικαιοσύνη πρέπει να βάλει στοπ στις κρατικές αυθαιρεσίες.

Γεια σας.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε. Θα ήθελα πάντως να είναι και ο κύριος Υπουργός εδώ.

Μόνο θλίψη προκαλεί ένα κράτος που από το 1832 προσπαθεί να φτιάξει έναν νομικό πολιτισμό και δεν το πετυχαίνει. Κάθε φορά που αλλάζει η Κυβέρνηση, έρχονται νομοσχέδια για τη δικαιοσύνη, την παιδεία, την οικονομία, πολυνομία με λίγα λόγια, μόνο και μόνο γιατί πραγματικά μέσα από μια συντεχνιακή λογική επιχειρείται η νομοθέτηση αυτής της χώρας. Μια συντεχνιακή λογική, που σε όλες τις εκφάνσεις της κοινωνίας, δυστυχώς, οδηγεί αυτή τη χώρα στη συνολική πτώχευση.

Όμως, θα ήθελα επειδή τα πράγματα είναι πολύ πιο σοβαρά από το να ασχοληθούμε απλά με το νομοσχέδιο της δικαιοσύνης, γιατί είμαι βέβαιος ότι σε έξι μήνες θα ξαναέλθει μια άλλη κυβέρνηση, η οποία θα ξαναφέρει ένα άλλο νομοσχέδιο για τη δικαιοσύνη, μετά από έναν χρόνο θα ξαναέλθει η ίδια κυβέρνηση να φέρει τροποποιητικές για το νομοσχέδιο που κατέθεσε η ίδια και έτσι πάει η ιστορία και περνάει στο ελληνικό Κοινοβούλιο, ο χρόνος, η ώρα, η στιγμή και δυστυχώς, αν πραγματικά το ελληνικό Κοινοβούλιο ήθελε να θέσει τις βάσεις ενός σοβαρού νομικού πλαισίου, θα έπρεπε όλα μαζί τα κόμματα ή οι νομικοί των κομμάτων, εν πάση περιπτώσει, να συνθέσουν ένα νομικό πλαίσιο, για να έχουμε έναν αξιόλογο νομικό πολιτισμό, ώστε να μπορεί ο κάθε Πρωθυπουργός ή ο κάθε Υπουργός να σύρεται από τον εισαγγελέα στη δικαιοσύνη, χωρίς να υπάρχουν ασυλίες, χωρίς να υπάρχουν παράθυρα, χωρίς να υπάρχουν κενά, όπως με τη «NOVARTIS», που πολύ εύστοχα ο κ. Λάππας είπε προηγουμένως είναι μια ιστορία-παρωδία.

Το Νομικό Συμβούλιο του Κράτους άλλα έγραψε και μετά από ενάμιση χρόνο ο Υπουργός αποφάσισε να κάνει αγωγή στη «NOVARTIS». Βέβαια, ξεχνάει βασικά πράγματα ο Υπουργός, ότι η καθυστέρηση βοήθησε πολλούς να αρχίσουν να «φεύγουν» -και κυρίως γιατρούς- από τις δαγκάνες της εφορίας. Δεν είναι της παρούσης, αλλά με θλίψη πρέπει να πω ότι αυτή η χώρα από το 1974 μέχρι και σήμερα δεν έχει κάνει ποτέ την αυτοκριτική της γιατί οδηγήθηκε στην πτώχευση. Γιατί αυτή η χώρα που λέγεται Ελλάς είναι πτωχευμένη, γιατί αυτή η χώρα που λέγεται Ελλάς είναι υπό επιτροπεία, εποπτεία και διαρκή έλεγχο από τους γνωστούς «εταίρους» της.

Δεν κάναμε, λοιπόν, συζήτηση ποτέ σε αυτή τη χώρα για το τις πταίει και οδηγηθήκαμε εδώ. Η εύκολη λύση για τους Έλληνες και δυστυχώς θα το πω για τους νεοέλληνες, όχι Έλληνες, αλλά και τους Βουλευτές και τους Υπουργούς είναι ότι φταίνε οι ξένοι. Μια ζωή μάς φταίνε οι άλλοι. Είναι το κουσούρι που έχουμε ως Έλληνες, ως λαός, να μας φταίνε πάντοτε οι άλλοι.

Δυστυχώς, δεν φταίνε μόνο οι άλλοι. Τι κάναμε λάθος εμείς και οδηγηθήκαμε σήμερα στην πτώχευση; Ποια ήταν τα λάθη από το 1974 μέχρι σήμερα; Γιατί ακόμα και σήμερα η Κυβέρνηση λέει ψέματα, όταν ακούω τον Πρωθυπουργό να λέει ότι βγαίνουμε από την εποπτεία, ενώ βγαίνει η ίδια η «HANDELSBLATT» και αναρωτιέται: Ποιο τέλος της εποπτείας; Η Ελλάδα θα είναι υπό συνεχή και στενή παρακολούθηση έως το 2059, αρκεί να μπορεί να πληρώνει. Αυτό μπορεί να σημαίνει και 2259 και 2359.

Άρα, λοιπόν, όταν με τα ψέματα ο ίδιος ως Πρωθυπουργός, αλλά και οι Υπουργοί και η Κυβέρνησή σου οικοδομούν πολιτική θεώρηση, πραγματικά το αποτέλεσμα είναι δεδομένο: Αποτυχία!

Το έχουμε πει εδώ ως Ελληνική Λύση από το 2020 ότι θα έχουμε έναν αρμαγεδδώνα που έρχεται παγκόσμιο. Το 2020 επεσήμανα στον Έλληνα Πρωθυπουργό που ήταν εδώ δεξιά ότι έρχεται πραγματική πείνα. Δυστυχώς, τα νούμερα διαψεύδουν την αισιοδοξία αυτής της Κυβέρνησης -θα έλεγα ματαιοδοξία για την καρέκλα, γιατί τα ψέματά τους φαίνονται-, διότι το επιτόκιο του δεκαετούς ομολόγου του δημοσίου 8 Ιουνίου του 2022 είναι 3,85%, που σημαίνει ότι δεν μπορούμε να δανειστούμε. Αν αύριο βγούμε στις αγορές, δεν μπορούμε να δανειστούμε και μια χώρα που δεν παράγει πλούτο, είναι αναγκασμένη να καταφύγει στον δανεισμό. Και όταν δεν μπορείς να δανειστείς, σημαίνει νέα μνημόνια, νέες πτωχεύσεις, νέα πείνα και φτώχεια.

Το spread στις 298 μονάδες. Στις 10 Ιουνίου, δυο μέρες μετά, από 3,85% πήγε 4,39%. Αυτό σημαίνει, αγαπητοί συνάδελφοι, ότι τελείωσε η οικονομία μας, παρά τα ψέματα που λένε εδώ οι Υπουργοί της Νέας Δημοκρατίας. Έχουν εθιστεί στο ψέμα. Είναι αυτό που λέω «εθισμένοι στο ναρκωτικό του ψεύδους».

Τα αποτελέσματα: Πληθωριστικό σοκ 11,3%, που σημαίνει -για να καταλάβει και ο ελληνικός λαός- ότι αν έχει 100.000 ευρώ, έχει χάσει 11.000 ευρώ τώρα. Χαμένα είναι. Αν είχε 10.000 ευρώ, έχει χάσει 1.100 ευρώ.

Εκτίναξη της τιμής του φυσικού αερίου κατά 172% τον Μάιο. Εκρηκτικές ανατιμήσεις, ακριβότερο πετρέλαιο, ακριβά τιμολόγια ρεύματος, ακριβά καύσιμα. Η Ελλάδα είναι πρώτη στη νεανική ανεργία 36,8%, πανευρωπαϊκή πρωτιά στη νεανική ανεργία. Τα στοιχεία είναι εδώ, θα τα καταθέσω στα Πρακτικά.

Αν προσθέσω δε και τις επτακόσιες χιλιάδες εξοστρακισθέντες από τις πολιτικές όλων των κομμάτων, μπορεί να πάμε και στο 80%. Δεν μπορεί να πάει μια χώρα μπροστά έτσι, δεν γίνεται. Είναι τραγικά αυτά που συμβαίνουν. Και το μόνο που είχε να κάνει η Κυβέρνηση, ήταν να επιβάλει κυρώσεις στη Ρωσία. Και εγώ ερωτώ ως φυσικό πρόσωπο, αφήστε την ιδιότητά μου ως Πολιτικός Αρχηγός, ως Βουλευτής: Μπορείς να αυτοπυροβολείς τα πόδια σου; Έχει το δικαίωμα ο Πρωθυπουργός να πάρει ένα πιστόλι να αυτοπυροβοληθεί. Δεν μπορεί, όμως, να πυροβολεί τα πόδια της Ελλάδας.

Γιατί η Ρωσία αντιπροσωπεύει το 40% του παγκόσμιου εμπορίου σιτηρών, το 25% της παγκόσμιας αγοράς λιπασμάτων, 45% με τη Λευκορωσία. Εάν αποσυρθούν από την αγορά με τις κυρώσεις μας και τα σιτηρά αλλά και τα λιπάσματα, τελειώσαμε! Είμαστε τελειωμένοι ως χώρα. Ρωτήστε τους αγρότες, δεν μπορούν να πληρώσουν λιπάσματα και καύσιμα. Δεν συμφέρει να παράγουν.

Και θα σας πω και κάτι. Είναι παγκόσμιο το φαινόμενο, κύριοι συνάδελφοι. Ήδη οι Ηνωμένες Πολιτείες έχουν πρόβλημα σε πατάτες, κρέατα, κοτόπουλα, μαρούλια, αυγά, βρεφικό γάλα, ζάχαρη, προϊόντα χαρτιού. Ανακοίνωση του Υπουργείου Εμπορίου των Ηνωμένων Πολιτειών. Ποια θα ήταν η λύση; Αυτό που λέγαμε από το 2020 εμείς. Να δημιουργηθεί ένα σχέδιο εδώ μέσα, από όλα τα κόμματα, να βάλουμε εμείς το δικό μας που υπάρχει εδώ και χρόνια και να δούμε τι μπορούμε να κάνουμε σε επίπεδο επάρκειας και αυτάρκειας των αγαθών. Δεν το κάνατε, αλλά προμηνύεται λιμός, προμηνύεται πείνα, το λέει ο ΟΗΕ.

Εγώ το 2020 το είπα και επιβεβαιώθηκα μετά από δύο χρόνια. Και το λέμε εμείς για έναν και μόνο λόγο και δεν κοιτάω τις δημοσκοπήσεις, έτσι κι αλλιώς και εκεί απέτυχαν. Είδαμε τι έγινε στη Γαλλία, φούντο και εκεί οι δημοσκοπήσεις, φούντο παντού. Αλλά, όταν πληρώνει ο πελάτης που λέγεται Νέα Δημοκρατία, πρέπει να είναι και είκοσι μονάδες διαφορά από σας. Άντε, να μην είναι είκοσι να είναι δέκα. Είναι το όριο, ξέρετε, της ασφάλειας που νιώθουν. Το προσπερνώ και αυτό για τη Νέα Δημοκρατία.

Αλλά ακούστε μερικά συμβάντα που έγιναν παγκόσμια και τα προσπεράσατε όλοι. Δεν θέλετε να καταλάβετε τι έρχεται. Τεράστια καταστροφή του τερματικού σταθμού της LNG της «FREEPORT» στις Ηνωμένες Πολιτείες, που θα μας έδινε φυσικό αέριο, που θα μας έπαιρνε o Πρωθυπουργός, που θα μας το έδινε με LNG, που θα τα φέρναμε στη Ρεβυθούσα, στην Αλεξανδρούπολη, για να έχουμε φυσικό αέριο εμείς και να δίνουμε και στους υπόλοιπους. Τελείωσε αυτή η πηγή. Και εμείς βάζουμε κυρώσεις στη Ρωσία. Πόσο ευφυής είναι αυτός ο Πρωθυπουργός; Πόσο πραγματικά ευφυές είναι το επιχείρημά του;

Δεύτερον, πριν από δεκαπέντε μέρες είχαμε μια παρόμοια φωτιά και έκρηξη σε αγωγό φυσικού αερίου στη Σιβηρία. Προχθές είχαμε μια πυρκαγιά στα διυλιστήρια της Σαγκάης, που είναι για εσωτερική κατανάλωση της Κίνας. Τα μεγαλύτερα διυλιστήρια!

Τρίτον, εργοστάσια επεξεργασίας τροφίμων, «WASHINGTON POST», στις Ηνωμένες Πολιτείες τις τελευταίες είκοσι μέρες τυλίχθηκαν στις φλόγες. Ενενήντα εργοστάσια!

Τέταρτον, μείωση 20% στην καλλιέργεια ρυζιού ανήγγειλε ο Διευθυντής Εξαγωγών της «AGRINO», ο κ. Πιτσιόρλας, στην «AGRENDA». Δεν θα παράγουμε ρύζι, θα υπάρχει μείωση περίπου 50% στις εξαγόμενες ποσότητες γιατί δεν φτάνουν, έχουν πρόβλημα.

Πέμπτον, τώρα που μιλάμε, καίγονται οι μεγαλύτερες εκτάσεις σιτηρών στην Τουρκία.

Σας λέω μερικά γεγονότα, για να καταλάβετε ότι έρχεται πείνα. Αν μας ακούγατε το 2020, κύριοι της Νέας Δημοκρατίας, κύριε Πρωθυπουργέ και κύριοι Υπουργοί, θα είχαμε ήδη το σχέδιο έτοιμο και θα το υλοποιούσαμε από το 2021-2022 και δεν θα κινδύνευε ο Έλληνας με πείνα, φτώχεια και ένδεια. Δεν είστε χρήσιμοι στην κοινωνία έτσι, κύριοι της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

Επίσης, να υπενθυμίσω στον Πρωθυπουργό, τι έλεγε ο ίδιος στις 11 Νοεμβρίου του 2017 για τα επιδόματα που δίνει σήμερα: «Δεν θέλουμε ανθρώπους εξαρτημένους από επιδόματα», έλεγε ο Πρωθυπουργός, «θέλουμε ανθρώπους που θα πάρουν ξανά τη ζωή τους στα χέρια τους.». Το 2017!

Τι έγινε και άλλαξε από τότε και τα επιδόματα σέρνονται συνεχώς σήμερα; Η ανικανότητα της Νέας Δημοκρατίας να κάνει ένα σχέδιο παραγωγής πλούτου. Γιατί η ανικανότητά της οδηγεί την Ελλάδα σε όποιον δυσάρεστο δρόμο την οδηγεί και στην κατρακύλα.

Εγώ θα σας πω τι σημαίνει «δίνω επιδόματα για να πατάξω τον πληθωρισμό». Είναι σαν να προσπαθείς να σβήσεις μια φωτιά ρίχνοντας επάνω βενζίνη. Όταν δίνεις επίδομα για να απαλύνεις τον πληθωρισμό, είναι σαν να ρίχνεις βενζίνη στη φωτιά, γιατί τα επιδόματα αυτά είναι δανεικά, κύριοι, δεν είναι λεφτά που παράγονται στη χώρα μας και μένουν εδώ, είναι δανεικά από το εξωτερικό. Κάνετε εγκληματικά λάθη.

Θα σας δώσω ένα παράδειγμα. Δεν προστατεύετε τον Έλληνα ενοικιαστή. Η υπερφόρτωση του κόστους στέγασης στην Ευρώπη είναι 7,8% επί του εισοδήματος. Στην Ελλάδα πόσο είναι, κύριοι συνάδελφοι; Ξέρετε; Είναι 33%. Σας λέω απλά νούμερα, για να καταλάβετε σε ποια χώρα ζούμε εμείς οι Έλληνες, που λέγαμε για «το κεραμίδι πάνω το κεφάλι μας». Το κατασχέσατε αυτό, το πήρατε. Δώσατε τα δάνεια στους Έλληνες και τους πήρατε τα σπίτια για να τα δώσετε κάπου αλλού, δεν ξέρω πού.

Και κάνετε και δηλώσεις που προκαλούν γέλιο, για να μην πω κλαυσίγελο. Η Ελλάδα δε ηγείται στην τέταρτη βιομηχανική επανάσταση, λέμε εμείς. Βγαίνει ο Κυβερνητικός Εκπρόσωπος και λέει ότι «η Ελλάδα ηγείται στην τέταρτη βιομηχανική επανάσταση». Στην Ελλάδα δεν υπάρχει ούτε ένα φουγάρο! Πείτε μου τι είδους βιομηχανία είναι αυτή, με τις επιχειρήσεις να είναι ακόμα στο χαμηλότερο ένα τρίτο της Ευρωπαϊκής Ένωσης; Πραγματικά απορώ αν έχουν σχέση με την οικονομία και το οικονομικό επιτελείο της Κυβέρνησης αλλά και οι Υπουργοί της. Πραγματικά απορώ.

Πρώην τομεάρχης τουρισμού της Νέας Δημοκρατίας: «Οι Έλληνες είναι τεμπέληδες. Δεν θέλουν να δουλέψουν στον τουρισμό». Ρε μεγάλε, για στάσου -είναι και ξενοδόχος ο άνθρωπος και συμπαθής κατά τα άλλα-, όταν πας και τον βάζεις σε ένα δωμάτιο τέσσερα επί τέσσερα, με άλλους δεκαπέντε μαζί, που δεν έχουν μπάνιο, που δεν μπορούν να λουστούν, που δουλεύουν δώδεκα ώρες και πληρώνονται για επτά, αυτό σημαίνει ότι πρέπει να κάνετε τον Έλληνα να δουλέψει όπως εσείς θέλετε; Ο Έλληνας δεν είναι δούλος! Ο Έλληνας θέλει εργασία! Άλλο δουλεία, άλλο εργασία.

(Χειροκροτήματα από την πτέρυγα της Ελληνικής Λύσης)

Αν θέλετε δούλους, να πάτε να βρείτε από τις οικογένειές σας, απαντώ στον κύριο αυτόν.

Καταρρέουν όλα μέσα σε οκτώ μέρες. Φεύγουν πέντε χιλιάδες εποχικοί από τον τουρισμό. Καταγγέλλουν απίστευτες συνθήκες εργασίας, καταγγέλλουν το αυτονόητο: ότι είναι ανθρώπινα όντα και ότι δεν ζούμε στον Μεσαίωνα. Και βγαίνουν και λένε τεμπέληδες τους Έλληνες! Να πάνε να ζήσουν τα παιδιά αυτών που τα λένε με 400 και 500 ευρώ σε ένα σπίτι τριάντα τετραγωνικών, είκοσι τετραγωνικών, δεκαπέντε τετραγωνικών με άλλους δέκα μαζί. Θα στείλει το παιδί του ο κύριος αυτός; Όχι βέβαια, γιατί το παιδί του θα πάει σε καλύτερο μέρος.

Και βγαίνει και η «HANDELSBLATT» χθες και λέει ότι η Ελλάδα είναι ο ακριβότερος προορισμός στη Μεσόγειο και η Τουρκία ο φθηνότερος. Οι φίλοι σας οι Γερμανοί, κύριοι της Νέας Δημοκρατίας, οι φίλοι του πολιτικού συστήματος που αποφασίζουν για τις μοίρες του έθνους και της Ελλάδας, οι Γερμανοί! Να τους χαίρεστε!

Τι πρέπει να κάνουμε; Θα έπρεπε εδώ και πάρα πολύ καιρό να έχουμε κάνει σοβαρό σχέδιο. Ο τουρισμός δεν είναι βαριά βιομηχανία, δεν είναι βιομηχανία, είναι παροχή υπηρεσίας υψηλού ρίσκου. Το έχουμε πει χίλιες φορές. Συνδέστε τον με τον πρωτογενή τομέα. Τα έχω πει χίλιες φορές, δεν θα τα επαναλάβω. Έχω κουραστεί πραγματικά.

Πάμε, όμως, και στα άλλα εγκλήματα που κάνει η Νέα Δημοκρατία.

Ακούστε, από τον Δεκέμβριο του 2019 έως τον Απρίλιο του 2022 -μιλάμε για τρία χρόνια- το δημόσιο χρέος της χώρας αυξήθηκε κατά 50 δισεκατομμύρια. Πώς γίνεται αυτό; Έχω μπροστά μου τον πίνακα του χρέους από την Κυβέρνηση. Θα τον καταθέσω στα Πρακτικά. Έχουμε να πληρώσουμε χρεολύσια απίστευτα μέχρι το τέλος του χρόνου και του χρόνου. Πώς θα τα πληρώσουμε αυτά; Με δανεικά πάλι; Έτσι πραγματικά και ένα παιδί του δημοτικού μπορεί να ασκήσει οικονομική πολιτική. Το βάζεις και λέει: «Δανείζομαι και πληρώνω, δίνω επιδόματα». Δεν γίνεται έτσι, γιατί τελειώνουμε τη χώρα.

Η Κυβέρνηση πραγματικά παίρνει αποφάσεις σε πείσμα της λογικής. Είναι μία παράλογη κυβέρνηση. Δεν στέκει τίποτα λογικά. Αντί να φροντίσει να έχουμε φθηνή ενέργεια στη χώρα μας είτε εξορύσσοντας φυσικό αέριο είτε ανοίγοντας τους λιγνίτες είτε εν πάση περιπτώσει κάνοντας τον περιβόητο EastMed, αυτοί φέρνουν νόμο για τα φωτοβολταϊκά στη θάλασσα και τις ανεμογεννήτριες. Πραγματικά η Κυβέρνηση αυτή δείχνει να βάζει πρώτα το συμφέρον των ολιγαρχών και όχι των Ελλήνων πολιτών. Εμείς θα το σταματήσουμε! Πρώτα το συμφέρον των πολιτών και μετά των ολιγαρχών. Αυτή είναι η λογική.

(Χειροκροτήματα από την πτέρυγα της Ελληνικής Λύσης)

Και τι έκαναν οι κύριοι της Νέας Δημοκρατίας, του ΣΥΡΙΖΑ και του ΚΙΝΑΛ με τα λάθη τους; Θα σας πω εγώ. Δυστυχώς, κύριε Υπουργέ, κάνατε την Ελλάδα όμηρο των Τούρκων. Χθες οι Τούρκοι μάς έκλεισαν τον TurkStream, ενώ με βάση τη συμφωνία που έχουν υπογράψει οι Τούρκοι πρέπει να έχουν εναλλακτική λύση, backup, όταν κλείνει μία στρόφιγγα σε έναν αγωγό φυσικού αερίου. Και όμως τον έκλεισαν. Η Ελλάδα είναι όμηρος -το λέμε δύο χρόνια- των τουρκικών προθέσεων, των εχθρών της Ελλάδος. Και αυτό έχει ονοματεπώνυμο: Νέα Δημοκρατία, ΣΥΡΙΖΑ, ΚΙΝΑΛ!

(Χειροκροτήματα από την πτέρυγα της Ελληνικής Λύσης)

Και βγαίνει η «Wall Street Journal» και τι λέει; Η Γερμανία ανοίγει πάση δυνάμει όλους τους λιγνίτες. Είναι αυτό που σας λέγαμε από το 2020, κύριοι συνάδελφοι.

Και να σας πω και τι με στενοχωρεί; Με στενοχωρούν οι προσωπικές αιχμές, γιατί εδώ είμαστε πραγματικά το μόνο σοβαρό κόμμα που δεν κάνει προσωπική πολιτική με προσωπικές επιθέσεις σε συνάδελφο, Υπουργό ή Πρωθυπουργό. Η πολιτική είναι πολύ σοβαρή για να τη διαχειρίζεσαι είτε με το μικροπολιτικό σου συμφέρον είτε με την προσωπική αντιδικία.

Από το 2020 -δεν θα πω από το 2019- να μην κλείσετε τους λιγνίτες. Ανοίγουν και οι Ολλανδοί. Ο Υπουργός Ενέργειας της Ολλανδίας σήμερα το ανακοινώνει. Όλη η Ευρώπη. Αφού είστε Ευρωπαίοι στη Νέα Δημοκρατία γιατί δεν τους ανοίγετε πάση δυνάμει όλους τους λιγνίτες; Γιατί πρέπει να εξυπηρετηθούν οι ανεμογεννήτριες, τα φωτοβολταϊκά και τα δισεκατομμύρια που θα πάνε στις τσέπες πέντε, έξι ανθρώπων. Πραγματικά, δεν είναι λογική αυτή.

Ακούστε το νούμερο της ελληνικής λιγνιτικής παραγωγής: 6,7% το ποσοστό του λιγνίτη στο ενεργειακό μείγμα της χώρας. Στη Γερμανία 31%, στην Ολλανδία 34%. Εμείς στο 6,7%, δηλαδή να εξαρτιόμαστε από ανεμογεννήτριες και φωτοβολταϊκά, από την Τουρκία και από το φυσικό αέριο της Ρωσίας, γιατί η Αμερική δεν μας δίνει πλέον, τελείωσε η ιστορία αυτή. Θα σώσουμε τον πλανήτη!

Το φυσικό αέριο έχει φτάσει 317 ευρώ η MWh. Εννοούμε ότι από τον Νοέμβριο θα κλαίμε όλοι μαζί. Η Ελλάδα όσον αφορά τη σχέση μισθού και τιμής βενζίνης έχει την ακριβότερη βενζίνη στην Ευρωπαϊκή Ένωση. Όχι παραμυθάκια του κ. Γεωργιάδη εδώ, που βγαίνει και λέει ότι είμαστε δέκατοι. Δεν μπορείς να συγκρίνεις άλογα με περιστέρια. Όταν συγκρίνεις, πρέπει να λες τι μισθό παίρνει ο πολίτης στην Ολλανδία και πόσο πληρώνει για βενζίνη. Άλλο να παίρνω 3 χιλιάρικα και άλλο να παίρνω 500 ευρώ. Είναι πρώτη η Ελλάδα όσον αφορά την τιμή της βενζίνης σε σχέση με τον κατώτατο μισθό. Άλλο ένα επίτευγμα της Νέας Δημοκρατίας! Και αυτό έχει ονοματεπώνυμο.

Και τι κάνει η Νέα Δημοκρατία βλέποντας τις εκλογές -σήμερα ο Πρωθυπουργός επαναβεβαίωσε ότι θα έχουμε εκλογές σύντομα; Δίνει, λέει, Fuel Pass. Ακούστε τι είναι αυτό: Τρίμηνη διάρκεια: Ιούνιος, Ιούλιος, Αύγουστος. Με το βλέμμα στις εκλογές δεν παράγεις πολιτική, παράγεις δανεικά, παράγεις κακή πολιτική.

(Χειροκροτήματα από την πτέρυγα της Ελληνικής Λύσης)

Αυτό θα το βρείτε μπροστά σας. Ετοιμαστείτε για εκλογές. Σας το είπε ο Πρωθυπουργός. Πηγαίνετε στις επαρχίες σας. Δεν ξέρω πόσοι μπορείτε να πάτε. Εσείς μπορεί να πηγαίνετε, αλλά κάποιοι άλλοι δεν ξέρω αν μπορούν να πηγαίνουν. Ακούστε που σας λέω εγώ!

Η Κυβέρνηση, λοιπόν, θα δώσει επιδότηση 60 ευρώ -80 λένε, 100 λένε- για τρεις μήνες, δηλαδή θα δώσει τριάμισι περίπου χιλιόμετρα την ημέρα για ενενήντα μέρες. Τόσο βγαίνει. Αυτό λέγεται πολιτική;

Και δεν είναι μόνο αυτό. Κάνουν και άλλα λάθη. Ξεπουλάνε τη «ΛΑΡΚΟ». Απίστευτο! Το νικέλιο έχει πάει στα ύψη. Το λέω εδώ και μήνες. Ο τόνος έχει πάει στις 25 χιλιάδες ευρώ. Αυτό σημαίνει το εξής: Η «ΛΑΡΚΟ» μπορεί να παράγει εξήντα τόνους την ημέρα επί 25 χιλιάδες ευρώ ο τόνος. Βάλτε τα λεφτά κάτω για να καταλάβετε τα εγκληματικά σας λάθη. Και ποιο είναι το χειρότερο; Την κλείνουν, λέει, γιατί χρωστάει 450 εκατομμύρια ευρώ. Τα λεφτά αυτά βγαίνουν σε έναν χρόνο με βάση αυτά που σας λέω.

Και εγώ θα πω το εξής: Κλείνουν τη «ΛΑΡΚΟ», κυρίες και κύριοι συνάδελφοι, γιατί χρωστάει 450 εκατομμύρια ευρώ. Το κόμμα τους, όμως, δεν το κλείνουν που χρωστά 350, 400 εκατομμύρια ευρώ. Αυτό ανοικτό! Αυτή είναι η διαφορά η ποιοτική ενός πολιτικού που εφαρμόζει λόγω και έργω αυτά που λέει. Κλείστε τη «ΛΑΡΚΟ», κλείστε και τη Νέα Δημοκρατία όμως, για να δούμε πραγματικά ότι είστε ακριβοδίκαιοι!

(Χειροκροτήματα από την πτέρυγα της Ελληνικής Λύσης)

Επίσης, βγήκε το πρόγραμμα για τις συσκευές. Τα μάθατε, κύριε συνάδελφε; Βγάλατε ένα πρόγραμμα για τις συσκευές τις ηλεκτρικές, να πάρουμε ψυγεία, κουζίνες, ό,τι υπάρχει, να μην είναι ενεργοβόρα. Έτσι είπατε.

Ξέρετε, αγαπητέ συνάδελφε, ότι όλες αυτές οι συσκευές είναι εισαγόμενες που σημαίνει ότι, ό,τι επιδότηση δώσετε, θα πάει στο εξωτερικό και άρα θα έχουμε εκροή συναλλάγματος; Και ποιο είναι το χειρότερο; Ότι οι περισσότερες εξ αυτών κατασκευάζονται στην Τουρκία. Κωδικό 868, 869 έχουν. Οι περισσότερες τηλεοράσεις και ψυγεία κατασκευάζονται στην Τουρκία. Η Ελλάδα, δηλαδή, θα πάρει δανεικά, θα δώσει στους πολίτες της να αγοράσουν ψυγείο -αν μπορούν βέβαια, πολλοί δεν μπορούν- και αυτά τα λεφτά θα πάνε στον Τούρκο για να πάρει όπλα για να κάνει απόβαση στο ελληνικό νησί. Τι ωραία πολιτική!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Παππά!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι ωραία πολιτική! Αντί δεκαετίες να κάνετε πραγματικά παραγωγή πλούτου, παραγωγή βιομηχανικών μονάδων με ψυγεία, τηλεοράσεις, τις κλείσατε εσείς και την «PITSOS» και την «IZOLA» και τα αυτοκίνητα που παρήγαγε η χώρα, εσείς με τις πολιτικές σας και ο ΣΥΡΙΖΑ και το ΚΙΝΑΛ και η Νέα Δημοκρατία.

Πάμε στα ηλεκτρικά αυτοκίνητα, για να κλείσω εδώ. Δεν θα πω ότι το νικέλιο μπορεί να γίνει παραγωγός για μπαταρίες ηλεκτρικών αυτοκινήτων. Η ιταλική «LA STAMPA» ξέρετε τι είπε; Το διαβάζω αυτούσιο. Ακούστε, κύριοι συνάδελφοι, για να μην τρώτε παραμύθια πράσινης ανάπτυξης και ηλεκτρικά αυτοκίνητα: «Για να φορτίσεις ένα αυτοκίνητο για εκατό χιλιόμετρα, κοστίζει 20 με 30 ευρώ». Τα ακούτε; 20 με 30 ευρώ! Για βάλτε κάτω πεντακόσια χιλιόμετρα Αθήνα-Θεσσαλονίκη. Είμαστε με τα καλά μας; Ξέρετε τι κάνουμε; Τόσο κοστίζει. Σας τα λέω για να καταλάβετε.

Δεν θα πω για τα ενεργοβόρα κτήρια. Θα πω όμως για το κτήριο του ΤΣΜΕΔΕ. Πεντέμισι χιλιάδες τετραγωνικά κτήριο. Αυτό εδώ. Διότι θέλετε να δώσετε ψυγεία και κουζίνες, κύριε συνάδελφε, αλλά όλα τα δημόσια και τα ιδιωτικά κτήρια είναι ενεργοβόρα. Αντί να βρείτε τρόπους να κάνουμε τα κτήρια μας καλύτερα, για να μην είναι ενεργοβόρα, εσείς τι κάνετε; Χτίζετε από την ταράτσα για να πάτε προς τη βάση.

Αυτό είναι το κτήριο του ΤΣΜΕΔΕ. Ακούστε τι σημαίνει το ΤΣΜΕΔΕ. Πεντέμισι χιλιάδες τετραγωνικά μέτρα, χτίστηκε το 2014, σύγχρονο, υψηλής ενεργειακής αποδοτικότητας. Έχουν πάρει όλες τις υπηρεσίες από κει μέσα και τι έκαναν οι κομπιναδόροι; Πήγαν σε ιδιώτες και νοίκιασαν άλλα κτήρια, για να έχουν τις υπηρεσίες εκεί, τα οποία είναι και ενεργοβόρα και εικοσαετίας και τριανταετίας. Αυτά πραγματικά είναι για γέλια και για κλάματα.

Κλείνω εδώ για να μην κουράζω περισσότερο. Ήρθαμε εδώ για να λέμε αυτό που πραγματικά συμβαίνει, όχι αυτό που θα θέλαμε να συμβαίνει. Εμείς θα θέλαμε μια διαφορετική Ελλάδα, μια Ελλάδα που υπηρετεί τον πολίτη, που υπηρετεί τον Έλληνα, την Ελληνίδα, αγαπάει τη σημαία της, αγαπάει την ιστορία της, τον πολιτισμό και τη γλώσσα της.

Εσείς υπηρετείτε μια άλλη Ελλάδα, μια Ελλάδα του εμπλουτισμού με εισαγόμενους επενδυτές, μια Ελλάδα πειθαναγκασμού στις εντολές των Γερμανών, των Αμερικανών σε ό,τι σας λένε, μια Ελλάδα που δεν έχει καμμία σχέση με το μεγαλείο αυτής της χώρας και του έθνους.

Όμως απαιτώ για ακόμη μια φορά ενημέρωση όλων των πολιτικών αρχηγών για τα όσα γίνονται με την Τουρκία. Απαιτώ πλέον, δεν ζητώ, και απορώ πώς δεν το ζητούν και οι υπόλοιποι πρόεδροι κομμάτων. Μήπως έχουν μόνοι τους ενημέρωση απευθείας από τον Πρωθυπουργό; Αλλιώς δεν δικαιολογείται που δεν ζητάει ούτε ο ΣΥΡΙΖΑ ούτε το ΚΚΕ ούτε το ΚΙΝΑΛ ενημέρωση πολιτικών αρχηγών για τα όσα γίνονται με την Τουρκία. Ακούγονται περίεργα πράγματα.

Η άποψή μας: Εάν επιχειρήσει -γιατί ο Ερντογάν είναι προβλέψιμος, δεν είναι απρόβλεπτος- ο Ερντογάν και κάνει αυτό που λέει, πρέπει η Ελλάς να απαντήσει πάση δυνάμει και ισχύι σε προληπτικά χτυπήματα και υπάρχουν συγκεκριμένες που μπορεί να κάνει πράξεις και ενέργειες.

(Χειροκροτήματα από την πτέρυγα της Ελληνικής Λύσης)

Και βέβαια, θα μπορούσα να πω πολλά για την Τουρκία, όμως επειδή πολλοί από εσάς τρέφετε αυταπάτες περί συμμαχιών, τι κόλπο βρήκαν οι Αμερικανοί –σας το είχα πει πριν από έναν χρόνο, στον Πρωθυπουργό εδώ- για να μη δώσουν F-16; Βρήκαν την κερκόπορτα. Συζητάνε οι Τούρκοι για τα Typhoon με τους Άγγλους. Οι ανθέλληνες Άγγλοι, οι Άγγλοι που άφησαν την Κύπρο να ξεκληριστεί από τους Τούρκους! Τώρα σκέφτονται οι Άγγλοι να δώσουν Typhoon στους Τούρκους.

Τι κάνουν οι φίλοι μας οι Ισπανοί; Τους δίνουν Πάτριοτ δήθεν για να προστατέψουν, λέει –ακούστε-, τις νατοϊκές βάσεις. Για να καταλάβετε τι εγκλήματα γίνονται. Τι κάνει η αμερικανική πρεσβεία, ας πούμε, σε μια άλλη χώρα, στην Αρμενία; Να σας ενημερώσω. Δίνει 400.000 δολάρια για να αμβλύνει, λέει, τις αντιαμερικάνικες και αντιτουρκικές δηλώσεις.

Πληρώνει η πρεσβεία -το έγγραφο εδώ στα Πρακτικά- η πρεσβεία των Ηνωμένων Πολιτειών στην Αρμενία 400.000 δολάρια για να κάνει προπαγάνδα υπέρ των Τούρκων και των Αμερικανών στην Αρμενία. Φανταστείτε πόσα εκατομμύρια ευρώ φεύγουν από την αμερικανική πρεσβεία εδώ στην Αθήνα εις βάρος αυτών που βάζουν πάνω από όλα το έθνος των Ελλήνων, το εθνικό συμφέρον και όχι το δίκαιο, που λένε κάποιοι, το διεθνές! Φανταστείτε τι χρήματα δίνουν!

(Χειροκροτήματα από την πτέρυγα της Ελληνικής Λύσης)

Και θα σας πω και κάτι και κλείνω εδώ, κύριε Πρόεδρε. Ποιοι είναι οι φίλοι και οι σύμμαχοί μας;

Κύριοι συνάδελφοι, χειρότερα από το να μην έχεις φίλους ξέρετε ποιο είναι; Και απευθύνομαι στη Νέα Δημοκρατία. Ξέρετε ποιο είναι το χειρότερο, κύριε Υπουργέ, από το να μην έχεις φίλους; Να νομίζεις ότι έχεις. Εσείς νομίζετε ότι έχετε φίλους τους Αμερικάνους, τους Γερμανούς. Δεν είναι φίλοι μας κανείς ούτε οι Ρώσοι ούτε οι Γερμανοί ούτε οι Άγγλοι ούτε οι Γάλλοι ούτε οι Αμερικάνοι. Το συμφέρον τους κοιτάνε.

Και απορώ πώς επετράπη σε Βουλευτές του ΚΙΝΑΛ και σε Βουλευτές της Νέας Δημοκρατίας -δεν ξέρω αν συμμετείχαν και αυτοί- να βγαίνουν φωτογραφία κάτω από ένα Μπαϊρακτάρ στην Τουρκία, στο εργοστάσιο παραγωγής, κύριε Υπουργέ. Αναρωτιέμαι πώς το έκαναν αυτό οι Βουλευτές συνάδελφοι των κομμάτων της Βουλής. Πήγαν και βγήκαν φωτογραφία κάτω από ένα Μπαϊρακτάρ.

Την ώρα που η Ελλάς κινδυνεύει λοιπόν με εισβολή, όπως λέει ο Πρωθυπουργός, στα νησιά μας, εμείς αφήνουμε τη σύνδεση Μεγίστη-Αντίφελλο στην Τουρκία, σε τουρκικά πλοιάρια, γιατί τα ελληνικά τελικά δεν συμφέρει να πάνε. Οι Τούρκοι κάνουν τη διασύνδεση.

Κι εδώ, για να κλείσω, μερικές απλές προτάσεις από τις πολλές που καταθέσαμε στη Νέα Δημοκρατία. Αν θέλουμε να αποδεχθούμε τη Φινλανδία και τη Σουηδία, να αλλάξει το καταστατικό του ΝΑΤΟ στο άρθρο 5, να προβλέπονται ξεκάθαρα εγγυήσεις ασφαλείας σε περίπτωση επίθεσης από άλλο μέλος, όχι εχθρική χώρα. Από άλλο μέλος! Να απαιτήσουμε έτσι να ακυρωθεί το casus belli de facto και de jure.

Βάλτε την Κύπρο στο ΝΑΤΟ. Πάρτε επιτέλους κυρώσεις εναντίον του Ερντογάν, εναντίον της Τουρκίας. Να φέρετε ψυγεία, τηλεοράσεις και αυτοκίνητα από την Τουρκία και τα αγοράζουμε εδώ!

(Χειροκροτήματα από την πτέρυγα της Ελληνικής Λύσης)

Φτάσαμε δυστυχώς να επικρατεί ο παραλογισμός και όχι η λογική. Θα επικαλεστώ τον Ντοστογιέφσκι, γιατί πραγματικά στο ελληνικό Κοινοβούλιο και στην ελληνική κοινωνία αυτός επικρατεί. «Θα έρθει η εποχή που θα απαγορεύεται στους ευφυείς ανθρώπους να μιλούν, για να μην προσβάλλονται οι ανόητοι και οι ηλίθιοι», Ντοστογιέφσκι.

Ζούμε σε έναν ανάποδο κόσμο. Το άσπρο τα κανάλια το κάνουν μαύρο, την ήττα την κάνουν νίκη, το λάθος το κάνουν σωστό. Είναι ανάποδος ο κόσμος δυστυχώς και είναι ανάποδος, γιατί η επικοινωνία και τα μέσα ενημέρωσης ελέγχονται από όλους αυτούς που πληρώνουν αδρά.

Εμείς, λοιπόν, θα πούμε κάτι πάρα πολύ απλό και το εννοούμε. Σήμερα λέει ο Πρωθυπουργός ότι θέλει αυτοδυναμία, δεν θέλει συνεργασίες. Μέχρι χθες έλεγε άλλα. Αύριο θα πει κάτι άλλο. Εμείς απαντάμε ως εξής: Ναι, θέλουμε αυτοδυναμία. Ψήφος στην Ελληνική Λύση για μια πραγματική, αυτοδύναμη Κυβέρνηση, χωρίς φαύλους, χωρίς συμφωνίες Πρεσπών και Χάγης, χωρίς πιόνια, για την Ελλάδα και τους Έλληνες! Γιατί για εμάς πρώτα είναι η Ελλάδα, πρώτα είναι οι Έλληνες!

(Χειροκροτήματα από την πτέρυγα της Ελληνικής Λύσης)

Ρωτούν πολλοί: «Αν χρειαστεί να συγκυβερνήσετε για το εθνικό καλό;». Μα, υπάρχουν οι πρόθυμοι που συνεργάζονται. Αν δείτε μόνο τους πίνακες στα νομοσχέδια ποιοι ψηφίζουν και τι ψηφίζει ο καθένας, θα καταλάβετε ποια είναι η επόμενη συγκυβέρνηση. Θα συγκυβερνήσετε, κύριε συνάδελφε. Θα κάνετε την ανάγκη φιλότιμο, αγαπητέ κύριε Κώστα. Θα την κάνετε πάλι την ανάγκη φιλότιμο, θα πείτε «για το κοινό καλό». Το κοινό καλό δυστυχώς, όμως, ακόμη και τώρα είναι πτώχευση, πείνα, ένδεια που έρχεται και επισιτιστική κρίση.

Εμείς δεν μπορούμε να κάνουμε πίσω ούτε ένα βήμα. Δεν θα κάνουμε πίσω ούτε ένα βήμα ούτε για να πάρουμε φόρα για να πάρουμε την εξουσία που θα έρθει εκείνη στιγμή, για να πάρουμε την εξουσία και να κυβερνήσουν επιτέλους Έλληνες, όχι πραγματικοί με την έννοια που εννοούν κάποιοι, αλλά στη λογική, έννοιες στη λογική, Έλληνας!

Ευχαριστώ πάρα πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βελόπουλε.

Ο κ. Τσιάρας είναι στο Υπουργικό Συμβούλιο και θα έρθει.

Καλείται στο Βήμα ο κ. Γεώργιος Μουλκιώτης από το ΠΑΣΟΚ - Κίνημα Αλλαγής και να ετοιμάζεται ο κ. Κοτρωνιάς από τη Νέα Δημοκρατία.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε εδώ σήμερα για να συζητήσουμε ένα σχέδιο νόμου, με το οποίο μεταφέρεται στο Εθνικό Δίκαιο η οδηγία 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019, για την καταπολέμηση της απάτης και της πλαστογραφίας μέσων πληρωμής, πλην των μετρητών και βεβαίως, την αντικατάσταση απόφασης-πλαίσιο 2001/416 του συμβουλίου.

Το περιεχόμενο αυτής της οδηγίας αξιολογείται ως θετικό; Προφανώς αξιολογείται. Τα κρούσματα απάτης τα οποία σχετίζονται με τις πιστωτικές κάρτες και τις ηλεκτρονικές αγορές και συναλλαγές πολλαπλασιάζονται με ταχείς ρυθμούς και το εν λόγω αδίκημα το οποίο εξελίσσεται διαρκώς πρέπει νομοθετικά να αντιμετωπιστεί και βεβαίως, με την αναγκαία και επιβαλλόμενη σοβαρότητα.

Τώρα, τη χρονική στιγμή που συμβαίνει αυτό καλώς συμβαίνει; Θα πούμε ναι, αν και με πολύ μεγάλη καθυστέρηση. Εξάλλου, ως χώρα πήραμε και την προειδοποιητική επιστολή από την επιτροπή καθώς δεν τηρήσαμε την αρχική προθεσμία μεταφοράς της οδηγίας και της ενσωμάτωσής της στο Εθνικό μας Δίκαιο και πήραμε προθεσμία ως χώρα-μέλος μέχρι τις 31 Μαΐου του 2022. Και τώρα να, που μετά από μία αναβολή που έδωσε η Κυβέρνηση στον εαυτό της, σήμερα επιτέλους θα ενσωματωθεί αυτή η οδηγία στην ελληνική νομοθεσία.

Το συγκεκριμένο νομοσχέδιο έγινε πεδίο διαμάχης μεταξύ Κυβέρνησης και Αντιπολίτευσης; Θα πούμε ότι έγινε. Το ζήτημα είναι γιατί έγινε. Και δεν έγινε για αυτήν καθαυτή την ενσωμάτωση της οδηγίας, αλλά για μια τροπολογία για το άρθρο 349 του Κώδικα Ποινικής Δικονομίας. Ακούστηκαν πάρα πολλά και στις επιτροπές.

Κυρίες και κύριοι συνάδελφοι, θα υπενθυμίσω μια ρήση: «Η ταχύτητα στην απονομή της δικαιοσύνης είναι βασικό σημείο για τη λειτουργία της δημοκρατίας». Είναι η φράση που με τον δικό του τρόπο ο πρώην Πρόεδρος της Δημοκρατίας, ο αείμνηστος Κάρολος Παπούλιας, έθεσε επί τάπητος τις δυσλειτουργίες που υπάρχουν στην απονομή της δικαιοσύνης. Διότι είναι γεγονός ότι η ελληνική δικαιοσύνη πάσχει και λόγω της αργοπορίας στην απονομή της, που συχνά οδηγεί σε καταστάσεις αρνησιδικίας, γεγονός που επίσης κλονίζει το περί δικαίου αίσθημα των πολιτών, αλλά αποτελεί και έναν ανασχετικό παράγοντα της οικονομικής ανάπτυξης.

Συνεπώς σαφώς είναι αναγκαίος ένας ανασχεδιασμός του όλου συστήματος, όμως σε κάθε περίπτωση, κύριε Υπουργέ, δεν αρκούν οριακές και αποσπασματικές αλλαγές και μάλιστα δεν αρκούν τέτοιες είδους αλλαγές όταν πρόκειται για διατάξεις, όπως αυτή που προωθούσε η Κυβέρνηση, η οποία θα παραβίαζε βασικές αρχές της ποινικής δίκης. Και λέω προωθούσε γιατί πριν την έναρξη της διαδικασίας ακούσαμε τον κύριο Υπουργό να μεταβάλει άρδην όλη τη φιλοσοφία της διάταξης. Μία διάταξη που θα στερούσε από τους διαδίκους και ιδίως από τον κατηγορούμενο το δικαίωμα της εκπροσώπησής τους από το δικηγόρο της επιλογής, παραβιάζοντας έτσι ευθέως το άρθρο 6 της ΕΣΔΑ και αμφισβητεί επίσης τη δικαιοδοτική κρίση του δικαστή, ο οποίος είναι ο μόνος αρμόδιος σύμφωνα και με το Σύνταγμα άρθρο 87, να αποφασίζει αυτός και μόνο αυτός. Είναι, να μου επιτραπεί η έκφραση, μια «εισπήδηση» της εκτελεστικής εξουσίας μέσω της νομοθετικής εξουσίας στην δικαιοδοτική κρίση -όλως απαραδέκτως μια τέτοιου είδους διαδικασία και ρύθμιση- και για αυτό συνάντησε και την αντίδραση των πάντων.

Αυτή λοιπόν, κύριε Υπουργέ, η αποσπασματική παρέμβαση με την εισαγωγή μιας διάταξης για τις αναβολές και τον τρόπο ρύθμισης και με τον οποίο απαγορευόταν ουσιαστικά το αίτημα δεύτερης αναβολής σε δίκη ήταν καταφανώς ενάντια στα δικαιώματα του κατηγορουμένου, στα όσα ορίζει ως σήμερα ο Κώδικας της Ποινικής Δικονομίας αλλά και στο Σύνταγμα.

Και να πω ευθέως, κύριε Υπουργέ; Απορώ τίνος νους ήταν αυτός που έφερε τέτοιου είδους διάταξη. Αλήθεια, γνωρίζει ο εμπνευστής αυτής της διάταξης τι σημαίνει ενεργή και ζώσα διαδικασία ποινικής δίκης; Ρωτάω, ξέρει; Όχι φιλοσοφικά και θεωρητικά! Γνωρίζει καθημερινά στο ακροατήριο τι συμβαίνει και πώς συμβαίνει; Ειλικρινά το λέω ότι μετά από σαράντα χρόνια απορώ.

Η Κυβέρνηση θεωρώ ευθέως ότι από την πίεση που ασκήθηκε από την Αντιπολίτευση και από τους φορείς έκανε ορθά και ανέκρουσε πρύμνα την έσχατη στιγμή. Γιατί όσοι είναι δικηγόροι της πράξης σε αυτή την Αίθουσα γνωρίζουν πάρα πολύ καλά η άποψη ότι οι αναβολές αποτελούν την κύρια αιτία των καθυστερήσεων της απονομής δικαιοσύνης είναι έως απλοϊκή, δεν στέκει. Σήμερα ξέρετε, κύριε Υπουργέ, ότι αντιδρούν όλοι οι δικηγόροι, απέχουν σήμερα οι δικηγορικοί σύλλογοι. Έχουν ερημώσει τα δικαστήρια από τις ποινικές δίκες.

Δεν επιλύεται το ζήτημα της καθυστέρησης απονομής δικαιοσύνης, όπως η Κυβέρνηση ισχυρίζεται και θέλει να επιβάλει στην κοινή γνώμη. Οι αναβολές δεν αποτελούν την αιτία της καθυστέρησης απονομής της δικαιοσύνης. Άλλες είναι οι παθογένειες. Και αυτοί οι εμπνευστές των διατάξεων τις οποίες εισηγείστε σήμερα γνωρίζουν, αλήθεια, αν οι δίκες περί την εκτέλεση στο Μονομελές Πρωτοδικείο της Αθήνας προσδιορίζονται το 2026 και το 2027; Και τι απαντάνε; Απαντήστε εσείς, κύριε Υπουργέ, τι απαντάτε για τις δίκες περί την εκτέλεση που προσδιορίζονται από σήμερα το 2026-2027. Τίποτα δεν απαντάτε, απλώς εισηγούνται.

Γνωρίζετε ότι οι δίκες για τις εκατό ημέρες, που ήταν τόσο γρήγορα να γίνει επιτάχυνση της δικαιοσύνης -για αυτό έγινε, για την επιτάχυνση της δικαιοσύνης σας το λέω πάλι- προσδιορίζονται στο μονομελές μετά από δύο και δυόμισι χρόνια; Και ποτέ βγαίνει απόφαση; Έχουμε εδώ λοιπόν καθυστέρηση απονομής δικαιοσύνης; Και τι εισηγείται το Υπουργείο; Σιγή ιχθύος. «Οι δικηγόροι φταίνε με τις αναβολές». Έχει στοχοποιήσει η Κυβέρνηση, και το λέει ευθαρσώς, τους δικηγόρους επανειλημμένως και το συνεχίζετε. Το ότι ανακρούσατε πρύμνα δεν εμπνέει ησυχία στους δικηγόρους, αντιθέτως μεγαλύτερη ανησυχία. Διότι δεν ακούτε τους μαχόμενος δικηγόρους, που γνωρίζουν τι σημαίνει δικαιοσύνη και πώς εκδίδονται αποφάσεις και πώς γίνεται η όλη διαδικασία στη δικαιοσύνη.

Δεν έχετε ακούσει τίποτα για τις ελλείψεις στις αίθουσες; Δεν έχετε ακούσει τίποτα για τις ελλείψεις στους δικαστές; Δεν έχετε ακούσει τίποτα για τις ελλείψεις στους δικαστικούς υπαλλήλους; Όλως τυχαίως και θα το καταθέσω στα Πρακτικά έστειλε σήμερα η Πρόεδρος του Δικηγορικού Συλλόγου Θηβών έγγραφο στην Πρόεδρο Πρωτοδικών Θηβών και το οποίο κοινοποιεί και προωθεί στο Υπουργείο, σε εσάς, κύριε Υφυπουργέ και εσάς κύριε Υπουργέ, και λέει ότι δύο δικαστικοί γραμματείς χρεώνονται και με τα ακροατήρια, και με πιστοποιητικά, και τα πάντα και έχουν υπερβάλει εαυτό και δεν γίνεται τίποτα. Το καταθέτω στα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απαντήστε, κύριε Υπουργέ. Για να δείτε πώς δεν εκδίδονται αποφάσεις και πώς ο κόσμος δυσανασχετεί που δεν προχωράει η διαδικασία.

Αλήθεια, δεν ξέρετε ότι στην ποινική δίκη οι προκλήσεις από τις συνεχείς τροποποιήσεις του ποινικού κώδικα της δικονομίας προκαλούν θέματα στους φυσικούς δικαστές; Στο Πενταμελές Εφετείο Κακουργημάτων προχθές δυόμισι ώρες. Ξέρετε γιατί; Για την απόφαση, όχι της ποινής, την απόφαση! Γιατί; Διότι οι εφέτες, που γίνονται αρεοπαγίτες αύριο, ψάχνονταν και με τη συνδρομή των δικηγόρων και με ιδρώτα. Τα ξέρετε αυτά; Εκεί δεν έχουμε καθυστερήσεις, εκεί δεν έχουμε δυσλειτουργίες; Τι κάνετε; Τίποτα!

Ξέρετε ότι έχουμε θέματα όσον αφορά τους διαδίκους και ταλαιπωρίες από την ανυπαρξία δικαστικών υπαλλήλων που αναλαμβάνουν υποχρεώσεις εκτέλεσης γραμματέα σε δύο δικαστές σε μία δικάσιμο; Το ξέρετε; Σε μία δικάσιμο ο ένας γραμματέας κάνει υπηρεσία σε δυο-τρεις δικαστές. Άντε λοιπόν να γράψεις αποφάσεις, να γράψεις τα πρακτικά, να δημιουργείς μια κατάσταση. Δεν θα προχωρήσει τίποτα! Πώς να γραφούν οι αποφάσεις; Και πώς θα κριθούν, και, και και. Δεν έχουμε λοιπόν εκεί κωλυσιεργίες; Γιατί δεν τις αντιμετωπίζετε; Τι λένε οι εισηγητές και εμπνευστές αυτών των ρυθμίσεων;

Προχθές μαθαίνουμε τοποθετούνται δικαστικοί υπάλληλοι με παλιούς διαγωνισμούς. Καλώς τοποθετούνται. Όμως έρχονται από την βόρεια Ελλάδα στη νότια, στην Πελοπόννησο. Υπάρχει περίπτωση ποτέ κανένας δικαστικός υπάλληλος με αυτό τον τρόπο να ασχοληθεί σοβαρά και να πει να αρχίσει να δουλεύει και να κάνει μια κατάσταση, να κάνει μια υποδομή στη γραμματειακή υποστήριξη; Το μυαλό που θα είναι; Λογικά στην πατρίδα και στην περιοχή.

Και καταλήγω, κύριε Πρόεδρε. Μείζον θέμα και πρωτεύον θέμα είναι η ουσιαστική απονομή της δικαιοσύνης, αλλά δεν είναι μόνο αυτό, κύριε Υπουργέ. Είστε και νέος συνάδελφος στη δικηγορία και οφείλω να το πω, είναι και η ποιότητα της δικαιοσύνης, την οποία πρέπει να λάβουμε υπ’ όψιν, και η ζώσα διαδικασία για την οποία βλέπουμε διάφορες φήμες, που πάει να υποκατασταθεί με ηλεκτρονικές διαδικασίες, υπολογιστές και τα κομπιούτερ. Αντιλαμβάνεστε πού θα οδηγήσει. Μέγα λάθος. Το έλεγε ο Μανωληδάκης κάποτε, αλίμονο αν θα βάλουμε την κλοπή στον ηλεκτρονικό υπολογιστή να του ρίξει ποινή πέντε χρόνια και να υποκαταστήσουμε τον φυσικό δικαστή. Μέγα λάθος! Και έχει δοθεί μήνυμα συνολικό και με τη διαδικασία των εκατό ημερών, που η ζώσα διαδικασία αντικαταστάθηκε, υποκαταστάθηκε από τα έγγραφα, τα οποία έγγραφα συντάσσονται από νομικούς και η δικαιοσύνη και η κρίση η ουσιαστική δεν αποδεικνύεται και δεν αποκαλύπτεται.

Κύριε Πρόεδρε, η έλλειψη αιθουσών, η έλλειψη επαρκούς αριθμού δικαστικών λειτουργών και δικαστικών υπαλλήλων και οι παρεμβάσεις που κάνει ο νομοθέτης με τις συνεχείς τροποποιήσεις των κωδίκων δημιουργούν προβλήματα στην απονομή δικαιοσύνης. Αυτά είναι τα προβλήματα. Εμείς αυτά τα προβλήματα, κύριε Υπουργέ, εάν θα προχωρήσετε να τα λύσετε, δεν θα μας βρείτε αντίθετους.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της Τετάρτης 22 Ιουνίου 2022, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 789/20-6-2022 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς την Υπουργό Παιδείας και Θρησκευμάτων, με θέμα: «Άμεση η ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων».

2. Η με αριθμό 804/20-6-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς την Υπουργό Παιδείας και Θρησκευμάτων, με θέμα: «Λειτουργία Μειονοτικού Σχολείου Αγιοχωρίου Ροδόπης».

3. Η με αριθμό 788/20-6-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς την Υπουργό Παιδείας και Θρησκευμάτων, με θέμα: «Αποκατάσταση της αδικίας ενάντια στους μαθητές των καλλιτεχνών σχολείων».

4. Η με αριθμό 794/20-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Προκλητική αδιαφορία του Υπουργείου Παιδείας και Θρησκευμάτων για τους μαθητές των ευπαθών ομάδων και ΑΜΕΑ».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 792/20-6-2022 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς την Υπουργό Παιδείας και Θρησκευμάτων, με θέμα: «Διακοπή λειτουργίας της Πατριαρχικής Εκκλησιαστικής Σχολής Κρήτης».

2. Η με αριθμό 799/20-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Αδιαφορία του Υπουργείου για τα σωρευμένα προβλήματα του Ενιαίου Ειδικού Επαγγελματικού Γυμνάσιου – Λυκείου (ΕΝΕΕΓΥΛ) Περιστερίου».

Οι Επίκαιρες Ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη.

Καλώ στο Βήμα τον κ. Γεώργιο Κοτρωνιά από τη Νέα Δημοκρατία και στη συνέχεια θα πάρει τον λόγο ο Κοινοβουλευτικός Εκπρόσωπος της Νέας Δημοκρατίας, κ. Θεοχάρης Θεοχάρης.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, με το παρόν νομοσχέδιο επιδιώκεται ο εκσυγχρονισμός της ελληνικής νομοθεσίας και η προσαρμογή της στις σύγχρονες κοινωνικοοικονομικές και τεχνολογικές εξελίξεις με την ενσωμάτωση της οδηγίας 2019/713 της Ευρωπαϊκής Ένωσης, του Ευρωπαϊκού Κοινοβουλίου για την καταπολέμηση της απάτης και της πλαστογραφίας μέσων πληρωμής πλην των μετρητών.

Η ενσωμάτωση αυτή αποτελεί επιτακτική ανάγκη δεδομένου ότι τα συγκεκριμένα αδικήματα συνιστούν απειλή για την ασφάλεια των συναλλαγών, αντιπροσωπεύουν πηγή εισοδήματος για το οργανωμένο έγκλημα, ευνοούν την ανάπτυξη άλλων εγκληματικών δραστηριοτήτων και παρεμποδίζουν την ψηφιακή αγορά καθότι διαμορφώνουν ένα κλίμα ανασφάλειας, ένα κλίμα δυσπιστίας στους καταναλωτές με αρνητικές συνέπειες για την οικονομία μας.

Η εξέλιξη της ψηφιακής τεχνολογίας και η ανάπτυξη της ψηφιακής οικονομίας, η χρήση νέων ψηφιακών μέσων πληρωμής και η εξέλιξη των τεχνολογιών πληρωμών, καθιστούν αναγκαία την προσαρμογή των διατάξεων και την αντικατάσταση της απόφασης πλαίσιο 2001/413 του Συμβουλίου που ρύθμιζε ζητήματα σχετικά με τα υλικά μέσα πληρωμής, ώστε η ευρωπαϊκή και οι εθνικές νομοθεσίες να εναρμονιστούν με τις τεχνολογικές εξελίξεις και να προβλέψουν την ποινικοποίηση αδικημάτων σχετικά και με τα άυλα μέσα πληρωμής.

Βασικός δηλαδή στόχος της οδηγίας είναι να διαμορφώσει ένα γενικότερο πλαίσιο προστασίας των μέσων πληρωμής πλην μετρητών τόσο υλικών όσο και των άυλων.

Επιπλέον, στο πρώτο μέρος του προτεινόμενου σχεδίου νόμου επιχειρούνται πρώτον ο νομοτεχνικός εξορθολογισμός της διάταξης που αφορά την απαρίθμηση των εγκλημάτων κατά τη διερεύνηση των οποίων επιτρέπεται η άρση απορρήτου και ο εμπλουτισμός της λίστας εγκλημάτων πλημμεληματικού χαρακτήρα. Δεύτερον, η θεσμοθέτηση επιβολής διοικητικών κυρώσεων σε νομικά πρόσωπα για αδικήματα προς όφελός τους, τα οποία υπάγονται στην οδηγία. Και τρίτον, η ρύθμιση μιας σειράς ζητημάτων που αφορούν τη στήριξη στα θύματα των αδικημάτων που υπάγονται στην οδηγία, τα δικαιώματα των νομικών προσώπων που τυγχάνουν θύματα των αδικημάτων που υπάγονται στην οδηγία κατά τη λήψη πληροφοριών από την επαφή τους με τις αρμόδιες αρχές και τέλος την παρακολούθηση και λήψη στατιστικών στοιχείων από τις αρμόδιες δικαστικές αρχές.

Σε ό,τι αφορά το δεύτερο μέρος του νομοσχεδίου ιδιαίτερα σημαντικά θεωρώ τα άρθρα 36 και 37 με τα οποία αποκαθίστανται παραλείψεις και ασάφειες από τη μεταφορά των άρθρων της οδηγίας 2017/541 για την καταπολέμηση της τρομοκρατίας, ενώ διευθετούνται ζητήματα υποκίνησης τρομοκρατικών ενεργειών, κάτι το οποίο αποτελούσε κενό στην υφιστάμενη νομοθεσία. Και συγκεκριμένα αντιμετωπίζεται το ζήτημα της υποκίνησης σε διάπραξη τρομοκρατικής ενέργειας υπό τη μορφή οποιασδήποτε συνέργειας ή συμμετοχής δράσης. Διευρύνεται το αξιόποινο της απειλής με τέλεση τρομοκρατικής πράξης ακόμα και στο πλαίσιο ιδιωτικής επικοινωνίας και αντιμετωπίζεται το ζήτημα της αφαίρεσης ιστοσελίδων από το διαδίκτυο με υλικό που συνιστά δημόσια υποκίνηση σε τέλεση τρομοκρατικού εγκλήματος.

Βασική τομή τώρα στο δεύτερο μέρος του παρόντος αποτελεί το γεγονός ότι τυποποιείται ως αξιόποινη πράξη η μη συναινετική κοινολόγηση ή η ανάρτηση στο διαδίκτυο ή σε μέσα κοινωνικής δικτύωσης προσωπικών εικόνων ή οπτικοακουστικού υλικού που ανάγονται στη γενετήσια ζωή του παθόντος, ακόμη και αν δημιουργήθηκαν με τη συναίνεση του. Η εν λόγω διάταξη, η οποία εναρμονίζεται με τις ευρωπαϊκές πρακτικές που αντιμετωπίζουν ως έγκλημα τέτοιες συμπεριφορές, αποσκοπεί στην καταπολέμηση αυτής της σύγχρονης μορφής βίας η οποία δυστυχώς βρίσκεται σε έξαρση -έχουμε πρόσφατες εμπειρίες- καθώς πραγματοποιείται με τη χρήση της ψηφιακής τεχνολογίας και των μέσων κοινωνικής δικτύωσης στα οποία οι περισσότεροι έχουν πρόσβαση και συνήθως έχει ως θύματα ευάλωτες κοινωνικές ομάδες όπως τα ανήλικα άτομα, τα οποία αδυνατούν να υπερασπιστούν τον εαυτό τους και στα οποία οι επιπτώσεις για την ψυχική και σωματική υγεία τους είναι και πιο σοβαρές και συχνά ανεπανόρθωτες.

Με το άρθρο 38 του παρόντος κάθε πράξη που αποσκοπεί στο να εκθέσει, στιγματίσει και να προσβάλλει την ιδιωτικότητα της γενετήσιας ζωής των θυμάτων τιμωρείται τόσο σε βαθμό σοβαρού πλημμελήματος στην απλή του μορφή όσο και σε βαθμό κακουργήματος στις διακεκριμένες περιπτώσεις με σημαντικότερη εκείνη που η πράξη φτάνει στο σημείο να οδηγήσει το θύμα σε αυτοχειρία ή σε απόπειρα αυτοχειρίας.

Θα σταθώ ιδιαίτερα στα άρθρα 39, 40 και 41 με τα οποία γίνεται μία ουσιαστική προσπάθεια να επιταχυνθούν οι διαδικασίες της ποινικής δικαιοσύνης. Είναι γεγονός ότι οι υπερβολικές καθυστερήσεις πολλές φορές παρεμποδίζουν την ορθή απόδοση της δικαιοσύνης με αποτέλεσμα τη δυσαρέσκεια, την απαξίωση και την έλλειψη εμπιστοσύνης των πολιτών στο δικαιικό μας σύστημα. Με τις παρούσες ρυθμίσεις επιχειρείται ένα βήμα προς την αποκατάσταση αυτής της εμπιστοσύνης των πολιτών προς την ελληνική δικαιοσύνη και την αποκατάσταση της αποτελεσματικότητάς της.

Συνοπτικά λοιπόν προβλέπεται η συνοπτική αιτιολογία για την απόρριψη της έγκλησης, η αύξηση του προστίμου για τους μάρτυρες που δεν προσέρχονται να καταθέσουν με αποτέλεσμα να σημειώνονται καθυστερήσεις και αναβολές στην ποινική διαδικασία, αλλά και η επαναφορά της αριθμητικής πρόβλεψης της μίας αναβολής και για σοβαρούς λόγους υγείας ή για λόγους ανωτέρας βίας η οποία ίσχυε από το 2002 και καταργήθηκε το 2019. Και μάλιστα για τις περιπτώσεις αυτού του σοβαρού λόγου υγείας ως γνωστόν προβλεπόταν ότι απαιτείται πιστοποιητικό δημόσιου φορέα, το οποίο με την τροπολογία που κατέθεσε ο κ. Υπουργός γίνεται και με την κατάθεση οποιουδήποτε πιστοποιητικού και από ιδιωτικό φορέα και από ιδιώτη γιατρό και εξισώνει την βαρύτητα και τη δυνατότητα οι επικαλούμενοι την αναβολή στα δικαστήρια να μπορούν να καταθέτουν οποιοδήποτε τέτοιο ιδιωτικό ή δημόσιο χαρτί. Και βέβαια η αναβολή δεν μπορεί να υπερβαίνει τους τρεις μήνες.

Τέλος, προβλέπεται ειδική νομοθετική εξουσιοδότηση για την κωδικοποίηση και τη μεταφορά της ευρωπαϊκής σύμβασης των δικαιωμάτων του ανθρώπου στη δημοτική γλώσσα για λόγους προφανώς ασφάλειας δικαίου αλλά και νομοτεχνικής ορθότητας.

Συνοψίζοντας, το παρόν αποτελεί κατά βάση ένα τεχνικό νομοσχέδιο, το οποίο όμως έρχεται να διευθετήσει κρίσιμα κοινωνικά προβλήματα της σύγχρονης εποχής καθώς και χρόνιες παθογένειες με μεταρρυθμίσεις που εντάσσονται στο σύνολο των παρεμβάσεων του Υπουργείου Δικαιοσύνης για την αναβάθμιση και τον εκσυγχρονισμό του διοικητικού συστήματος προς όφελος πάντα των Ελλήνων πολιτών και της καλύτερης λειτουργίας της ελληνικής κοινωνίας.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου.

Kαλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Θεοχάρης Θεοχάρης και να ετοιμάζεται ο κ. Κωνσταντίνος Μαραβέγιας επίσης από τη Νέα Δημοκρατία.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Δύο λόγια να πούμε στην πραγματικότητα, γιατί και πάλι σήμερα μιλάμε για νέο νομοσχέδιο το οποίο είναι αυτονόητο, ένα νομοσχέδιο που θα έπρεπε να έχει τη σύμφωνη γνώμη όλων. Παρ’ όλα αυτά η Αντιπολίτευση προσπαθεί να βρει δικαιολογίες, κάποιου είδους αντιδράσεων σε σχέση με κάτι το οποίο δεν θα έπρεπε καν να συζητάμε.

Όμως πριν μπω στα του νομοσχεδίου τα οποία είναι πάρα πολύ σημαντικά, νομίζω ότι αξίζει να σταθούμε λίγο στη φιλοσοφία, στο γεγονός ότι σήμερα η Κυβέρνηση βρίσκεται εδώ και το Υπουργείο Δικαιοσύνης και περνάει -συζητάμε στη Βουλή και πιστεύουμε πως θα ψηφιστεί- ένα τέτοιο νομοσχέδιο. Σήμερα που υπάρχουν τόσα πολλά ανοικτά προβλήματα, θα έλεγε κανείς, υπάρχουν τόσα ζητήματα προς επίλυση, η Κυβέρνηση δεν αφήνει το μεταρρυθμιστικό της έργο. Και αυτό είναι πάρα πολύ σημαντικό.

Την ίδια στιγμή που το Power Pass ξεπέρασε τις τετρακόσιες πενήντα χιλιάδες αιτήσεις, ακριβώς η στήριξη στις οικογένειες τώρα που τη χρειάζονται, είναι πλάι στον πολίτη.

Την ίδια στιγμή που η διαδικασία υλοποιείται με τον πιο εύκολο και ασφαλή τρόπο, χωρίς δικαιολογητικά, χωρίς τίποτα και πάρα πολύ γρήγορα -ρέει, όπως λέμε καμμιά φορά στην καθομιλουμένη- αποδεικνύεται πως το κράτος της Κυβέρνησής μας, το κράτος της Κυβέρνησης του Κυριάκου Μητσοτάκη, είναι πλάι στον πολίτη.

Την ίδια στιγμή που ανακοινώνονται περαιτέρω διευρύνσεις του Fuel Pass, το Fuel Pass 2, το οποίο θα έρθει να στηρίξει τα νησιά μας περισσότερο, διότι έχουν αυξημένο κόστος στη βενζίνη, αλλά και φυσικά όλες τις Ελληνίδες και όλους τους Έλληνες που πρέπει να πληρώσουν περισσότερο στην αντλία -και θα έχουμε και την εξειδίκευση το επόμενο διάστημα, τις επόμενες ώρες με τη διεύρυνση των κριτηρίων, με την αύξηση του ποσού- έμπρακτα η Κυβέρνηση αποδεικνύει πως είναι πλάι στον πολίτη.

Την ίδια στιγμή η ανάπτυξη ανακοινώθηκε πριν από λίγες μέρες στο 7% το πρώτο τρίμηνο και είναι πρωτοφανής. Είμαι σίγουρος ότι θα πρέπει να αναθεωρήσουν και οι διεθνείς οργανισμοί τα ποσοστά που περιμένουν για το σύνολο του έτους.

Χθες είχαμε την ανακοίνωση από τη ΔΥΠΑ πως κατά εβδομήντα μία χιλιάδες οκτακόσια εβδομήντα οκτώ άτομα μειώθηκαν οι άνεργοι, ο αριθμός των ανέργων, ότι επτακόσιες έξι επιχειρήσεις αυτή τη στιγμή στο website της ΔΥΠΑ –μια άλλη καινοτομία που ξεκίνησε- ζητούν δύο χιλιάδες τετρακόσιους τριάντα εργαζόμενους σε διάφορες κατηγορίες, ιδιαίτερα στον τουρισμό.

Έχουμε, λοιπόν, μια ουσιαστική προσπάθεια και αντιμετώπιση όλων των προβλημάτων και έχουμε και ένα συμπιεσμένο ελατήριο, ένα ελατήριο με το οποίο η Κυβέρνηση της Νέας Δημοκρατίας έχει φέρει την οικονομία σε μία τέτοια κατάσταση όπου μπορεί και να είναι θωρακισμένη απέναντι στις παγκόσμιες κρίσεις, αλλά και να είναι έτοιμη να προσφέρει ακόμα περισσότερο με την ανάπτυξή της σε κάθε πολίτη.

Την ίδια, λοιπόν, στιγμή που γίνονται αυτά, που έχουν υλοποιηθεί τόσα πολλά, η Κυβέρνηση δεν αφήνει τις ουσιαστικές μεταρρυθμίσεις στην άκρη και φέρνει τέτοιου είδους νομοσχέδια, την ενσωμάτωση αυτής της οδηγίας, με την οποία έχουμε σαφή βήματα προόδου στον ελληνικό Ποινικό Κώδικα. Αυτή η ενσωμάτωση οδηγίας είναι μία οδηγία του 2017, γίνεται εύτακτα, γίνεται χωρίς ιδιαίτερες καθυστερήσεις και πρέπει να συγχαρούμε το Υπουργείο Δικαιοσύνης και τους υπηρεσιακούς και την πολιτική ηγεσία που έχουν υλοποιήσει αυτή την ενσωμάτωση σωστά. Διότι υπάρχει μια ουσιώδης ανάγκη για αυτή την αλλαγή που συζητάμε σήμερα και στον τομέα, φυσικά, των οικονομικών εγκλημάτων, αλλά και στον τομέα των κοινωνικών εγκλημάτων, όπως είναι η πορνογραφία, την οποία αντιμετωπίζουμε με αυτές τις διατάξεις.

Βλέπετε, η κοινωνία αλλάζει, η τεχνολογία αλλάζει, οι καθημερινές νόρμες αλλάζουν, το βλέπουμε από γενιά σε γενιά. Όμως, η φύση των εγκλημάτων δεν αλλάζει, το υπόβαθρο -αν θέλετε- των εγκλημάτων δεν αλλάζει.

Συνεπώς με τις σημερινές διατάξεις για την εκδικητική πορνογραφία, για τα οικονομικά εγκλήματα και την πλαστογραφία -σε μια εποχή που όλο και περισσότερο και σωστά οι ψηφιακές συναλλαγές γίνονται πιο διαδεδομένες καθώς με αυτές αντιμετωπίζονται μια σειρά από προβλήματα φοροδιαφυγής κ.λπ.. Όμως, οι ψηφιακές συναλλαγές έχουν και αυτές τα προβλήματά τους, της πλαστογραφίας κ.λπ.. Με το παρόν νομοσχέδιο διευρύνεται το αξιόποινο της απειλής με τρομοκρατική πράξη, όταν αυτή λαμβάνει χώρα, ακόμα και στο πλαίσιο των ιδιωτικών επικοινωνιών, προβλέπεται για παράδειγμα η αφαίρεση υλικού από το διαδίκτυο, και άλλες ρυθμίσεις που σήμερα φέρνουμε για τον εκσυγχρονισμό του Ποινικού Κώδικα. Ο Ποινικός Κώδικας αλλάζει, εκσυγχρονίζεται, βελτιώνεται. Αλλάζει, εκσυγχρονίζεται και βελτιώνεται ως προς τα μέσα, αλλάζει, εκσυγχρονίζεται και βελτιώνεται ως προς τα εργαλεία, αλλάζει, εκσυγχρονίζεται και βελτιώνεται ως προς τις διαδικασίες.

Όμως, ο στόχος αυτών των αλλαγών είναι να παραμείνει ο Ποινικός Κώδικας ο ίδιος, να παραμείνει ο ίδιος ως προς τους στόχους του, που είναι η καταπολέμηση της εγκληματικότητας, να παραμείνει ο ίδιος ως προς την παρεχόμενη προστασία για τα θύματα είτε της βίας είτε των οικονομικών εγκλημάτων, να παραμείνει ο Ποινικός Κώδικας ο ίδιος ως προς την αποτελεσματικότητά του.

Τόλμη, λοιπόν, στις μεταρρυθμιστικές αλλαγές βλέπουμε σήμερα από το Υπουργείο Δικαιοσύνης, αλλά βλέπουμε και ευελιξία. Το Υπουργείο ήταν ανοικτό σε αλλαγές στο νομοσχέδιο, όταν η διαβούλευση και η συζήτηση ακόμα και στο επίπεδο της επιτροπής το επέβαλαν.

Και εδώ να κάνω και μία παρένθεση. Μην ξανακούσουμε αυτό το επιχείρημα το οποίο ακούσαμε από συναδέλφους από το ΠΑΣΟΚ, ότι πρώτα η ποιότητα και μετά χρόνος. Ο χρόνος της απονομής της δικαιοσύνης είναι ο πρώτος παράγοντας ποιότητας της ελληνικής δικαιοσύνης. Ξαναλέω ότι φτάσαμε στο σημείο το προσδόκιμο των διαδίκων να είναι μικρότερο από τον μέσο χρόνο εκδίκασης των υποθέσεων. Ποιότητα ίσον σύντομος χρόνος. Δεν είναι αντιθετικά αυτά τα δύο και αυτός ήταν ο στόχος των αλλαγών και γι’ αυτό έκανε τις διορθώσεις το Υπουργείο, χωρίς, όμως, αλλαγή στη φιλοσοφία, χωρίς αλλαγή στους στόχους. Είναι, λοιπόν, λειτουργικές, επιβάλλονται γιατί αυτές οι αλλαγές επιβάλλεται να έχουν και τη συναίνεση των δικηγόρων και των υπολοίπων παραγόντων της δικαιοσύνης. Και ο Υπουργός το ξέρει και έκανε αυτές τις αλλαγές.

Κλείνω, λοιπόν και λέω ότι όλα αυτά μαζί και η τόλμη αλλά και η ευελιξία στις μεταρρυθμίσεις οδηγούν στην αποτελεσματικότητα στις μεταρρυθμίσεις, αυτή την αποτελεσματικότητα που ζητάει ο ελληνικός λαός και που θα επικροτήσει ο ελληνικός λαός στις επόμενες εκλογές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Θεοχάρη.

Και καλείται στο Βήμα ο κ. Κωνσταντίνος Μαραβέγιας από τη Νέα Δημοκρατία. Στη συνέχεια, αν μπορέσουμε να συνδεθούμε με την κ. Αδαμοπούλου, καλώς. Αλλιώς, θα δούμε πώς θα πάει.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα έχει στον πυρήνα του διατάξεις για την αντιμετώπιση και του ψηφιακού οικονομικού εγκλήματος. Εναρμονίζοντας την ελληνική νομοθεσία με την αντίστοιχη κοινοτική οδηγία, έρχεται το Υπουργείο Δικαιοσύνης να συμπεριλάβει μεταξύ άλλων και αναγκαίες ρυθμίσεις για τη διασυνοριακή συνεργασία στην καταπολέμηση οικονομικών εγκλημάτων νέου τύπου, αλλά και για την έγκαιρη ανταλλαγή πληροφοριών μεταξύ των αρμόδιων οικονομικών και εθνικών αρχών.

Θα ήθελα, λοιπόν, να σταθώ για λίγο σε αυτό το δεύτερο σκέλος με αφορμή μια υπόθεση η οποία απασχολεί πάρα πολύ έντονα το τελευταίο διάστημα την κοινή γνώμη. Και μιλώ για τις αποκαλύψεις σχετικά με την περιουσία του εκλιπόντα Γιώργου Τράγκα, αλλά και το πόρισμα της αρχής για το ξέπλυμα μαύρου χρήματος που είδαν το φως της δημοσιότητας. Και δεν θα μείνω τόσο στις εκτιμήσεις για το μέγεθος της περιουσίας ούτε για το πώς δημιουργήθηκε, γιατί αυτά θα τα βρει η ελληνική δικαιοσύνη και φυσικά, τίποτα δεν μπορεί να θεωρηθεί ποινικά κολάσιμο παρά μόνον εάν έχει αποδειχθεί ενώπιον των δικαστηρίων.

Θα ήθελα, όμως, να πω μερικές σκέψεις για κάτι που άκουσα από ένα πρώην στέλεχος του ΣΔΟΕ με αφορμή τον εντοπισμό πλήθους εταιρειών του εκλιπόντος στο εξωτερικό. Είπε κάτι που κατά τη γνώμη μου κάνει πάρα πολύ μεγάλη εντύπωση, όταν ρωτήθηκε για κάποιες εξ αυτών που σημειωτέον δεν ήταν καν εξωχώριες εταιρείες, ήταν κανονικές ευρωπαϊκές εταιρείες και όχι κρυμμένες σε κάποιο μακρινό φορολογικό παράδεισο. Ισχυρίστηκε, λοιπόν, αυτό το πρώην στέλεχος του ΣΔΟΕ ότι αυτές οι εταιρείες δεν μπορούσαν να αποτελέσουν αντικείμενο φορολογικής –ξαναλέω, όχι ποινικής, αλλά φορολογικής- έρευνας, αν δεν συνδέονταν απευθείας, όπως είπε χαρακτηριστικά, με το φυσικό πρόσωπο. Και παραβλέπω το γεγονός ότι κάποιες εξ αυτών των εταιρειών είχαν και στην επωνυμία τους το πλήρες ονοματεπώνυμο του ιδιοκτήτη. Πόσο περισσότερο, λοιπόν, απευθείας σύνδεση θα μπορούσαν να έχουν αυτές οι εταιρείες με τον εκλιπόντα!

Όμως, ας πούμε ότι το ΣΔΟΕ δεν μπορούσε να ψάξει με το ονοματεπώνυμο ενός ερευνώμενου προσώπου τα μητρώα εταιρειών, παραδείγματος χάριν, σε ένα άλλο κράτος, ας πούμε για παράδειγμα στη Γαλλία. Ας υποθέσουμε ότι, όπως ειπώθηκε δημόσια, θα πρέπει αυτό το στοιχείο να του γνωστοποιηθεί εγγράφως, λόγου χάρη με μια καταγγελία. Να μην ψάχνει, λοιπόν, το ίδιο το ΣΔΟΕ, αλλά κάποιος να το αναφέρει.

Το ερώτημα, όμως, που ανακύπτει είναι το εξής: Τι συμβαίνει, όταν όντως το αναφέρει κάποιος και μάλιστα, δημόσια και μάλιστα, με συγκεκριμένα στοιχεία. Χαρακτηριστικό παράδειγμα είναι το Panama Papers, που δημοσιεύτηκε το 2016 και αποκάλυψε, μεταξύ άλλων, ότι ο εκλιπών δημοσιογράφος είχε και μια εξωχώρια εταιρεία, την «TACANA PORTFOLIO», στον Παναμά.

Θα πει κάποιος ότι εκείνη την εποχή, η τότε κυβέρνηση έτσι και αλλιώς δεν έδειχνε ενδιαφέρον για τον Παναμά. Προτιμούσε τη Βενεζουέλα από όλες τις υπόλοιπες χώρες της Λατινικής Αμερικής. Μπορεί να είναι και έτσι!

Το μόνο βέβαιο, όμως, είναι ότι εκείνη την εποχή, έναν χρόνο νωρίτερα, ο Γιώργος Τράγκας πούλησε τον τηλεοπτικό του σταθμό με τίμημα υπερπολλαπλάσιο του αναμενόμενου και κάποιοι τότε το χαρακτήρισαν εξωφρενικό και εξωπραγματικό. Και ίσως ο εκλιπών να ήταν και ένας εξαιρετικός επιχειρηματίας και ό,τι άγγιζε να γινόταν χρυσός!

Όμως το πιο ενδιαφέρον εδώ είναι η αναφερθείσα μεσολάβηση στην αγοραπωλησία του καναλιού κορυφαίου στελέχους της κυβέρνησης ΣΥΡΙΖΑ - ΑΝΕΛ, το οποίο ίσως και αυτό την ίδια εποχή να είχε το άγγιγμα του Μίδα. Θα μας απαντήσουν, όμως, σε όλα αυτά οι έλεγχοι που βρίσκονται αυτή τη στιγμή σε εξέλιξη και δεν χρειάζεται να φτάσει κανείς και μέχρι το Μονακό για να κάνει τις όποιες διαπιστώσεις.

Κύριε Πρόεδρε, η ευρωπαϊκή συνεργασία στον τομέα της καταπολέμησης του ψηφιακού οικονομικού εγκλήματος είναι μόνο ένα μέρος του παρόντος σχεδίου νόμου και περιλαμβάνονται, επίσης, διατάξεις για την ορθή εκτέλεση του ευρωπαϊκού εντάλματος σύλληψης, αλλά και την καταπολέμηση της τρομοκρατίας. Δυστυχώς, εδώ ερχόμαστε να διορθώσουμε σειρά λαθών και παραλείψεων σε προηγούμενους νόμους του ΣΥΡΙΖΑ.

Κορυφαίο παράδειγμα -προς αποφυγή, κατά τη γνώμη μου- αποτελεί ο Ποινικός Κώδικας που κατέθεσε στη Βουλή η κυβέρνηση Τσίπρα ελάχιστες εβδομάδες πριν από τις εκλογές του 2019. Πολλά έχουν ειπωθεί ακόμα και από πρώην Υπουργούς του ΣΥΡΙΖΑ για αυτόν τον Ποινικό Κώδικα, για εξυπηρέτηση συμφερόντων και φωτογραφικές διατάξεις, τις οποίες μάλιστα επεσήμανε και ο ίδιος ο τότε Υπουργός Δικαιοσύνης κ. Κοντονής.

Όπως αποδείχτηκε τελικά και κάποιος άλλος είχε αντιρρήσεις για τον Ποινικό Κώδικα του ΣΥΡΙΖΑ και αυτός ο άλλος ήταν η Ευρωπαϊκή Επιτροπή, που έστειλε στη χώρα μας δύο προειδοποιητικές επιστολές, επισημαίνοντας τις λανθασμένες διατάξεις που εισήγαγε τότε η Κυβέρνηση Τσίπρα. Ειδικά για την τρομοκρατία, η Κομισιόν επεσήμανε σοβαρά λάθη και παραλείψεις στην εναρμόνιση του ΣΥΡΙΖΑ με την κοινοτική οδηγία 541/2017, που έρχεται να θεραπεύσει σήμερα η Κυβέρνηση του Κυριάκου Μητσοτάκη.

Συγκεκριμένα, πλέον αντιμετωπίζεται το ζήτημα της υποκίνησης στη διάπραξη τρομοκρατικής ενέργειας υπό τη μορφή οποιασδήποτε συνέργειας ή συμμετοχικής δράσης και διευρύνεται το αξιόποινο της απειλής με τέλεση τρομοκρατικής πράξης και όταν λαμβάνει χώρα στο πλαίσιο ιδιωτικής επικοινωνίας.

Επίσης, προβλέπεται πλέον ξεκάθαρα η αφαίρεση υλικού από το διαδίκτυο που συνιστά δημόσια υποκίνηση σε τέλεση τρομοκρατικής ενέργειας.

Θα είναι, λοιπόν, ιδιαίτερα ενδιαφέρον να δούμε ποια κόμματα της Αντιπολίτευσης θα καταψηφίσουν αυτές τις διατάξεις. Το Κομμουνιστικό Κόμμα ήδη έχει δηλώσει την αντίθεσή του, αλλά περιμένω να ακούσω με ιδιαίτερη προσοχή και περιέργεια τον ΣΥΡΙΖΑ και ειδικά για τα άρθρα που αφορούν στην καταπολέμηση της τρομοκρατίας.

Κύριε Υπουργέ, θέλω να υπογραμμίσω τη σημασία δύο επιμέρους ρυθμίσεων για φαινόμενα που έχουν προκαλέσει μεγάλες κοινωνικές αντιδράσεις. Πρώτα από όλα, για τη λεγόμενη εκδικητική πορνογραφία, η οποία με το άρθρο 38 τυποποιείται ως αξιόποινη και τιμωρείται τόσο σε βαθμό σοβαρού πλημμελήματος όσο και σε βαθμό κακουργήματος, ιδιαιτέρως σε εκείνες τις περιπτώσεις όπου η πράξη έχει ως αποτέλεσμα να οδηγήσει το θύμα σε αυτοκτονία ή απόπειρά της.

Είναι εξαιρετικά σημαντικό να προστατεύσουμε ιδιαίτερα τους νέους ανθρώπους από αυτό το φαινόμενο, να κρατήσουμε τα παιδιά μας ασφαλή, μακριά από κάθε κίνδυνο ψυχικής κακοποίησης.

Η άλλη διάταξη που έχει απασχολήσει ιδιαιτέρως και την επικαιρότητα, είναι το άρθρο 41 για την αναβολή της ποινικής δίκης. Όλοι μας έχουμε λάβει υπομνήματα δικηγορικών φορέων για την επαναφορά των περιορισμών στις αναβολές για σοβαρούς λόγους υγείας ή ανωτέρας βίας. Στόχος είναι να σταματήσει αυτή η ανεξέλεγκτη χορήγηση αναβολών σε ποινικά δικαστήρια και να επιταχυνθεί η διαδικασία απονομής της δικαιοσύνης.

Χωρίς αμφιβολία, αυτή η ρύθμιση κινείται προς τη σωστή κατεύθυνση, αντιμετωπίζοντας φαινόμενα παρέλκυσης της δίκης, τα οποία φυσικά αφορούν όλους τους διαδίκους. Ειδικά, όμως, στην παράγραφο 2Α, ο οριζόμενος λόγος αναβολής όντως αφορά αποκλειστικά κώλυμα συνηγόρου λόγω συμμετοχής του σε άλλη δίκη ή διαδικασία και το τιθέμενο όριο επιτρέπει αυτός ο λόγος να προβληθεί μόνο μια φορά και ίσως δύσκολα να αποδειχθεί εφαρμόσιμο στην πράξη.

Είμαι βέβαιος ότι το Υπουργείο Δικαιοσύνης θα δει με κατανόηση το πρόβλημα αυτό που ενδέχεται να δημιουργηθεί και έχει να κάνει με τις επαγγελματικές υποχρεώσεις των περισσότερων δικηγόρων.

Κλείνοντας, κύριε Υπουργέ, θέλω να εκφράσω για άλλη μια φορά τη μεγάλη ικανοποίηση της κοινωνίας της Μαγνησίας για τη λύση που δρομολογήσατε σχετικά με το νέο Δικαστικό Μέγαρο Βόλου. Αναμένουμε το επόμενο δεκαπενθήμερο την τελική συνεδρίαση της διυπουργικής επιτροπής, όπου θα οριστικοποιηθούν οι όροι ανάθεσης του έργου. Είναι το τελευταίο διαδικαστικό προαπαιτούμενο, προκειμένου να ξεκινήσει ο διαγωνισμός ανάδειξης του αναδόχου που θα κατασκευάσει το νέο Δικαστικό Μέγαρο στον Βόλο και είμαι σίγουρος πως η συνεχιζόμενη στήριξη των ΣΔΙΤ εκ μέρους του Υπουργείου Δικαιοσύνης θα δικαιώσει και την υπομονή και τις προσδοκίες όλων μας, κυρίως προς το πρόσωπό σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μαραβέγια.

Την καλημέρα μας και στον Υπουργό Δικαιοσύνης κ. Τσιάρα. Προφανώς, το Υπουργικό Συμβούλιο τελείωσε. Την καλημέρα μας και στην κ. Αδαμοπούλου, την Ανεξάρτητη Βουλευτή, η οποία έχει και τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Καλησπέρα, κύριε Πρόεδρε. Σας ευχαριστώ.

Με άλλο ένα νομοσχέδιο βλέπουμε το Υπουργείο Δικαιοσύνης και την Κυβέρνηση του κ. Μητσοτάκη να τροποποιεί για έκτη φορά, αν δεν κάνω λάθος, τον Ποινικό Κώδικα και τον Κώδικα Ποινικής Δικονομίας, τα δύο θεμελιακά δηλαδή νομοθετήματα του Ποινικού μας Δικαίου. Εν ολίγοις, κατά μέσο όρο, περίπου δύο φορές τον χρόνο οι διάφοροι συλλειτουργοί της δικαιοσύνης, οι δικαστές, οι δικηγόροι, οι εισαγγελείς, οι γραμματείς των δικαστηρίων, οι μηνυτές, οι κατηγορούμενοι, οι κρατούμενοι, η Αστυνομία, οι φύλακες, ένας πραγματικά τεράστιος αριθμός ανθρώπων οι οποίοι εμπλέκονται στην ποινική διαδικασία έρχονται αντιμέτωποι με μια εξαιρετικά δυσχερή αναστάτωση ακριβώς λόγω των διαρκών πειραματισμών του Υπουργείου.

Είναι πειραματισμοί για τους οποίους διαβουλεύεστε με ποιον άλλο; Μόνο με τον εαυτό σας. Δεν γνωρίζω αν το Υπουργείο έχει πληροφορηθεί από τους συναδέλφους δικηγόρους Βουλευτές της Νέας Δημοκρατίας, αλλά οι ποινικοί δικαστές και οι εισαγγελείς ανεβαίνουν πάνω στο ακροατήριο για να δικάσουν και έχουν αραδιάσει μπροστά τους πέντε με έξι διαφορετικές εκδόσεις του κώδικα και ένα τεράστιο ντοσιέ με ειδικούς ποινικούς νόμους. Βέβαια, το χειρότερο είναι ότι ακόμη και οι ίδιοι μεταξύ τους διαφωνούν ως προς τα εφαρμοστέα, διότι τους έχετε μπερδέψει και είναι λογικό να έχουν χάσει τον μπούσουλα.

Προτείνω στον Υπουργό να κάνει μια βόλτα στα μεγάλα δικηγορικά γραφεία για να δει τις καλές δουλειές που τάξατε με τις γαλέρες των νέων δικηγόρων που έχουν στηθεί.

Επίσης, σας καλώ να μιλήσετε με τον μέσο δικηγόρο ο οποίος προσπαθεί με αξιοπρέπεια να τα βγάλει πέρα και πώς του φαίνεται το ότι καλείται να πληρώσει ένα τέλος επιτηδεύματος φέτος, όταν το επάγγελμά του και οι υπηρεσίες του έχουν γίνει ένα είδος πολυτελείας για τους πελάτες, οι οποίοι δεν έχουν να πληρώσουν ούτε το ρεύμα, ούτε το σουπερμάρκετ, ούτε τα βασικά, εν πάση περιπτώσει, έξοδα διατροφής, πολλώ δε μάλλον να πληρώσουν και ένα παράβολο το οποίο είναι η κατώτατη αμοιβή.

Επίσης, σας προτρέπω να πάτε στα ποινικά δικαστήρια να δείτε πώς οι κατηγορούμενοι οι οποίοι κατηγορούνται για κακουργήματα προτιμούν να παρίστανται χωρίς δικηγόρο ή να τους διοριστεί αυτεπαγγέλτως κάποιος συνήγορος. Είναι γύρω στους έξι με επτά κατηγορούμενους στους δέκα, οι οποίοι κινδυνεύουν μάλιστα με ποινή κάθειρξης από πέντε έτη μέχρι και ισόβια. Επιλέγουν, τελικά, να χειριστεί την υπόθεσή τους ένας δικηγόρος τυχαίος που θα διοριστεί εκείνη τη στιγμή αυτεπάγγελτα, ο οποίος καλείται μέσα σε δύο με τρεις ώρες το πολύ να μελετήσει μια ογκωδέστατη δικογραφία, προκειμένου να χαράξει την υπερασπιστική του γραμμή. Και βέβαια ο δικηγόρος αυτός θα πληρωθεί το διαβόητο γραμμάτιο σε δύο χρόνια και αν.

Αυτό τι σημαίνει; Αυτό σημαίνει ότι τη σήμερον ημέρα δεν υφίσταται αξιοπρεπής ποινική δικηγορία. Υφίσταται παρά μόνο για εκατό με εκατόν πενήντα συναδέλφους πανελλαδικά στο σύνολο των σαράντα χιλιάδων δικηγόρων. Ποιοι φταίνε γι’ αυτό; Για εσάς φταίνε οι δικηγόροι. Εκεί βγάζετε το μένος σας.

Θα ήθελα να σας ενημερώσω τι συμβαίνει σε ένα έκθεμα ποινικού εφετείου το οποίο συνήθως περιλαμβάνει τριάντα, τριάντα πέντε και σαράντα υποθέσεις για μια συνεδρίαση η οποία επιμερίζεται σε δύο μέρες. Αν αφαιρέσουμε τις διάφορες διακοπές, ο μέσος ημερήσιος χρόνος εκδίκασης είναι στην καλύτερη περίπτωση πεντέμισι με έξι ώρες, οπότε αν υποθέσουμε ότι έχουμε τριάντα πέντε υποθέσεις στο έκθεμα, σε δώδεκα ώρες μάξιμουμ, δηλαδή έξι τη μία μέρα και έξι την επόμενη, σημαίνει τρία κακουργήματα την ώρα, άρα αυτό σημαίνει ότι είκοσι λεπτά είναι ο μέσος χρόνος εκδίκασης κάθε κακουργήματος, δηλαδή μέσα σε είκοσι λεπτά καλείται η ελληνική δικαιοσύνη να κρίνει για ένα κακούργημα για το οποίο μάλιστα απειλούνται βαρύτατες ποινές. Αυτό ακριβώς μας λένε τα εκθέματα.

Πού μας οδηγεί όλο αυτό; Σε αυτό το μεγάλο παράδοξο. Επειδή στην πράξη είναι αδύνατο να εκδικαστούν τόσες υποθέσεις σε δύο μέρες και μάλιστα κάποιες υποθέσεις μπορεί να κρατήσουν και ολόκληρη μέρα, όταν περιλαμβάνουν πολλούς κατηγορούμενους και πολλούς μάρτυρες, πού καταλήγουμε; Καταλήγουμε στις οίκοθεν αναβολές, δηλαδή στις αναβολές οι οποίες οφείλονται στην παρέλευση ωραρίου, οπότε κατηγορούμενοι, δικηγόροι, μηνυτές, μάρτυρες είτε υπεράσπισης είτε κατηγορίας ξεροσταλιάζουν επί δύο μέρες στα εφετεία και περιμένουν τελικά τη δεύτερη μέρα στο πέρας του ωραρίου να ακούσουν ότι η υπόθεσή τους θα δικαστεί την τάδε του μήνα. Αυτό σημαίνει μια τεράστια ψυχική ταλαιπωρία, σημαίνει χαμένες εργατοώρες, σημαίνει κόστος σε χρήμα για τόσους ανθρώπους, συμπεριλαμβανομένων και των δημοσίων υπαλλήλων, όπως και των αστυνομικών οι οποίοι κλητεύονται ως μάρτυρες.

Οι δικηγόροι σάς έχουν κάνει κατά καιρούς διάφορες προτάσεις προκειμένου να αντιμετωπιστεί αυτό το πρόβλημα της υπερσυσσώρευσης υποθέσεων προκειμένου να επέλθει μια ταχεία εκκαθάριση όλων αυτών των εκκρεμοτήτων στις ποινικές δίκες, όμως είναι γεγονός ότι ποτέ δεν τους ακούτε, δεν τους καλείτε προκειμένου να διαβουλευτείτε μαζί τους. Εδώ και τρία χρόνια βλέπουμε ότι η επαφή ανάμεσα στην ολομέλεια των δικηγορικών συλλόγων και στο Υπουργείο γίνεται με δελτία τύπου είτε για τα «σκόιλ ελικίκου» είτε για τον εμπαιγμό των δικηγόρων με τις έκτακτες ενισχύσεις για τις συνθήκες που επικρατούν στα δικαστήρια, στις φυλακές, για τους κώδικες, για χίλια δυο ζητήματα. Πρόκειται για μια θεσμική αλληλεπίδραση απαράδεκτη και το λέω αυτό και ως δικηγόρος. Βεβαίως φαίνεται ότι τελικά αυτού του είδους η επικοινωνία είναι επιλογή του Υπουργείου.

Όμως, δεν είναι μόνο οι δικηγόροι. Είναι και οι ενώσεις δικαστικών λειτουργών, οι οποίες έχουν απευθύνει επανειλημμένες διαμαρτυρίες και σας καταγγέλλουν ότι δεν κάνετε μαζί τους διαβούλευση, ότι δεν τους καλείτε ούτε καν στις νομοπαρασκευαστικές επιτροπές.

Έτσι, λοιπόν, και με το παρόν νομοσχέδιο «ετσιθελικά», κύριε Υπουργέ, μετατρέπετε το αίτημα αναβολής που υποβάλλουν οι δικηγόροι σε μια διαδικασία μαθητικού απουσιολογίου όπου ο δικηγόρος μετατρέπεται σε έναν μαθητή που θα πρέπει με τον κηδεμόνα του να φέρει ιατρική βεβαίωση για να αποδείξει ότι πράγματι είχε αμυγδαλές.

Καταφέρατε μάλιστα αυτήν τη φορά να στρέψετε εναντίον σας και τους γιατρούς οι οποίοι διαμαρτύρονται ότι εξαιρέθηκαν ως ψεύτες από τη διαδικασία έκδοσης ιατρικών βεβαιώσεων διότι απαιτείται η βεβαίωση ασθενείας να προέρχεται είτε από δημόσια μονάδα υγείας είτε από ιδιωτικό θεραπευτήριο. Σας είπε και η Ένωση Ποινικολόγων και Μαχόμενων Δικηγόρων ότι η προτεινόμενη διάταξη για την αναβολή δεν εξυπηρετεί τον επιδιωκόμενο σκοπό της επιτάχυνσης της δικαιοσύνης και αυτό γιατί η καθυστέρηση απονομής της δικαιοσύνης οφείλεται σε διάφορες δυσλειτουργίες και παθογένειες του χώρου της δικαιοσύνης, όπως είναι οι ελλείψεις δικαστών και γενικότερα προσωπικού, υπαλλήλων, αιθουσών, οι απλήρωτες υπερωρίες, τα υπερφορτωμένα πινάκια και ότι αυτή η διάταξη εν τέλει, επειδή εσείς επικαλεστήκατε ότι θέλετε να ωφελήσετε τους πολίτες, ουδόλως θα τους ωφελήσει, διότι φαλκιδεύονται τα υπερασπιστικά τους δικαιώματα, δοθέντος ότι αν έχουμε να κάνουμε μ’ έναν κατηγορούμενο για πλημμέλημα, αυτός τελικά θα δικαστεί χωρίς δικηγόρο, ενώ αν είναι για κακούργημα, από τη στιγμή που δεν θα γίνει δεκτό το αίτημα αναβολής, τότε θα διοριστεί αυτεπάγγελτα εκείνη την ώρα κάποιος τυχαίος, άρα δεν θα έχουν τον δικηγόρο της επιλογής τους, άρα παραβιάζεται και το άρθρο 6 της ΕΣΔΑΑ περί δίκαιης δίκης.

Σημειώνει επίσης η Ένωση Ποινικολόγων –και είναι γνωστό- ότι τα αιτήματα αναβολής από τους δικηγόρους είναι γιατί στο πρόσωπό τους συνήθως συντρέχει κάποιο κώλυμα είτε λόγω ασθενείας είτε γιατί την ίδια μέρα δικάζουν σε μια άλλη πόλη και προκειμένου να είναι παρόντες και να μπορούν να υπερασπιστούν προσηκόντως και επιμελώς τα έννομα συμφέροντα του εντολέα τους, γι’ αυτό ζητούν μια αναβολή, διότι προφανώς δεν μπορούν να αντικατασταθούν από κάποιο δικηγόρο είτε του γραφείου τους είτε από κάποιον άλλο τυχαίο αυτεπάγγελτα διοριζόμενο, ιδιαίτερα στις δυσχερείς υποθέσεις όπου ο κάθε εντολέας δικαιούται να έχει τον συνήγορο της επιλογής του.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σιγά-σιγά, σας παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω, κύριε Πρόεδρε. Σας ευχαριστώ για την ανοχή.

Η Ένωση Ποινικολόγων σάς πρότεινε και μια νομοτεχνική πρόταση, μια νομοτεχνική βελτίωση γι’ αυτό το άρθρο. Αν έχετε την πολιτική βούληση, μπορείτε να την εισακούσετε και να την ενσωματώσετε.

Κλείνω, λοιπόν, με δύο πράγματα, πρώτα με μια αναφορά στα άρθρα 187 και 187α του Ποινικού Κώδικα για το οργανωμένο έγκλημα και τις τρομοκρατικές πράξεις που έχουν γίνει ένας κώδικας από μόνα τους. Σπεύδετε κάθε τρεις και λίγο να φορτώνετε νέα στοιχεία, νέες υποστάσεις, νέα αξιολογικά δεδομένα τα οποία είναι και επισφαλή και ασαφή, οπότε θα καταλήξουμε σε αναγκαστικές κακουργηματικές διώξεις για αδικήματα στα οποία στην πραγματικότητα δεν θα υπάρχει αξία στην πράξη, δηλαδή εγκλήματα «πασπαρτού» που κρύβουν ιδεολογικές εμμονές και είναι τα μελανά σημεία της ποινικής δικαιοσύνης.

Τέλος, φτιάξατε την εκδικητική πορνογραφία που είναι ένας λανθασμένος, άστοχος όρος, ο οποίος δεν είναι και όσο πρέπει συμπεριληπτικός. Φέρνετε μια διάταξη και μετά θα νίψετε τας χείρας σας, διότι στο πεδίο της πρόληψης, της διερεύνησης, της προστασίας των θυμάτων έχουμε ένα μεγάλο μηδενικό. Έχουμε ανήλικα τα οποία απειλούν τους γονείς άλλων ανηλίκων για πορνογραφικό υλικό, τους εκβιάζουν για χρήματα και καταστρέφουν επιχειρήσεις και για εσάς υπάρχει μόνο η αυστηροποίηση των ποινών, η ποινικοποίηση. Καμία δράση παρέμβασης, τίποτα που να ενδυναμώνει τις αρμόδιες κοινωνικές υπηρεσίες, κανένα σοβαρό πλάνο ειδικής εκπαίδευσης αστυνομικών, με λίγα λόγια καμμία πρωτοτυπία.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Το σημερινό είναι ένα νομοσχέδιο το οποίο αποδεικνύει ότι είστε η Κυβέρνηση των επικοινωνιακών τρικ και της εικονικής πραγματικότητας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κυρία Αδαμοπούλου.

Καλείται στο Βήμα η κ. Αικατερίνη Παπακώστα - Παλιούρα από τη Νέα Δημοκρατία. Μετά θα λάβουν τον λόγο ο κ. Κελέτσης από τη Νέα Δημοκρατία και ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ξανθόπουλος, ο οποίος προς τιμήν του είπε: «Βάλτε τρεις Βουλευτές και μετά εγώ».

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι το αυτονόητο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν το κάνουν όλοι, γι’ αυτό το είπα, για να το κάνουν όλοι μετά.

Κυρία Παπακώστα, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριε Υπουργέ, κυρίες και κύριοι συνάδελφοι, εύκολα θα μπορούσε να ισχυριστεί κανείς ότι το μεγαλύτερο μέρος του υπό συζήτηση νομοσχεδίου είναι καθαρά ένα τεχνικό νομοσχέδιο που αφορά απλά στην ενσωμάτωση της οδηγίας 713/2019. Η Κυβέρνηση της Νέας Δημοκρατίας, όμως, συνεπής για ακόμη μια φορά στις πρότερες εξαγγελίες της, υπηρετεί σταθερά και πιστά ένα πλαίσιο μεταρρυθμίσεων και εκσυγχρονισμού στον χώρο της δικαιοσύνης.

Η αλήθεια βεβαίως είναι ότι δεν μεταρρυθμίζουμε και δεν τροποποιούμε τον Ποινικό Κώδικα αυθαίρετα και άνευ κριτικής σκέψης, όπως μας καταλογίστηκε. Είναι, αγαπητοί συνάδελφοι της Αντιπολίτευσης, οι επιταγές των καιρών και όχι το όποιο κομματικό όφελος που μας καλούν, μας επιτάσσουν για την ακρίβεια να νομοθετήσουμε ή να εκσυγχρονίσουμε τις ήδη υπάρχουσες διατάξεις.

Άλλωστε, ειδικά οι συνάδελφοι νομικοί γνωρίζουν ότι η δικαιοσύνη είναι ένας απολύτως δυναμικός θεσμός ο οποίος εξελίσσεται στο πέρασμα του χρόνου και δεν δύναται επ’ ουδενί να παραμένει στάσιμος και αμετάβλητος. Είναι μια ζώσα διαδικασία, όπως άλλωστε και η ίδια η κοινωνική πραγματικότητα.

Είναι πραγματικά απορίας άξιο γιατί κάποιοι συνάδελφοι της Αντιπολίτευσης απορούν γιατί αναβαθμίζουμε την εκδικητική πορνογραφία πλέον σε ένα αυτοτελές ποινικό αδίκημα. Αλήθεια, είναι απορίας άξιο το γεγονός ότι θεσμοθετείται στο παρόν νομοσχέδιο για πρώτη φορά σήμερα η μετατροπή του αδικήματος της εκδικητικής πορνογραφίας σε απόλυτο κακούργημα, όταν το θύμα από τη δημοσιοποίηση εικόνων της γενετήσιας ζωής του οδηγείται τελικά σε αυτοχειρία;

Απορείτε, πράγματι, για τους λόγους που μας οδηγούν σήμερα στη θεσμοθέτηση αυτών των κρίσιμων, αν μη τι άλλο, αλλαγών, τροποποιήσεων ή είναι, για ακόμη μία φορά, μια προσχηματική αντίδραση σε ό,τι νομοθετεί η παρούσα Κυβέρνηση;

Σε κάθε περίπτωση, θα επιλέξω να επιχειρηματολογήσω με στοιχεία, τα οποία είναι αμείλικτα, όπως άλλωστε και η ζώσα πραγματικότητα.

Όπως, λοιπόν, καταδεικνύουν τα επίσημα στοιχεία της Δίωξης Ηλεκτρονικού Εγκλήματος, για το φαινόμενο της εκδικητικής πορνογραφίας στη χώρα μας παρατηρείται, για το έτος 2021, δραματική αύξηση της τάξεως του 66% σε σχέση με το 2020, για δημοσιοποίηση στο διαδίκτυο υλικού σεξουαλικού περιεχομένου χωρίς συγκατάθεση. Το δε 30% των θυτών που απορρέουν από αυτές τις καταγγελίες προχωρούν και σε εκβιασμό των θυμάτων.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Μάλιστα, ο συνολικός αριθμός των περιστατικών revenge porn αυξάνεται συστηματικά τα τελευταία χρόνια διεθνώς. Εκτιμάται ότι περίπου χίλια πεντακόσια με χίλια οκτακόσια θύματα εκδικητικής πορνογραφίας παγκοσμίως θέτουν τέλος στη ζωή τους κάθε χρόνο. Το 95% των θυμάτων καταλήγουν στην αυτοχειρία και είναι, δυστυχώς, συνήθως γυναίκες.

Αν αυτά τα στοιχεία δεν είναι επαρκή για να σας πείσουν, γιατί μας επιτάσσουν συνειδησιακά –και όχι μόνο- την αυστηροποίηση της ποινής για το εν λόγω αδίκημα, μπορώ να προσφύγω και σε ένα ακόμη επιχείρημα, προερχόμενο αυτή τη φορά από την ζοφερή πραγματικότητα. Θα αναφερθώ στην υπόθεση της Λίνας Κοεμτζή, της φοιτήτριας που αυτοκτόνησε το 2017 από τον ένατο όροφο των φοιτητικών εστιών του ΑΠΘ, διότι εκβιαζόταν ότι θα διαρρεύσουν στο διαδίκτυο φωτογραφίες της με σεξουαλικό περιεχόμενο.

Οι γονείς της άτυχης κοπέλας προσέφυγαν στη δικαιοσύνη με τρεις κατηγορουμένους για παραβίαση προσωπικών δεδομένων. Το Πλημμελειοδικείο Γιαννιτσών αθώωσε τους δύο από τους τρεις, ενώ στον τρίτο που διέρρευσε το φωτογραφικό υλικό της, επιβλήθηκε ποινή μόλις εκατό είκοσι ημερών κοινωνικής εργασίας. Η νεαρή φοιτήτρια οδηγήθηκε στην αυτοχειρία εξαιτίας του ψυχικού εκβιασμού που υπέστη, οι γονείς της όμως δεν μπόρεσαν -και είμαι σίγουρη πως δεν θα μπορέσουν ποτέ- να αποδεχθούν αυτή την εκδοχή γιατί πάντα θα πιστεύουν -και έτσι είναι- ότι η πράξη του θύτη αποτελεί ξεκάθαρα ανθρωποκτονία.

Και ναι, πράγματι, γι’ αυτούς τους δύσμοιρους γονείς, μέσα στην τόση δυστυχία τους, θα αποτελούσε ίσως μια μικρή δικαίωση το γεγονός ο ένοχος να δικάζονταν σύμφωνα με τον Ποινικό Κώδικα όπως διαμορφώνεται σήμερα, με την εν λόγω αναβάθμιση της εκδικητικής πορνογραφίας σε απόλυτο κακούργημα και όχι με τις διατάξεις για την κοινωνική εργασία.

Όλοι μας κρίνοντας ως γονείς, αλλά πάνω απ’ όλα ως άνθρωποι, με το αίσθημα δικαίου που πρέπει να μας διαπνέει, αντιλαμβανόμαστε την αισθητή διαφορά στην απονομή της δικαιοσύνης. Ακούσαμε στις επιτροπές πως κάνουμε, απλά, μια επικοινωνιακή πολιτική –το είπε και η προηγούμενη συνάδελφος- καθώς, λίγο μετά από όσα είδαν το φως της δημοσιότητας, σχετικά με την υπόθεση Παναγιωτόπουλου, δεσμευτήκαμε για την αναβάθμιση της εκδικητικής πορνογραφίας από πλημμέλημα σε κακούργημα.

Όχι, κυρίες και κύριοι της Αντιπολίτευσης, η πολιτική μας δεν είναι επικοινωνιακή. Είναι κοινωνική και πάνω και πέρα απ’ όλα, είναι πρωτίστως ανθρωποκεντρική, απολύτως συνυφασμένη με τις απαιτήσεις μιας κοινωνίας από ένα κράτος δικαίου, ένα κράτος δικαίου για το οποίο είμαστε εδώ, για να το υπηρετήσουμε με κάθε τρόπο.

Και σε αυτό το σημείο θα μου επιτρέψετε να κάνω τη μετάβαση σε μια ακόμη κρίσιμη διάταξη του παρόντος νομοσχεδίου, που αφορά στην επιτάχυνση της δικαιοσύνης. Η καθυστέρηση στην απονομή της δικαιοσύνης αποτελεί, αναμφισβήτητα, ένα υπαρκτό πρόβλημα, το οποίο φυσικά και δεν προέκυψε σήμερα. Για πόσο όμως είμαστε διατεθειμένοι να το διαιωνίσουμε; Για πόσο μπορεί επιτέλους να αναβάλλονται υποθέσεις; Θεωρούμε σωστό να καλείται ένας μάρτυρας και εκείνος να απουσιάζει και η δίκη να κωλυσιεργεί; Θέλουμε, πραγματικά, η δικαιοσύνη να λειτουργεί άμεσα και να εμπνέει εμπιστοσύνη σε όλους τους πολίτες ή προτιμούμε να δημιουργούνται ερωτηματικά και αμφιβολίες για τον τρίτο βασικότερο πυλώνα του πολιτεύματός μας;

Η δικαιοσύνη και ο χώρος της δεν έχει και δεν πρέπει να έχει ως σημείο αναφοράς μόνο τους δικηγόρους και τους δικαστές. Οφείλει να έχει ως ένα σημείο αναφοράς της, ολόκληρη την κοινωνία και τους πολίτες της που, όταν προσφεύγουν σε αυτή, πρέπει να νιώθουν πεπεισμένοι για την ορθή και δίκαιη απονομή της σε εύλογο, βεβαίως, χρόνο.

Τέλος, θα ήθελα να εστιάσω συνοπτικά σε ένα ακόμα σημαντικό ζήτημα που συζητάμε σήμερα και σχετίζεται με την αντιμετώπιση της απάτης, της πλαστογραφίας, της παραχάραξης και άλλων αξιόποινων πράξεων που αφορούν στα μέσα πληρωμής, πλην των μετρητών, προκειμένου να αναπτύσσεται ανεμπόδιστα η ψηφιακή οικονομία και να διευκολύνεται η διάδοση της καινοτομίας στον τομέα των τεχνολογιών ή ψηφιακών πληρωμών.

Εδώ αξίζει να αναφέρουμε πως πολλές φορές η τεχνολογία και ο ψηφιακός κόσμος γίνεται ένα σκαλοπάτι για την παραβατικότητα και την εγκληματικότητα. Νομίζω ότι σχεδόν όλοι μας έχουμε υπάρξει παραλήπτες μηνυμάτων, link ή e-mail τα οποία είναι απάτη, είτε γνωρίζουμε κόσμο από τον οποίο έχει αποσπαστεί χρηματικό ποσό καταθέσεων μέσω ηλεκτρονικής απάτης.

Αξίζει μόνο να αναφερθεί ότι το 2021 στη Διεύθυνση Δίωξης Ηλεκτρονικού Εγκλήματος υποβλήθηκαν επτάμισι χιλιάδες καταγγελίες. Το πιο σοκαριστικό, όμως, είναι ότι πριν κλείσουμε το πρώτο εξάμηνο του 2022 οι καταγγελίες ξεπέρασαν τις τρεις χιλιάδες. Επομένως, είναι παραπάνω από αδήριτη η ανάγκη για επικαιροποίηση της κείμενης νομοθεσίας σύμφωνα με το Ενωσιακό Δίκαιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνοντας την τοποθέτησή μου, κύριε Πρόεδρε, θα μου επιτρέψετε να απευθυνθώ για μια τελευταία φορά στα αντιπολιτευτικά έδρανα και να απαντήσω στους ισχυρισμούς πως νομοθετούμε δήθεν fast track και πως αλλάζουμε ξανά τον Ποινικό Κώδικα επί Κυβερνήσεώς μας.

Κατ’ αρχάς, ξέρετε, δεν φέραμε σήμερα μία τροπολογία εδώ, αλλά ένα ολόκληρο νομοθέτημα. Επιπλέον, αν ενθυμούμαι καλά, δεν ήμασταν εμείς αυτοί που φέρναμε παραμονές των εκλογών, δέκα μέρες πριν, νομοσχέδια για την τροποποίηση των διατάξεων του Ποινικού Κώδικα με ό,τι αυτό συνεπάγεται. Έτσι δεν είναι, κυρίες και κύριοι του ΣΥΡΙΖΑ;

**ΠΡΟΕΔΡΕΥΩΝ (Δημήτριος Βίτσας):** Κυρία Παπακώστα, παρακαλώ ολοκληρώστε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Όσο για τις αλλαγές στον Ποινικό Κώδικα, είναι κάτι για το οποίο αδημονεί ολόκληρη η ελληνική κοινωνία. Το επιζητά, το θεωρεί χρέος της πολιτείας και μιας ευσυνείδητης, αλλά και ενσυνείδητης Κυβέρνησης που αφουγκράζεται τα ελλείμματα στο χώρο της απονομής της δικαιοσύνης και που είναι αποφασισμένη να τα διορθώσει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς.

Τον λόγο έχει ο κ. Κελέτσης από τη Νέα Δημοκρατία και ακολουθεί ο Κοινοβουλευτικός Εκπρόσωπος του ΣΥΡΙΖΑ, ο κ. Ξανθόπουλος.

Κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Ένα από τα μειονεκτήματα της νομοθετικής λειτουργίας, κυρίες και κύριοι συνάδελφοι, που περνά και στη λειτουργία της δικαιοσύνης είναι η μη έγκαιρη προσαρμογή της νομοθεσίας στις κοινωνικές και τεχνολογικές εξελίξεις, έτσι ώστε να καταλαμβάνει και να προσαρμόζεται με νέες ρυθμίσεις στα νέα δεδομένα.

Ένα πλεονέκτημα, λοιπόν, αυτού του νομοσχεδίου που συζητάμε σήμερα είναι ακριβώς ότι προσαρμόζει άμεσα, παρακολουθώντας τις τεχνικές, τις τεχνολογικές και τις κοινωνικές εξελίξεις, τη νομοθεσία μας σε αυτές και δημιουργεί απαραίτητες διατάξεις, προκειμένου να μπορεί να λειτουργήσει η δικαιοσύνη.

Σήμερα όλοι γνωρίζουμε ότι το διαδίκτυο έχει ενταχθεί στην καθημερινότητα όλων των κοινωνιών και μέσω του διαδικτύου διαπράττεται πλήθος αδικημάτων. Πρέπει να πούμε ότι τα προηγούμενα χρόνια ίσως καθυστερήσαμε σε ορισμένες περιπτώσεις να προσαρμόσουμε τη νομοθεσία μας σε αδικήματα τα οποία εκτελούνται μέσω του διαδικτύου. Έτσι, αναγκαζόταν η δικαιοσύνη στην πράξη να κάνει αναλογική εφαρμογή διατάξεων, προκειμένου να καλύπτει τα νομοθετικά κενά.

Σήμερα, λοιπόν, το νομοσχέδιο που φέρνετε, κύριε Υπουργέ, έχει αυτό το πλεονέκτημα, δηλαδή, ότι προσαρμόζει πλέον τη νομοθεσία μας σε μία νέα πραγματικότητα που έχει να κάνει: Πρώτον, με αδικήματα που διαπράττονται μέσω του διαδικτύου, αλλά και με καινούργια θέματα που έχουν να κάνουν με την τεχνολογική εξέλιξη, όπως είναι η πληρωμή όχι με τον παραδοσιακό τρόπο του χρήματος, αλλά με άλλα υλικά ή άυλα μέσα, όπως είναι οι κάρτες, όπως είναι τα bitcoins, όπως έχουν ονομαστεί, και έτσι να καλύπτει το κενό που υπήρχε.

Αδικήματα παραδοσιακά τα οποία γνωρίζαμε όπως ήταν η παραχάραξη, η παράνομη απόκτηση μέσων πληρωμής αποδοχής και η διάθεσή τους, η απάτη, η αποδοχή και διάθεση προϊόντων εγκλήματος, τώρα πλέον δεν γίνονται με τον παραδοσιακό τρόπο, αλλά γίνονται και με άυλα μέσα και μέσα από το διαδίκτυο.

Έτσι, λοιπόν, έχουμε σήμερα ένα νομοσχέδιο το οποίο, κατά την άποψή μου, είναι πάρα πολύ θετικό και απαραίτητο προκειμένου να προσαρμόσουμε τη νομοθεσία μας και τις ποινικές διατάξεις σε νέες πραγματικότητες. Θυμόμαστε ότι μέχρι πριν λίγα χρόνια ίσχυε το αδίκημα της πρόκλησης σε μονομαχία το οποίο ήταν ένα αδίκημα που, ειδικά στις αρχές του περασμένου αιώνα, ήταν ένα αδίκημα από τα συχνά τα οποία γίνονταν και ο νομοθέτης τότε είχε αναγκαστεί να προνοήσει ώστε να αντιμετωπίζεται. Σήμερα βέβαια δεν θα είχε κανένα νόημα το να διατηρούμε μια τέτοια ποινική διάταξη και γι’ αυτό και την καταργήσαμε. Έτσι, λοιπόν, αντίστροφα ερχόμαστε τώρα να προσαρμοστούμε στις νέες συνθήκες.

Είναι σημαντικό ότι το νομοσχέδιο αυτό καταλαμβάνει όλη την εξέλιξη της ποινικής διαδικασίας από την τέλεση του αδικήματος και την προδικασία, μέχρι και την απονομή της ποινής και το ύψος των ποινών που επιβάλλονται. Και αυτό είναι πολύ σημαντικό.

Και βέβαια είναι σημαντικό το ότι θεσπίζεται και η ευθύνη των νομικών προσώπων και των ενώσεων προσώπων που ωφελούνται ή όργανά τους διαπράττουν αδικήματα παρόμοια τα οποία είτε ωφελούν αυτά τα νομικά πρόσωπα είτε τα διαπράττουν για λογαριασμό τους.

Είναι σημαντικό, επίσης, το ότι υπάρχει η πρόβλεψη για την τέλεση του αδικήματος της δημόσιας υποκίνησης σε τρομοκρατικές ενέργειες, για την τέλεση τρομοκρατικών εγκλημάτων μέσω του διαδικτύου. Και αυτό είναι κάτι σημαντικό για το οποίο προνοεί το νομοσχέδιο αυτό.

Σημαντική, επίσης, είναι βέβαια η θέσπιση του αδικήματος της εκδικητικής πορνογραφίας, ένα αδίκημα που σε καθημερινή βάση βλέπουμε πια να εξαπλώνεται και να γίνεται ιός, να γίνεται viral στο διαδίκτυο, για να χρησιμοποιήσουμε έννοια σύγχρονη. Και είναι πολύ σημαντικό το γεγονός ότι προβλέπεται ως αδίκημα πλέον που φτάνει μέχρι και την καταδίκη ως κακούργημα κλιμακωτά, η κοινολόγηση σε τρίτους ή η ανάρτηση σε κοινή θέα μέσω του διαδικτύου, υλικού που αφορά στη γενετήσια ζωή ενός ανθρώπου και προσβάλει τη σφαίρα ακριβώς αυτού του αγαθού.

Κυρίες και κύριοι συνάδελφοι, η απονομή της δικαιοσύνης είναι ένα δημόσιο αγαθό και τότε μόνον έχει αξία, όταν παρέχεται και σε έγκαιρο χρόνο. Ο θεσμός της αναβολής υπηρετεί βέβαια το δικαίωμα του κατηγορουμένου στο να έχει πρόσβαση στη δίκαιη δίκη και είναι σημαντικό. Όμως η κατάχρηση του δικαιώματος που έχει παρατηρηθεί στην πράξη -οι δικηγόροι που ασχολούμαστε με το ποινικό, το γνωρίζουμε πολύ καλά αυτό-, οδηγεί πολλές φορές στην αρνησιδικία, αλλά οδηγεί και σε ένα άλλο φαινόμενο, στη μη απονομή του δικαιώματος της πρόσβασης της δικαιοσύνης και στον εγκαλούντα, σε αυτόν δηλαδή ο οποίος κινεί τη διαδικασία και του οποίου, επίσης, δικαιώματα διακυβεύονται σε μια δίκη.

Φανταστείτε, λοιπόν, να έχουμε έναν μηνυτή για συκοφαντική δυσφήμιση ο οποίος περιμένει να αποδοθεί δικαιοσύνη και ο κατηγορούμενος, με συνεχείς αναβολές, να καταφέρνει να μη δικάζεται η υπόθεσή του. Αντιλαμβάνεστε, λοιπόν, ότι εδώ η δικαιοσύνη ως αγαθό είναι για όλους, όχι μόνο για τον κατηγορούμενο, ο οποίος ασφαλώς έχει τα δικαιώματά του επειδή βρίσκεται σε αδύναμη θέση περισσότερο από τους άλλους, αλλά δικαιώματα έχουν και έχουν και αυτοί που κινούν τη διαδικασία προκειμένου να διαφυλάξουν δικά τους ατομικά ή άλλα δικαιώματα που προσβάλλονται και περιμένουν να αποδοθεί η δικαιοσύνη.

Έτσι, λοιπόν, είναι πολύ σημαντική η ρύθμιση για να υπάρχει μία μόνο αναβολή, ειδικά μετά την τροποποίηση και την προσαρμογή της από τον Υπουργό. Και πρέπει να πω από αυτό το Βήμα ένα μπράβο, διότι αποδέχθηκε τις προτάσεις τόσο του ιατρικού κόσμου, αλλά και του νομικού κόσμου και προσάρμοσε τη διάταξη, όπως ανακοινώθηκε στην αρχή της συνεδρίασης, έτσι ώστε να έχουμε μια ικανοποίηση όλων των μερών. Αλλά σε κάθε περίπτωση δεν μπορεί το κώλυμα στο πρόσωπο του συνηγόρου να αποτελεί έναν συνεχή λόγο αναβολής της δίκης. Κι έχουμε παρατηρήσει πολλές φορές σε αίθουσες δικαστηρίων ότι με άλλον συνήγορο εμφανίζεται ένας κατηγορούμενος την πρώτη φορά και παίρνει αναβολή, τη δεύτερη φορά με άλλον και παίρνει αναβολή, την τρίτη φορά με άλλον και παίρνει αναβολή.

Αντιλαμβάνεστε ότι αυτό είναι μια κατάχρηση που οδηγεί στην κατάργηση των δικαιωμάτων των ανθρώπων που έχουν το δικαίωμα να κινούν τη διαδικασία και να περιμένουν να βγει μία απόφαση. Αυτό βέβαια είναι ένα θέμα το οποίο δημιουργεί εικόνα αξιοπιστίας στην κοινωνία και στους πολίτες σε ό,τι αφορά την απονομή της δικαιοσύνης.

Η αρνησιδικία είναι ένα φαινόμενο το οποίο υποσκάπτει τα θεμέλια του συστήματος της απονομής δικαιοσύνης, αλλά και του ίδιου του πολιτεύματος. Διότι η απονομή δικαιοσύνης είναι ένας πυλώνας που έχει να κάνει με τη λειτουργία του δημοκρατικού μας πολιτεύματος. Συνεπώς θεωρώ ότι το νομοσχέδιο αυτό είναι μια σημαντική παρέμβαση στην κατεύθυνση αυτή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ξανθόπουλος για δώδεκα λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Συζητάμε σήμερα ένα νομοσχέδιο του Υπουργείου Δικαιοσύνης και είναι εξαιρετική ευκαιρία να υπενθυμίσω ότι επιτέλους μετά από δήλωση του Υπουργού Υγείας του κ. Πλεύρη το ελληνικό δημόσιο άσκησε τα κατά νόμον δικαιώματά του για την υπόθεση της «NOVARTIS» μετά από την έκδοση του ομόφωνου πορίσματος του Νομικού Συμβουλίου του Κράτους και μετά από παλινωδίες αρκετών μηνών. Εδώ, όμως, υπάρχει η εξής αντίφαση: Επισημαίνει σύμφωνα με πληροφορίες και δηλώσεις ο κύριος Υπουργός ότι η αγωγική μας αξίωση φτάνει στο ύψος των 214 εκατομμυρίων ευρώ και στηρίζεται ουσιαστικά στην παράβαση καθήκοντος, στην υπερσυνταγογράφηση και στην παράνομη συμπεριφορά των ιατρών, ενώ είναι κοινό τοις πάσι ότι αν δεν υπήρχε πολιτική επίνευση, πολιτική βοήθεια, πολιτική κάλυψη και πολιτική πρωτοβουλία είναι προφανές ότι το σκάνδαλο της «NOVARTIS» δεν θα είχε φτάσει σε αυτά τα δυσθεώρητα ύψη του κόστους.

Αντιλαμβανόμαστε, λοιπόν, την αδυναμία της Κυβέρνησης να ανταποκριθεί στο αφήγημά της, υπερασπιζόμενη την ιστορία της σκευωρίας. Κυοφόρησε πάρα πολύ καιρό αυτή την αντίφαση, διότι αν είναι σκάνδαλο πώς ζητάς αποζημίωση; Ενώ αν είναι σκευωρία παραίτηση οίκοθεν από τα δικαιώματά σου. Γι’ αυτόν τον λόγο έχουμε αποφασίσει ως μέλη της Επιτροπής Δικαιοσύνης του ΣΥΡΙΖΑ να καταθέσουμε αίτηση κατάθεσης εγγράφων, να δούμε, να μας καταθέσει ο κ. Πλεύρης στην αγωγή που έχει καταθέσει το ελληνικό δημόσιο κατά της εταιρείας και να δούμε τι ακριβώς περιλαμβάνει, έτσι ώστε να μη μένει κανενός είδους απορία για την αγωγική αξίωση του ελληνικού δημοσίου, κατά πόσον η αξίωση αυτή περιλαμβάνει τη συνολική ζημιά του ελληνικού δημοσίου, σε ποια γεγονότα στηρίζεται και με ποια επιχειρήματα τεκμηριώνεται.

Δεύτερον, έχει ενδιαφέρον η νομοθετική πρωτοβουλία της Κυβέρνησης που συζητάμε, γιατί σε κάθε συζήτηση που άπτεται τροποποιήσεων του Ποινικού Κώδικα επανέρχεται μετ’ επιτάσεως η ιστορία του νόμου Παρασκευόπουλου. Και εδώ ακούστηκαν απίθανες υπερβολές, ψεύδη κραυγαλέα, τα οποία πρέπει να τα ανασκευάσω για να έχει η Εθνική Αντιπροσωπεία πρωτίστως και κυρίως ο ελληνικός λαός μια σαφή εικόνα του τι σημαίνει νόμος Παρασκευοπούλου.

Κυρίες και κύριοι συνάδελφοι, όλες οι κυβερνήσεις κατά καιρούς έχουν ψηφίσει αποσυμφορητικούς των φυλακών νόμους. Εξαίρεση δεν αποτέλεσε η κυβέρνηση του ΣΥΡΙΖΑ. Είναι μια πρακτική που συναντάται. Το έχουν κάνει όλες οι κυβερνήσεις. Το έκανε και η κυβέρνηση του ΣΥΡΙΖΑ. Βεβαίως, η λυσσαλέα αντίδραση της συντηρητικής παράταξης, η οποία οικοδόμησε το αντι-ΣΥΡΙΖΑ μέτωπο και στο κομμάτι αυτό, στοχοποίησε έναν νόμο και ακούσαμε το απίθανο από Κοινοβουλευτικό Εκπρόσωπο που προηγήθηκε για δεκαεπτά χιλιάδες αποφυλακίσεις, όταν σήμερα που μιλάμε οι ελληνικές φυλακές έχουν έντεκα χιλιάδες διακόσιους περίπου κρατουμένους. Καθ’ υπέρβαση, δηλαδή, περίπου είναι πάνω από χίλιοι άνθρωποι που είναι κρατούμενοι πάνω από το προβλεπόμενο όριο των φυλακισμένων και δεν αντιλαμβάνομαι πως τέτοια τερατώδη ψέματα ακούγονται στην Εθνική Αντιπροσωπεία και δεν κοκκινίζει αυτός που τα υπερασπίζεται, αυτός που τα εκφωνεί και αυτός που επιχειρηματολογεί.

Άρα αυτά τα περί δεκαεπτά χιλιάδων αποφυλακίσεων με βάση τον νόμο Παρασκευοπούλου που ακούστηκαν όχι απλώς δεν έχουν καμμία σχέση με την αλήθεια, αλλά αποτελούν μια τερατώδη διαστρέβλωση της αλήθειας και ανήκουν και στιγματίζουν αυτόν που εκφώνησε.

Τώρα σε ό,τι αφορά αυτό καθαυτό το νομοθέτημα. Θα μπορούσα να πω ότι είναι αυστηροποίησης το ανάγνωσμα, αλλά θέλω να είμαι πάρα πολύ επιλεκτικός και κυρίως να συνεισφέρω γιατί είναι ένα νομοθέτημα το οποίο εδράζεται σε μια υποχρέωση της χώρας –να πω- που έχει να ενσωματώσει κοινοτικές οδηγίες και, βεβαίως, κατά την προσφιλή της τακτική η Κυβέρνηση, το Υπουργείο Δικαιοσύνης, επικαλούμενη την ενσωμάτωση αυτής της οδηγίας, τροποποιεί και σειρά διατάξεων του Ποινικού Κώδικα με νομοτεχνικά αδύναμες ή λανθασμένες διατυπώσεις, με προβλεπόμενες ποινές εξαιρετικά δυσανάλογες και με μια πρόχειρη διαδικασία που δεν συνάδει ούτε με τη νομοθετική διαδικασία, αλλά ούτε και με το κύρος του Ποινικού Κώδικα.

Στο άρθρο 5, για παράδειγμα, η απειλούμενη κατά την οδηγία ποινή για την πλαστογράφηση θα έπρεπε να είναι στο ανώτατο όριό της τουλάχιστον δύο έτη. Σήμερα μιλάμε για μια απειλούμενη ποινή κάθειρξης πέντε έως δέκα ετών. Αυτού του είδους η προχειρότητα που προκαλεί μια δυσαναλογία στις ποινές προκαλεί και μια αρρυθμία στον Ποινικό Κώδικα. Βάλλει κατά του ενιαίου και κατά της διαλεκτικής σχέσης που έχουν οι διατάξεις μεταξύ τους και αμφισβητεί το ενιαίο του νομοθετήματος. Αυτά, βεβαίως, μπορεί να ακούγονται νομικά και θεωρητικά. Διαβεβαιώνω, όμως, όλους όσους μας παρακολουθούν ότι έχουν τεράστια σημασία για την καθ’ ημέρα δικαστική πράξη.

Αφήνω το γεγονός ότι από τη στιγμή που δεν το λέει καν η οδηγία έρχεται η Κυβέρνηση και γίνεται βασιλικότερη του βασιλέως, ακριβώς διότι στη λογική της αποτελεί αφορμή για να εξάψει τα συντηρητικά αντανακλαστικά των Ελλήνων πολιτών και να επιδείξει την αυστηροποίηση ως μέθοδο για την πάταξη του εγκλήματος.

Το άρθρο 6, επίσης, έχει τα προβλήματα αναλογικότητας, όπως και τα άρθρα 7 και 8.

Θέλω, επίσης, να σας πω ότι έχουμε ένα άρθρο, το άρθρο 379, για τη φθορά ψηφιακών δεδομένων. Δείτε, κατ’ αρχάς, τι έχει κατατεθεί στην επιτροπή της Βουλής σε ό,τι αφορά την αναλογική εφαρμογή ανάλογης εισφοράς από τον Συνήγορο του Πολίτη, εάν θυμάμαι καλά.

Δεύτερον, αυτού του τύπου τα αδικήματα βαρύτερες πράξεις αφορούν, εγκλήματα που στρέφονται κατά άλλων εννόμων αγαθών και συγκεκριμένα κατά των πληροφοριακών συστημάτων που έχουν ενταχθεί στα άρθρα 292 β΄ και 292 γ΄ του Ποινικού Κώδικα. Καταλαβαίνετε, λοιπόν, ότι είναι μια εντελώς πρόχειρη διαδικασία και εντελώς αποσπασματική.

Συνεχίζω, λοιπόν, με αυτό που είναι για μας ένα πολύ μεγάλο πολιτικό ζήτημα, το ζήτημα της πρόβλεψης υποβολής έγκλισης για τα κακουργήματα απιστίας που έχουν τελέσει τραπεζικά στελέχη. Επαναλαμβάνει μετ’ επιτάσεως η Κυβέρνηση, για να μη διαλάθει της προσοχής κανενός, ότι, βεβαίως, όλα είναι αυτεπαγγέλτως τα ανάλογα αδικήματα πλην αυτών που αφορούν τραπεζικά στελέχη, τα οποία είναι κατόπιν εγκλίσεως, η οποία έγκλιση χορηγείται με απόφαση του διοικητικού συμβουλίου, η οποία απόφαση λαμβάνεται στο διοικητικό συμβούλιο της τράπεζας το οποίο καλείται να εγκαλέσει τα μέλη του, τους συνεργάτες του ενδεχομένως. Και, βεβαίως, για όλα αυτά τα αδικήματα που ήταν στην ανάλογη κατηγορία εν μέσω πανδημίας προβλέφθηκε παράταση λόγω του κορωνοϊού πλην του συγκεκριμένου και αρκετοί τυχεροί πέρασαν δια της μεθόδου της παρόδου της αποσβεστικής προθεσμίας και απηλλάγησαν και παραδόθηκαν λευκοί στην κοινωνία.

Άρα η πολιτική ευθύνη της Κυβέρνησης είναι τεράστια και απονομιμοποιείται να μιλάει για πάταξη του αδικήματος του «λευκού κολάρου» όταν φροντίζει με κάθε τρόπο να απαλλάξει αυτούς για τους οποίους πρωτίστως υπάρχουν αυτά τα αδικήματα.

Θέλω επιπλέον να επισημάνω ότι έχουμε το μεγάλο ζήτημα της εφαρμογής του ευρωπαϊκού εντάλματος σύλληψης. Εδώ υπάρχει ένα πολύ σοβαρό θέμα το οποίο είχα την ευκαιρία να το αναπτύξω και στην επιτροπή: Κατά πόσον αυτή η διαδικασία μπορεί να περιστέλλει, να περιορίζει, να αναιρεί, να απομειώνει συνταγματικά κατοχυρωμένες διατάξεις του άρθρου 5 παράγραφος 2 του Συντάγματος και ουσιαστικά να περιορίζει τα ατομικά, κοινωνικά και πολιτικά δικαιώματα των πολιτών; Επομένως, όταν το άρθρο 5 λέει ότι δεν διώκεται για τη δράση του υπέρ της ελευθερίας και αυτή η διάταξη αναιρείται, θα βρεθούμε μπροστά σε πολύ σοβαρά φαινόμενα, τα οποία η έννομη τάξη με πολύ μεγάλη αμηχανία θα αντιμετωπίσει.

Δηλαδή, αν ζητηθεί να εκδοθεί στην Πολωνία, για παράδειγμα, ένας πολίτης που έγινε κομμουνιστής, έχει την κομμουνιστική ιδεολογία, τι θα κάνουμε; Θα αγνοήσουμε την πρακτική που ακολουθεί η Πολωνία έναντι των κομμουνιστών και θα προχωρήσουμε στην έκδοση;

Δείτε τι λέει το Γερμανικό Συνταγματικό Δικαστήριο. Είναι το ευρωπαϊκό ένταλμα σύλληψης εκτελεστό εφόσον δεν αντιβαίνει στην αρχή του σεβασμού της αξίας του ανθρώπου. Αυτή αναγορεύεται σε ύψιστη αρχή και, βεβαίως, η Γερμανία έχει την ιστορική μνήμη του ναζισμού και αντιλαμβάνεται πόσο απόλυτη προστασία πρέπει να έχει η ιδιότητα, η φύση και η υπόσταση η ανθρώπινη. Εμείς κάναμε μια ανάλογη ρύθμιση στο Σύνταγμα του 1975 ακριβώς διότι προερχόμασταν από μια στυγνή δικτατορία και αυτό αναφέρθηκε, ενσωματώθηκε στο Σύνταγμα του 1975.

Δείτε τώρα πάλι πώς ξαναμπαίνει με αφορμή την οδηγία η λογική της Κυβέρνησης για την περιστολή των όποιων συνταγματικών διατάξεων. Μιλάμε, λοιπόν, για την τέλεση των τρομοκρατικών πράξεων, την οποία τέλεση των τρομοκρατικών πράξεων η Κυβέρνηση με τη ρύθμισή της αγνοεί ότι απαιτείται από την οδηγία συγκεκριμένη διακινδύνευση και αρκείται στην απλή αναφορά. Δεύτερον, απαλείφει τον όρο «δημόσια», με αποτέλεσμα και μια ιδιωτική κουβέντα να γίνεται ή να είναι ποινικά κολάσιμη πράξη και είναι ένα αδίκημα το οποίο επισύρει πολύ βαριές ποινές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ολοκληρώσω, κύριε Πρόεδρε.

Το έχω πει και στη συζήτηση στις επιτροπές ότι είναι ένα αδίκημα το οποίο, ουσιαστικά, με μόνη την απαγγελία του μπορεί να καταστρέψει την ατομική και κοινωνική ζωή ενός προσώπου. Και, όμως, η Κυβέρνηση ελαφρά τη καρδία νομοθετεί με αυτόν τον τρόπο που προανέφερα.

Τέλος, σε ό,τι αφορά στο περίφημο άρθρο 349, καταλαβαίνω και εδώ την αγωνία της Κυβέρνησης να παρουσιάσει έργο και κάθε φορά οι νομοθετικές πρωτοβουλίες οι οποίες δεν έχουν τη συναίνεση, τη συμφωνία και τη στήριξη της νομικής κοινότητας να αποδεικνύονται κενές περιεχομένου. Βεβαίως, η Κυβέρνηση, βλέποντας την ομόθυμη αντίδραση του νομικού κόσμου, κατάλαβε ότι δεν μπορεί να προχωρήσει και έκανε βήματα πίσω και το χαιρετίζουμε, είναι θετικό και θα στηρίξουμε αυτή τη διάταξη.

Καλώ, όμως, και τους Υπουργούς και την Κυβέρνηση να καταλάβει ότι δεν μπορεί να νομοθετεί χωρίς τη διαδικασία διαβούλευσης, χωρίς τη διαδικασία συναίνεσης και πρωτίστως χωρίς τη διαδικασία εκμαίευσης ή ρητής συναίνεσης αυτών στους οποίους αφορά.

Κακά τα ψέματα, ο νόμος όταν καθαγιάζεται και νομιμοποιείται στη συνείδηση των πολιτών, γιατί γι’ αυτούς ψηφίζεται, τότε μόνο είναι ένας νόμος ο οποίος μπορεί να εφαρμοστεί, τότε μόνο είναι ένας νόμος ο οποίος έχει μακροημέρευση, τότε μόνο είναι ένας δίκαιος νόμος.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Και εμείς, κύριε Ξανθόπουλε.

Τον λόγο έχει τώρα εκ μέρους του ΣΥΡΙΖΑ ο κ. Παπαηλιού και ακολουθεί ο κ. Λοβέρδος εκ μέρους του ΠΑΣΟΚ - Κίνημα Αλλαγής.

Αν μέσα στη διαδικασία οποιαδήποτε στιγμή έλθει ο κ. Κατσαφάδος, θα του δώσω τον λόγο για να παρουσιάσει…

**ΘΕΟΦΙΛΟΣ ΞΑΝΘΟΠΟΥΛΟΣ:** Ναι, κύριε Πρόεδρε…

**ΠΡΟΕΔΡΕΥΩΝ (Δημήτριος Βίτσας):** Το ξέρω, το ξέρω.

Κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ακόμα ένα νομοσχέδιο της Κυβέρνησης της Νέας Δημοκρατίας με παραπλανητικό, λειψό τίτλο, μέσω του οποίου οι προτεινόμενες ρυθμίσεις κρύβονται πίσω από την ενσωμάτωση κοινοτικής οδηγίας.

Με το νομοσχέδιο ενσωματώνεται οδηγία του Ευρωπαϊκού Κοινοβουλίου και του Συμβουλίου 2019 για την καταπολέμηση της απάτης και της πλαστογράφησης των μέσων πληρωμής πλην των μετρητών. Όμως, στη συνέχεια, στο δεύτερο μέρος του νομοσχεδίου, εισάγονται προς ψήφιση τροποποιήσεις του Ποινικού Κώδικα και του Κώδικα Ποινικής Δικονομίας μετά από μικρό χρονικό διάστημα από τις προηγούμενες τροποποιήσεις, με τρόπο συνεπώς αποσπασματικό. Μάλιστα, αυτές οι τροποποιήσεις εισάγονται χωρίς δημόσια διαβούλευση ούτε καν ενημέρωση των ενδιαφερομένων, των εμπλεκόμενων φορέων. Έτσι η αρχή της καλής νομοθέτησης πάει περίπατο.

Σε αυτό το πλαίσιο τίθενται εμπόδια στην ουσιαστική απονομή της δικαιοσύνης, αφού η πρακτική των συνεχόμενων αλλαγών των κωδίκων δεν επιτρέπει οι νέοι κώδικες του 2019 να λειτουργήσουν και να κριθούν στην πράξη.

Οι εισαγόμενες ρυθμίσεις κινούνται αφ’ ενός στη λογική της νομοθέτησης, βάσει της επικαιρότητας των πρωτοσέλιδων και των βραδινών δελτίων ειδήσεων –ο Θεός να τα κάνει δελτία ειδήσεων!- και συνεπώς, της παραπομπής και επίκλησης του θυμικού της κοινής γνώμης και αφ’ ετέρου, στη λογική της περιστολής δικαιωμάτων και ελευθεριών χωρίς συστηματικότητα και επιστημονική τεκμηρίωση.

Ειδικότερα, επέρχεται τροποποίηση του Ποινικού Κώδικα αναφορικά με τη γενική διάταξη για την έγκληση. Οι εισαγόμενες ρυθμίσεις, τροποποιήσεις, αλλαγές ή μη αλλαγές είναι απολύτως προβληματικές. Συγκεκριμένα, τα αδικήματα της απιστίας διώκονται κατ’ έγκληση, ακόμα και αυτό της κακουργηματικής απιστίας των τραπεζιτών.

Είναι ευνόητο ότι αυτά τα αδικήματα πρέπει να διώκονται αυτεπαγγέλτως, διότι είναι δύσκολο έως αδύνατο να ευρεθούν αυτοί που θα αναλάβουν το βάρος της καταγγελίας.

Με την κατ’ έγκληση δίωξη αυτών των αδικημάτων ενισχύεται η σκοτεινή εγκληματικότητα. Ενισχύονται τα εγκλήματα του «λευκού κολάρου», το οικονομικό έγκλημα και κατ’ επέκταση η διαφθορά. Επιπλέον, δεν είναι δυνατόν μικρότερης οικονομικής και κοινωνικής απαξίας αδικήματα να διώκονται αυτεπαγγέλτως και για τη δίωξη της κακουργηματικής απιστίας να απαιτείται έγκληση.

Όμως, η συγκεκριμένη πρόβλεψη-ρύθμιση συνιστά πολιτική επιλογή της Κυβέρνησης της Νέας Δημοκρατίας που δεν τολμά να θίξει τους φορείς του χρηματοπιστωτικού συστήματος, των τραπεζών, διότι η ίδια η Νέα Δημοκρατία είναι εξαρτημένη από αυτούς.

Δεν μπορεί να αναμένει κάποιος κάτι διαφορετικό από ένα κόμμα που οφείλει 392 εκατομμύρια ευρώ στις τράπεζες, ποσό χρέους που επί Κυριάκου Μητσοτάκη διπλασιάστηκε εις βάρος των πολιτών, «των κορόιδων», τους οποίους η Νέα Δημοκρατία χαρακτηρίζει «τζαμπατζήδες» και «μπαταχτσήδες». Όλους αυτούς τους πολίτες που δεν μπορούν να πληρώσουν τους υπέρογκους λογαριασμούς ρεύματος και των οποίων οι πρώτες κατοικίες αρχίζουν να «βγαίνουν στο σφυρί» λόγω χρεών. Προκαλείτε και προσβάλλετε την κοινωνία.

Το πολιτικό ζήτημα είναι μείζον και τα ερωτήματα που τίθενται αμείλικτα. Διότι δεν μπορεί το κόμμα στο οποίο στηρίζεται η Κυβέρνηση και ένας Πρωθυπουργός τόσο εξαρτημένοι από τις τράπεζες, να ασκήσουν πολιτικές προς όφελος της κοινωνίας.

Επιπλέον, οι τροποποιήσεις για την τρομοκρατία εν τέλει έχουν ως αποτέλεσμα την ανασφάλεια του πολίτη και την περιστολή δικαιωμάτων και ελευθεριών του. Ειδικότερα, με την αλλαγή όρων, από το «προκαλεί» σε «υποκινεί», όπως και με την απάλειψη του όρου «δημόσια», μια συγκεκριμένη έννοια που αφορά σε αόριστο αριθμό ατόμων που δεν συνδέονται μεταξύ τους, διευρύνεται υπερβολικά η ρύθμιση και μπορεί να συμπεριλάβει οποιονδήποτε μπορεί να τοποθετηθεί, ακόμη και στο πλαίσιο μιας ιδιωτικής επικοινωνίας.

Με αυτόν τον τρόπο πλήττονται εν τέλει η ελευθερία της σκέψης και η ελευθερία της έκφρασης.

Τέλος, όσον αφορά στη ρύθμιση για τις αναβολές αναγκάστηκε η Κυβέρνηση υπό την κατακραυγή του νομικού και του ιατρικού κόσμου να αλλάξει τη θέση της. Η εσφαλμένη προσέγγιση, συνεπώς, ομολογήθηκε έμπρακτα, διότι αυτή η προσέγγιση για τις αναβολές αποκρύπτει τα αίτια της βραδύτητας απονομής της δικαιοσύνης.

Μην ξεχνάμε ότι η επιτάχυνση απονομής της δικαιοσύνης πρέπει να αντιμετωπίζεται με πολιτικές και μέτρα που δεν λαμβάνονται από την Κυβέρνηση της Νέας Δημοκρατίας.

Πρόσληψη δικαστικών υπαλλήλων. Τεράστιες ελλείψεις. Κάλυψη των οργανικών θέσεων των δικαστικών λειτουργών. Έλλειψη αιθουσών. Και βέβαια, απαιτείται βελτίωση εν γένει των υλικοτεχνικών υποδομών που οδηγούν σε μεγάλες καθυστερήσεις.

Επομένως, η συνολική εικόνα των καθυστερήσεων στην απονομή της δικαιοσύνης με τον τρόπο που νομοθετείτε, έστω και αν αμβλύνατε, χωρίς να έχετε φέρει, βέβαια, εγγράφως τις νομοτεχνικές βελτιώσεις ή αλλαγές, θα διατηρηθεί αλώβητη και ο κατηγορούμενος, αλλά και ο υποστηρίζων την κατηγορία θα αναγκάζονται να μην έχουν τον συνήγορο της επιλογής τους για την ορθότερη και καλύτερη υπεράσπισή τους με τον οποίο έχουν προετοιμαστεί κατάλληλα, αλλά θα αναγκάζονται να κάνουν μια άλλη πρόχειρη επιλογή που θα μειώνει την αποτελεσματικότητα και την ορθότητα της υπεράσπισής τους. Έτσι ακυρώνεται το δικαίωμα σε δίκαιη δίκη και παραβιάζονται` θεμελιώδη δικαιώματα που προβλέπονται στην Ευρωπαϊκή Σύμβαση για τα Δικαιώματα του Ανθρώπου.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κύριε Παπαηλιού.

Κυρίες και κύριοι συνάδελφοι, επειδή έχουν διαγραφεί διάφοροι συνάδελφοι, διαβάζω τον κατάλογο των ομιλητών ώστε να μπορέσουμε να τους ειδοποιήσουμε να έρθουν πιο γρήγορα:

Τώρα είναι ο κ. Λοβέρδος και ακολουθούν: ο κ. Καππάτος, η κ. Λιακούλη, ο κ. Ψυχογιός, ο κ. Γιόγιακας, ο κ. Καββαδάς, ο κ. Κωνσταντινίδης, η κ. Ράπτη και ο κ. Κουτσούμπας. Αυτοί είναι οι ομιλητές Βουλευτές.

Από τους Κοινοβουλευτικούς Εκπροσώπους υπολείπονται ο κ. Σκανδαλίδης, ο κ. Παφίλης, ο κ. Μυλωνάκης και ο κ. Γρηγοριάδης. Μόνο ο κ. Γρηγοριάδης μας έχει πει τι ώρα θα μιλήσει.

Υπάρχει, επίσης, και η τοποθέτηση του Υπουργού και του Υφυπουργού.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα να τοποθετηθώ άμεσα.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Λοβέρδος από το ΠΑΣΟΚ – Κίνημα Αλλαγής, μετά ο κ. Καππάτος από τη Νέα Δημοκρατία και μετά ο κ. Παφίλης.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρία και κύριοι συνάδελφοι, κύριοι Υπουργοί, καλημέρα.

Πριν πω δυο λόγια για το υπό ψήφιση σχέδιο νόμου, θα ήθελα να κάνω μια αναφορά στην πρόσφατη επίσκεψη που κάναμε ως αντιπροσωπεία της ελληνικής Βουλής στην Τουρκία και με βάση τα δεδομένα αυτής της επίσκεψης να κάνω μια αναφορά στα θέματα της Ελληνικής Αμυντικής Βιομηχανίας.

Κυρίες και κύριοι, όσοι συμμετέχουμε από την Εθνική Αντιπροσωπεία στην αρμόδια επιτροπή, η οποία είναι ένα κομμάτι της Κοινοβουλευτικής Συνέλευσης του ΝΑΤΟ, έχουμε την ευκαιρία, επισκεπτόμενοι διάφορες χώρες να επισκεπτόμαστε δομές νατοϊκές, δομές του κάθε κράτους που επισκεπτόμαστε και ενίοτε τις εγκαταστάσεις της αμυντικής βιομηχανίας του. Μετά από κάθε επίσκεψη επιστρέφουμε με ένα συναίσθημα ζήλιας γιατί βλέπουμε πως τα κράτη προσέχουν την αμυντική τους βιομηχανία και αυτομάτως κάνουμε τη σύγκριση με τη δική μας. Η απογοήτευση είναι πλήρης.

Μα, δεν βρέθηκε ένας άνθρωπος τόσα χρόνια να κόψει, να σπάσει αυτόν τον γόρδιο δεσμό που έχει δημιουργηθεί; Τόσες δεκαετίες, τόσες κυβερνήσεις, τα ίδια προβλήματα. Αυτό το τοξικό μείγμα ανάμεσα σε θέματα που σχετίζονται με τις κυβερνήσεις, τα Υπουργεία, τις δαπάνες, τις κρατικές ενισχύσεις και το ενωσιακό δίκαιο, τα συνδικαλιστικά αιτήματα, όλο αυτό το πακέτο, δεν βρέθηκε ένας άνθρωπος μια φορά να το σταματήσει, να προχωρήσουμε σε αυτόν τον τομέα; Τόσα μυαλά βγαίνουν από τα πολυτεχνεία της χώρας μας, τινά των οποίων είναι σε υψηλές θέσεις της παγκόσμιας σχετικής κατάταξης. Τα παιδιά, οι απόφοιτοι προοδεύουν, οι startups τους πολλές φορές είναι παγκόσμια ζητούμενα και όλα αυτά τα πράγματα χλομιάζουν, σταματούν και τελματώνουν, όταν πρόκειται για την είσοδο στη συγκεκριμένη αγορά εργασίας. Είναι πραγματικά θλιβερό, λυπηρό.

Περνάνε τα χρόνια, μεγαλώνουμε και η Αίθουσα αυτή ακούει και ξανακούσει και η Επιτροπή Εξωτερικών και Άμυνας ακούει και ξανακούει τις αντιπολιτεύσεις να λένε στις κυβερνήσεις, οι κυβερνήσεις να υπόσχονται και κανένας να μην κάνει τίποτα. Δεν βρέθηκε ένας άνθρωπος αυτόν τον γόρδιο δεσμό να τον σπάσει πια; Ας ελπίσουμε ότι θα γίνει, όποιος κι αν κυβερνάει.

Σε ό,τι αφορά στο σχέδιο νόμου, κυρίες και κύριοι Βουλευτές, ενσωματώσουμε μια οδηγία συν τις διατάξεις που αφορούν στη δικονομία μας και όχι μόνο. Εγώ θα κάνω μια αναφορά σε μία διάταξη που αφορά στον Κώδικα Ποινικής Δικονομίας και σε μία που αφορά στο ουσιαστικό ποινικό δίκαιο.

Σε ό,τι αφορά στο άρθρο 38 του σχεδίου νόμου για την περίπτωση της προσβολής της γενετήσιας ελευθερίας με κοινολογήσεις, που ανάγεται σε πλημμέλημα αυστηρά τιμωρούμενο με τρία χρόνια, τουλάχιστον, είμαι απόλυτα σύμφωνος. Έπρεπε να γίνει. Η πρόσφατη εμπειρία δείχνει ότι αυτό το ζήτημα πρέπει να το δούμε πολύ προσεκτικά. Η ρύθμιση είναι σωστή.

Επίσης, στο ίδιο θεματολόγιο, η αναγωγή σε κακούργημα της κοινολόγησης τέτοιου είδους προσβλητικότατου για τη γενετήσια ελευθερία των ανθρώπων υλικού μέσω του ίντερνετ με κάθειρξη αυτή τη φορά -κακούργημα δηλαδή- έως οκτώ χρόνια, είναι σωστό. Πρέπει να σταματήσουν αυτά. Αυτό το αχανές τοπίο, όπου καθένας μπορούσε να κάνει ό,τι θέλει και να πέφτει στα μαλακά μετά, πρέπει να γίνει ένα τοπίο πολύ αυστηρό, όπου οι ελευθερίες του ανθρώπου προστατεύονται με τρόπο αποτελεσματικό, γιατί ο προσβολέας φοβάται ότι δεν είναι απλό πράγμα αυτό που κάνει και θα τιμωρηθεί. Πρέπει να ενημερωθούν οι Έλληνες και οι Ελληνίδες ότι υπάρχουν πια αυτές οι ρυθμίσεις στο ποινικό μας οπλοστάσιο.

Σε ό,τι αφορά τώρα στην τροποποίηση του άρθρου 349 του Κώδικα Ποινικής Δικονομίας, εγώ απορώ γιατί αυτή η ρύθμιση ήρθε χωρίς διάλογο. Είναι μια κατ’ εξοχήν περίπτωση νομικής παρέμβασης που απαιτεί, που προϋποθέτει διάλογο, γιατί οι παράγοντες της δίκης πρέπει να πάρουν τον λόγο και επειδή αφορά σε αναβολή για θέματα που σχετίζονται με τον συνήγορο, ήταν νομίζω αυτονόητο να τους έχετε ρωτήσει.

Το αποτέλεσμα ήταν να προκληθεί μια κινητοποίηση. Και εμείς οι δικηγόροι των Αθηνών είχαμε μια κινητοποίηση σήμερα στα δικαστήρια, αλλά και σε όλη τη χώρα, εξ όσων πληροφορήθηκα, οι κινητοποιήσεις ήταν πολλές. Τι σας πείραζε να το έχετε κουβεντιάσει; Όλοι θα σας έλεγαν κάτι χρήσιμο. Με ποιον τρόπο εσείς κάνατε μια ρύθμιση την οποία παίρνετε και πίσω; Εμείς συμφωνούμε με τις υποχωρήσεις που κάνατε, αλλά δεν καταλάβαμε τη νομοθέτηση με αυτόν τον τρόπο.

Ειδικά στην τρίτη περίπτωση, εκεί που κάνατε μια υπόδειξη στον δικαστή να προβαίνει σε διακοπή της δίκης, αντί να δίνει αναβολές, να πω ότι αυτό γίνεται στην πράξη και μάλιστα από τους δικαστές εκείνους που έχουν συναίσθηση της αποστολής τους. Εμένα προσωπικά μου έχει τύχει πάρα πολλές φορές. Η διακοπή της δίκης είναι ένα πάρα πολύ σοβαρό όπλο γιατί μικραίνει τα χρονικά διαστήματα των αναβολών. Εσείς το υποδεικνύετε τώρα εδώ. Δηλαδή, αν δεν το υποδεικνύατε, δεν θα γινόταν;

Στις άλλες δύο περιπτώσεις για τα θέματα της μίας ή των δύο αναβολών κάνατε υποχώρηση. Συμφωνούμε. Επίσης και για τις ιατρικές βεβαιώσεις κάνατε υποχώρηση. Συμφωνούμε, ειδικά τώρα που ξέρετε ότι τα πινάκια είναι γεμάτα από υποθέσεις εξ αναβολής, ειδικά για τα πλημμελήματα που έρχονται λόγω του COVID-19 και της πλήρους διακοπής λειτουργίας των δικαστηρίων.

Πολύς θόρυβος για το τίποτα, κανένας διάλογος. Αυτό ήταν λάθος. Ωστόσο εδώ, όπως λένε και οι δικηγόροι -εγώ μίλησα και με τον κ. Βερβεσό-, αλλά και από τη δική μου καθημερινή άσκηση του επαγγέλματός μου, υπάρχουν λύσεις που προκύπτουν ως ανάγκη για να έχουμε λιγότερες αναβολές και γρηγορότερη εξέλιξη της εκάστοτε υπάρχουσας δίκης. Η αναβολή, κύριε Υπουργέ, προσβάλλει αυτόν που έχει δίκιο, όχι αυτός που έχει άδικο. Αυτός που έχει άδικο ωφελείται. Αυτός που έχει δίκιο προσβάλλεται.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτό λέμε και εμείς, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Εδώ, όμως, υπάρχουν μέσα τα οποία δεν τα χρησιμοποιείτε. Εγώ, ας πούμε, πολλές φορές ενοχλούμαι όταν μια δίκη εξελίσσεται και είμαι μετά, να είναι 3 η ώρα και να πρέπει να φύγουμε.

Δεν λέω ότι πρέπει να φορτώνουμε με παραπάνω εργασία τους ανθρώπους που κάνουν μια τόσο σκληρή δουλειά, όπως είναι οι γραμματείς των δικαστηρίων τους οποίους σέβομαι, γιατί πραγματικά πολλές φορές βλέπω ότι σε δικαστήρια που έχουν μικρόφωνα, τα μικρόφωνα δεν λειτουργούν, τίποτα δεν μαγνητοφωνείται και τα κάνουν μόνοι τους. Αυτοί οι άνθρωποι κάνουν μια πάρα πολύ σκληρή δουλειά και πραγματικά το οκτάωρο είναι πολύ.

Αλλά είναι δεδομένο ότι η αντιστοιχία δικαστών με τους δικαστικούς υπαλλήλους είναι παρόμοια με αυτή των γιατρών με τους νοσηλευτές. Έχουμε και στους δύο αυτούς κρίσιμους τομείς της λειτουργίας του ελληνικού δημοσίου και του κοινωνικού κράτους πολύ λιγότερους δικαστικούς υπαλλήλους, πολύ λιγότερους νοσηλευτές και περισσότερους δικηγόρους και γιατρούς από αυτούς που έχει ανάγκη η χώρα.

Εγώ δεν λέω να μειώσουμε τους γιατρούς ή τους δικηγόρους, αφού αυτή είναι η τάση της ελληνικής κοινωνίας και δεν αλλάζει παρά τα δεδομένα, τα οποία κάθε οικογένεια γνωρίζει και κάθε νέο παιδί γνωρίζει.

Δεν θα ξεχάσω ποτέ μου, όταν ήμουν Υπουργός Παιδείας, που στην Τούμπα της Θεσσαλονίκης σε τάξη της Γ΄ λυκείου ρώτησα μία μαθήτρια, η οποία μου είπε ότι θέλει να πάει νομικά, αν έχει ακούσει τι γίνεται στον χώρο της δικηγορίας, πόσοι πολλοί είναι οι δικηγόροι. Και μου είπε: «Γιατί μου στερείτε τα όνειρα;». Αυτή η παρέμβασή της εμένα με τσάκισε. Είχε δίκιο. Αυτή η γυναίκα, αυτό το κορίτσι, αυτός ο νεαρός άνθρωπος ήθελε να κάνει νομικά. Άρα, δεν αλλάζει το δεδομένο ούτε με παραινέσεις ούτε με τίποτα ούτε με συμβουλές. Θα γίνουν δικηγόροι.

Ναι, αλλά οι δικαστικοί υπάλληλοι είναι απαραίτητοι. Αν -στα τρία χρόνια που είστε στην Κυβέρνηση- είχατε αυξήσει τον αριθμό τους, θα μπορούσατε να σκεφτείτε και για απογευματινή λειτουργία. Αν το είχατε σκεφτεί, αν το είχατε κουβεντιάσει. Ας πούμε, οι δικηγόροι είναι πρόθυμοι να συμβάλουν σε αυτό. Αλλά αυτά γίνονται μετά από συζήτηση και με τους δικαστές και με τους υπαλλήλους και με τους δικηγόρους. Ποτέ δε γίνεται επειδή μας ήρθε η επιφοίτηση του Αγίου Πνεύματος ή κάποιος εκτός Ελλάδας μας ενόχλησε για κάποιες καθυστερήσεις και ανταποκριθήκαμε με μια διάταξη, την οποία αλλάζουμε στη Βουλή και η οποία δεν ήταν προϊόν διαλόγου. Έτσι, για την καλύτερη νομοθετική λειτουργία κάνουμε αυτές τις παρεμβάσεις.

Κατά τα λοιπά, η εισηγήτριά μας τοποθετήθηκε σε ό,τι αφορά στην ουσία των προτάσεών μας και στη στάση μας απέναντι στο σχέδιο νόμου.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Λοβέρδο.

Κύριε Κατσανιώτη, έχετε τον λόγο για ένα λεπτό να παρουσιάσετε την τροπολογία.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Αφορά στην τροπολογία του Υπουργείου Εξωτερικών για την προσωρινή μεταφορά έδρας προξενικής αρχής με υπουργική απόφαση, όταν υπάρχουν απρόβλεπτα γεγονότα, όπως ένοπλες συρράξεις και φυσικές καταστροφές.

Τα πρόσφατα γεγονότα στην Ουκρανία ανέδειξαν την ανάγκη της προσωρινής μεταφοράς έδρας ελληνικών προξενικών αρχών. Στη συγκεκριμένη περίπτωση της Ουκρανίας, αφορά σε δύο αρχές: στο Γενικό Προξενείο της Μαριούπολης που σήμερα παραμένει κλειστό και στο Προξενείο της Οδησσού.

Πρόκειται για μεταφορά μακριά από το πεδίο των πολεμικών συγκρούσεων, προκειμένου οι αρχές να συνεχίσουν να λειτουργούν εύρυθμα και σε συνθήκες ασφαλείας. Ως εκ τούτου, ανέκυψε το ζήτημα προσωρινής μεταφοράς της έδρας προξενικής αρχής σε άλλη πόλη, εντός της περιφέρειας αρμοδιότητας της αρχής.

Η αιτία μιας τέτοιας μεταφοράς καθιστά τη λήψη ταχέων αποφάσεων απολύτως αναγκαία. Για τον λόγο αυτό, υιοθετείται η μεταβολή με υπουργική απόφαση και όχι με προεδρικό διάταγμα, όπως προβλέπεται στις περιπτώσεις της οριστικής μεταβολής της έδρας προξενικής αρχής. Για το τυπικό, να επισημάνω ότι η απόφαση είναι δημοσιονομικά ουδέτερη.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Υπουργέ.

Τον λόγο έχει ο κ. Καππάτος από τη Νέα Δημοκρατία. Ακολουθεί ο κ. Παφίλης, μετά ο κ. Γρηγοριάδης και η κ. Λιακούλη.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κάθε συζήτηση που αφορά στην ενσωμάτωση μιας ευρωπαϊκής οδηγίας στην ελληνική έννομη τάξη είναι σημαντική. Είναι σημαντική γιατί επιβεβαιώνει τη σύνδεσή μας με την κοινή ευρωπαϊκή στρατηγική σε σειρά τομέων της πολιτικής, γιατί επαληθεύει τη θεσμική ετοιμότητά μας να παρακολουθήσουμε και να υιοθετήσουμε καλές πρακτικές της Ευρώπης στην εθνική μας στρατηγική, γιατί, τέλος, μας επιτρέπει να εντοπίσουμε προβλήματα που η δημόσια πολιτική αντιμετωπίζει και να εφαρμόσουμε συγκεκριμένες ρυθμίσεις.

Μια τέτοια συζήτηση είναι εκείνη που αφορά στην οδηγία για την αντιμετώπιση των εγκληματικών συμπεριφορών της απάτης και της πλαστογραφίας μέσων πληρωμής πλην των μετρητών. Ρυθμίσεις που αφορούν στο ευρωπαϊκό ένταλμα σύλληψης και στην καταπολέμηση της τρομοκρατίας περιλαμβάνονται στο δεύτερο μέρος του νομοσχεδίου. Ζητήματα όπως η τυποποίηση της εκδικητικής πορνογραφίας ως αυτοτελές αδίκημα του Ποινικού Κώδικα και η επιτάχυνση της ποινικής δίκης περιλαμβάνονται ως προβλέψεις στο μέρος αυτό του νομοσχεδίου.

Είναι προβλέψεις που εντάσσονται στις αρμοδιότητες του Υπουργείου Δικαιοσύνης και ακολουθούν τη λογική που περιέγραψα νωρίτερα, τη μεταφορά, δηλαδή, στην ελληνική έννομη τάξη οδηγιών που έχουν θεσπιστεί σε ευρωπαϊκό επίπεδο.

Με την οδηγία 2019/713 επιδιώκεται η εναρμόνιση της νομοθεσίας των κρατών - μελών στα αδικήματα που αφορούν στα μέσα πληρωμής πλην των μετρητών. Είναι αδικήματα που συνιστούν απειλή για την ασφάλεια των συναλλαγών, ενδέχεται να αποτελούν πηγή εισοδήματος του οργανωμένου εγκλήματος, ενώ ευνοούν την ανάπτυξη άλλων εγκληματικών δραστηριοτήτων, όπως της τρομοκρατίας και της διακίνησης των ναρκωτικών. Είναι αδικήματα που κλονίζουν την εμπιστοσύνη των καταναλωτών, προκαλούν άμεσες οικονομικές ζημίες, με ό,τι αυτό συνεπάγεται στη λειτουργία της ενιαίας ψηφιακής αγοράς.

Είναι άλλωστε η ίδια η φύση της τεχνολογίας που μας υπαγορεύει ρύθμιση που το Υπουργείο Δικαιοσύνης έχει φέρει προς ψήφιση. Από τη ραγδαία εξέλιξη της ψηφιακής τεχνολογίας και την ανάπτυξη της ψηφιακής οικονομίας στη χρήση νέων ψηφιακών μέσων πληρωμής είναι εμφανείς οι προκλήσεις που οι πολίτες αντιμετωπίζουν στην καθημερινότητά τους, προκλήσεις άγνωστες μέχρι χθες που, όμως, έχουν εισέλθει συστηματικά στις καθημερινές μας συναλλαγές, επαγγελματικές και μη.

Στο πλαίσιο αυτό, έχει ιδιαίτερη σημασία η διάταξη του άρθρου 5 και αξίζει μια αναφορά. Με αυτήν υποχρεούνται τα κράτη - μέλη να ποινικοποιήσουν μια σειρά ενεργειών, όπως η παράνομη απόκτηση άυλων μέσων πληρωμής. Η κατοχή τους, η δόλια πλαστογράφησή τους, η προμήθεια και η διάθεσή τους καθώς και η υπεξαίρεση αυτών είναι ενέργειες που η ρύθμιση αφορά.

Ειδικά στην περίπτωση της υπεξαίρεσης, διευκρινίζεται στην οδηγία ότι ως τέτοια θεωρείται η εν γνώσει χρησιμοποίηση ενός άυλου μέσου πληρωμής από κάποιον προς όφελος του ίδιου ή τρίτων.

Πέραν από την πρόβλεψη επιβολής ποινικών κυρώσεων, θεσμοθετούνται συγκεκριμένα μέτρα που συμπληρώνουν τη βασική στόχευση του νομοσχεδίου. Συγκεκριμένα, παρέχεται η δυνατότητα επιβολής διοικητικών κυρώσεων σε νομικά πρόσωπα και οντότητες για διαπραχθέντα προς όφελός τους αδικήματα, που υπάγονται στα άρθρα 3 έως 8 της οδηγίας.

Ρυθμίζονται ζητήματα που σχετίζονται με την παροχή συνδρομής και στήριξης στα θύματα, φυσικά και νομικά πρόσωπα, αδικημάτων που διαπράττονται με υφαρπαγή δεδομένων προσωπικού χαρακτήρα.

Ακόμα ρυθμίζεται το δικαίωμα των νομικών προσώπων για λήψη πληροφοριών από την πρώτη τους επαφή με τις αστυνομικές ή άλλες αρμόδιες αρχές.

Υπό ρύθμιση, τέλος, τίθενται ζητήματα που σχετίζονται με την παρακολούθηση και τη λήψη στατιστικών στοιχείων από τις αρμόδιες δικαστικές αρχές, σε εναρμόνιση με το άρθρο 18 της οδηγίας 2019/713.

Δεν πρέπει, όμως, να αγνοούμε το γεγονός πως ένα νομοσχέδιο και μάλιστα, ενσωμάτωση οδηγίας, πέραν των βραχυπρόθεσμων στόχων που ανέφερα, δεν παύει να ενσωματώνει στις διατάξεις του κατευθύνσεις μακροπρόθεσμες και ουσιαστικές για τη λειτουργία της δικαιοσύνης.

Η υπαγωγή, για παράδειγμα, της απάτης και της πλαστογραφίας μέσων πληρωμής πλην των μετρητών σε ουσιαστικές αναλογικές και αποτρεπτικές ποινικές κυρώσεις είναι ένας τέτοιος στόχος, όπως και η βελτίωση της διασυνοριακής συνεργασίας μεταξύ των φυσικών και νομικών προσώπων καθώς και των αρμόδιων αρχών.

Την ίδια στιγμή η εξάλειψη των διακρίσεων πολιτών σε βάρος των οποίων εκκρεμούν ευρωπαϊκά εντάλματα σύλληψης, η επιτάχυνση της απονομής της δικαιοσύνης, καθώς και η διασφάλιση του δικαιώματος παροχής νομικής προστασίας των καταζητούμενων είναι στόχοι μακροπρόθεσμοι που το παρόν κείμενο λαμβάνει υπ’ όψιν.

Κυρίες και κύριοι συνάδελφοι, κλείνω την παρέμβασή μου με μια αναφορά στην τροπολογία του Υπουργείου Εξωτερικών που μόλις ανέπτυξε ο αρμόδιος Υφυπουργός.

Με αυτό δίνεται η δυνατότητα προσωρινής μεταφοράς της έδρας προξενικής αρχής εντός της ίδιας περιφέρειας αρμοδιότητας με υπουργική απόφαση, αντί προεδρικού διατάγματος, όπως ισχύει στην περίπτωση μεταβολής έδρας της προξενικής αρχής.

Η ρωσική εισβολή στην Ουκρανία δεν επιτρέπει καμμία αμφισβήτηση της κρισιμότητας και αβεβαιότητας των εξελίξεων στην περιοχή.

Είναι εξελίξεις που δεν γνωρίζουμε τον χρονικό ορίζοντα κατάληξής τους και που απαιτούν από εμάς ταχύτητα και ευελιξία όσον αφορά στην παρουσία των αρχών της Ελληνικής Δημοκρατίας. Η μεταφορά της έδρας της ελληνικής προξενικής αρχής από την Οδησσό και τη Μαριούπολη σε άλλη πόλη κρίθηκε αναγκαία. Η διασφάλιση, άλλωστε, της εύρυθμης και ασφαλούς λειτουργίας της αρχής μακριά από το επίκεντρο των πολεμικών συγκρούσεων είναι ευθύνη της ελληνικής πολιτείας. Η προσωρινή μεταφορά και όχι η οριστική μεταβολή της έδρας με υπουργική απόφαση για προφανείς λόγους επείγοντος λαμβάνει χώρα στο πλαίσιο αυτής ακριβώς της ευθύνης. Η ασφάλεια των προξενικών αρχών εν μέσω συρράξεων ή φυσικών καταστροφών και η παρουσία της χώρας μας στην περιοχή είναι σκοπός εθνικός. Ως τέτοιος δεν μας αφήνει κανένα περιθώριο ολιγωρίας, κανένα περιθώριο καθυστέρησης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει ο κ. Παφίλης Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Πέρα από όσα λέγονται από διάφορους ομιλητές ή και εισηγητές, ουσιαστικά, συζητάμε την ενσωμάτωση ευρωπαϊκής οδηγίας στο Εθνικό Δίκαιο. Αυτή είναι η συντριπτική πλειοψηφία και τα πιο σοβαρά ίσως, όχι ότι τα άλλα δεν είναι, ζητήματα.

Όμως, είναι καιρός, για να ξέρει και ο λαός, να κάνουμε και μια αποτίμηση σε αυτό που ονομάζεται από την Ευρωπαϊκή Ένωση χώρος ελευθερίας, ασφάλειας και δικαιοσύνης. Είναι βαρύγδουπος τίτλος και πιασάρικος λίγο. Τι αποδεικνύουν, όμως, οι διαχρονικές εξελίξεις που αφορούν, ακριβώς,σ’ αυτόν τον χώρο; Τι αποδεικνύουν χρόνο με τον χρόνο οι αποκαλυπτικές οδηγίες που έρχονται στη Βουλή από όλες μα, όλες τις κυβερνήσεις και ψηφίζονται; Καταρρίπτουν, απογυμνώνουν θα λέγαμε με βαρύγδουπο τρόπο τον τίτλο «ελευθερία, ασφάλεια και δικαιοσύνη» καθώς και τα διάφορα μυθεύματα των κομμάτων του ευρωμονόδρομου, των ευρωλιγούριδων να το πω έτσι, κι αυτό αφορά κυρίως σε αυτούς που θέλουν να εμφανίζονται ως σοσιαλιστές ή Αριστεροί, γιατί η Νέα Δημοκρατία τα λέει τσεκουράτα «εμείς με αυτούς και τα σκυλιά δεμένα». Κοροϊδεύετε τον λαό όλοι σας! Και τη χειρότερη κοροϊδία την κάνουν αυτοί που υποτίθεται ότι κάνουν κριτική στην Κυβέρνηση για το σημερινό νομοσχέδιο.

Όπως, επίσης, καταρρίπτονται και διάφορα μυθεύματα, όπως παραδείγματος χάριν, ο ευρωπαϊκός νομικός πολιτισμός, η Ευρωπαϊκή Ένωση, που είναι η θεά των ατομικών δικαιωμάτων. Βέβαια, είναι θεός Άρης όταν σκοτώνει, όταν βομβαρδίζει, όταν καταστρέφει χώρες ολόκληρες. Αυτά δεν είναι δικαιώματα εκείνων των λαών; Όταν στέλνει εκατομμύρια στην προσφυγιά, αυτά δεν είναι δικαιώματα των λαών; Κουβέντα δεν λέτε όλοι οι υπόλοιποι, σκυμμένο το κεφάλι.

Η προστασία των ατομικών δικαιωμάτων και των κοινωνικών -το μεγαλύτερο ανέκδοτο που μπορεί να υπάρχει ιδιαίτερα τα τελευταία χρόνια- είναι η καλύτερη μέσα στην Ευρωπαϊκή Ένωση. Την προστασία αυτή όχι μόνο σε αυτόν τον τομέα, αλλά συνολικά της Ευρωπαϊκής Ένωσης, και απευθύνομαι σε όσους μπορεί να μας παρακολουθούν, την έχει γευτεί ο λαός μας -και άλλοι λαοί, αλλά ειδικά ο δικός μας- στο μεγαλείο της κατά τη διάρκεια της οικονομικής κρίσης, όπου όλοι σας όλα αυτά τα χρόνια του λέτε ότι η Ευρωπαϊκή Ένωση είναι το μαξιλάρι μας. Τελικά το μαξιλάρι ήταν ηλεκτρικό, είχε καρφιά.

Τι έγινε κατά τη διάρκεια της κρίσης; Τι έκανε η Ευρωπαϊκή Ένωση κατά τη διάρκεια της κρίσης; Προστάτεψε, ακριβώς, τον χώρο που λέει, ελευθερίας, ασφάλειας και δικαιοσύνης. Το ερώτημα είναι για ποιον τον προστάτευσε. Για τους εργαζόμενους, που συνέτριψε τα δικαιώματα που είχαν κατακτήσει με αγώνες και με αίμα; Όχι, προστάτεψε, ακριβώς -όπως προστατεύει και ο χώρος αυτός και θα πω παρακάτω-, τα συμφέροντα του μεγάλου κεφαλαίου, που δεν πλήρωσε την κρίση, που την προκάλεσε το ίδιο το σύστημα κ.λπ., δεν είναι ώρα. Δηλαδή, προστάτευσε τα συμφέροντα αυτών για να μπορέσει να ανακάμψει, να περάσει αλώβητο και μάλιστα, ορισμένοι πέρασαν και με μεγαλύτερη κερδοφορία την κρίση και τσάκισε κυριολεκτικά τον λαό.

Ανάλογη είναι η κατάσταση και σε αυτόν τον τομέα ασφάλειας, ελευθερίας, δικαιοσύνης. Οι ευρωπαϊκές οδηγίες και σε αυτόν τον τομέα, χρόνο τον χρόνο ξαναλέω, κάνουν όλο και πιο αντιδραστικό το ευρωπαϊκό θεσμικό πλαίσιο, υπονομεύουν και καταργούν δικαιώματα ακόμα και αστικά δημοκρατικά. Έχει μπει σχεδόν σε κατάργηση το τεκμήριο της αθωότητας. Όλοι είναι ύποπτοι εκτός αν αποδείξουν ότι είναι αθώοι. Αυτά ισχύουν και εφαρμόζονται κιόλας σε πάρα πολλές περιπτώσεις.

Ενισχύουν το κατασταλτικό πλαίσιο μεταξύ των κρατών - μελών, ενιαιοποιούν το Ποινικό Δίκαιο σε πιο αντιδραστική κατεύθυνση και με πρόσχημα διάφορα αρνητικά, όντως, φαινόμενα και προβλήματα που υπάρχουν διευρύνουν έννοιες, όπως παραδείγματος χάριν η τρομοκρατία -θα πω αναλυτικά παρακάτω-, ώστε να μπορεί να αποστερεί λαϊκές ελευθερίες και δικαιώματα, να μπορεί να χτυπήσει, να βάλει εμπόδια στην ανάπτυξη του εργατικού λαϊκού κινήματος.

Φυσικά, δεν θα μπορούσαν να κάνουν διαφορετικά. Τι είναι η Ευρωπαϊκή Ένωση; Μία ιμπεριαλιστική ένωση, μία ένωση καπιταλιστικών κρατών που δημιουργήθηκε για ποιον λόγο; Για να προστατέψει τους λαούς; Όχι! Για να προστατεύσει τα συμφέροντα του ευρωπαϊκού κεφαλαίου και να δημιουργήσει συνθήκες καλύτερου ανταγωνισμού με τα άλλα ιμπεριαλιστικά κέντρα. Επομένως, θα πρέπει να θωρακίζει και με νομικό θεσμικό πλαίσιο αυτή την πολιτική.

Εμείς δεν είχαμε ποτέ αυταπάτες. Άλλοι είναι που λέγανε, όλα τα προηγούμενα χρόνια, ότι είναι κάτι διαφορετικό από όλα τα υπόλοιπα και αναφανδόν, βέβαια, τάσσονται με τον ευρωπαϊκό μονόδρομο.

Και ποια είναι η ειρωνεία και η υποκρισία ταυτόχρονα; Ενώ αποδέχονται την αντιδραστική πολιτική της Ευρωπαϊκής Ένωσης, ενώ όλοι όσοι κυβέρνησαν -στην αντιπολίτευση μερικοί λέγανε άλλα- εφάρμοσαν πιστά όλες τις ευρωπαϊκές οδηγίες, σήμερα -και η συζήτηση είναι αποκαλυπτική- για την ουσία και τα κεντρικά ζητήματα ή υποκρίνονται ή λένε ψέματα. Και το λέω ανοιχτά, ας το αμφισβητήσει κάποιος.

Και, παράλληλα, δημιουργούν και πάλι αυταπάτες με το γνωστό παραμύθι ότι φταίει η Κυβέρνηση της Νέας Δημοκρατίας. Βεβαίως, φταίει η Κυβέρνηση της Νέας Δημοκρατίας, όπως έφταιγε και η δική σας κυβέρνηση γιατί τα ίδια έκανε. Εσείς δεν υιοθετήσατε τον τρομονόμο που καταγγέλλατε και τα νέα ανοίγματα που έκανε η Ευρωπαϊκή Ένωση; Έτσι και η Νέα Δημοκρατία. Αλλά η ουσία είναι ότι όλοι σας ακολουθείτε τις αρχές αυτές, οι οποίες είναι αντιδραστικές.

Για να πάμε, λοιπόν, σε ορισμένα χαρακτηριστικά παραδείγματα. Ευρωπαϊκό ένταλμα σύλληψης, τι λέει η Ευρωπαϊκή Ένωση στην επιστολή; Λέει, απαιτεί να αφαιρεθεί ως λόγος άρνησης εκτέλεσης του ευρωπαϊκού εντάλματος σύλληψης όταν το Σύνταγμα το προστατεύει περισσότερο απ’ ό,τι το άρθρο 6 της Συνθήκης της Ευρωπαϊκής Ένωσης. Και επειδή εδώ, τώρα, κοροϊδεύετε ανοιχτά, διαβάζω στην επιστολή: «Το άρθρο 1 παράγραφος 3 της απόφασης πλαισίου δεν επιτρέπει σε κράτος - μέλος να εφαρμόζει στη διαδικασία παράδοσης σε επίπεδο προστασίας των θεμελιωδών δικαιωμάτων που εγγυάται το εθνικό Σύνταγμά του», αυτό δεν το βλέπετε, να πάτε να αλλάξετε γυαλιά, «όταν το επίπεδο αυτό είναι υψηλότερο από εκείνο που απορρέει από τον Χάρτη Θεμελιωδών Δικαιωμάτων της Ευρωπαϊκής Ένωσης». Είναι σωστό ή όχι; Γιατί κάνετε τον ψόφιο κοριό και δεν λέτε τίποτα;

Για να συνεχίσουμε: «Σύμφωνα με την πάγια νομολογία του δικαστηρίου της Ευρωπαϊκής Ένωσης» και, κύριε Ξανθόπουλε, αφήστε τα περί γερμανικού δικαστηρίου «δυνάμει της αρχής της υπεροχής του δικαίου της Ένωσης, η οποία αποτελεί ουσιώδες χαρακτηριστικό γνώρισμα της έννομης τάξης της Ένωσης, το γεγονός ότι ένα κράτος επικαλείται διατάξεις του Εθνικού Δικαίου, έστω και συνταγματικής φύσεως, δεν μπορεί να θίγει την αποτελεσματικότητα του δικαίου της Ένωσης στην επικράτειά του εν λόγω κράτους».

Για να καταλαβαίνει και ένας κόσμος, τι σημαίνει αυτό; Δεν πάει να λέει το Σύνταγμα, στα παλιά σας τα παπούτσια, ισχύουν οι νόμοι της Ευρωπαϊκής Ένωσης. Είναι αλήθεια ή όχι; Δηλαδή, εσείς τι θα κάνατε; Και δεν άκουσα να πείτε ότι αυτά θα τα καταργήσετε όλα. Δεν θα τα εφαρμόζατε, όπως κάνατε και με τον τρομονόμο; Θα συνεχίσω παρακάτω.

Επομένως, βλέπουμε ακριβώς τι γίνεται. Όταν λέει ένα εθνικό Σύνταγμα κάτω από αγώνες, από ιστορική παράδοση -δεν θέλω να αναλύσω, είναι δύσκολο θέμα και πολυσύνθετο- προστατεύει καλύτερα τα δικαιώματα απ’ ότι ο Χάρτης των Δικαιωμάτων και άλλα, τότε δεν ισχύει το Σύνταγμα, καταλύεται. Εσείς που κόπτεστε για το Σύνταγμα από το πρωί μέχρι το βράδυ και εδώ δεν λέτε κουβέντα για όλα αυτά, παρά πάτε περιφερειακά και πονηρά. Στην ουσία, το καταργείτε ή όχι; Όχι, είναι υποχρεωτικό να το εφαρμόσετε.

Συνεχίζω, λοιπόν, όσο αφορά στον τρομονόμο. Ο εμπλουτισμός και η κλιμάκωση που γίνεται είναι απίστευτη με τις έννοιες που έρχονται. Εσείς δεν τροποποιήσατε το άρθρο 6, όταν ήρθε εδώ, εσείς που καταγγέλλατε και λέγατε ότι δεν θα εφαρμοστεί, ότι δεν πρόκειται η Κυβέρνηση να το κάνει; Και βάλατε και την τσόντα για όποιον εκστομίσει δημόσια για τέλεση τρομοκρατικής ενέργειας. Δηλαδή; Μπορεί να τυλίξει σε μια κόλλα χαρτί τον οποιοδήποτε. Τώρα έρχεται η Νέα Δημοκρατία με την απόφαση της Ευρωπαϊκής Ένωσης και λέει «…με οποιονδήποτε τρόπο όποιος υποκινεί τρομοκρατικές ενέργειες».

Όμως, η ουσία δεν είναι σε αυτά. Η ουσία είναι –το έχω πει δύο φορές και θα το πω και τρίτη- τι θεωρεί η Ευρωπαϊκή Ένωση ως τρομοκρατία. Φυσικά, η τρομοκρατία είναι γνωστή. Διαβάζω, λοιπόν. Υπάρχει ένα πρόγραμμα που εγκρίθηκε –εμείς το καταψηφίσαμε βέβαια, δεν θυμάμαι και εάν συμμετείχαμε- που λέει να διαφωτίσουμε τις χώρες και τον λαό για το τι είναι τρομοκρατία. Λέει ότι η τρομοκρατία θρέφεται από τον ριζοσπαστισμό. Είναι φυτώριο, μάλιστα, ο ριζοσπαστισμός.

Τι θεωρεί ριζοσπαστισμό; Πρώτον η ακροδεξιά σκέψη, καθαρό. Τον φασισμό εννοεί. Κανένας δεν έχει αντίρρηση. Βέβαια, ξέρεις, το παιδί σου καμμιά φορά, το παιδί του καπιταλιστικού συστήματος είναι πολύ δύσκολο να το υπερασπίζεσαι πάντα. Δεύτερον, είναι το ριζοσπαστικοποιημένο Ισλάμ, καθαρό και αυτό. Τώρα αν ρωτήσουμε από που ξεπήδησε το Ισλάμ, ποιος έφτιαξε τους ταλιμπάν, ποιος εξόπλισε τον ISIS, ποιος όλους αυτούς τους δολοφόνους αμόλησε, θα τους βρούμε μέσα στους δικούς σας συμμάχους, δηλαδή, CIA, μυστικές υπηρεσίες, Μπιν Λάντεν πράκτορας της CIA, που χρησιμοποιήθηκαν ανάλογα και χρησιμοποιήθηκαν ως πρόσχημα για τον πόλεμο στο Αφγανιστάν και οι Αμερικανοί τους ξαναπαρέδωσαν την εξουσία για να μπορεί να υπάρχει μια ανοικτή πληγή στην περιοχή για να περιορίζει τους Κινέζους με τον δρόμο του μεταξιού κ.λπ.. Δεν θέλω να συνεχίσω.

Τι άλλο, όμως, είναι; Είναι η ακροαριστερή σκέψη. Αυτό που διαβάζω το ψηφίσατε όλοι και ο ΣΥΡΙΖΑ και η Νέα Δημοκρατία και το ΠΑΣΟΚ. Τι είναι ακροαριστερή σκέψη; Η ακροαριστερή σκέψη συνεπάγεται για την κοινωνία μία δέσμευση για ισότητα και ανακατανομή του εισοδήματος. Αυτό θεωρείται φυτώριο της τρομοκρατίας! Όταν ο άλλος παίρνει 300 ευρώ και ο άλλος ξοδεύει σε ένα βράδυ 2 εκατομμύρια ευρώ σε ένα πάρτι και το αμφισβητείς και λες ότι δεν μπορεί να πάει άλλο -και δεν μιλάμε για επαναστατικές καταστάσεις- αυτό θεωρείται ριζοσπαστισμός.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **Αθανάσιος Μπούρας**)

Δεύτερον, ακροαριστερή σκέψη είναι όταν απορρίπτονται οι καπιταλιστικές αξίες οι οποίες θεωρούνται ως κύρια αίτια της κοινωνικής ανισότητας. Καλά, τι θέλετε, ανθρώπους να μην σκέφτονται, να μην αμφισβητούν τίποτα; Τι είναι αυτό; Και η σκέψη ακόμα ποινικοποιείται ως ριζοσπαστισμός για την τρομοκρατία; Λέτε ακόμα για τον ριζοσπαστισμό που αντιτίθεται στις καθιερωμένες πολιτικές και οικονομικές ελίτ, που αντιτίθεται στην αυξανόμενη ιδιωτικοποίηση της εκπαίδευσης, της υγείας, των μεταφορών, καθώς και της διεθνούς συμφωνίας ελεύθερου εμπορίου.

Αυτός είναι ο ριζοσπαστισμός. Αυτό είναι το φυτώριο της τρομοκρατίας! Και εάν αμφιβάλλετε και εσείς και οι σύμβουλοί σας, να σας τα φέρω. Τα έχω καταθέσει και στα Πρακτικά.

Τι σημαίνει, δηλαδή -πέρα από τα φαινόμενα που είναι γνωστά-, τρομοκρατία για την Ευρωπαϊκή Ένωση; Είναι όποιος αμφισβητεί ένα άδικο, βάρβαρο, δολοφονικό κοινωνικό σύστημα και στο εσωτερικό και διεθνώς και θέλει να το αλλάξει. Αυτό είναι. Εάν αμφιβάλλετε, να σας στείλω όλα τα κείμενα, γιατί θα φρικάρουν ακόμη και αυτοί που -τέλος πάντων- έχουν κάποια αξιοπρέπεια.

Δεύτερο θέμα. Γίνεται μια προσπάθεια να χτυπηθεί η διαφθορά, το έγκλημα κ.λπ.. Τα είπε η Μαρία Κομνηνάκα αναλυτικά και πολλές φορές και στην επιτροπή.

Να πάμε, λοιπόν, στο διαδίκτυο. Θα σας πω ένα παράδειγμα. Κατέβασαν ανάρτηση της Σεμίνας Διγενή στο δικό της site με υπόδειξη ότι ευνοεί την τρομοκρατία. Κατέβασαν και μπλόκαραν άρθρο για την 9η Μάη του 1945 –εάν δεν το έχετε, να σας το δώσω ή εάν το αμφισβητείτε- επειδή θίγει ορισμένους, Μιχαλολιάκος, Κασιδιάρης, άλλους χιτλερικούς. Θίγονται –λέει- από αυτό το άρθρο για τη συντριβή του φασισμού.

Κατέβασαν συνέντευξη του Νίκου Σοφιανού, μέλους του πολιτικού γραφείου του ΚΚΕ, αναίτια. Μιλάμε για μία λογοκρισία απίστευτη. Αυτά τα κατεβάζουν σε χρόνο μηδέν. Άλλα δεν κατεβαίνουν σε χρόνο μηδέν.

Και τέλος, δύο ζητήματα μόνο θέλω να πω. Το ένα είναι η προστασία από απάτη σε πληρωμές όχι μετρητών, κάρτες, και δεν συμμαζεύεται. Ένα ερώτημα θα βάλω. Ένας απλός εργαζόμενος ή χιλιάδες ή εκατομμύρια εμπιστεύονται το τραπεζικό σύστημα και καταθέτουν και ξαφνικά «αέρας». Η τράπεζα δεν θα πληρώσει; Ποιος θα πληρώσει; Δεν καταλάβαμε καλά. Όταν έχει ένας μία τράπεζα και όταν σου ζητάνε να καταθέσεις, δεν έχει ευθύνη να μη χαθούν; Ποιος έχει ευθύνη για την «τρύπα» στο ηλεκτρονικό σύστημα, ο εργαζόμενος; Και εδώ είναι μία ωμή παραδοχή για το τι υποστηρίζετε. Είναι τα συμφέροντα των τραπεζών και όχι τα συμφέροντα των καταθετών. Κάνετε κάτι; Η τράπεζα πρέπει να είναι υποχρεωμένη να αποζημιώσει, γιατί είναι δική της ευθύνη και όχι ευθύνη του καταθέτη, να αποζημιώσει τον εργαζόμενο. Δεν το κάνετε.

Και τέλος, θα πω το πιο σύντομο ανέκδοτο που υπάρχει. Υπάρχει ένα πολύ σύντομο, ωραίο ανέκδοτο. Λέγεται «προστασία του τηλεφωνικού απορρήτου». Μας δουλεύετε όλοι σας; Τι νομίζετε; Πού ζούμε; Στο διάστημα; Στη γυάλα; Ποιο τηλεφωνικό απόρρητο; Κομμάτια είναι. Τι θέλετε να σας πω; Ποιος έχει τα «βαλιτσάκια» εκτός από την ΕΥΠ; Δεν τα έχουν επιχειρηματίες; Έχουν γραφτεί. Δεν τα έγραψε ο «ΡΙΖΟΣΠΑΣΤΗΣ». Θέλετε να πούμε για τα σύγχρονα λογισμικά που μπαίνουν μέσα και σου κλέβουν τα πάντα; Ποιος τα έχει αυτά; Ποιος τα παράγει; Το Ισραήλ για παράδειγμα. Είναι μεγάλη δύναμη και προστασία! Δεν θέλω να πω ονόματα γιατί μπορεί να είναι και άλλα. Αυτοί δεν τα φτιάχνουν όλα αυτά;

Εμείς καταγγείλαμε επί κυβέρνησης Νέας Δημοκρατίας, ΣΥΡΙΖΑ και ξανά Νέας Δημοκρατίας, το τι γίνεται στο τηλεφωνικό κέντρο του Περισσού. Η απάντηση ήταν «εν οίδα ότι ουδέν οίδα». Η Αρχή Προστασίας Δεδομένων έφτασε στην πηγή που ήταν ξένες χώρες, αλλά δεν θα μπορούσε να πιει νερό, γιατί το απαγορεύουν άλλα συμφέροντα. Και τώρα διευρύνοντας, ανοίγετε τα πανιά και δεν γλείφουμε το δάχτυλό μας.

Όμως, θα σας πω κάτι για να το ακούσετε: Ό,τι και να κάνει η Ευρωπαϊκή Ένωση, ό,τι και να κάνετε και εσείς, φουσκώνει το ποτάμι επικίνδυνα. Τα ρυάκια αυξάνονται και γι’ αυτό ακριβώς παίρνονται και αυτά τα μέτρα. Και με αυτά τα μέτρα τα ρυάκια θα γίνουν ποτάμι βουερό και δυνατό που θα σαρώσει το ίδιο το σύστημά σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΜέΡΑ25, ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δίνετε τον λόγο.

Και ευχαριστώ και τον κύριο που καθάρισε, ενώ δεν όφειλε, το μέρος εδώ υγειονομικά.

Κύριοι Υπουργοί, κυρίες και κύριοι Βουλευτές, το ανέκδοτο που είπε ο κ. Παφίλης είναι πανθομολογούμενο, δεν χρειάζεται να σχολιάσω κάτι πάνω σε αυτό. Αρκεί να σας πω ότι σύμφωνα με όλα τα στοιχεία δύο εν ενεργεία Πρωθυπουργοί παρακολουθούνταν τηλεφωνικώς στην Ελλάδα. Φανταστείτε τι απόρρητο κλήσεων υπάρχει σε αυτή τη χώρα ή μπορεί ποτέ να υπάρξει! Άνθρωπος αυτοκτόνησε για το σκάνδαλο της παρακολούθησης του Κώστα Καραμανλή.

Κύριοι Υπουργοί, θα είστε -σε εισαγωγικά- «τυχεροί» σε έναν βαθμό, καθώς εγώ δεν θα ασχοληθώ καθόλου με το Υπουργείο που συζητάμε, με την κύρωση σχεδίου νόμου που συζητάμε σήμερα. Το έκανε –νομίζω- υπερπλήρως η ειδική αγορήτριά μας, η κ. Μπακαδήμα.

Εγώ θα ασχοληθώ κατ’ αρχάς μόνο για ένα λεπτό με το ποια είναι η αιτία, κύριοι Υπουργοί, κυρίες και κύριοι Βουλευτές, που η κοινωνία έξω, οι απλοί άνθρωποι έξω είναι παντελώς αδιάφοροι για το ποιος νόμος ψηφίζεται σήμερα, αύριο, ή χτες εδώ μέσα. Η αιτία είναι ότι δεν μπορεί να βγάλει παραπάνω από τον μισό, -παραπάνω από 5,1 εκατομμύρια του ελληνικού λαού- μήνα, κύριοι Υπουργοί και έχουν ευθύνη όλες οι μνημονιακές κυβερνήσεις, αλλά προεξέχουσα θέση στην υπευθυνότητα έχει η δική σας Κυβέρνηση που κυβερνά τα τελευταία τρία χρόνια. Και δεν μπορεί να βγάλει τον μήνα λόγω φυσικά της αυξήσεως στο ρεύμα, γενικά στην ενέργεια και λόγω του πληθωρισμού στα τρόφιμα και σε οτιδήποτε καταναλώνει αυτός ο λαός. Λέει ο λαός έξω «δεν με νοιάζει τι ψηφίζετε εκεί μέσα, γιατί εγώ δεν μπορώ να βγάλω καλοκαίρι», γιατί δεν είναι καλοκαίρι αυτό που μπαίνει, κύριοι Υπουργοί, είναι φθινόπωρο ή βαρύς χειμώνας.

Και ξέρετε, μπορεί επειδή είναι προεκλογική περίοδος να διαγκωνίζεστε ποιος μνημονιακός θα μας πρωτοσώσει, αλλά εμείς λέμε ως ΜέΡΑ25, ευθέως κοιτάμε στα μάτια τον ελληνικό λαό και του λέμε «κανένα μνημονιακό κόμμα όχι να σε σώσει δεν πρόκειται, Έλληνα πολίτη, δεν έχει τη διάθεση καν να σε βοηθήσει», γιατί γνωρίζετε και εσείς και φυσικά και εμείς -ελπίζω και εσείς, ελληνικέ λαέ- ότι τα βασικά είναι δύο, τρία πράγματα.

Το πρώτο βασικό είναι να πάψει η ρήτρα αναπροσαρμογής. Δεν θα το κάνετε. Εσείς, ο ΣΥΡΙΖΑ, το εναποθέτετε στο Συμβούλιο της Επικρατείας. Και αν πει όχι το Συμβούλιο Επικρατείας; Εδώ είμαστε κόμματα, έχουμε πολιτικές θέσεις, λέμε στον λαό τι υποστηρίζουμε για να ταχθεί με τη μία ή με την άλλη μεριά.

Και, βέβαια, είναι το Χρηματιστήριο Ενέργειας, που είναι η γενεσιουργός αιτία και όχι ο πόλεμος. Ο πόλεμος επέτεινε, ελληνικέ λαέ, μια κατάσταση στην ενέργεια. Η φτώχεια μας από τον πληθωρισμό και από τα ενεργειακά έχει να κάνει με πολιτικές και ειδικά η φτώχεια μας στην ενέργεια, οι τεράστιες τιμές, έχουν να κάνουν με το Χρηματιστήριο Ενέργειας. Ο ΣΥΡΙΖΑ μάς έβαλε το 2018, εσείς δεν έχετε καμμία πρόθεση να μας βγάλετε, όπως παντού δηλώνετε.

Και όλα αυτά γιατί; Για να αισχροκερδούν, ελληνικέ λαέ, οι τέσσερις Έλληνες παρασιτικοί -τα ξέρετε τα ονόματά τους, ελπίζω να τα έχετε απομνημονεύσει, μη χάνω χρόνο για αυτά- και ένας Αμερικάνος παρασιτικός. Για αυτούς τους πέντε παρασιτικούς δεν πρόκειται να φύγετε από το Χρηματιστήριο Ενέργειας, δεν πρόκειται καν να φορολογήσετε τα υπερκέρδη τους. Το είπε ο κ. Μητσοτάκης, το υπαινίχθηκε, για να πάρουν το σήμα οι λογιστές τους, να κάνουν δημιουργική λογιστική, να μη βγάλουν κανένα κέρδος και τελικά ομολογήσατε όταν σας πιέσαμε ότι σκοπεύετε να φορολογήσετε περί τα 250 εκατομμύρια ευρώ ως υπερκέρδη, όταν σας αποδείξαμε μαθηματικότατα ότι μόνο σε ένα εξάμηνο τα υπερκέρδη τους υπερβαίνουν το 1.700.000.000 ευρώ.

Επομένως, δεν έχει κανένα μνημονιακό κόμμα, ελληνικέ λαέ, τη διάθεση να συγκρουστεί με κανέναν, είτε είναι ευρωπαίος στην Κομισιόν, στις Βρυξέλλες είτε είναι μέσα εδώ ντόπιος παρασιτικός ολιγάρχης. Έχουν κάθε κίνητρο για να υποταχθούν σε αυτούς, ασκούν και εφαρμόζουν εδώ και έντεκα χρόνια μνημόνια και αν τους αφήσετε, θα συνεχίσουν να το κάνουν για ακόμα σαράντα χρόνια -τριάντα οκτώ, για την ακρίβεια- μέχρι το 2060. Μην τους αφήσετε!

Τελειώνω με αυτά και προχωρώ, γιατί τελευταία λέτε ότι θα μας σώσετε κιόλας, διαγκωνίζεστε προεκλογικά. Δεν γίνεται να μας σώσετε, αν δεν συγκρουστείτε με αυτούς που σας χρηματοδότησαν για να μπείτε στη Βουλή, με τον κ. Λάτση, τον κ. Βαρδινογιάννη, τον κ. Μαρινάκη, τον κ. Μπόμπολα, τον κ. Μυτιληναίο και άλλους δέκα που τους ξέρει ο ελληνικός λαός και άλλους δέκα ξένους. Δεν γίνεται, πρέπει να συγκρουστείτε! Πρέπει να συγκρουστείτε με την Κομισιόν για να ξεπτωχεύσει η Ελλάδα. Δεν γίνεται! Άρα, λοιπόν, αφήστε τα προεκλογικά, δεν συγκρούεστε, δεν παλεύετε εναντίον της φτώχειας μας.

Τώρα, την προηγούμενη Παρασκευή οι διανομείς της e-Food μου έκαναν την τεράστια τιμή για δεύτερη φορά να μου επιτρέψουν να πάρω μέρος στη μοτοπορεία τους. Και λέω ότι μου έκαναν την τεράστια τιμή, γιατί έτσι που τους φέρεται το πολιτικό σύστημα της χώρας, είχα και τον φόβο μη με λιντσάρουν. Τον είχα και την πρώτη φορά, τον είχα και τη δεύτερη. Τη δεύτερη –φαίνεται- είχαν ακούσει κάποιους από τους λόγους, κάποιες από τις θέσεις του ΜέΡΑ25 και με δέχτηκαν με ανοιχτές αγκαλιές οι περισσότεροι από αυτούς. Μου έκαναν την τιμή, λοιπόν, να βρεθώ στη δεύτερη μοτοπορεία τους την περασμένη Παρασκευή.

Γιατί, άραγε, ελληνικέ λαέ, να μοτοπορούν ξανά οι διανομείς της e-Food, τη στιγμή που κέρδισαν μόλις τον προηγούμενο Σεπτέμβριο μια περήφανη, περίλαμπρη νίκη κατά της εργοδοσίας τους, κατά των αδερφών Κυρκίνη; Γιατί;

Γιατί αντιστέκονται και απαντούν, κύριοι Υπουργοί, με τις κινητοποιήσεις στη στρατηγική απολύσεων της e-Food, στη στρατηγική απολύσεων των αδελφών Κυρκίνη, που χάραξαν, άραγε, κύριοι Υπουργοί, οι αδερφοί Κυρκίνη με γνώμονα τον αντιανθρώπινο, αντεργατικό νόμο Χατζηδάκη; Ή μήπως ο νόμος κατάργησης της μισθωτής εργασίας και μετατροπής της σε μισθωτή σκλαβιά που ο κ. Χατζηδάκης χάραξε χαράχθηκε με οδηγό κάποια εταιρικά συμφέροντα ακριβώς σαν των αδερφών Κυρκίνη; Ρέπουμε προς το δεύτερο.

Η e-Food, λοιπόν, έλαβε τη στρατηγική απόφαση να κάνει τι; Ξέρετε; Και έβγαλε ξανά στους δρόμους τους διανομείς και θα ξαναχάσει η εταιρεία και η Κυβέρνησή σας από τους διανομείς που δεν χάνουν ποτέ, κερδίζουν πάντα, γιατί έχουν την κοινωνία στο πλευρό τους. Έβγαλε, λοιπόν, αυτή την απόφαση για να εξωθήσει μαζικά σε παραιτήσεις τους έμμισθους διανομείς, εξυπηρετώντας τρεις, κύριοι Υπουργοί, βασικούς στόχους, να μη φέρει το οικονομικό βάρος των αποζημιώσεων, να μην τους αποζημιώσει, να μη φέρει το ηθικό βάρος των αποζημιώσεων, να μην τη βρίζει όλη η κοινωνία -που τη βρίζει έτσι κι αλλιώς την e-Food- να εξαναγκαστούν τελικά σε «freelance» εργασία, μια εργασία απολύτως επισφαλή και πλήρως απογυμνωμένη από εργασιακά δικαιώματα.

Πώς το πετυχαίνει αυτό η εργοδοσία με τη βοήθεια του κ. Χατζηδάκη και της Κυβέρνησής σας; Το πετυχαίνει ως εξής: Αφού η e-Food δαπάνησε εκατομμύρια δικά μας σε διαφημίσεις που καλούσαν τους εργαζόμενους να πιάσουν δουλειά γιατί θα είχαν ελεύθερο ωράριο, μόλις έπιασαν δουλειά μερικές χιλιάδες από αυτούς, τους είπε «κομμένο το ελεύθερο ωράριο, θα δουλεύεις όποτε θέλω εγώ», ξεκινώντας από τους τετράωρης απασχόλησης.

Έλα, όμως, που είχαν ακούσει οι αφελείς τη διαφήμιση της «e-Food» και έτσι οι κακομοίρηδες αφελείς είχαν άλλη δουλειά το πρωί, γιατί η Κυβέρνησή σας και οι προηγούμενες μνημονιακές πέντε τους έχετε φτωχοποιήσει τόσο πολύ που με τρεις δουλειές κανένας δεν ζει σε αυτή την κοινωνία πια, εκτός αν είναι Υπουργός ή Βουλευτής. Έλα, λοιπόν, που είχαν άλλες δουλειές. Τώρα λέτε σε όσους είναι τετράωρης απασχόλησης να είναι όποιο τετράωρο θέλει ο κ. Κυρκίνης ή ο άλλος Κυρκίνης, να είναι 2΄με 6΄ το πρωί, να είναι 7΄ με 8΄ το πρωί, όποτε θέλει καθένας. Γι’ αυτό είναι στους δρόμους.

Επίσης, είναι στους δρόμους γιατί ο εργοδότης στην πραγματικότητα με βάση τους κείμενους νόμους, τους απάνθρωπους νόμους σας, οφείλει να αποζημιώνει την πραγματική αξία των καυσίμων που καταναλώνει. Δεν αποζημιώνει, όμως, ούτε τη μισή από όση καταναλώνει ένας διανομέας. Αποτέλεσμα; Τα μισά τα βάζει από την τσέπη του. Ποιος; Ο τελευταίος τροχός της αμάξης, αυτός που περιμένει από το δικό μας φιλοδώρημα να βγάλει μεροκάματο, γιατί το μεροκάματο που παίρνει από την e-Food των κυρίων Κυρκίνη είναι ντροπής μεροκάματο.

Επίσης, τα μέσα ατομικής προστασίας είναι πενιχρά και ακατάλληλα. Το κυριότερο, όμως: Προσέθεσε τώρα το ζεύγος Κυρκίνη ένα κουτί μεγαλύτερο από το παπί, ένα κουτί που ανατρέπει κάθε χαρακτηριστικό παγκόσμιας γεωμετρίας. Είναι φανερό ότι αν η Τροχαία έκανε τη δουλειά της, απλώς θα συνελάμβανε αμέσως όλους τους διανομείς που έχουν ένα τόσο παράνομο και επικίνδυνο για τους ίδιους και για όσους περαστικούς κουτί. Δεν το κάνει γιατί υπάρχει ομερτά μεταξύ ΕΛΑΣ, Τροχαίας, Κυβέρνησης και e-Food. Γι’ αυτό δεν το κάνει.

Θα είμαστε εκεί. Ζητούν να ανακληθεί αμέσως αυτή η απόφαση, δηλαδή να ξαναγυρίσουν οι διανομείς στο δικαίωμα να ορίζουν το πρόγραμμά τους, να επανέλθουν οι προσλήψεις μισθωτών με πλήρη εργασιακά και ασφαλιστικά δικαιώματα, με παράλληλη διακοπή, βεβαίως, των συμβάσεων «freelancers» και να δοθεί δικαίωμα σε όσους εργαζόμενους τετράωρης απασχόλησης επιθυμούν να τροποποιήσουν τη σύμβασή τους σε πλήρους απασχόλησης. Δηλαδή να το πω σωστά -γιατί εγώ το μπέρδεψα- να μπορούν όσοι είναι τετράωρης να γίνουν πλήρους και φυσικά, να υπάρχει δίκαιη αποζημίωση καυσίμων και τα λοιπά.

Την επόμενη Παρασκευή -γιατί αυτοί οι άνθρωποι δεν κάθονται ήσυχα- θα κάνουν δεύτερη μοτοπορεία, στην οποία πάλι θα είμαι εκεί, όχι γιατί διαφέρω πάρα πολύ από τους υπόλοιπους Βουλευτές. Μηχανή έχω απλώς και μπορώ να συμμετέχω. Θα είμαστε εκεί μέχρι που οι αδερφοί Κυρκίνη να ξαναβάλουν την ουρά στα σκέλια -τη μνημονιακή και καταραμένη ουρά τους στα σκέλια- και θα ζητήσουν συγγνώμη ξανά δημόσια από τον ελληνικό λαό, όπως έκαναν μόλις τον περασμένο Σεπτέμβριο.

Δεν βάζουν καθόλου μυαλό αυτοί οι καπιταλιστές. Θα τους βάλει η εργατική τάξη. Είναι ενωμένοι, δεν είναι από κανένα κόμμα καπελωμένοι και έχουν μηχανάκια. Οι κ.κ. Κυρκίνη πρέπει να ανησυχούν σοβαρά.

Δεύτερον, κύριε Πρόεδρε, κυρίες και κύριοι Βουλευτές, κλιμάκιο του ΜέΡΑ25, με την αφεντιά μου συμπεριλαμβανόμενη, τις προηγούμενες εβδομάδες επισκέφθηκε στα Σεπόλια, στο αμαξοστάσιο της ΣΤΑΣΥ τους εργαζόμενους, συγκεκριμένα, τους συντηρητές της ΣΤΑΣΥ εκεί.

Εκεί ξέρετε τι μάθαμε, κύριοι Υπουργοί; Πράματα και θάματα μάθαμε! Μάθαμε ότι τριάντα εργαζόμενοι όλοι και όλοι είναι υπεύθυνοι για τη συντήρηση του δικτύου των Γραμμών 2 Ανθούπολη - Ελληνικό -τεράστια απόσταση- και 3 από τη Νίκαια ως τον σταθμό Δουκίσσης Πλακεντίας, άλλη τεράστια απόσταση.

Ξέρετε πόσοι ήταν, κύριοι Υπουργοί, οι εργαζόμενοι στη συντήρηση αντί για τριάντα που είναι σήμερα; Ήταν εξήντα τέσσερις, υπερδιπλάσιοι. Είναι, λοιπόν, υποστελεχωμένοι, αλλά τους λείπουν και εργαλεία. Ό,τι εργαλείο χαλάσει, παλιώσει ή τερματίσει τη ζωή του δεν αντικαθίσταται. Μνημόνιο: Γιοκ εργαλεία, τέλος. Μνημόνιο, εργαλεία τέλος.

Είναι, λοιπόν, υποστελεχωμένοι. Όταν χαλάνε τα εργαλεία, ξέρετε τι κάνουν; Κάνουν πατέντα. Τα φτιάχνουν μόνοι τους με άλλα υλικά που δεν ταιριάζουν. Ξέρετε ποιο είναι το αποτέλεσμα; Να μπορούν να σκοτωθούν οι ίδιοι και να μπορούν να κάνουν πλημμελώς τη δουλειά τους και να σκοτωθεί το επιβατικό κοινό.

Οι άνθρωποι αυτοί, κατά παράβαση κάθε εργατικής νομοθεσίας, ακόμα και τις κατάπτυστης δικής σας -της Νέας Δημοκρατίας, του κ. Χατζηδάκη- μνημονιακής εργατικής νομοθεσίας, μας ενημέρωσαν ότι εργάζονται επτά συνεχόμενες ημέρες, οι οποίες φυσικά περιλαμβάνουν και Σαββατοκύριακο, χωρίς ρεπό και χωρίς να πληρώνονται παραπάνω, όπως θα έπρεπε, όταν δουλεύουν κανονικά Σάββατο ή Κυριακή. Ο προϊστάμενός τους εκπροσωπεί το δημόσιο, έτσι; Είναι ο προϊστάμενος δημόσιου φορέα στη ΣΤΑΣΥ.

Από τον προηγούμενο Απρίλιο, κύριε Πρόεδρε, κυρίες και κύριοι Βουλευτές, τους λέει ότι θα κοιτάξει το θέμα. Το κοιτάζει, φαίνεται, εδώ και δυόμισι μήνες, αλλά δεν έχει καταφέρει ακόμα να το δει!

Επίσης, μόλις πριν λίγες μέρες κόψατε το επίδομα ανθυγιεινής εργασίας στους σταθμάρχες τους. Επίσης, μόλις πριν λίγες μέρες κόψατε από όλους -δυόμισι χιλιάδες είναι όλοι οι εργαζόμενοι της ΣΤΑΣΥ- την αύξηση του 4% που είχε δώσει η κυβέρνηση του ΣΥΡΙΖΑ -να τα λέμε όλα- το 2016. Η κυβέρνηση του ΣΥΡΙΖΑ το είχε δώσει τότε. Ο Επιθεωρητής Δημόσιας Διοίκησης, δηλαδή ο επιθεωρητής που εκπροσωπεί τη δημόσια διοίκηση, δηλαδή εσάς, την έκοψε.

Ακόμα, στις εργασίες συντήρησης έχουν απομείνει μόνο δύο απολύτως απαραίτητα και πολύ βολικά, ως μικρότερα, φορτηγά, τα λεγόμενα UNIMOG ελαφράς συντήρησης. Μαντέψτε: Εδώ και πέντε χρόνια δεν λειτουργούν και τα δύο και είναι παροπλισμένα. Το ένα, μάλιστα, από αυτά προέρχεται από τον αμαρτωλό «ΑΚΤΩΡΑ» του ακόμα πιο αμαρτωλού «εθνικού ευεργέτη» κ. Μπόμπολα. Ο κ. Μπόμπολας το πούλησε στη ΣΤΑΣΥ την εποχή που παραδόθηκε το αμαξοστάσιο του Ελαιώνα. Μόλις το έβαλαν οι εργαζόμενοι στις γραμμές, εκτροχιάστηκε. Επισκευάστηκε από τον «ΑΚΤΩΡΑ» και μόλις το ξαναέβαλαν στις γραμμές, εκτροχιάστηκε ξανά, με αποτέλεσμα έκτοτε να είναι εκτός λειτουργίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα συνεχίσω λίγο ακόμα, κύριε Πρόεδρε, αν μου επιτρέπετε.

Και ξαφνικά, ενώ περιδιαβαίναμε τις γραμμές στο αμαξοστάσιο, να ’σου μπροστά μας και ένας τεράστιος γερανός με την επιγραφή «ΜΕΤΚΑ». Τι μου θυμίζει; Τι μου θυμίζει; «Ευάγγελος Μυτιληναίος» μου θυμίζει. Αυτός ο θαυμάσιος γερανός δεν ήταν φτιαγμένος για να κινείται και να δουλεύει πάνω σε ράγες. Σε ένα λιμάνι -νομίζω του Βόλου- ήταν και το δούλευε ο κ. Μυτιληναίος. Όταν πάλιωσε, το ξεφορτώθηκε στον γκουβέρνο, όπως γίνεται πάντα. Το πήρατε εσείς. Τι κάνατε; Πρόσθεσαν μια ειδική πλατφόρμα από κάτω οι εργαζόμενοι για να μπορεί να μπαίνει σε ράγες. Όμως, τη δουλειά τους δεν την κάνει.

Αφήνω αυτό το θέμα, λέγοντάς σας ότι, αργά η γρήγορα, αυτός ο μεσαίωνας, αυτή η γαλέρα που τραβούν αυτοί οι άνθρωποι θα έχει αντίκτυπο σε ατύχημα στους χιλιάδες ανθρώπους που παίρνουν τα μέσα αυτά που συντηρούν για να πάνε στη δουλειά τους κάθε πρωί και τότε το πόρισμα που έχει κάνει επτά μήνες και δεν έχει βγει για τον Πέτρο Γιάμαλη, που σκοτώθηκε στο καθήκον του σε μια τέτοια λοκομοτίβα, θα βγει την επόμενη μέρα. Ξέρετε τι θα λέει; Θα δαιμονοποιεί και θα λέει ότι αυτοί οι δύσμοιροι τριάντα αντί για εξήντα τέσσερις φταίνε που σκοτώθηκε επιβατικό κοινό. Έτσι κάνετε πάντα, διχασμό, αυτοματισμό.

Κλείνω, κύριε Πρόεδρε, με δύο σελίδες που θα σας διαβάσω για το κοινωνικό εισόδημα αλληλεγγύης.

Αυτή είναι η εικόνα, ελληνικέ λαέ, που δείχνει όλο το πρόσωπο αυτής της Κυβέρνησης. Για να δούμε την εικόνα της τρέχουσας πραγματικότητας μέσω μιας περίπτωσης. Πρόκειται για μια πραγματική γυναίκα, μια γυναίκα στα εξήντα της χρόνια, ψυχικά πάσχουσα, διαπιστωμένο και υπό αγωγή από τον ΕΟΠΥΥ, πρώην μικρή επιχειρηματίας. Ένα μαγαζί είχε η γυναίκα με ρούχα, πνιγμένη στα χρέη προς τα ταμεία και τις τράπεζες, με τις τελευταίες να της στέλνουν διαταγές πληρωμής. Πλειστηριασμούς εν όψει, δηλαδή.

Και το κερασάκι, κύριε Υπουργέ; Μόλις της κόψατε το κοινωνικό εισόδημα αλληλεγγύης, αυτά τα έρμα τα 200 ευρώ τον μήνα και κατ’ επέκταση, βέβαια, την όποια έκπτωση θα δικαιούταν στο ρεύμα. Ξέρετε πως την κόψατε; Με τα νέα σας αντικειμενικά κριτήρια, αυτά που κάνουν πιο φτηνή τη Σαντορίνη και πιο ακριβό το Πέραμα. Αυτή η κυρία σε μια φθηνή περιοχή έμενε και με τα 200 ευρώ. Της το κόψατε, τη φτωχοποιήσατε, χάνει και το επίδομα για το ρεύμα, επειδή έχει ένα διαμέρισμα στο οποίο μένει, το οποίο διεκδικούν ήδη οι τράπεζες. Όταν της το πάρουν και μείνει άστεγη, τότε θα της ξαναδώσετε το κοινωνικό εισόδημα αλληλεγγύης. Τι ευαισθησία! Να τη χαίρεστε!

Η πραγματικότητα, κυρίες και κύριοι Βουλευτές, ελληνικέ λαέ, που μας ακούς από εκεί έξω, μίας και μόνο γυναίκας, μιας περίπτωσης, περιλαμβάνει όλα ανεξαιρέτως τα δεινά που ολιγαρχία, ντόπια και ξένη, τρόικα και εσείς, ως πολιτικό της προσωπικό, έχετε επιβάλει σε αυτή τη χώρα.

Καταλαβαίνετε πόσα θέματα τίθενται εδώ; Η ανεπαρκής και διαρκώς υποβαθμιζόμενη κοινωνική πρόνοια, η καταρρέουσα δημόσια υγεία και η ανύπαρκτη ψυχική υγεία, οι πνιγμένοι στα χρέη μικρομεσαίοι συνάνθρωποί μας, πρώην επιχειρηματίες και νυν νεόπτωχοι, οι πλειστηριασμοί και το ξεσπίτωμα, η παντελής απουσία στεγαστικής πολιτικής, εκτός από το σχέδιο «ΗΡΑΚΛΗΣ» που κλέβει τα σπίτια για να τα πουλήσει στα head funds, τα αρπακτικά ταμεία, στων οποίο τη μετοχική σύνθεση συμμετέχει το πρωθυπουργικό σας περιβάλλον. Είναι εξαίρεση αυτή η περίπτωση. Όχι, είναι ο κανόνας.

Εμείς, στο ΜέΡΑ25, οι επτά Βουλευτές εκλεγήκαμε, κύριε Πρόεδρε, κύριοι Υπουργοί, κυρίες και κύριοι Βουλευτές, όχι για τα αξιώματα αλλά ακριβώς για αυτή τη γυναίκα. Ο μόνος λόγος που είμαστε εδώ μέσα είναι αυτή η κυρία. Θα δώσουμε την ψυχή και τη ζωή μας για να μην της φάτε και το σπίτι.

Να είστε καλά, κύριε Πρόεδρε, για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η Βουλευτής του ΠΑΣΟΚ - Κίνημα Αλλαγής, η κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κάλλιο αργά παρά ποτέ. Ήρθατε πρωί-πρωί -προ πάσης συζητήσεως, που λέμε και εμείς οι δικηγόροι- και πήρατε πίσω αυτό που είχε δημιουργήσει τόσο πολύ μεγάλη αναστάτωση τις προηγούμενες μέρες. Στην πραγματικότητα, μιλάω για το 349.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Τι πήραμε πίσω από αυτό, για να καταλάβω;

**ΕΥΑΓΓΕΛΙΑ ΛΙΑΚΟΥΛΗ:** Δεν το πήρατε; Δεν πήρατε τίποτα πίσω, λοιπόν; Είναι το ίδιο;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Προβλέψαμε έναν λόγο που θα μπορούσε να οδηγήσει σε αρνησιδικία.

**ΕΥΑΓΓΕΛΙΑ ΛΙΑΚΟΥΛΗ:** Είναι εντελώς το ίδιο;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτό κάναμε.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, για να καταλάβω -εμένα μου αρέσει ο διάλογος και ξέρω ότι ο κύριος Πρόεδρος θα δώσει τον χρόνο που εσείς τώρα μου κλέβετε- τελικά, η θέση σας είναι ότι αυτό που φέρατε στο 349 δεν αλλάζει τίποτα; Είναι το ίδιο;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ανακοίνωσα τι αλλάζει το πρωί.

**ΕΥΑΓΓΕΛΙΑ ΛΙΑΚΟΥΛΗ:** Το ακούσαμε. Άρα, γιατί λέτε ότι δεν αλλάζετε τίποτα; Εμείς διαπιστώσαμε ότι αλλάζετε. Άμα δεν αλλάζετε...

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Όχι ότι πήραμε πίσω…

**ΕΥΑΓΓΕΛΙΑ ΛΙΑΚΟΥΛΗ:** Α, αυτό σας πειράζει, λοιπόν! Είναι θέμα πρεστίζ. Πείτε το ότι είναι επικοινωνιακό το πρόβλημα να συμπαρασταθώ. Είναι επικοινωνιακό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εντάξει.

**ΕΥΑΓΓΕΛΙΑ ΛΙΑΚΟΥΛΗ:** Άρα, αυτό που σας πειράζει, κύριε Υπουργέ μου, είναι να σας λέμε ότι το πήρατε πίσω.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα το ψηφίσετε;

**ΕΥΑΓΓΕΛΙΑ ΛΙΑΚΟΥΛΗ:** Δεν θέλετε, λοιπόν, να σας πούμε ότι το πήρατε πίσω. Θέλετε να σας πούμε ότι το αλλάξατε. Πολύ ωραία! Ό,τι πείτε.

Αυτό, λοιπόν, που κάνατε, τελικώς, ερχόμενος εδώ και μιλώντας προ πάσης συζητήσεως στο Σώμα του Κοινοβουλίου, αφού έγιναν οι επιτροπές, αφού έγιναν οι συζητήσεις, αφού έγινε η ολομέλεια των δικηγορικών συλλόγων, αφού προκηρύχθηκε η αποχή για σήμερα, αφού αναστατώθηκε, λοιπόν, η νομική κοινότητα από άκρη σε άκρη σε ολόκληρη την επικράτεια, είναι ότι σήμερα ήρθατε -να μην ξαναπώ ότι το πήρατε πίσω- και το αλλάξετε, έτσι ώστε να γίνει εύπεπτο και να μπορεί να γίνει και αποδεκτό. Να συμφωνήσουμε τουλάχιστον σε αυτά.

Γιατί σας πήρε τόσο χρόνο να το κάνετε αυτό;

Για ποιον λόγο προβήκατε σε αυτή την αλλαγή, όπως θέλετε να τη λέτε, κύριε Υπουργέ; Και τι είναι αυτό που τελικά ενοχλεί;

Ενοχλεί το ότι όταν συζητήσατε και φέρατε το συγκεκριμένο νομοσχέδιο –το λέω με εκτίμηση και σεβασμό στον ρόλο σας, στο Υπουργείο σας, σε όλα, κύριε Υπουργέ- δεν συζητήσατε με τη νομική κοινότητα για άλλη μια φορά. Δεν συζητήσατε με τον νομικό κόσμο. Βρήκατε απέναντί σας τους δικηγόρους, βρήκατε απέναντί σας τους δικαστές, βρήκατε απέναντί σας τους δικαστικούς υπαλλήλους, όπως τους βρίσκετε πολύ συχνά, γιατί ένα σοβαρότατο μειονέκτημα της Κυβέρνησής σας είναι ότι δεν διαβουλεύεται τίποτα και με κανέναν. Χθες τα ίδια λέγαμε εδώ στον Αναπληρωτή Υπουργό Εσωτερικών, τον κ. Πέτσα. Αυτό λέγαμε. Ό,τι μεγάλη ρύθμιση φέρνετε που θα αλλάξει τα πράγματα δεν την περνάτε από τη βάσανο της διαβούλευσης. Η διαβούλευση είναι μόνο ένα διακοσμητικό στοιχείο που μπορεί να εξωραΐσει μια νομοθετική σας προσπάθεια ή πολλές φορές –θα μου επιτρέψετε να σας πω- να νομιμοποιήσει αυτά που δεν μπορείτε να νομιμοποιήσετε μόνοι σας.

Κοιτάξτε: Σε ό,τι αφορά αυτό που επιχειρήσατε να κάνετε και αναγκαστήκατε να τα μαζέψετε, επιχειρήσατε να ρίξετε όλο το ανάθεμα της μη ταχείας απονομής της δικαιοσύνης στους δικηγόρους -αυτή ήταν η πραγματικότητα- και στο σύστημα που λειτουργεί μέχρι σήμερα. Δηλαδή, με απλά λόγια για να μας καταλαβαίνει και ο κόσμος, διά πάσα νόσο οι δικηγόροι έφταιγαν που δεν απονέμεται ταχέως η δικαιοσύνη. Είναι έτσι, όμως; Είναι αλήθεια; Η επιτάχυνση στην απονομή της δικαιοσύνης είναι απλά ένας πηχυαίος τίτλος που μπορεί να συντελεστεί χωρίς τη σύμφωνη γνώμη όλης της κοινωνίας, δικαστών, δικηγόρων και δικαστικών υπαλλήλων;

Όχι, κύριε Υπουργέ, δεν είναι έτσι. Είναι αποτυχημένη η προσέγγιση αυτή και το ξέρετε κι εσείς. Η ταχεία απονομή της δικαιοσύνης απαιτεί άλλα πράγματα. Απαιτεί έναν ολοκληρωμένο σχεδιασμό που θα ξεκινά από την ίδια την υποδομή, δηλαδή από τον τρόπο που γίνονται τα Πρακτικά μιας δίκης μέχρι το ποιοι υπηρετούν στην έδρα, πόσοι δικαστικοί υπάλληλοι συνδράμουν στο έργο της καθημερινότητας και πόσα στοιχεία θα πρέπει ακόμη να βελτιώσουμε στην καθημερινή πρακτική των δικαστηρίων, έτσι ώστε να μπορέσουμε να τα προχωρήσουμε παρακάτω. Το να απεκδύεται κανείς των ευθυνών του για την απονομή της δικαιοσύνης και για τη μη ύπαρξη της ταχύτητας που θέλουμε νομίζω ότι είναι και εξόφθαλμο και άδικα βαραίνει κλάδους και δεν θα έπρεπε σε καμμία περίπτωση να γίνεται αυτό.

Πέραν τούτου, αυτό που είχατε επιχειρήσει να φέρετε και δεν το φέρνετε, τελικά, γιατί –επαναλαμβάνω- το πήρατε πίσω –το βελτιώνετε, λέτε εσείς- θα είχε σαν αποτέλεσμα να δικάζονταν ακόμα και πλημμελήματα χωρίς δικηγόρο ή ακόμα και κακουργήματα χωρίς τον δικηγόρο της επιλογής και της αρεσκείας τους. Όπως καταλαβαίνετε, σήμερα θα μιλούσαμε αλλιώς. Θα μιλούσαμε για κατάφωρη παραβίαση δικαιωμάτων ακόμη και του άρθρου 6 της ΕΣΔΑ περί δίκαιης δίκης.

Το λέμε εμείς αυτό, κύριε Υπουργέ, που διακονούμε τον χώρο της δικαιοσύνης επί μακρόν. Ξέρετε ότι εγώ προσωπικά διακονώ τον χώρο της ποινικής δικαιοσύνης επί είκοσι οκτώ συναπτά έτη. Ξέρω, λοιπόν, πολύ καλά το ότι λειτουργείτε με χρονοκαθυστέρηση σε κεφαλαιώδη ζητήματα που έχουν σχέση με τη δικαιοσύνη. Φυσικά και το γνωρίζετε και οι ίδιοι αυτό.

Δεν είναι μόνο αυτά τα ζητήματα. Είναι γενικά ο κρατικός μηχανισμός πώς λειτουργεί στην Κυβέρνησή σας, όπως για τις πυρκαγιές, όπως για τα χιόνια, όπως με τα μέτρα για την ενέργεια. Αφήσατε πρώτα τους μεγάλους παρόχους να κάνουν ένα πραγματικό πανηγύρι, όπως με τα υπερκέρδη τα οποία τελικά ονομάσατε υπερέσοδα. Κάθε τι που αγγίζει ό,τι μεγάλο και έξω από το οπτικό σας πεδίο, δυστυχώς το βαφτίζετε, το μετονομάζετε, προκειμένου να ασκήσετε τις δικές σας πολιτικές.

Εδώ και χρόνια συζητάμε για τον εκσυγχρονισμό του συστήματος, για τη βελτίωση της ταχύτητας και της ποιότητας απονομής της δικαιοσύνης, για την εμπέδωση της ανεξαρτησίας. Νομίζω ότι πρέπει να συμφωνήσουμε πλέον ότι αυτά τα ζητήματα είναι πολύ ψηλά στην πολιτική ατζέντα και πρέπει να αποτελούν βασική προτεραιότητα της εκάστοτε κυβέρνησης.

Αντί, λοιπόν, η Κυβέρνηση να ασχολείται με το ποιος φταίει για το ότι δεν έχουμε απονομή της δικαιοσύνης και μάλιστα με την ταχύτητα που εσείς θέλετε, θα πρέπει να αναλύσετε απ’ αυτό το Βήμα ποιο είναι το σχέδιό σας, κύριε Υπουργέ. Θα πρέπει να μας πείτε αν θεωρείτε κι εσείς, όπως το ΠΑΣΟΚ, τη δικαιοσύνη βασικό πυλώνα της δημοκρατίας που ως κύριο ρόλο του έχει την εγγύηση της δημοκρατίας σε όλες τις εκφάνσεις της.

Τι πιστεύω προσωπικά και τι πιστεύει και το κίνημά μας, τι πιστεύει το ΠΑΣΟΚ; Κοιτάξτε να δείτε. Επειδή ακριβώς έχω έντονη τη μυρωδιά των δικαστηρίων και των αιθουσών, ξέρω το στάτους των δικαστών. Γνωρίζω τη λειτουργία των δικηγόρων, αλλά και την απομείωση των δικαστικών υπαλλήλων και τον καθημερινό τους αγώνα επιβίωσης.

Απαιτείται νέο σχέδιο και νέο όραμα, κύριε Υπουργέ. Απαιτείται νέο σχέδιο που θα βασίζεται σε νέο όραμα. Όραμα σημαίνει «σχεδιάζω τη δικαιοσύνη σ’ ένα διαφορετικό μοντέλο».

Απαντήστε μας για τα θεματικά δικαστήρια. Απαντήστε μας για το οικογενειακό δικαστήριο και όχι εσείς προσωπικά, κύριε Υπουργέ. Διαβάζω κείμενα από το 2004 απόλυτα τεκμηριωμένα. Το 1998, ήταν η πρώτη προσέγγιση. Όλη η Ευρώπη, ο Καναδάς, η Αμερική ενσωματώνουν πλέον τα δικαστήρια θεραπείας των ναρκωτικών που βλέπουν ολιστικά το θέμα των εξαρτήσεων και απομειώνουν σε πολύ μεγάλο βαθμό τα εξαρτημένα άτομα σε κάθε τοπική κοινότητα που έχουν εφαρμοστεί. Είναι ένα οραματικό σχέδιο και ένας στόχος.

Τα θεματικά δικαστήρια, λοιπόν, θα πρέπει να είναι η αιχμή της καινούργιας πολιτικής και προσέγγισης, όπου αυτή υπάρχει. Αυτό σημαίνει σύνδεση των δικαστηρίων με την κοινωνία. Σημαίνει ταχύτερη και αποτελεσματικότερη αντιμετώπιση όλων των προβλημάτων που αντιμετωπίζει η δικαιοσύνη. Μπορούμε να δώσουμε και πάλι στην ελληνική δικαιοσύνη τη θέση που της αξίζει, όμως αυτό δεν γίνεται με «μερεμέτια». Χρειάζεται έμπνευση, χρειάζεται όραμα και χρειάζεται και σχέδιο.

Εγώ θέλω πάρα πολύ να ακούσω το σχέδιό σας, κύριε Υπουργέ, και είμαι σίγουρη ότι στο μυαλό σας υπάρχει σχεδιασμός για τη δικαιοσύνη. Δεν ξέρω γιατί δεν προλάβατε τρία χρόνια να το κάνετε αυτό. Η Κυβέρνηση εννοώ, όχι εσείς προσωπικά. Όμως, δεν είναι δυνατό να βρισκόμαστε πάντοτε στον κύκλο σαν τη γάτα που κυνηγάει την ουρά της, απ’ όπου ξεκινάμε, εκεί να καταλήγουμε και να έχουν περάσει τόσα χρόνια και πάλι να συζητάμε για την ταχύτερη απονομή της δικαιοσύνης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ. Έχετε ξεπεράσει τον χρόνο κατά πολύ.

**ΕΥΑΓΓΕΛΙΑ ΛΙΑΚΟΥΛΗ:** Να πω και κάτι τελευταίο: Κύριε Υπουργέ, σας απασχολεί πώς αναβάλλεται μια υπόθεση και πού πάει. Δεν σας απασχολεί καθόλου ότι ξεκινάει, για παράδειγμα, σοβαρότατη ποινική δίκη και κάνει δέκα συνεδριάσεις για να ολοκληρωθεί και αυτό γίνεται μετά από μήνες, χωρίς να έχει καμμία ενότητα το αντικείμενο της δίκης της πρώτης φοράς με την τελευταία; Παραδείγματα σας φέρνω από την καθημερινότητα, τα οποία θα έπρεπε να δούμε πολύ πιο προσεκτικά για να μιλάμε για τη δικαιοσύνη ως πυλώνα της δημοκρατίας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο θα πάρει ο Υπουργός. Κύριε Μυλωνάκη, έχει μια υποχρέωση ο Υπουργός και πρέπει να φύγει. Μετά θα μιλήσει ο κ. Μυλωνάκης και μετά, κύριε Μηταράκη, θα σας δώσω τον λόγο για την τροπολογία σας.

Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν σας κρύβω ότι σ’ αυτά τα δεκαέξι νομοθετήματα τα οποία έχουμε ψηφίσει -μαζί με το σημερινό που θα ψηφιστεί- στο ελληνικό Κοινοβούλιο, προσέρχομαι με την πεποίθηση ότι τουλάχιστον για βασικά ζητήματα τα οποία αφορούν στον χώρο της δικαιοσύνης, πρέπει να υπάρχει η κατά βάση συνεννόηση μεταξύ των πολιτικών κομμάτων που κοινοβουλευτικά εκπροσωπούνται, αλλά γενικότερα και στο ευρύ πολιτικό σύστημα. Δεν σας κρύβω –το επαναλαμβάνω για άλλη μια φορά- ότι πεποίθησή μου είναι ότι η δικαιοσύνη δεν μπορεί να βρίσκεται στη διελκυστίνδα της μικροπολιτικής αντιπαράθεσης με λόγους που κάθε φορά μπορεί να μετέρχεται κανείς απλά και μόνο για να κάνει αντιπολίτευση.

Δεν έχει ως λόγο αυτή η άποψη το γεγονός ότι η δικαιοσύνη είναι βασικός πυλώνας της δημοκρατίας μόνο. Έχει ως λόγο, κυρίως, το γεγονός ότι οι καταγεγραμμένες παθογένειες στον χώρο της δικαιοσύνης καταγράφονται, περιγράφονται και, βεβαίως, αναδεικνύονται σχεδόν απ’ όλους εδώ μέσα, απ’ όλα τα πολιτικά κόμματα.

Δεν υπάρχει κάποιος εκπρόσωπος του Κοινοβουλίου, ούτε εκπρόσωπος κάποιου πολιτικού κόμματος, ο οποίος να μην προσέρχεται στο Βήμα του ελληνικού Κοινοβουλίου και να μην αναδεικνύει με έναν συγκεκριμένο -δικό του, προφανώς- τρόπο, δική του προσέγγιση, τα γνωστά και μεγάλα ζητήματα, τις γνωστές και μεγάλες παθογένειες που υπάρχουν στο χώρο της δικαιοσύνης.

Το θέμα, όμως, είναι, κυρίες και κύριοι συνάδελφοι, ότι κάθε φορά που επιχειρείται ένα βήμα προς μια κατεύθυνση, αντί να προστρέξει κανείς με μία λογική συνεισφοράς ή ακόμη και βελτίωσης του συγκεκριμένου βήματος, κατά βάση η κριτική, την οποία εύκολα, αβίαστα ακούει κανείς εδώ, είναι μια κριτική η οποία υπαγορεύεται απλά και μόνο από την αντιπολιτευτική διάθεση. Δεν είναι μια κριτική η οποία έρχεται να συνεισφέρει, είναι μια κριτική άρνησης σχεδόν σε κάθε πρόταση που μπορεί να έχει ως στόχο τη βελτίωση ή εν πάση περιπτώσει τη θεραπεία όλων αυτών των ζητημάτων, των παθογενειών που ξέρουμε και όλοι αναγνωρίζουμε ότι υπάρχουν στη δικαιοσύνη.

Δυστυχώς, ανεξάρτητα με το ποια θα είναι η τελική κατάληξη και τι ενδεχομένως τα κόμματα θα επιλέξουν να ψηφίσουν στο τέλος αυτής της συνεδρίασης, δυστυχώς και η συγκεκριμένη σημερινή συζήτηση κινήθηκε περίπου σε αυτή τη λογική. Διότι, εάν καθίσουμε και δούμε αναλυτικά ποια ήταν τα ζητήματα τα οποία μας απασχόλησαν, ποιο ήταν ενδεχομένως το μεγάλο διακύβευμα της συζήτησης σ’ αυτό το νομοσχέδιο, είμαι βέβαιος ότι θα καταλήξουμε ότι η περισσότερη συζήτηση αναλώθηκε για ένα ζήτημα το οποίο αποτελεί κοινό τόπο για όλους, αλλά που κανείς -πλην ημών στη συγκεκριμένη περίπτωση- δεν θέλει να βάλει το δάχτυλο επί τον τύπον των ήλων.

Όντως, το μεγάλο μέρος αυτού του νομοσχεδίου είναι ένα τεχνικό νομοσχέδιο -πρέπει να είμαστε απολύτως σαφείς και απολύτως ξεκάθαροι- και βεβαίως, αφορά στην ενσωμάτωση μιας οδηγίας, της 713/2019 στην εθνική έννομη τάξη, η οποία σχετίζεται με την αντιμετώπιση των εγκληματικών συμπεριφορών, της απάτης και της πλαστογραφίας με μέσα πληρωμής, υλικά ή άυλα, πλην των μετρητών. Είναι επίσης, και τρία άλλα ζητήματα τα οποία αφορούν πολύ συγκεκριμένα είτε τη βελτίωση μετά από επιστολές της Ευρωπαϊκής Επιτροπής της ήδη ενσωματωμένης της ευρωπαϊκής νομολογίας είτε την τυποποίηση για πρώτη φορά ενός αδικήματος, το οποίο ξέρουμε πάρα πολύ καλά ότι έχει δημιουργήσει μια τεράστια δημόσια συζήτηση.

Πάμε, λοιπόν, να δούμε ποια ήταν τα επόμενα δύο ζητήματα. Το θέμα, δηλαδή, ότι υπάρχει μια επιστολή της Ευρωπαϊκής Επιτροπής η οποία προτρέπει την Ελλάδα με έναν συγκεκριμένο τρόπο να ενσωματώσει συγκεκριμένες διατάξεις, οι οποίες ξέρουμε πολύ καλά ότι αφορούσαν στην οδηγία 48/2013, είναι θέμα ή αντικείμενο μιας γενικότερης κριτικής που έχει ακουστεί εδώ; Πραγματικά εγώ δεν το κατανοώ, κυρίες και κύριοι συνάδελφοι.

Ξαναλέω για άλλη μια φορά ότι έχω απόλυτη διαφωνία με το ΚΚΕ, που λέει «δεν θέλω τίποτα ευρωπαϊκό», που σταματάει, βάζει τελεία και το καταλαβαίνω. Η υπόλοιπη κριτική, η οποία προέρχεται από συναδέλφους, υποτίθεται, ευρωπαϊκών κομμάτων, πού, αλήθεια, μπορεί να βρει τον λόγο ή την αιτιολόγηση της; Διότι εδώ υπάρχει ένα πραγματικό, θα έλεγα, ερώτημα το οποίο πρέπει να απαντήσει κανείς. Για το γεγονός ότι ερχόμαστε να συμπληρώσουμε την οδηγία 541/2017 του Ευρωπαϊκού Κοινοβουλίου για την καταπολέμηση της τρομοκρατίας ξαφνικά ακούω μια κριτική περί του πώς μπορεί να εννοηθεί κάτι ή ποιο μπορεί να είναι το πλαίσιο, εάν είναι αυστηρότερο ή είναι χαμηλότερο. Πραγματικά, δεν καταλαβαίνω πώς μπορεί κάποιος να έρχεται να υπερασπιστεί συμπεριφορές ή εν πάση περιπτώσει παραβατικές συμπεριφορές, οι οποίες κατά γενική ομολογία νομίζω ότι καταδικάζονται από όλη την κοινωνία. Και εκεί πρέπει να σταθούμε. Δεν νομίζω ότι υπάρχει συζήτηση πέραν αυτού.

Πάμε, όμως, λίγο παρακάτω, διότι εδώ πλέον αρχίζει να βρίσκεται η συγκεκριμένη δική μας συζήτηση. Εκδικητική πορνογραφία. Και τι δεν έχω ακούσει! Πραγματικά, εγώ δηλώνω έκπληκτος. Άκουσα μέχρι και ότι πειραματιζόμαστε με τον Ποινικό Κώδικα. Αλήθεια, κυρίες και κύριοι συνάδελφοι; Μας λέτε, δηλαδή, με άλλα λόγια ότι μια διάταξη που για πρώτη φορά τυποποιεί ένα αδίκημα και η οποία είναι απολύτως εναρμονισμένη -γιατί άκουσα κι αυτή την κριτική για τις ποινές, για το αν είναι χαμηλές ή αν είναι ψηλές, όλα αυτά- με τον κανόνα δικαίου που υπάρχει στον Ποινικό Κώδικα σχετικά με το ύψος των ποινών, είναι θέμα το οποίο θα έπρεπε να αναδεικνύεται εδώ;

Αντί να σπεύσουμε να απολογηθούμε σε όλους αυτούς τους ανθρώπους, κυρίως σε γυναίκες, οι οποίες ήταν θύματα της εκδικητικής πορνογραφίας και να πούμε ότι έστω και λίγο καθυστερημένα η ελληνική πολιτεία έρχεται να νομοθετήσει, έρχεται να αντιμετωπίσει ένα ζήτημα, η κριτική είναι ότι αλλάζουμε τον Ποινικό Κώδικα; Πιστεύει, δηλαδή, κανείς ότι έχουμε μια στάσιμη, μια στατική κοινωνική πραγματικότητα; Δεν βλέπουμε συνεχώς ότι προκύπτουν νέου τύπου αδικήματα, νέου τύπου παραβατικές συμπεριφορές; Δεν θα πρέπει αυτές να περιγραφούν; Δεν θα πρέπει να υπάρχει ένα πλαίσιο ποινών για όλα αυτά τα οποία στο παρελθόν, ενδεχομένως, δεν τα ξέραμε, δεν υπήρχαν και η ίδια η τεχνολογία, η ίδια η ζωή μας αναγκάζει να τα αντιμετωπίσουμε;

Πραγματικά, δεν ξέρω πόσο πρέπει να επικαλεστώ την κοινή λογική του οποιουδήποτε εξ ημών βρίσκεται σε αυτή την Αίθουσα, τουλάχιστον για να συμφωνήσουμε στο αυτονόητο, ότι ένα αδίκημα το οποίο δεν περιγραφόταν έρχεται για πρώτη φορά να περιγραφεί και μάλιστα, η Ελλάδα πρωτοπορεί σε σχέση με τις άλλες ευρωπαϊκές χώρες. Είναι για πρώτη φορά που βάζουμε ως πρόβλεψη ότι αν μια τέτοια παραβατική συμπεριφορά προκαλέσει την «αυτοκτονία» του θύματος, η ποινή είναι η μεγαλύτερη δυνατή, είναι δεκαπέντε χρόνια κάθειρξη και νομίζω ότι αυτό θα έπρεπε να χαίρει της επικρότησης όλων ημών και όχι της κριτικής. Είναι, προφανώς, μια εντελώς διαφορετική προσέγγιση σε σχέση με το τι θα μπορούσε κανείς να κάνει και το πώς θα μπορούσε κανείς να αντιμετωπίσει το συγκεκριμένο ζήτημα.

Πάμε, όμως, στα άρθρα τα οποία κατά βάση νομίζω ότι δημιούργησαν την περισσότερη συζήτηση. Και φυσικά, μιλάμε για το 349, το άρθρο 41 του νομοσχεδίου, που αφορά στο γεγονός ότι μετά από καιρό ξαναμπαίνει μια ρύθμιση σχετικά με τις αναβολές που δίδονται κατά τη διάρκεια των δικών. Υπήρξε προσπάθεια προηγούμενων κυβερνήσεων και προηγούμενων Υπουργών Δικαιοσύνης να αντιμετωπίσουν το συγκεκριμένο ζήτημα; Ναι, υπήρξε. Μέχρι σήμερα που μιλάμε, υπήρχε πρόβλεψη; Όχι, δεν υπήρχε και αυτή είναι η πραγματικότητα.

Η ουσία, όμως, κυρίες και κύριοι συνάδελφοι, βρίσκεται στο γεγονός ότι, μάλλον, επιχειρούμε να στρουθοκαμηλίζουμε, παρά να βλέπουμε το πρόβλημα κατάματα. Οι αναβολές που δίνονται, οι πολλαπλές αναβολές στα δικαστήρια, είναι ένα φαινόμενο το οποίο δεν το ξέρει κανείς μας; Δεν το γνωρίζει κανείς μας; Δεν το έχει αντιμετωπίσει κανείς μας; Δεν έχει ακούσει κανείς μας γι’ αυτό; Το λέω, διότι νομίζω πως κάποια στιγμή πρέπει να συμφωνήσουμε στα αυτονόητα, καθώς, πέρα από υπαρκτό πρόβλημα, η αλήθεια είναι ότι είναι και μεγάλο πρόβλημα. Δεν ήρθε κανείς να σας πει ότι πήγα τέσσερις, πέντε, οκτώ φορές στο δικαστήριο και δεν έγινε η δίκη γιατί αναβλήθηκε; Νομίζω ότι όλοι είμαστε μάρτυρες τέτοιου είδους περιστατικών ή μιας τέτοιας πραγματικότητας. Αν το αγνοούμε ή δεν θέλουμε να το ομολογήσουμε, προφανώς –επιμένω- κρύβουμε το κεφάλι μας μέσα στην άμμο, όπως κάνει η στρουθοκάμηλος και λέμε ότι δεν υπάρχει πρόβλημα.

Το πρόβλημα, λοιπόν, αυτό το οποίο αναγνωρίζεται, θέλω να πιστεύω -τουλάχιστον στο βάθος ή στο τέλος-, απ’ όλους δεν έπρεπε κάποια στιγμή να το αντιμετωπίσουμε; Έπρεπε να το αφήσουμε έτσι, αρρύθμιστο; Τι κάναμε, λοιπόν; Κάναμε το απολύτως αυτονόητο, δηλαδή, να μην μπορούν οι δικηγόροι για λόγους ανειλημμένης άλλης υποχρέωσης δίκης να παίρνουν πέρα από μία αναβολή γι’ αυτόν τον συγκεκριμένο λόγο.

Πού βρίσκεται, αλήθεια, για να καταλάβω η αντίθεσή σας σε αυτό; Στο γεγονός ότι πιθανόν -και το καταλαβαίνω- οι εκλεκτοί δικηγόροι δεν θέλουν αυτό να λειτουργήσει εναντίον τους; Το καταλαβαίνω απολύτως, αλλά νομίζω ότι εδώ, κυρίες και κύριοι συνάδελφοι, όλοι μας είμαστε για κάποιον άλλον λόγο και ο λόγος που είμαστε είναι για να υπερασπιστούμε το δικαίωμα του απλού Έλληνα πολίτη.

Ξέρετε, πέρα από τον κατηγορούμενο, που προφανώς έχει δικαίωμα στο ποιος θα τον υπερασπιστεί, υπάρχει και το θύμα. Υπάρχει και ο άνθρωπος που είναι από την άλλη πλευρά, υπάρχουν οι Έλληνες πολίτες, υπάρχουν όλοι αυτοί οι οποίοι ταλαιπωρούνται πηγαινοερχόμενοι στα δικαστήρια για εβδομάδες, μήνες και χρόνια, χωρίς να βλέπουν ούτε το δίκαιο να αποδίδεται ούτε η διαδικασία να ολοκληρώνεται. Όλα αυτά, λοιπόν, τα αφήνουμε στην άκρη και πάμε να το ξανασυζητήσουμε; Λέτε: Αποσύρτε τη διάταξη και πάμε να ξανασυζητήσουμε;

Καλά άκουσα και το άλλο, ότι υπό την πίεση των γεγονότων αποσύραμε τη διάταξη. Ποια διάταξη αποσύραμε; Ή κάποιο πρόβλημα έχουμε με το διάβασμα των ελληνικών και την ανάγνωση της πραγματικότητας ή προφανώς αν θέλετε να ψηφίσετε τη διάταξη, πρέπει να βρείτε έναν λόγο για να την ψηφίσετε και τότε να το καταλάβω. Ποια διάταξη αποσύραμε; Επειδή προβλέψαμε έναν λόγο, που ενδεχομένως θα μπορούσε να είναι πραγματικός και που είναι αποτέλεσμα διαλόγου και συζήτησης, που είναι πραγματικός από την πλευρά που ετέθη, από την ολομέλεια των δικηγορικών συλλόγων και το βάλαμε, ουσιαστικά, σαν μια νομοτεχνική ρύθμιση;

Κυρίες και κύριοι συνάδελφοι, ούτε τη διάταξη αποσύραμε ούτε άλλαξε το πνεύμα της διάταξης και αυτό πρέπει να το ξεκαθαρίσουμε. Άλλωστε σας είχα προαναγγείλει -και νομίζω ότι τουλάχιστον μεταξύ μας θα πρέπει να υπάρχει μια άλλη συζήτηση- ότι θα βρεθώ, θα συζητήσω και με την πρόεδρο της Ένωσης Δικαστών και Εισαγγελέων –παρά το γεγονός ότι το συγκεκριμένο θέμα είχε λυθεί με την προηγούμενη διοίκηση της Ένωσης Δικαστών και Εισαγγελέων- και με τον Πρόεδρο της ολομέλειας των Δικηγορικών Συλλόγων και εάν υπάρχει κάποια αστοχία, θα τη διορθώσω.

Να είμαστε απολύτως ειλικρινείς μεταξύ μας, όμως. Δεν άλλαξε τίποτα στην ουσία της διάταξης. Και επαναλαμβάνω, ας το μετρήσει ο καθένας από τη δική του πλευρά εάν θέλει ή εάν δεν θέλει να την ψηφίσει.

Επιπλέον -και αυτό, νομίζω, ότι πρέπει να είναι ένα γενικότερο μήνυμα προς την κοινωνία- πρέπει να ξεκαθαρίσουμε όλοι μας τι μήνυμα θέλουμε να εκπέμψουμε στην κοινωνία όταν βρισκόμαστε εδώ.

Κυρίες και κύριοι συνάδελφοι, εάν πιστεύετε ότι δομικά ζητήματα, προβλήματα, παθογένειες της δικαιοσύνης, μπορεί να λυθούν επειδή, ενδεχομένως, μπορεί να υπάρχει μια Κυβέρνηση η οποία επιχειρεί να κάνει κάποια βήματα, αλλά σχεδόν το σύνολο της Αντιπολίτευσης, μόνο και μόνο για μικροπολιτικούς λόγους, αντιστέκεται ή αντιτίθεται σε αυτά, σας διαβεβαιώνω ότι δεν θα λυθούν. Και δεν θα λυθούν, όχι γιατί δεν νομοθετεί κανείς, αλλά διότι συντηρεί μια λάθος αντίληψη και μια λάθος νοοτροπία. Και, πιστέψτε με, ότι σε αυτή τη λογική θα έπρεπε να είχε προστρέξει όλο το πολιτικό σύστημα, εάν όντως δεν θέλουμε αυτή τη συζήτηση -το είπε νωρίτερα και κάποιος συνάδελφος- να συνεχίζουμε να την επαναλαμβάνουμε και σε μελλοντικό χρόνο. Διαφορετικά, απλά είμαστε θύματα μιας δικής μας πραγματικότητας, χωρίς να βλέπουμε ούτε τους πολίτες ούτε την ίδια τη λειτουργία της δικαιοσύνης. Γιατί, τελικά, περί αυτών πρόκειται και εκεί ακριβώς βρίσκεται το επίμαχο ζήτημα.

Υπήρξαν πάρα πολλά θέματα τα οποία ετέθησαν από συναδέλφους και, κυρίως, είδα να αναδεικνύεται για άλλη μια φορά το θέμα της υποστελέχωσης των δικαστηρίων κυρίως με τον αριθμό των δικαστικών υπαλλήλων. Μάλιστα, είμαι ο πρώτος ο όποιος έχει δεχθεί και έχει παραδεχτεί δημόσια ότι το μεγαλύτερο πρόβλημα στελέχωσης που αντιμετωπίζει η ελληνική δικαιοσύνη είναι στον αριθμό και στην αναλογία των δικαστικών υπαλλήλων. Όλη η Ευρώπη έχει μια αναλογία δικαστών-δικαστικών υπαλλήλων 1 προς 3, στην Ελλάδα αυτή η αναλογία είναι τραγική, είναι 1 προς 1,3.

Τι κάνουμε, λοιπόν, όλο αυτό το χρονικό διάστημα; Γιατί, άραγε, δεν έχει λυθεί το ζήτημα; Αυτή την ερώτηση την είχα απευθύνει και στους εκλεκτούς συναδέλφους της Αξιωματικής Αντιπολίτευσης, και να μου απαντήσουν εάν επί των δικών τους ημερών και με τις δικές τους προσπάθειες κατάφεραν να το λύσουν. Διότι, είναι εύκολο να έρχεται κανείς και να επικαλείται μια προβληματική πραγματικότητα, αλλά άλλο τόσο είναι δύσκολο να λέει γιατί κατά τη δική του περίοδο δεν κατάφερε να λύσει αυτά τα προβλήματα.

Κυρίες και κύριοι συνάδελφοι, τα προβλήματα αυτά, δυστυχώς, έχουν μια αναφορά, σε σχέση με τους διαγωνισμούς του ΑΣΕΠ και τον τρόπο με τον οποίον το ΑΣΕΠ τελικά προκρίνει ή επιλέγει συγκεκριμένους υπαλλήλους.

Η δική μου προσπάθεια -από την πρώτη στιγμή που βρέθηκα στη θέση του Υπουργού Δικαιοσύνης μαζί με όλους τους διατελέσαντες Υπουργούς Εσωτερικών, -μάλιστα και με τους προέδρους του ΑΣΕΠ- να ανατρέξουμε στους επιλαχόντες, επιτυχόντες των διαγωνισμών του 2017, του 2018, του 2019, δεν πέτυχε.

Σας λέω ποια είναι πραγματικότητα. Δεν πέτυχε, όχι γιατί κανείς δεν ήθελε. Σας διαβεβαιώνω ότι όλοι θα θέλαμε, αλλά ο τρόπος με τον οποίο λειτουργεί το ΑΣΕΠ και οι επιλογές των υποψηφίων που έχουν τη δυνατότητα να βρεθούν σε διαφορετικές υπηρεσίες του δημοσίου, οδηγούσαν τελικά στην άρνησή τους να βρεθούν στο χώρο της δικαιοσύνης ως δικαστικοί υπάλληλοι.

Μέσα από μία πολύ μεγάλη αναζήτηση η λύση βρίσκεται ευτυχώς σε μία συγκεκριμένη κατεύθυνση και είναι ουσιαστικά το νομοσχέδιο το οποίο σήμερα μόλις πρότεινα στο Υπουργικό Συμβούλιο -που αφορά στη σύσταση της νέας Εθνικής Σχολής Δικαστικών Υπαλλήλων- με πρότυπα τα οποία ανάγονται σε σχολές άλλων ευρωπαϊκών χωρών, με διαδικασίες απολύτως διαφανείς, με διαγωνισμούς οι οποίοι δεν θα έχουν τις αγκυλώσεις ή τα προβλήματα που μπορεί να παρουσιάστηκαν όλα τα προηγούμενα χρόνια.

Θα επιχειρήσουμε αρχικά νομοθετώντας και σε δεύτερο χρόνο κάνοντας πράξη αυτό που νομοθετήσαμε, να προσλάβουμε ικανό αριθμό δικαστικών υπαλλήλων ακόμη και φέτος. Θα προσπαθήσουμε σιγά σιγά να αντιμετωπίσουμε ένα χρόνιο πρόβλημα, το οποίο αυτή τη στιγμή μοιάζει άλυτο παρά τις όποιες επανειλημμένες επίπονες επίμονες προσπάθειες όλων μας, ούτως ώστε τουλάχιστον να μην υπάρχει το ζήτημα της υποστελέχωσης στον χώρο της ελληνικής δικαιοσύνης, με δικαστικούς υπαλλήλους οι οποίοι θα εκπαιδευτούν προκειμένου να υπηρετήσουν με κύρος και με γνώσεις τον ρόλο τους, με δικαστικούς υπαλλήλους οι οποίοι στη διάρκεια της ζωής τους θα συμμορφώνονται μέσα στην Εθνική Σχολή Δικαστικών Υπαλλήλων και με δικαστικούς υπαλλήλους οι οποίοι θα μπορούν να υπηρετήσουν τις πραγματικές ανάγκες της δικαιοσύνης στο προσεχές μέλλον, μιας και όλοι αντιλαμβανόμαστε ότι μεταβαίνουμε στην ψηφιακή εποχή και τουλάχιστον η γνώση και η προσέγγιση των ολοκληρωμένων συστημάτων διαχείρισης των δικαστικών υποθέσεων είναι μια βασική προϋπόθεση γι’ αυτούς, προκειμένου να επιτελέσουν τον ρόλο τους και, κυρίως, να συμβάλλουν στην επίλυση της μεγαλύτερης παθογένειας που όλοι αναγνωρίζουμε, αλλά όταν πάμε να κάνουμε ένα βήμα κανένας να το κάνει, και αφορά την καθυστέρηση του χρόνου της απονομής της δικαιοσύνης.

Νομίζω ότι μέσα από όλα αυτά αποδεικνύεται ότι η Κυβέρνηση έχει έναν σχεδιασμό. Πολύ γρήγορα θα σας επαναλάβω ότι αυτά τα τρία χρόνια έχουμε αλλάξει το σύνολο των κωδίκων. Αλλάξαμε τον Ποινικό Κώδικα, που ήταν δέσμευση προεκλογική της νέας δημοκρατίας. Αλλάξαμε τον Κώδικα Πολιτικής Δικονομίας ακολουθώντας τη δέσμευση της προηγούμενης Κυβέρνησης μέσα από διαδικασίες οι οποίες είχαν προβλεφθεί από το 2015. Αλλάξαμε τον Κώδικα των Δικαστικών Υπαλλήλων. Αλλάξαμε την δικονομία του Ελεγκτικού Συνεδρίου ενοποιώντας όλες τις διατάξεις που αφορούσαν στο Ελεγκτικό Συνέδριο και που βρισκόντουσαν σε περισσότερα από εκατόν πενήντα νομοσχέδια σε ένα ενιαίο νομικό κείμενο. Ψηφίσαμε το νέο Κώδικα Οργάνωσης Δικαστηρίων και Κατάστασης Δικαστικών Λειτουργών βάζοντας για πρώτη φορά κριτήρια αξιολόγησης των δικαστών και δημιουργώντας με αυτόν τον τρόπο μια βάση πάνω στην οποία θα μπορέσει να οικοδομήσει την αξιοπιστία της η δικαιοσύνη τα επόμενα χρόνια.

Βεβαίως, είμαστε κοντά στο να ολοκληρώσουμε δύο ακόμη μεγάλες νομοθετικές ρυθμίσεις. Η μία αφορά στην ίδρυση της δικαστικής αστυνομίας και η δεύτερη αφορά στην ίδρυση της νέας εθνικής σχολής δικαστικών υπαλλήλων.

Αντιλαμβάνεστε -και σας το είχα πει από την πρώτη στιγμή- ότι εγώ προσωπικά, ο Υφυπουργός και οι συνεργάτες μου υπηρετούμε ένα συγκεκριμένο σχέδιο μεταρρυθμίσεων στον χώρο της δικαιοσύνης, που προφανώς έχει ως στόχο να απαντήσει και να δώσει λύσεις στις παθογένειες που υπάρχουν. Προφανώς έχει ως στόχο να εκσυγχρονίσει τη δικαιοσύνη και να την προσαρμόσει σε μια διαφορετική κοινωνική πραγματικότητα. Και προφανώς έχει ως μέγιστο στόχο τελικά να αποκαταστήσει πλήρως την εμπιστοσύνη των Ελλήνων πολιτών απέναντι στην ελληνική δικαιοσύνη.

Σε αυτή την προσπάθεια, κυρίες και κύριοι συνάδελφοι, -δεν θα κουραστώ να το λέω- χρειάζεται η συνδρομή και η συνεισφορά όλου του πολιτικού συστήματος. Αν ο καθένας, για οποιονδήποτε λόγο, βρίσκει την «αιτία» της δικής του προσωπικής ή παραταξιακής αντιπολίτευσης, μιας και τα ποτήρια τα βλέπει κανείς είτε μισοάδεια είτε μισογεμάτα ανάλογα με την οπτική του, αντιλαμβάνεστε ότι δεν πρόκειται ποτέ να φτάσουμε σε ένα σημείο τουλάχιστον να εκπέμψουμε ένα σταθερό παιδαγωγικό μήνυμα προς όλους τους πολίτες και προς όλη την κοινωνία. Γιατί περί αυτού πρόκειται τελικά.

Θέλω να σας να σας τονίσω ότι θα καταθέσω τώρα τις νομοτεχνικές βελτιώσεις, που ανακοίνωσα από το πρωί. Υπήρχαν κάποια ζητήματα που αφορούσαν σε φράσεις απλά και μόνο, προκειμένου να διευκρινιστούν. Επίσης, στο άρθρο 3 της τροπολογίας με τις επείγουσες ρυθμίσεις για τη λειτουργία των δικαστηρίων θα προστεθεί μια παράγραφος αναφορικά με τις συμβάσεις καθαριότητας των δικαστηρίων της Περιφέρειας Αττικής, προκειμένου να λυθεί και το συγκεκριμένο ζήτημα που δημιουργήθηκε το τελευταίο χρονικό διάστημα. Νομίζω ότι είναι όλα κατανοητά και όλα κινούνται σε μια συγκεκριμένη λογική την οποία, κυρίες και κύριοι συνάδελφοι, σας περιέγραψα μόλις νωρίτερα.

Εξακολουθώ να επαναλαμβάνω ότι τα νομοσχέδια του Υπουργείου Δικαιοσύνης είναι μια πραγματική κοινοβουλευτική άσκηση. Το θέμα είναι να βλέπει κανείς και την αξία και τον λόγο, πολύ περισσότερο τη σημειολογία αυτής της προσπάθειας.

Σας ευχαριστώ πολύ.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 239, 240)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Παρακαλώ να φωτοτυπηθούν οι νομοτεχνικές βελτιώσεις και να μοιραστούν στους συναδέλφους.

Με τη σύμφωνη γνώμη του κ. Μυλωνάκη, που είναι Κοινοβουλευτικός Εκπρόσωπος, θα δώσω τον λόγο για τρία λεπτά στον Υπουργό Μετανάστευσης και Ασύλου κ. Μηταράκη, προκειμένου να τοποθετηθεί επί του άρθρου 5 συγκεκριμένα -αυτό σας αφορά, γιατί τα υπόλοιπα τα έθιξε ο Υπουργός Δικαιοσύνης- της τροπολογίας με γενικό αριθμό 1334 και ειδικό 113.

Κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ως προς το άρθρο 5 και την προτεινόμενη ρύθμιση αναδιαμορφώνονται οι προϋποθέσεις και τα κριτήρια ορισμού των ανεξάρτητων επιτροπών προσφυγών της Αρχής Προσφυγών, καθώς και η διαδικασία ανανέωσης της θητείας τους, ώστε να επιτυγχάνεται ένα πιο αποτελεσματικό και σταθερό πλαίσιο λειτουργίας και να στελεχώνεται από μέλη, που διαθέτουν την απαραίτητη εμπειρία σε θέματα παροχής διεθνούς προστασίας.

Πιο συγκεκριμένα, πρώτον, προσδιορίζεται ο απαιτούμενος κατώτατος βαθμός και τα ελάχιστα έτη υπηρεσίας των δικαστικών λειτουργών που ορίζονται ως μέλη των επιτροπών.

Δεύτερον, ορίζεται πως η θητεία των μελών των επιτροπών θα είναι τριετής και θα ανανεώνεται άπαξ για άλλα τρία χρόνια, που ήταν και πρόταση από τα διοικητικά δικαστήρια.

Τρίτον, ορίζεται ότι δεν επιτρέπεται να ορισθεί, αλλά ούτε να ανανεωθεί η θητεία μέλους ανεξάρτητης επιτροπής αν συνταξιοδοτείται λόγω ορίου ηλικίας πριν την ολοκλήρωση της προτεινόμενης θητείας, διότι κάθε μεταβολή στη σύνθεση των επιτροπών επιφέρει δυσλειτουργία στην άσκηση του έργου τους.

Τέταρτον, αναπροσαρμόζονται οι διαδικασίες για την αντικατάσταση των μελών σε περίπτωση σημαντικών και αδικαιολόγητων καθυστερήσεων κατά τη διεκπεραίωση των υποθέσεων αιτούντων διεθνούς προστασίας μετά από πρόταση του διοικητικού διευθυντή της αρχής και γνώμη του επιτρόπου των διοικητικών δικαστηρίων.

Και, πέμπτον, ορίζεται ότι με κοινή υπουργική απόφαση των συναρμόδιων Υπουργείων Δικαιοσύνης και Μετανάστευσης και Ασύλου μπορεί να ορίζονται αναλυτικά τα κριτήρια για την επιλογή και την ανανέωση των θητειών των μελών των επιτροπών, πρόταση που μας ήρθε από την αρχή, ώστε να υπάρχουν πιο συγκεκριμένα κριτήρια, γνώσεις και προϋποθέσεις για τον ορισμό αυτών των μελών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα μπορούσα να έχω τον λόγο να ρωτήσω κάτι τον κ. Μηταράκη;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, να ρωτήσω, κατ’ αρχάς, διευκρινιστικές ερωτήσεις.

Καταλαμβάνει και τους υπηρετούντες δικαστές η ρύθμιση περί μιας θητείας; Αυτό είναι το ένα. Δεύτερον, αν ναι, έχετε εικόνα πόσοι θα αποχωρήσουν; Είναι είκοσι μία οι επιτροπές, αν θυμάμαι καλά. Τρίτον, στην τελευταία σας αναφορά είπατε ότι θα γίνει ένας κατάλογος προσόντων και γνώσεων, έτσι ώστε να στελεχώνονται από εδώ και μετά οι επιτροπές με τους ανάλογους. Σήμερα δεν υπάρχει αυτός ο κατάλογος; Υπάρχει; Πώς θα στελεχωθούν οι επιτροπές εφόσον αποχωρήσουν κάποιοι;

Και, τέλος, ξέρουμε πολύ καλά ότι είμαστε μέσα στο καλοκαίρι. Αυτές είναι οι διευκρινιστικές μου ερωτήσεις. Στη δευτερολογία μου θα τοποθετηθώ επί της ουσίας στην τροπολογία. Ποια είναι η αναγκαιότητα εν μέσω θέρους, ενώ αυξάνουν τα ρεύματα και κατά τεκμήριο οι αιτήσεις προς τις επιτροπές τώρα να μπείτε σε αυτή την ιστορία και να αλλάξετε, να τερματίσετε τη θητεία ενός σημαντικού αριθμού ενδεχομένως δικαστών και να επιφέρετε μια αναστάτωση στην ομαλή λειτουργία των επιτροπών;

**ΠΡΟΕΔΡΕΥΩΝ (Αθανάσιος Μπούρας):** Κύριε Μηταράκη, έχετε τον λόγο να απαντήσετε.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κατ’ αρχάς, πράγματι η προτεινόμενη διάταξη καταλαμβάνει και αυτούς που υπηρετούν. Δηλαδή, δεν θα οριστεί κάποιος για τρίτη θητεία. Άρα, τα έξι χρόνια θα είναι το όριο υπηρέτησης σε αυτές τις αρχές. Σας θυμίζω ότι αυτοί είναι δικαστές οι οποίοι προέρχονται από τα διοικητικά δικαστήρια, το κάνουν παράλληλα με τα καθήκοντά τους στη δικαιοσύνη και πρέπει κάποια στιγμή να επανέλθουν και αυτοί πλήρους και αποκλειστικής απασχόλησης στη διοικητική δικαιοσύνη.

Φέτος θα μας επηρεάσει περίπου το 10% των στελεχών της Αρχής Προσφυγών, που αν λάβουμε υπ’ όψιν ότι θα είναι εξαετής η θητεία, είναι κάτω από τον μέσο όρο ανανεώσεων που πρέπει να γίνεται κάθε έτος.

Σήμερα η διάταξη προβλέπει ότι για να ορισθεί κάποιος στην Αρχή Προσφυγών γίνεται μετά από αίτησή του και ο γενικός επίτροπος προτείνει λαμβάνοντας υπ’ όψιν και συνεκτιμώντας τη γνώση και την εμπειρία στο προσφυγικό δίκαιο και το δίκαιο των αλλοδαπών, στο Δίκαιο των Ανθρωπίνων Δικαιωμάτων, στο Διεθνές Δίκαιο, καθώς και την καλή γνώση ξένων γλωσσών ιδίως της αγγλικής. Με την ΚΥΑ έχουμε σκοπό αυτό να το κάνουμε πιο συγκεκριμένο, ώστε να διευκολύνουμε και αυτούς που θέλουν να υποβάλουν αίτηση και τον Γενικό Επίτροπο της Επικρατείας.

Αναφορικά με τις εκκρεμείς υποθέσεις, θέλω να σας πω ότι τον Ιούλιο του 2019 εκκρεμούσαν διακόσιες δύο χιλιάδες υποθέσεις, σήμερα εκκρεμούν σαράντα χιλιάδες. Πλέον έχουμε πολύ υψηλή παραγωγικότητα και δεν ανησυχούμε ότι θα υπάρξει επίπτωση στην αποδοτικότητα της Αρχής Προσφυγών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μηταράκη.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Έφυγε ο κ. Τσιάρας και ήθελα να τον ρωτήσω αν τελικά η στιχομυθία με την κ. Λιακούλη λύθηκε Πήρε πίσω τη διάταξη ή την άλλαξε τη διάταξη, για να καταλάβουμε δηλαδή;

Συζητούμε ένα ακόμα νομοσχέδιο, κυρίες και κύριοι συνάδελφοι, του Υπουργείου Δικαιοσύνης, που ουσιαστικά ενσωματώνει μια κοινοτική οδηγία για την εθνική έννομη τάξη από τη μια και, από την άλλη, προσπαθεί να διορθώσει ορισμένα κακώς κείμενα κυρίως ως προς τις υπερβολικές αναβολές χωρίς σοβαρό λόγο, αλλά και στην πορνογραφία κυρίως. Αυτό που προέκυψε τώρα τελευταία πρέπει άμεσα να το δούμε, να το πολεμήσουμε προτού πάρει τεράστιες διαστάσεις. Ήδη μας έχει ξεφύγει.

Εγώ, κύριε Υπουργέ, θα σας πω κάτι το οποίο σας το είχα πει πολλές φορές. Κοιτάξτε προχθεσινή φωτογραφία του κτηρίου δεκατρία της Σχολής Ευελπίδων. Στις τουαλέτες είναι οι δικογραφίες. Επαναλαμβάνω ότι στις τουαλέτες είναι οι δικογραφίες.

Ορίστε εδώ είναι και θα το δώσω και στα Πρακτικά, κύριοι της Νέας Δημοκρατίας, κύριοι του ΣΥΡΙΖΑ, διότι έχετε υπηρετήσει, κύριε Ξανθόπουλε, και εσείς τη δικαιοσύνη και την υπηρετείτε από την πλευρά των δικηγόρων. Δεν είστε μέσα στη συντεχνία. Υπάρχουν και άνθρωποι οι οποίοι δεν είναι μέσα στις συντεχνίες. Όμως, κοιτάξτε. Τα έχετε δει αυτά; Μέσα στις τουαλέτες είναι.

**ΘΕΟΦΙΛΟΣ ΞΑΝΘΟΠΟΥΛΟΣ:** Κομίζετε γλαύκας.

**ΑΝΤΩΝΙΟΣ ΜΥΛΩΝΑΚΗΣ:** Περάσατε από την Κυβέρνηση, κύριε Ξανθόπουλε. Ναι, κομίζουμε γλαύκας. Να πάτε να τα αλλάξετε. Αυτά περιμένει η κοινωνία. Οι δικογραφίες των ανθρώπων είναι μέσα στις τουαλέτες. Αυτή είναι η κατάσταση.

Παραδέχθηκε ο κύριος Υπουργός προηγουμένως ότι δεν υπάρχουν δικαστικοί υπάλληλοι. Και τι κάνατε τρία χρόνια;

Τι κάνατε πριν τρία χρόνια, κύριε Υπουργέ; Τώρα το καταλάβατε; Έχουμε πάνω από τον μέσο όρο δικαστές και δεν έχουμε δικαστικούς υπαλλήλους, γραμματείς δηλαδή να γράφουν. Να έλεγα ότι δεν έχουμε δικαστές θα το καταλάβαινα. Όμως, να μην έχουμε γραμματείς, γραφιάδες, μορφωμένους, σοβαρούς, καταρτισμένους; Πόσα χρόνια θέλετε ακόμα να κυβερνήσετε για να συμπληρώσουμε τους απαραίτητους αυτούς οι οποίοι χρειάζονται;

Αυτά τα οποία λέτε και κάνετε είναι γιατί προσπαθείτε να πείσετε την κοινωνία ότι όλα τα κάνετε καλά. Σας λέω, λοιπόν, ότι για τα περισσότερα που προσπαθείτε ίσως δεν έχετε δυνατότητες και πρέπει να το ομολογήσετε στον ελληνικό λαό. Θα πείτε «δεν μπορώ». Δεν είναι κακό να πει κάποιος «δεν μπορώ». Κακό είναι να κοροϊδεύει τον κόσμο.

Εγώ δεν καταλαβαίνω, κύριοι συνάδελφοι, πότε θα γίνουμε σοβαρό κράτος.

Δεν μπορούσα να φανταστώ ποτέ ότι ένα χρόνο πριν τις εκλογές και δεν είναι τούτο το φαινόμενο τωρινό, κύριε Υπουργέ. Εδώ και δύο χρόνια βλέπω δέκα-δεκαπέντε άτομα μέσα στη Βουλή. Αν πάτε στις επιτροπές, είναι άδειες οι επιτροπές. Για ποιο λόγο; Τρέχουμε -λέει- για τον προεκλογικό μας αγώνα. Γιατί; Έχουμε εκλογές; Ο ελληνικός λαός, το Σύνταγμα λέει ότι έχουμε εκλογές κάθε τρία χρόνια, κάθε δύο χρόνια;

Πριν έξι μήνες, κύριε Πρόεδρε της Βουλής, μας έλεγαν στις 22 Μαΐου -λέει- εκλογές. Έτρεχαν όλοι στις 22 Μαΐου για εκλογές. Το παραμύθι. Τώρα λένε 2 Οκτωβρίου και ίσως -λέει- και πιο μπροστά λέει ο κ. Γιόγιακας. Μου ήρθε -λέει- η επιφοίτηση του Αγίου Πνεύματος, κοιμήθηκα και είδα ένα όνειρο και πάει και το λέει.

Και από πού βγαίνουν όλα αυτά, κύριε Υπουργέ; Από τον κύριο Πρωθυπουργό. Βγαίνει και λέει σε ένα κανάλι: «Πρόθεσή μου είναι να γίνουν στην ώρα τους» Τι σημαίνει πρόθεση; Και μένα πρόθεσή μου είναι να πάω στο φεγγάρι. Τι σημαίνει πρόθεση είναι; Είναι σοβαρές κουβέντες αυτές λογικών ανθρώπων;. Γι’ αυτό ο κόσμος έξω βρίζει τους πολιτικούς, γυρίζει την πλάτη στην πολιτική και βρίζει και τους Βουλευτές. Και υπάρχουν και άνθρωποι οι οποίοι δεν φταίμε, δηλαδή, ορισμένες φορές για αυτά τα πράγματα και μας βρίζει κι εμάς. Δεν καταλαβαίνω εγώ αυτό το πράγμα. Εκλογές. Τι εκλογές; Εκλογές θα γίνουν στην ώρα τους.

Άμα δεν μπορείτε, κύριε Υπουργέ, να κρατήσετε τη χώρα, να πείτε ότι πρέπει να αλλάξουμε το Σύνταγμα να γίνονται εκλογές κατά το δοκούν, όποτε γουστάρει ο κάθε Πρωθυπουργός ή να βγει ο Πρωθυπουργός να πει «δεν μπορώ». Άμα δεν μπορείς, πήγαινε σε εκλογές να κυβερνήσει κάποιος άλλος. Όμως, δεν μπορεί να μας λέει ότι όλα πάνε καλά, αλλά πρόθεσή μου είναι να κάνω εκλογές στο τέλος της τετραετίας και να αφήνει έτσι στον αέρα να φαίνεται ότι πιθανόν να γίνουν εκλογές.

Και από πού βγαίνει το σενάριο για τις 2 Οκτωβρίου; Από εσάς τους ίδιους βγαίνει το σενάριο, από την Κυβέρνηση, από το Μαξίμου!

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Βγαίνουν τα «παπαγαλάκια» και λένε «εκλογές-εκλογές-εκλογές», μπαίνουν όλοι σε μια διαδικασία εκλογών και δεν ασχολείται κανείς με το νομοθετικό έργο και περιμένει ο φουκαράς ο πολίτης να λυθούν τα προβλήματά του, κύριε Υπουργέ! Ο φουκαράς, ο οποίος πληρώνει! Πληρώνει τριακόσιους εδώ μέσα, για να του λύσουν τα προβλήματα! Νομοθετικό έργο επιτελούμε εμείς εδώ πέρα;

Τα λέω, για να τα ακούει ο ελληνικός λαός, γιατί πολλές φορές φωνάζω ότι τσάμπα και βερεσέ πληρωνόμαστε εδώ μέσα. Δεν έπρεπε κατ’ ουσίαν να υπάρχει Βουλή, να υπάρχει μια κυβέρνηση, στην οποία θα εναλλάσσονται κάθε τέσσερα χρόνια τεχνοκράτες και να κάνουν τη δουλίτσα τους. Τι είναι αυτό το πράγμα τώρα; Εκλογές! Έχουμε θέματα ενεργειακής κρίσης. Από σήμερα δεν έχουμε φυσικό αέριο. Μας έκοψε και η Ρωσία –η «GAZPROM», τάδε- και θα δούμε αν μέσα σε μια εβδομάδα θα επανέλθει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχουμε επισιτιστική κρίση. Έχουμε το πρόβλημα με την Τουρκία, που αντί να κάτσουμε να σκεφτούμε τι συμβαίνει δίπλα μας -δίπλα μας!- και τι μπορεί να συμβεί σε λίγες μέρες, καθόμαστε και λέμε «εκλογές»! Όχι εσείς, δεν το λέτε εσείς, ξέρω ότι εσείς δεν θέλετε, δεν λέτε για εκλογές. Λένε κάτι ανόητοι! Και θα το πω, όποιος μιλάει για εκλογές τούτη εδώ τη στιγμή είναι ανόητος ή ανίκανος και να σηκωθεί να πάει σπίτι του τώρα αμέσως! Κοντεύει να γίνει εμπόλεμη κατάσταση με την Τουρκία, θα τρέχουμε να πολεμάμε και άλλοι λένε «εκλογές»! Να αφήσεις τη χώρα έτσι! Έτσι ωραία, κύριε Υπουργέ, και το αφήνει ο Πρωθυπουργός να αιωρείται!

Δυο λόγια, λοιπόν, για το νομοσχέδιο. Αυτό το θέμα με την αναβολή το έχουμε θίξει πάρα πολλές φορές και εμείς στην Ελληνική Λύση έχουμε πει και την άποψή μας ευθαρσώς, καθαρά, έντιμα. Αυτά περνάει ο ελληνικός λαός, ο άνθρωπος ο οποίος πάει να βρει το δίκιο του, ο φτωχός Έλληνας πολίτης που πληρώνει, λέει, αναβολόσημα. Αναβολόσημα, αναβολή στην αναβολή!

Πήγαν προχθές, πριν από ένα μήνα, για να γίνει η εκδίκαση της υπόθεσης για το Μάτι, κύριε Υπουργέ -το γνωρίζετε- και ζήτησαν αναβολή οι συνήγοροι υπεράσπισης. Γιατί ζήτησαν αναβολή; Γιατί, λέει, μετά από τέσσερα χρόνια δεν έχουν προετοιμαστεί και οι άλλοι έχουν χάσει τους ανθρώπους τους! Εκατόν δύο άνθρωποι νεκροί! Δεν έχουμε, λέει, προετοιμαστεί. Δηλαδή, πόσα χρόνια θέλετε για να προετοιμαστείτε, κύριοι δικηγόροι; Είστε και δικηγόρος, κύριε Υπουργέ. Είστε και δικηγόρος! Πόσα χρόνια θέλετε για να προετοιμαστείτε; Πόσα χρόνια, κύριε Ξανθόπουλε; Σαράντα πέντε χρόνια τούρκικα; Δεν έχουν προετοιμαστεί!

Έρχεται ο άλλος και ζητά αναβολή. Γιατί αναβολή; Γιατί, λέει, από πάνω δικάζει στο εφετείο: «Δικάζω στο εφετείο, πάω στον Άρειο Πάγο απέναντι, πρέπει να τρέξω». Τι παραμύθια της Χαλιμάς πουλάτε στον κόσμο και γεμίζετε τις τσέπες σας με λεφτά και μετά ο κοσμάκης έξω λέει «δεν έχω λεφτά να πάω στο δικαστήριο»; Χάνονται οι δίκες, φυλακή ο φουκαράς, ο οποίος δεν φταίει κιόλας. Φαίνεται, έχουμε παρεξηγήσει πολλά πράγματα.

Βεβαίως, κύριε Υπουργέ, κάνατε μια υποχώρηση. Εγώ θα έλεγα ότι σωστά την κάνατε. Εγώ είχα ζητήσει, είχαμε ζητήσει ως Ελληνική Λύση, μέχρι δύο αναβολές. Το θυμάστε, μία ο κάθε διάδικος, εκτός των περιπτώσεων υγείας. Είχαμε πει ότι στις περιπτώσεις υγείας ή διακοπής ωραρίου ή απεργιακής κινητοποίησης των δικαστικών υπαλλήλων -λογικό είναι αυτό- η αναβολή είναι ex officio.

Σωστό είναι αυτό που κάνετε, διότι μπορεί πέντε μέρες να ζητάει ο κ. Βερβεσός -εδώ είναι η συλλογή και το έχω αυτό «ο λόγος της αναβολής για το κώλυμα του συνηγόρου της υπεράσπισης ή η υποστήριξης κατηγορίας λόγω συμμετοχής του σε άλλη δίκη-διαδικασία- αλλά πρέπει να γνωστοποιείται εγγράφως προς το δικαστήριο, τουλάχιστον πέντε μέρες, κύριε Υπουργέ. Έτσι δεν είναι; Αυτό νομίζω ότι είναι σωστό. Πέντε μέρες πριν. Αν είναι άρρωστος από το νοσοκομείο, αυτό εξαιρείται. Αν είναι άρρωστος, όμως, την προηγούμενη μέρα μπορεί να πάει σε έναν ιδιώτη γιατρό. Λογικό είναι αυτό, από τους γιατρούς, τους κανονικούς, οι οποίοι είναι εγγεγραμμένοι στο σύστημα, ότι είναι πραγματικά άρρωστος. Ναι, μέχρι εδώ, όμως! Αυτά τα παραμύθια «δεν είμαι έτοιμος», «δεν προετοιμάστηκα», «άλλαξα δικηγόρο», «την τελευταία στιγμή πήρα την υπόθεση», αυτά είναι κουταμάρες, παραμύθια της Χαλιμάς! Σταματήστε τα, διότι ο ελληνικός λαός βρίζει συνέχεια και δεν φταίμε όλοι, αυτό είναι το κακό.

Για τα αμυντικά συστήματα τι να πω; Λογικό είναι αυτό. Η βιωσιμότητά τους πρέπει να είναι υπαρκτή. Και ξέρετε, μέχρι τις 22 Ιουνίου ήταν το ευνοϊκό καθεστώς για την αναστολή σε βάρος της εταιρείας μέτρων αναγκαστικής και διοικητικής εκτέλεσης. Αυτό πρέπει να συνεχιστεί και πρέπει να δούμε τι θα κάνουμε με τα ελληνικά αμυντικά συστήματα. Η πατρίδα μας κινδυνεύει και δεν μπορούμε να βγάλουμε πυρομαχικά. Είναι παραγωγή πυρομαχικών.

Θέλω να πάει κάποιος -πραγματικά, κύριε Υπουργέ, κάντε μια βόλτα- μέχρι τα ΕΑΣ. Ξέρετε απ’ έξω τι θα δείτε; Θα δείτε συνεργεία τηλεοπτικά. Δεν το γνωρίζουν οι περισσότεροι εδώ μέσα. Έχει δοθεί για τα γυρίσματα μιας ταινίας ιδιωτικού καναλιού. Ποια, τα ελληνικά αμυντικά συστήματα!

Εδώ, ξέρετε, από την ώρα που ο Πρωθυπουργός εξήγγειλε ότι εκεί θα γίνει πάρκο Υπουργείων έχει γίνει ο κακός χαμός. Δεν παράγονται πυρομαχικά, δεν ξέρουμε τι γίνεται με την υψικάμινο, δεν ξέρουμε πού θα μεταφερθούν. Φεύγουν άνθρωποι τεχνικοί από εκεί οι οποίοι παρήγαγαν όλων των ειδών τα πυρομαχικά. Άλλοι έχουν πάει Πάτρα, άλλοι έχουν πάει Λαύριο, άλλοι φύγανε. Ούτε ξέρει κανείς τι γίνεται και πληρώνει ο ελληνικός λαός ελληνικά αμυντικά συστήματα, να παράξουμε πυρομαχικά. Ούτε πυρομαχικά δεν παράγουμε, τίποτα δεν παράγουμε! Εικοστοί έκτοι σήμερα από τις είκοσι οκτώ χώρες στον πρωτογενή τομέα. Εικοστοί έκτοι, τίποτα δεν παράγουμε! Τίποτα! Έχουμε καθίσει κάτω, έχουμε βάλει το ένα πόδι πάνω στο άλλο, έχουμε ανάψει και δυο-τρία τσιγάρα ο καθένας και καθόμαστε να περάσει η ώρα μας χαλαρά. Όλοι χαλαρά! Έχουμε διαλέξει αυτή τη μέθοδο πλέον.

Το ίδιο χρονικό διάστημα παρατείνεται η χορήγηση αποδεικτικών φορολογικής και ασφαλιστικής ενημερότητας, για να διευκολυνθούν οι συμβολαιογραφικές πράξεις δύο γηπέδων που βρίσκονται στη θέση Βλύχα, τα Στενά ή Φαρδιά Βλύχα του Δήμου Ελευσίνας, Περιφερειακής Ενότητας Δυτικής Αττικής. Και αυτό νομίζω ότι είναι σωστό, διότι ανήκουν στα ελληνικά αμυντικά συστήματα. Είναι περιουσία των ελληνικών αμυντικών συστημάτων και πρέπει να δούμε τι θα κάνουμε με αυτά τα πράγματα. Είναι απίστευτο αυτό που συμβαίνει. Δηλαδή, δεν μπορεί να το χωνέψει άνθρωπος. Άνθρωπος!

Νομίζω ότι τα υπόλοιπα τα έχει πει ο εισηγητής μας, ο κ. Κωνσταντίνος Χήτας. Αυτό θα το καταθέσω, κύριε Υπουργέ. Δείτε το, σας παρακαλώ, αν είναι σωστή αυτή εδώ η εικόνα από τουαλέτες του κτηρίου δεκατρία με τις δικογραφίες των ανθρώπων που μας παρακολουθούν. Και μετά, λέει, χάνονται οι δικογραφίες, λερώνονται οι δικογραφίες, βρέχονται οι δικογραφίες, καταστρέφονται οι δικογραφίες, τα ποντίκια τρώνε τις δικογραφίες. Εδώ είναι!

Αυτά και νομίζω ότι πρέπει όλοι να αλλάξουμε νοοτροπία.

Ευχαριστώ πολύ.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, ο κ. Γεώργιος Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, αναφέρεστε και στη διάρκεια των επιτροπών και εδώ -κυρίως ο Υπουργός, γιατί εσείς είστε δικηγόρος και οι περισσότεροι συνεργάτες πίσω, άρα δεν είναι το ίδιο- σε ρυθμίσεις που έχει το νομοσχέδιό σας και οι οποίες στην ουσία υπηρετούν τα συμφέροντα των πολιτών.

Αναρωτιέται, όμως, κάποιος και μάλιστα όποιος ξέρει τη μάχιμη δικηγορία, τα συμφέροντα των πολιτών δεν περνάνε μέσα από τους δικηγόρους; Οι δικηγόροι καθημερινά που ζουν την αγωνία, τη δυσκολία, την ακτινογραφία της δυσκολίας της κοινωνίας, αυτά που βιώνει ο κόσμος και προσπαθούν να τα λύσουν και να τους υπερασπιστούν δεν τα ξέρουν; Γιατί, λοιπόν, επιχειρείτε μέσα από το νομοσχέδιο αυτό ή μέσα από τη ρητορική σας να κάνετε έναν κοινωνικό αυτοματισμό -που και ο κ. Μυλωνάκης έκανε πριν λίγο- και να ρίξουμε στους δικηγόρους, που η τεράστια πλειοψηφία τους παλεύει να επιβιώσει, αν δεν έχει φύγει από το επάγγελμα, και που μέσα στην πανδημία απαξιώθηκε εντελώς από εσάς οικονομικά και θεσμικά;

Πρέπει, λοιπόν, αυτό να το αναθεωρήσουμε, διότι έχουν κάνει συγκεκριμένες προτάσεις οι δικηγόροι και οι σύλλογοί τους για την επιτάχυνση της απονομής δικαιοσύνης. Είναι συλλειτουργοί της δικαιοσύνης και όταν το λέμε αυτό, πρέπει να το εννοούμε. Και βέβαια έχει έντονο δημόσιο χαρακτήρα το επάγγελμά μας και αποτύπωση και μεγάλους αγώνες βέβαια στην πλάτη μας για τη δημοκρατία, τα δικαιώματα, τη δικαιοσύνη και την ελευθερία. Άρα προσβάλλετε με τον τρόπο που εισάγετε το νομοσχέδιο τους δικηγόρους.

Όλοι μας βέβαια είμαστε υπέρ της επιτάχυνσης της απονομής δικαιοσύνης. Το δείξαμε και εμείς ως κυβέρνηση με σημαντικά βήματα που έγιναν και την περίοδο που ήμασταν εμείς εκεί και μέσα σε πολύ πιο δύσκολες συνθήκες οικονομικά και πολιτικά. Και βέβαια αυτό που πρέπει να αξιολογήσουμε είναι πως λαμβάνονται υπ’ όψιν όλοι οι κρίκοι της αλυσίδας για την επιτάχυνση της δικαιοσύνης. Οι περισσότερες από τις ρυθμίσεις που φέρνετε, δυστυχώς είναι εκτός πραγματικότητας και είναι οι περισσότερες επικοινωνιακές, είναι των εντυπώσεων, δεν είναι της πράξης.

Αυτό, λοιπόν, που χρειάζεται -για να λέμε και προτάσεις, που τις έχουμε πει πολλές φορές- είναι να μην υπάρχουν ανέφικτες ή παράλογες προθεσμίες και περιορισμός βασικών δικαιωμάτων διοικουμένων και κατηγορουμένων, αλλά υλικοτεχνική στήριξη. Αν πάτε στα πρωτοδικεία, θα διαπιστώσετε ότι η ψηφιακή επανάσταση δεν έχει φτάσει στα δικαστήρια της χώρας και στα κτηματολόγια. Έχουν γίνει δυο, τρεις εφαρμογές και λέτε ότι κάνατε ψηφιακή επανάσταση. Η ψηφιακή επανάσταση δεν έχει φτάσει εκεί. Βεβαίως χρειάζεται και περισσότερο προσωπικό. Δεν μπορώ, όμως, να ακούω ότι εμείς δεν προσλάβαμε. Είχαμε πεντέμισι χιλιάδες νέους επιστήμονες, πολλοί από τους οποίους είναι εκτός της χώρας τώρα, που ήταν και στα δικαστήρια και τους απολύσατε, παρά το γεγονός ότι ήταν ένα εξαιρετικό δυναμικό που συνέβαλε στα δικαστήρια και την επιτάχυνση της διαδικασίας. Και περισσότεροι δικαστές πράγματι χρειάζονται. Οι περισσότεροι κάνουν υπέρβαση στη δουλειά τους. Επίσης προσλάβαμε δικαστές με τις διαδικασίες που προβλέπονται. Αυτές είναι κινήσεις.

Έρχομαι στις αλλαγές στον Ποινικό Κώδικα και τον Κώδικα Ποινικής Δικονομίας. Θα αναφερθώ σε αυτές οι οποίες γίνονται για να αντιμετωπιστούν και πάλι προνομιακά οι τραπεζίτες. Μετά την ασυλία που τους νομοθετήσατε πριν από κάποιο διάστημα, τώρα ερχόμαστε και προβλέπουμε ότι είναι κατ’ έγκληση έγκλημα και όχι αυτεπάγγελτο αυτό το οποίο έχουν διαπράξει ενδεχομένως ή φέρονται να το έχουν κάνει. Και σίγουρα μια κυβέρνηση και ένα κυβερνών κόμμα το οποίο αυτή τη στιγμή χρωστάει περίπου 400 εκατομμύρια στις τράπεζες είναι προφανές ότι δεν μπορεί να υψώσει ανάστημα, να τους κυνηγήσει ή να τους φέρει προ των ευθυνών τους. Τα καταστήματα κλείνουν στις περιφέρειές μας σε μια νύχτα, αφήνοντας τις τοπικές κοινωνίες και τους εργαζόμενους στον δρόμο και δεν μιλάει κανείς, ούτε οι Βουλευτές σας, ούτε εσείς και οι εργαζόμενοι σήμερα στις τράπεζες έχουν απεργία για να ζητήσουν το αυτονόητο: επιχειρησιακή σύμβαση για αξιοπρεπή δουλειά.

Έρχομαι τώρα στην τροπολογία του κ. Μηταράκη, ο οποίος ήρθε, κάθισε δύο λεπτά και έφυγε. Δεν άκουσε ούτε τους εισηγητές ούτε τους ειδικούς αγορητές ούτε τους τομεάρχες που τον περίμεναν για να μιλήσουν γι’ αυτό. Έφυγε για τον εξής λόγο: Υπάρχει και εδώ μία ξεκάθαρη παρέμβαση στη διοίκηση, ακόμη και στην ίδια τη δικαιοσύνη από τη διάταξή του. Το 2019 περάσετε τον νόμο περί διεθνούς προστασίας, τον ν.4636. Ήμουν εγώ εισηγητής από τον ΣΥΡΙΖΑ. Λέγατε τότε ότι είναι θεσμική αναβάθμιση των ανεξάρτητων επιτροπών προσφυγών να συγκροτούνται από τρεις δικαστικούς λειτουργούς με τριετή ανανεούμενη θητεία. Και αυτό ήταν λόγος ενίσχυσης του κύρους του οργάνου. Εισάγετε τώρα αιφνιδιαστική τροπολογία η οποία δεν εμφανίστηκε στις επιτροπές. Είστε συναρμόδιος, κύριε Υπουργέ. Καταλαβαίνουμε γιατί δεν εμφανίστηκε στις επιτροπές, για να μην ξεσηκώσει τις αντιδράσεις των φορέων και της Αντιπολίτευσης. Προβλέπει τριετή θητεία των μελών των επιτροπών η οποία ανανεώνεται άπαξ.

Τι σημαίνει πρακτικά αυτό; Σημαίνει ότι από τις είκοσι μία ανεξάρτητες επιτροπές προσφυγών στις έντεκα καθήκοντα προέδρων και μελών ασκούν δικαστικοί λειτουργοί που διορίστηκαν το 2016 και των οποίων η θητεία δεν θα ανανεωθεί. Θα διωχθούν, λοιπόν, από τις επιτροπές δεκατρείς δικαστικοί λειτουργοί που διορίστηκαν το 2016 και αυτό σημαίνει πρακτικά ότι θα υπάρχουν επιτροπές με δικαστές οι οποίοι θα έχουν μεγάλη εμπειρία και θα τις στελεχώνουν και θα υπάρχουν και δέκα επιτροπές οι οποίες θα λειτουργούν με δικαστικούς λειτουργούς χωρίς καθόλου εμπειρία, μόνο και μόνο για να μπουν κάποιοι δικαστικοί και να μάθουν «στου κασίδη του κεφάλι».

Είπε ο κ. Μηταράκης ότι κάθε αλλαγή -και απορώ πώς το είπε αυτό το πράγμα- που γίνεται στις ανεξάρτητες επιτροπές προσφυγών επιφέρει δυσλειτουργία στην εφαρμογή του δικαίου. Κάνει, όμως, ακριβώς αυτό το πράγμα. Αφήνει δέκα επιτροπές χωρίς δικαστικούς λειτουργούς με εμπειρία, βάζει με αδιευκρίνιστες διαδικασίες κάποιους άλλους να τις στελεχώσουν οι οποίοι ενδεχομένως να μην έχουν την εξειδίκευση στο αντικείμενο και τορπιλίζει στην ουσία τη λειτουργία της.

Υπάρχουν συγκεκριμένες διαδικασίες για την αξιολόγηση των δικαστών, αν κάποιος καθυστερεί ή δεν εκπληρώνει τα καθήκοντά του. Γιατί δεν εφαρμόζονται αυτές; Υπάρχει και παραμένει το ερώτημα για ποιον λόγο γίνεται αυτή η αλλαγή, τι εξυπηρετεί, αν υπάρχει κάτι από πίσω, αν είναι συγκεκριμένος ο λόγος για τον οποίον γίνεται και πραγματοποιείται αυτή η τροποποίηση τώρα.

Εκτός, λοιπόν, από το γεγονός ότι ξηλώνουμε σταθερά τα δικαιώματα των προσφύγων είτε με τους ανθρωπιστικούς λόγους είτε με οτιδήποτε άλλο έχει γίνει τα τελευταία χρόνια, παρά το Διεθνές Δίκαιο και τις υποχρεώσεις της χώρας, ερχόμαστε να κάνουμε και μια παρέμβαση, επαναλαμβάνω, στους θεσμούς, στη διοίκηση και στη δικαιοσύνη, παρά το γεγονός ότι πρέπει να διαφυλαχθεί η ορθή λειτουργία των επιτροπών αυτών που είναι κρίσιμη. Υπάρχουν ήδη διαδικασίες για να αξιολογηθούν οι δικαστές, αφού ενδεχομένως κάποιοι να μην επιτελούν τα καθήκοντά τους και χρειάζεται και επιμόρφωση των δικαστών αυτών που και εμείς το λέγαμε για να έχουν εξοικείωση και γνώση του Διεθνούς Δικαίου και της Ευρωπαϊκής Σύμβασης για τα Δικαιώματα του Ανθρώπου.

Ζητάμε, λοιπόν, να αποσυρθεί αυτή η τροπολογία και να μην συνεχίσει η Κυβέρνηση να τορπιλίζει και το κράτος δικαίου και την εικόνα της χώρας, αλλά και αυτήν καθαυτή την ποιοτική δικαιοσύνη για τους πιο ευάλωτους, αλλά και τους ίδιους τους δικαστές να προσβάλλει.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Να δώσω μόνο μια απάντηση, κύριε Ψυχογιέ, για να μην αδικείται από τη διαδικασία. Ήσασταν εδώ όταν μίλησε ο κ. Μηταράκης. Ο κ. Ξανθόπουλος που ζήτησε τον λόγο για να θέσει κάποια ερωτήματα επί της τροπολογίας πήρε τον λόγο. Εάν εσείς μου ζητούσατε τον λόγο για την τροπολογία, θα σας έδινα τον λόγο και θα έμενε ο κ. Μηταράκης. Αδικείτε, δηλαδή, και τον Υπουργό, αλλά και εμένα.

**ΓΕΩΡΓΙΟΣ ΨΥΧΟΓΙΟΣ:** Δεν απευθύνομαι σε εσάς, κύριε Πρόεδρε. Για τον κ. Μηταράκη είπα.

**ΠΡΟΕΔΡΕΥΩΝ (Αθανάσιος Μπούρας):** Εγώ κοίταξα την Αίθουσα. Ο μόνος που ζήτησε τον λόγο για να τοποθετηθεί επί της τροπολογίας ήταν ο κ. Ξανθόπουλος. Αυτό για την αποκατάσταση της αλήθειας.

**ΓΕΩΡΓΙΟΣ ΨΥΧΟΓΙΟΣ:** Αν είναι καλό να κάθονται πέντε λεπτά, εντάξει!

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, πάντα οι Υπουργοί που τοποθετούνται επί συγκεκριμένων μάλιστα ρυθμίσεων τροπολογιών ,γιατί εδώ ήταν συγκεκριμένα για το άρθρο 5 της 1334 τροπολογίας, πρέπει και υποχρεούνται να μένουν στην Ολομέλεια για όσο διάστημα υπάρχουν κάποιες απορίες στις οποίες απαντούν. Δεν σημαίνει ότι συμφωνούμε πάντα όλοι με όλα.

Τώρα τον λόγο έχει ο Βουλευτής της Νέας Δημοκρατίας, ο κ. Ευστάθιος Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, ένα νομοσχέδιο που περιλαμβάνει την ενσωμάτωση μιας νέας οδηγίας, τη συμπλήρωση δύο άλλων οδηγιών, την τυποποίηση για πρώτη φορά στην εσωτερική ποινική έννομη τάξη μιας πράξης με έντονη κοινωνική απαξία, αλλά και κάποιες ποινικοδικονομικές ρυθμίσεις, που κατατείνουν στην επιτάχυνση της απονομής της δικαιοσύνης ευλόγως δεν προσφέρεται για σύγκρουση και αντιπαράθεση.

Γι’ αυτόν ακριβώς τον λόγο νομίζω επέλεξαν κάποιοι συνάδελφοι της Αξιωματικής Αντιπολίτευσης να επιστρατεύσουν το «τζόκερ» της «NOVARTIS», τη στιγμή που κανένας από την κυβερνώσα παράταξη δεν έχει ισχυριστεί ότι η υπόθεση αυτή δεν συνιστά μια ελεγχόμενη υπόθεση, ένα σκάνδαλο.

Από την άλλη, όμως, είναι φανερό από την εξέλιξη των πραγμάτων ότι την ίδια στιγμή πολιτικά πρόσωπα της τότε κυβέρνησης του ΣΥΡΙΖΑ ελέγχονται σήμερα, ένας πρώην υπουργός ελέγχεται σήμερα, για την προσπάθεια ποδηγέτησης της δικαιοσύνης, κατά τη διαδικασία ελέγχου διερεύνησης εκείνης της υπόθεσης, η οποία έσυρε πολιτικά πρόσωπα σε ποινική διερεύνηση χωρίς να συντρέχουν, όπως αποδείχτηκε εκ των υστέρων, τα στοιχεία. Και βέβαια γι’ αυτό ακριβώς σήμερα ελέγχονται ο πρώην υπουργός και κάποιοι εισαγγελικοί λειτουργοί. Και μένει βέβαια στην ανεξάρτητη δικαιοσύνη να αποφανθεί εάν υπάρχουν επαρκή στοιχεία για την παραπομπή και για την καταδίκη τους.

Όμως, ακόμη και ως προς το ζήτημα της άσκησης αγωγής γι’ αυτή την υπόθεση, νομίζω ότι ο τελευταίος που δικαιούται να ομιλεί είναι η Αξιωματική Αντιπολίτευση που είχε την ευθύνη του χειρισμού, του ελέγχου αυτής της υπόθεσης και ουδέποτε άσκησε οποιαδήποτε πράξη για τη διεκδίκηση της αποκατάστασης της αποζημίωσης, της διασφάλισης του δημοσίου συμφέροντος.

Έρχεται λοιπόν και το κάνει η σημερινή Κυβέρνηση. Με επιφύλαξη μάλιστα διεκδικεί την ικανοποίηση της χρηματικής ικανοποίησης λόγω ηθικής βλάβης και εγκαλείται σήμερα από την αντιπολίτευση ακόμα και γι’ αυτό.

Σε ό,τι αφορά το συζητούμενο σχέδιο νόμου, την ενσωμάτωση της οδηγίας 2019/713 για την καταπολέμηση της απάτης και της πλαστογραφίας μέσων πληρωμής πλην των μετρητών και τις άλλες διατάξεις επείγοντος χαρακτήρα, το μέσο της πληρωμής εκτός των μετρητών είναι κάθε μηχανισμός, εφαρμογή ή διαδικασία με υλική ή εικονική μορφή που επιτρέπει στον χρήστη να μεταφέρει χρήματα ή νομισματική αξία χωρίς να κάνει χρήση κερμάτων ή χαρτονομισμάτων.

Τέτοιες, λοιπόν, πράξεις, τέτοιες εφαρμογές είναι τα αξιόγραφα, οι χρεωστικές, οι πιστωτικές και οι προπληρωμένες κάρτες, το ηλεκτρονικό πορτοφόλι, οι ψηφιακές υπηρεσίες πιστώσεων ή χρεώσεων, το web banking, ακόμα και τα κρυπτονομίσματα που έχουν αυξημένη πλέον διάδοση στις συναλλαγές.

Είναι γνωστή σε όλους μας η ραγδαία άνοδος της χρήσης τέτοιων μέσων. Ενδεικτικά να πούμε ότι οι εγχρήματες συναλλαγές στα καταστήματα έχουν μειωθεί πάνω από 50% σε σχέση με το 2019, ενώ αντίστοιχα οι συναλλαγές με κάρτες από το 2019 μέχρι σήμερα έχουν αυξηθεί κατά 44%. Η αξία των συναλλαγών με κάρτα το 2020 ανήλθε στα 35 δισεκατομμύρια ευρώ και αναμένεται το 2021 να φτάσει απολογιστικά και να υπερβεί ενδεχομένως τα 37 δισεκατομμύρια από τα 24 δισεκατομμύρια στα οποία βρισκόταν το 2019.

Αντίστοιχη όμως είναι και η αύξηση των εγκληματικών συμπεριφορών που σχετίζονται με την αύξηση στη χρήση αυτών των μέσων, μια απομακρυσμένη εγκληματικότητα που δύσκολα ανιχνεύεται και ακόμα δυσκολότερα διώκεται και συλλαμβάνεται, αφού κατά κανόνα μιλάμε για διασυνοριακό έγκλημα και για πράξεις που πολλές φορές τα θύματα διαπιστώνουν πολύ καιρό, ίσως και μήνες, μετά από την τέλεσή τους.

Ποιοι οι στόχοι αυτής της οδηγίας; Η εναρμόνιση των ορισμών για μια σειρά ηλεκτρονικών εγκλημάτων, όπως το «hacking» ή το «phishing», δηλαδή η παραβίαση του υπολογιστή του θύματος και το ηλεκτρονικό «ψάρεμα», η τυποποίηση με ενιαίο τρόπο της νομοτυπικής μορφής των παράνομων αυτών συμπεριφορών, η ανταλλαγή πληροφοριών και η διασυνοριακή συνεργασία, η ενίσχυση της αναφοράς περιστατικών απάτης από τα χρηματοπιστωτικά ιδρύματα, αλλά βεβαίως πρωτίστως από τους πολίτες.

Σε ό,τι αφορά τώρα στην ενσωμάτωση των σχετικών κανόνων στην ποινικοδικονομική εσωτερική ύλη, σωστά νομίζω ότι αυτό δεν έγινε με τη θέσπιση ενός ειδικού ποινικού νόμου, αφού η οδηγία αναφέρεται σε αδικήματα σχετικά με την προσβολή εννόμων αγαθών, τα οποία ήδη προστατεύονται από τον Ποινικό Κώδικα και έτσι αποφεύγεται η παράλληλη ισχύς γενικότερων και ειδικότερων διατάξεων.

Τα συγκεκριμένα αδικήματα συνιστούν αναμφίβολα απειλή για την ασφάλεια των συναλλαγών, μέσα τροφοδότησης του οργανωμένου εγκλήματος, δυνητικά δε και της τρομοκρατίας. Επίσης συνιστούν εμπόδιο στην ψηφιακή ενιαία αγορά, διότι κλονίζουν την εμπιστοσύνη των καταναλωτών και προκαλούν οικονομική ζημία. Απαιτείται, συνεπώς, η θέσπιση κοινών κανόνων για την αντιμετώπιση του φαινομένου και αυτό ακριβώς κάνει και το συζητούμενο σχέδιο νόμου.

Το πρώτο μέρος περιλαμβάνει ρυθμίσεις για την καταπολέμηση της απάτης, της πλαστογραφίας, της παραχάραξης, της κλοπής και γενικά, της παράνομης χρήσης, όπως αυτό ορίζεται στις ειδικότερες διατάξεις των άυλων και υλικών μέσων και εφαρμογών πληρωμής εκτός των μετρητών. Με το δεύτερο μέρος εισάγονται συμπληρωματικά μέτρα για την ενσωμάτωση της οδηγίας 2013/48 και της απόφασης-πλαίσιο 2002/584 αναφορικά με το ευρωπαϊκό ένταλμα σύλληψης και νομίζω ότι δεν ακούστηκαν και γι’ αυτές τις διατάξεις ουσιαστικές ενστάσεις.

Άξια αναφοράς αναμφίβολα η ρύθμιση του άρθρου 37 που προβλέπει την τιμώρηση της δημόσιας υποκίνησης τρομοκρατικού εγκλήματος μέσω του διαδικτύου, διάταξη στην οποία δεν μπορεί κάποιος να αντιταχθεί.

Με το άρθρο 38 θεσπίζεται η τιμώρηση της εκδικητικής πορνογραφίας μέσω του νέου άρθρου 346 του Ποινικού Κώδικα στη βασική της μορφή σε βαθμό πλημμελήματος και στην επιβαρυντική, στη διακεκριμένη, σε βαθμό κακουργήματος.

Και εδώ οφείλω να σημειώσω ότι υπήρξε μια άστοχη κριτική σε ένα τέτοιο απεχθές και επαχθές για τα θύματα αδίκημα-πράξη, μια τέτοια συμπεριφορά από την Αξιωματική Αντιπολίτευση, η οποία ούτε λίγο ούτε πολύ υπονόησε ότι η Κυβέρνηση νομοθετεί ορμώμενη από την επικαιρότητα. Αυτό νομίζω ότι εκπέμπει ένα εσφαλμένο μήνυμα στην κοινωνία ως προς τη σημασία και τη σκοπιμότητα, αν θέλετε, της συγκεκριμένης νομοθετικής πρωτοβουλίας.

Τέλος, με τα άρθρα 39 έως 41 εισάγονται ρυθμίσεις δικονομικού χαρακτήρα που κατατείνουν στην επιτάχυνση της απονομής της δικαιοσύνης και νομίζω ότι μετά τις νομοτεχνικές βελτιώσεις που δέχθηκε ο κύριος Υπουργός, αμβλύνονται οι οποιεσδήποτε ενστάσεις και οι σχετικές διατάξεις θα εισφέρουν σε κάποιον βαθμό στην επιτάχυνση της διαδικασίας.

Κύριε Υφυπουργέ, επιτρέψτε μου μια αναφορά στον τόπο μου. Επισκεφθήκαμε πρόσφατα τον Νομό Κοζάνης. Οι συνάδελφοι εκεί σας έθεσαν το ζήτημα του Ειρηνοδικείου της Πτολεμαΐδας. Παρακαλώ θερμά, επειδή είναι πολύ σημαντικό το ζήτημα, ιδίως σε μια περιοχή που υφίσταται τις συνέπειες της απολιγνιτοποίησης και πρέπει να ενισχύσουμε τις κρατικές δομές και υποδομές και τις δικαστηριακές, να επιστρατεύσετε όλες τις αρμόδιες υπηρεσίες, να δείτε με κατανόηση και με ενδιαφέρον το αίτημα αυτό και να προχωρήσει τάχιστα η μετεγκατάσταση του ειρηνοδικείου.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής της Νέας Δημοκρατίας κ. Έλενα Ράπτη.

**ΕΛΕΝΗ ΡΑΠΤΗ:** Κύριε Υπουργέ, κυρίες και κύριοι συνάδελφοι, το θέμα της εκδικητικής πορνογραφίας, που ρυθμίζεται με το υπό συζήτηση νομοσχέδιο απασχόλησε τη δημοσιότητα πριν από κάποιους μήνες. Την απασχόλησε λόγω της επωνυμίας του θύτη. Κι όμως το πρόβλημα δεν είναι καινούργιο, υπάρχει, εξελίσσεται και συντρίβει ψυχικά χιλιάδες θύματα που έρχονται αντιμέτωπα με αυτή την παράνομη συμπεριφορά.

Η εκδικητική πορνογραφία αποτελεί πράξη παράνομη, συνδεδεμένη με την ψηφιακή εποχή που δεν μπορεί να μείνει αναπάντητη και αρρύθμιστη από τον νομοθέτη.

Υπάρχει ένα νομοθετικό κενό που πρέπει άμεσα να καλυφθεί, αφού ως πράξη δεν τυποποιούταν μέχρι σήμερα ως ποινικό αδίκημα. Σκοπός μας σήμερα είναι να τυποποιήσουμε την εκδικητική πορνογραφία ως ξεχωριστή αξιόποινη πράξη, που θα προστατεύει όποιους δέχονται προσβολή της γενετήσιας ζωής και ελευθερίας τους στην ιδιωτική τους ερωτική ζωή από αναρτήσεις προσωπικών τους στιγμών στο διαδίκτυο ή σε μέσα κοινωνικής δικτύωσης, για τις οποίες ουδέποτε έδωσαν τη συναίνεση να κοινολογηθούν.

Αν ανατρέξει κάποιος στον ορισμό του Συμβουλίου της Ευρώπης για τη συγκεκριμένη συμπεριφορά, θα διαπιστώσει πως συνιστά μορφή σύγχρονης κυβερνοβίας που αποσκοπεί στο να εκθέσει, να στιγματίσει και να προσβάλει.

Η ψηφιακή τεχνολογία, που είναι πλέον προσβάσιμη σε όλους, παρέχει εύκολα το μέσο τέλεσης του αδικήματος. Η κινητικότητα στα μέσα κοινωνικής δικτύωσης επιτρέπει τη γρήγορη και πλατιά μετάδοση του παράνομου περιεχομένου.

Θύματα μπορεί να είναι ενήλικες και ανήλικοι, που λόγω της φύσης του εγκλήματος αδυνατούν να υπερασπιστούν τον εαυτό τους. Η βαρύτητα και η κοινωνική έκταση της προσβολής είναι τόσο μεγάλη που προκαλεί σοβαρές βλάβες στην ψυχική και σωματική υγεία των θυμάτων, συχνά ανεπανόρθωτες, που μπορούν να οδηγήσουν ακόμη και σε αυτοκτονία.

Πολλοί από εσάς μπορεί να έχουν διαβάσει την ιστορία της Αμάντα Τοντ, μιας κοπέλας από τον Καναδά που είδε αναρτήσεις από την προσωπική της ζωή να την ακολουθούν όπου και αν πήγαινε, μέχρι που έβαλε τέλος στη ζωή της.

Αμέτρητες τέτοιες υποθέσεις υπάρχουν καθημερινά από ένα έγκλημα που στην Ελλάδα δεν έχει ακόμα τυποποιηθεί.

Είναι, λοιπόν, η ώρα να κάνουμε κάτι και αυτό το κάτι έρχεται με το άρθρο 38 του νέου νόμου που προσθέτει στον Ποινικό μας Κώδικα νέο άρθρο 346 για το συγκεκριμένο αδίκημα.

Η παράγραφος 1 του νέου νόμου τυποποιεί ως αξιόποινη την πράξη της εκδικητικής πορνογραφίας και την τιμωρεί σε βαθμό σοβαρού πλημμελήματος, δηλαδή τιμωρεί κάθε πράξη με την οποία αποκαλύπτεται σε τρίτα πρόσωπα από δράστη που δεν έχει το δικαίωμα πραγματική, αλλοιωμένη, ή σχεδιασμένη εικόνα, ακόμα και κάθε είδους οπτικό ή οπτικοακουστικό υλικό που αποτυπώνει μία μη δημόσια πράξη του άλλου που αφορά στη γενετήσια ζωή του, όπως για παράδειγμα φωτογραφίες, εικόνες, ή βίντεο στα οποία απεικονίζεται η γενετήσια ζωή του θύματος. Προϋπόθεση ή απόδειξη της βλάβης είναι να παραπέμπει η πράξη του δράστη σε πρόσωπο που μπορεί να ταυτοποιηθεί, δηλαδή να διακρίνεται είτε το πρόσωπο είτε τα ιδιαίτερα χαρακτηριστικά του θύματος που το καθιστούν αναγνωρίσιμο.

Η παράγραφος 2 επεκτείνει το αξιόποινο και στην απειλή τέλεσης της παραπάνω πράξης. Και αυτό γιατί έχει αποδειχτεί πως ακόμα και η απειλή αυτής της μορφής προκαλεί στον απειλούμενο αφόρητη ψυχολογική πίεση, όπως ακριβώς και η τέλεση της πράξης. Πρόκειται για μία ορθή και απόλυτα αιτιολογημένη προσθήκη που αποσκοπεί στο να νομοθετηθεί αυστηρά το συγκεκριμένο θέμα στο σύνολό του.

Η παράγραφος 3 του νόμου προβλέπει διακεκριμένες κακουργηματικές μορφές του εγκλήματος που επισύρουν ποινή κάθειρξης μέχρι οκτώ ετών και χρηματική ποινή σε τέσσερις περιπτώσεις τέλεσης του συγκεκριμένου εγκλήματος. Πρώτη, όταν το έγκλημα τελείται με ανάρτηση στο διαδίκτυο ή σε άλλο μέσο κοινωνικής δικτύωσης με αόριστο αριθμό αποδεκτών. Δεύτερη, όταν το έγκλημα τελείται από ενήλικο και αφορά ανήλικο. Τρίτη, όταν το έγκλημα τελείται σε βάρος νυν ή πρώην συζύγου ή συντρόφου του υπαιτίου ή σε βάρος προσώπου που συνοικεί με αυτόν ή έχει μαζί του σχέση εργασίας ή υπηρεσίας ή βρίσκεται υπό την επιμέλεια ή την προστασία του ή δεν μπορεί να υπερασπιστεί τον εαυτό του. Καλύπτει, δηλαδή, πρόσωπα στα οποία η εγγύτητα και η ιδιαίτερη σχέση εμπιστοσύνης ή εξάρτησης που έχει δημιουργηθεί με τον δράστη, τα καθιστά αδύναμα να αντιδράσουν ή να υπερασπιστούν τον εαυτό τους. Και τέταρτη περίπτωση, όταν το έγκλημα τελείται με σκοπό να αποκτήσει ο υπαίτιος της εγκληματικής πράξης περιουσιακό όφελος για τον εαυτό του ή για άλλον.

Τέλος, η παράγραφος 4 προβλέπει πως αν κάποια από τις πράξεις των προηγούμενων παραγράφων οδήγησε το θύμα σε θάνατο, επιβάλλεται κάθειρξη τουλάχιστον δέκα ετών και χρηματική ποινή.

Κυρίες και κύριοι συνάδελφοι, η εκδικητική πορνογραφία συνιστά μια συμπεριφορά παράνομη, εγκληματική, αλλά και με κοινωνικούς όρους απαράδεκτη. Η καταγραφή προσωπικών στιγμών σε ανύποπτο χρόνο, ακόμα και όταν γίνεται με τη συναίνεση του προσώπου, δεν παρέχει καμμία συναίνεση για την κοινοποίησή της. Κανένας και καμμία δεν έχει το δικαίωμα να εκθέτει και να προσβάλλει. Κανένας και καμμία δεν έχει το δικαίωμα να εργαλειοποιεί προσωπικές, ιδιαίτερες στιγμές της γενετήσιας ζωής για οποιονδήποτε λόγο. Κανένας και καμμία δεν μπορεί να φέρνει ανθρώπους στα όρια της απόγνωσης. Είναι ανάγκη να ρυθμίσουμε αυτό το πεδίο. Νομοθετούμε αυστηρά, για να μην βρεθούν άλλοι άνθρωποι κρεμασμένοι στις αναρτήσεις του διαδικτύου, για να προστατεύσουμε άνδρες και γυναίκες στο δικαίωμά τους στη γενετήσια ελευθερία και για να δώσουμε ένα καθαρό μήνυμα σε όσες και όσους σκόπευαν να το κάνουν να το ξανασκεφτούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώθηκε ο κατάλογος των ομιλητών Βουλευτών και τώρα θα πάμε σε έναν κύκλο δευτερολογιών. Δεν ξέρω ποιος θέλει να δευτερολογήσει.

**ΜΑΡΙΑ ΚΟΜΝΗΝΑΚΑ:** Εγώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει για τη δευτερολογία της η ειδική αγορήτρια του Κομμουνιστικού Κόμματος Ελλάδας, η κ. Μαρία Κομνηνάκα.

Κυρία συνάδελφε, από τη θέση σας, αφού μπορείτε τώρα να βγάλετε τη μάσκα.

**ΜΑΡΙΑ ΚΟΜΝΗΝΑΚΑ:** Ναι, δεν έχω αντίρρηση, κύριε Πρόεδρε.

Δεν θα αναφερθώ στο νομοσχέδιο, μόνο στην τροπολογία που αφορά τα ζητήματα του Υπουργείου Μετανάστευσης κατά κύριο λόγο, που συμπαρασύρουν -αν θέλετε- και την ψήφο μας συνολικά στην τροπολογία.

Έρχεται για άλλη μια φορά η Κυβέρνηση να φέρει μια αλλαγή εν μέσω της λειτουργίας -αν θέλετε- που καταλαμβάνει και τις εκκρεμείς αιτήσεις ασύλου για τη βελτίωση –δήθεν- της λειτουργίας των Επιτροπών Προσφυγών, χωρίς, όμως, να λέει ο Υπουργός ούτε λέξη για την πείρα από τη λειτουργία των επιτροπών αυτά τα δύο χρόνια, την αποτελεσματικότητα των προηγούμενων μέτρων. Και μια τέτοια -αν θέλετε- τακτική χαρακτηρίζει, είναι χαρακτηριστικό γνώρισμα της νομοθέτησης, ιδιαίτερα στο Υπουργείο Μετανάστευσης και των αλλαγών που έχουν γίνει μέχρι τώρα.

Ήδη υπήρχε πολύ μεγάλος προβληματισμός από τη μετατροπή της Επιτροπής Προσφυγών σε ουσιαστικές δικαστικές επιτροπές, κυρίως γιατί το υψηλό κόστος της προσφυγής σε αυτές αποθάρρυνε σε έναν βαθμό την προσφυγή και βέβαια, για μας παρέμενε προβληματική και η μονομελής σύνθεση των δευτεροβάθμιων οργάνων που προβλεπόταν και παραμένει να προβλέπεται και στη σημερινή της σύνθεση.

Κυρίως, βέβαια, το βασικό πρόβλημα της λειτουργίας των Επιτροπών Προσφυγών είναι το ίδιο το άδικο περιεχόμενο του ασφυκτικού νομοθετικού πλαισίου που καλούνται αυτές να εφαρμόσουν, δηλαδή, fast track διαδικασίες για την απόρριψη των αιτήσεων ασύλου, η απαράδεκτη έννοια της ασφαλούς χώρας καταγωγής και της ασφαλούς τρίτης χώρας, που λειτουργεί ως συνολικός κόφτης για τα αιτήματα ασύλου, η απαράδεκτη κατηγοριοποίηση των προσφύγων με βάση τη χώρα προορισμού τους και το λεγόμενο «προσφυγικό προφίλ», ακόμα -αν θέλετε- και το γεγονός ότι καταργήθηκε και η παραμικρή έστω δυνατότητα που δινόταν σε πρόσφυγες και με την ύστατη λύση των ανθρωπιστικών λόγων να μπορέσουν να διεκδικήσουν, να βρουν κάποια διέξοδο, όπως συμβαίνει κυρίως, στις περιπτώσεις των ασυνόδευτων ανηλίκων που ενηλικιώνονται. Και κατά κόρον υπάρχουν τέτοιες περιπτώσεις και τώρα που αυτά τα παιδιά που στην πιο ευαίσθητη τους ηλικία ήρθαν αντιμέτωπα με την προσφυγιά, με τον ξεριζωμό, με το πού ενηλικιώνονται, αφού έχουν αποκτήσει και κάποιους δεσμούς με τη χώρα, να είναι αντιμέτωπα με την απέλαση.

Φυσικά, εμείς μιλάμε για μια συνολική αλλαγή στην προστασία στο άσυλο, αλλά δεν μπορούμε να μην αναδείξουμε το γεγονός αφ’ ενός ότι κλείνετε και το παραμικρό παραθυράκι που υπάρχει στον νόμο για να βρουν αυτοί οι άνθρωποι μια διέξοδο και κυρίως, το γεγονός ότι πειραματίζεστε συνεχώς στις πλάτες αυτών των ανθρώπων, που καθένας τους έχει την αγωνία για το πώς και κατά πόσο ουσιαστικά θα εξεταστεί το αίτημά του, με συνεχείς αλλαγές που δεν αιτιολογούνται και σε κάθε περίπτωση μάς προβληματίζουν για τη σκοπιμότητά τους.

Πολύ περισσότερο, βέβαια, καταγγέλλουμε και ως υποκριτική την όποια συζήτηση υπάρχει ή την επίκληση καθυστερήσεων, όταν παραμένουν και διαιωνίζονται τα τεράστια κενά στο αναγκαίο υπαλληλικό προσωπικό στις υπηρεσίες ασύλου, διατηρούνται οι ελαστικές σχέσεις εργασίας και ιδιαίτερα –αν θέλετε- και στους εργαζόμενους στην ΕΑΣ που φτάνουν να δουλεύουν σήμερα μέσω εργολαβιών.

Μέσα σε αυτό, λοιπόν, το πλαίσιο δεν θεωρούμε ότι η συγκεκριμένη τροπολογία θα επιφέρει βελτίωση στα υπάρχοντα προβλήματα που αντιμετωπίζουν οι αιτούντες άσυλο για την εξέταση των αιτημάτων τους, γιατί δεν είναι βέβαια το κύριο πρόβλημα οι περιορισμοί στην ανανέωση της σύνθεσης των επιτροπών για την εναλλαγή των περισσότερων δικαστών, αλλά το κατά πόσο ουσιαστικά εξετάζουν τα αιτήματα αυτά.

Σε κάθε περίπτωση, παραμένει πάντοτε προβληματική η πρόβλεψη για τη δυνατότητα αλλαγής του πλαισίου μέσω υπουργικών αποφάσεων, ειδικά μάλιστα όπως συμβαίνει και στην προκειμένη περίπτωση, που αφορά στη διαδικασία και στα κριτήρια διαμόρφωσης αποφασιστικών οργάνων.

Από αυτή την άποψη θα καταψηφίσουμε τη συγκεκριμένη ρύθμιση. Και στο πρώτο άρθρο της τροπολογίας του Υπουργείου Δικαιοσύνης έχουμε την ένσταση κατά πόσο είναι σωστό τα δικαστήρια των ανηλίκων να συγκροτούνται αποκλειστικά από πρωτοδίκες και όχι από πρόεδρος πρωτοδικών, όπως ίσχυε μέχρι τώρα. Άρα συνολικά θα καταψηφίσουμε την τροπολογία του Υπουργείου Δικαιοσύνης.

Στη δεύτερη τροπολογία που αφορά στα θέματα της αμυντικής βιομηχανίας θα τοποθετηθούμε με το «παρών».

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους του ΠΑΣΟΚ - Κινήματος Αλλαγής για τη δευτερολογία της η ειδική αγορήτρια, κ. Νάντια Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Θα ξεκινήσω με την τροπολογία του Υπουργείου Εθνικής Άμυνας, λέγοντας ότι μετά το 2013-2014, όπου είχε εκπονηθεί σχέδιο αναδιάρθρωσης της εταιρείας με πρωτοβουλία της αείμνηστης Φώφης Γεννηματά, τα ΕΑΣ λειτουργούσαν ουσιαστικά χωρίς στρατηγικό και επιχειρησιακό σχέδιο.

Μετά το 2014 η εταιρεία αφέθηκε να λειτουργεί με μια μειωμένη παραγωγικότητα, καταγράφοντας νέα ελλείμματα και καταγράφοντας νέες ζημιές και αντί η Κυβέρνηση να επιδιώξει ένα ολοκληρωμένο σχέδιο, ένα ολιστικό σχέδιο εξυγίανσης, ουσιαστικά παρείχε νομοθετικά στην εταιρεία κάποια μέτρα προσωρινής ισχύος, δηλαδή, ένα δίχτυ προστασίας το οποίο όμως επί της ουσίας διογκώνει τα προβλήματα της εταιρείας, μεταθέτοντάς τα για αντιμετώπιση στο μέλλον.

Το ΠΑΣΟΚ θεωρεί ότι το θέμα των ΕΑΣ είναι πολύ σοβαρό. Εμείς έχουμε γνώση των πραγμάτων. Έχουμε επισκεφτεί την εταιρεία πάρα πολλές φορές και μάλιστα, έχουμε προβεί επανειλημμένα σε δραστηριότητες κοινοβουλευτικού ελέγχου, χωρίς όμως να έχουμε λάβει μέχρι στιγμής, κύριε Υπουργέ, αξιόπιστες απαντήσεις από τη μεριά της Κυβέρνησης.

Τα ΕΑΣ είναι μια μοναδική στον τομέα της εγχώριας κατασκευής πυρομαχικών για την κάλυψη των αναγκών των Ενόπλων Δυνάμεων της χώρας μας και όχι μόνο.

Θα ψηφίσουμε θετικά στην τροπολογία, αλλά παράλληλα δεν μπορούμε να μην επαναλάβουμε την ανησυχία μας για το ποιες είναι ουσιαστικά οι προθέσεις της Κυβέρνησης, όσον αφορά το μέλλον των ΕΑΣ και ειδικότερα με τις πρόσφατες επιπόλαιες –επιπόλαιες, κυριολεκτικά- επιδιώξεις για μετεγκατάσταση του εργοστασίου του Υμηττού που οι σχετικές εξαγγελίες αποδεικνύουν νομίζω ότι στερούνται των αναγκαίων μελετών.

Άρα λοιπόν ναι, τασσόμαστε υπέρ στις διατάξεις, προκειμένου να μπορέσει να συνεχίσει να λειτουργεί η εταιρεία και να ελπίζουμε με αυτόν τον τρόπο σε μια ευκαιρία για εξυγίανσή της. Ωστόσο οφείλουμε από τη μεριά μας να ασκήσουμε κριτική στην Κυβέρνηση για τους χειρισμούς μέχρι στιγμής τους οποίους έχει κάνει και για την ανυπαρξία πολιτικής βούλησης για το ενδεχόμενο αίσιο μέλλον της εταιρείας και τη συνέχισή της να συμβάλει τόσο στην οικονομία όσο και στις ανάγκες των Ενόπλων Δυνάμεων και το οποίο αποτελεί για εμάς πρώτη προτεραιότητα και για τη στήριξη των εργαζομένων.

Βεβαίως, υπάρχουν πολύ σοβαρά ερωτήματα, κύριε Υπουργέ, όπως παραδείγματος χάριν τι τελικά σχεδιάζει να κάνει η Κυβέρνηση σχετικά με το μέλλον στα ΕΑΣ. Ποιο είναι το πλάνο της Κυβέρνησης; Χρειάζεται μια ξεκάθαρη απάντηση, όπως επίσης ποιο είναι το σχέδιο προκειμένου να επανέλθει η εταιρεία κατά το δυνατόν σε κάποιας μορφής κανονικότητα και οι κρατικές χορηγήσεις να μην πηγαίνουν ουσιαστικά σε ένα πηγάδι χωρίς πάτο. Αυτό γίνεται αυτή τη στιγμή με τον τρόπο τον οποίο λειτουργείτε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Όσον αφορά την τροπολογία του Υπουργείου Δικαιοσύνης, για μία ακόμη φορά βλέπουμε σε μία τροπολογία ενός Υπουργείου να είναι διάσπαρτες διάφορες ρυθμίσεις και από ετερόκλητα Υπουργεία, κάτι το οποίο, σας το έχουμε πει πάρα πολλές φορές, αποτελεί δείγμα και ένδειξη κάκιστης -όχι απλά κακής- νομοθέτησης. Σας το λέμε έτσι, γιατί επαναλαμβάνετε να λειτουργείτε με τον ίδιο τρόπο. Μυαλό δεν βάζετε, για να μπορείτε τουλάχιστον να νομοθετείτε με έναν τρόπο πιο οργανωμένο και με βάση τα πρότυπα και τα πλαίσια της καλής νομοθέτησης. Άρα δεν μπορούμε να μην πούμε «παρών» στη συγκεκριμένη τροπολογία, επισημαίνοντας ιδιαίτερα όσον αφορά το άρθρο 5 που αφορά στο Υπουργείο Μεταναστευτικής Πολιτικής, την ανησυχία και τον φόβο ότι με τον τρόπο τον οποίο ορίζετε τα πράγματα, ουσιαστικά δικαστές που έχουν εμπειρία και γνώση μιας παγιωμένης νομολογίας, η οποία έχει βοηθήσει πάρα πολύ και εξελίσσει τις διατάξεις, με αυτόν τον τρόπο αποκλείονται από την συγκεκριμένη ρύθμιση σε ένα πλαίσιο νομοθετικό το οποίο αλλάζει διαρκώς. Γνωρίζουμε όλοι ότι οι νομοθετικές ρυθμίσεις σχετικά με το μεταναστευτικό είναι κάτι τελείως δυναμικό και αλλάζει διαρκώς και οι έμπειροι δικαστές και οι δικαστές οι οποίοι έχουν διαμορφώσει μέχρι στιγμής τη νομολογία και έχουν δώσει λύσεις, με αυτόν τον τρόπο αποκλείονται. Είναι σίγουρα κάτι το οποίο δημιουργεί νομίζω έναν εύλογο προβληματισμό από τη μεριά όλων μας. Άρα λοιπόν, δεν μπορούμε να μην πούμε τουλάχιστον «παρών», όσον αφορά τη συγκεκριμένη τροπολογία.

Σας ευχαριστώ θερμά.

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα δώσουμε τον λόγο στον Κοινοβουλευτικό Εκπρόσωπο του ΣΥΡΙΖΑ, κ. Ξανθόπουλο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Εν τάχει, για να μην καταχρώμαι του χρόνου μου, θα ήθελα να πω σε ό,τι ακούστηκε προηγουμένως ότι η αφετηρία για τη διεκδίκηση από πλευράς της Ελλάδος των απαιτήσεων από την υπόθεση της «NOVARTIS» είναι το πόρισμα του Νομικού Συμβουλίου του Κράτους. Άρα από εκεί ξεκινά, είναι η αφετηρία, η αξίωση -χρονικά εννοώ- της χώρας. Άρα δεν μπορεί να εγκαλείται ο ΣΥΡΙΖΑ για το τι έκανε τόσα χρόνια ως κυβέρνηση, για την ιστορία του σκανδάλου της «NOVARTIS».

Δεύτερον, σε ό,τι αφορά το κυρίως νομοσχέδιο, έχω το παράπονο ότι ο κ. Τσιάρας δεν μας παρακολουθεί, διότι τα λέμε αυτά τα πράγματα σε τέσσερις συνεδριάσεις των επιτροπών και έρχεται εδώ ο κύριος Υπουργός και μονίμως επαναλαμβάνει ότι δεν αντιλαμβανόμαστε την ανάγκη σύντμησης των προθεσμιών, επίσπευσης της διαδικασίας. Κάνουμε παρατηρήσεις νομοτεχνικού χαρακτήρα γιατί αυτό το νομοσχέδιο έχει τεράστιες ασάφειες και θα δημιουργήσει προβλήματα στην εφαρμογή του δικαίου και δεν καταγράφει τίποτα από αυτά και επαναλαμβάνει μονότονα τις κατηγορίες σε βάρος του ΣΥΡΙΖΑ, ότι είμαστε εκτός της πραγματικής συζήτησης που διεξάγεται στην κοινωνία.

Επισημαίνω για μία ακόμη φορά: εκδικητική πορνογραφία. Κατ’ αρχάς ο τίτλος είναι προσβλητικός γιατί αναφέρεται σε πραγματικές ερωτικές στιγμές των ανθρώπων. Αυτό που είναι παράνομο είναι η διαπόμπευση, η δημοσιοποίηση. Αυτή καθ’ εαυτή η πράξη, λοιπόν, δεν αποτελεί πορνογραφία με την κλασική έννοια του όρου. Θα μπορούσε να έχει μια πιο προσεγμένη διατύπωση. Ο όρος «εκδικητική» δεν εμφανίζεται πουθενά στο κείμενο της διάταξης. Άρα όταν κάνουμε κάποιες παρατηρήσεις ο κύριος Υπουργός προφανώς ή δεν μπορεί να αντιληφθεί τη σημασία που έχουν οι παρατηρήσεις για την αρτιότητα του νομοθετικού κειμένου ή έχει επιλέξει εξ αρχής να θεωρεί τη συζήτηση άνευ νοήματος.

Σε ό,τι αφορά τώρα την τροπολογία του κ. Μηταράκη. Ο ν.4636/2019 όρισε ότι θα συγκροτούνται οι ανεξάρτητες Επιτροπές Προσφυγών από τρεις δικαστικούς λειτουργούς με τριετή ανανεωμένη θητεία και μάλιστα με δικαστές που έχουν την απόλυτη εξειδίκευση του προσφυγικού δικαίου. Αυτήν τη διάταξη την προσυπέγραψε ο Υπουργός Δικαιοσύνης, ο κ. Τσιάρας.

Σήμερα εκ βάθρων ανατρέπουν το υφιστάμενο καθεστώς. Θα φύγουν κατ’ αρχάς οι έμπειροι δικαστικοί λειτουργοί, δηλαδή αυτοί που έχουν διεκπεραιώσει τον κύριο όγκο των υποθέσεων. Γι’ αυτό ρώτησα εγώ τον κύριο Υπουργό, αν καταλαμβάνει και τους νυν υπάρχοντες και με διαβεβαίωσε. Φεύγουν, λοιπόν, οι έμπειροι δικαστικοί λειτουργοί.

Τι είναι αυτό που επιβάλλει σήμερα την ανανέωση της σύνθεσης μέσω της εκδίωξης των έμπειρων δικαστικών λειτουργών; Ποιες ανάγκες εξυπηρετεί η στελέχωση της επιτροπής με ανθρώπους που δεν έχουν σχέση με το προσφυγικό πρόβλημα, το προσφυγικό δίκαιο; Διότι εκδιώκονται οι έμπειροι και θα εμφανιστούν πρωτοεμφανιζόμενοι δικαστές.

Για ποιον λόγο η ίδια η Κυβέρνηση και ο ίδιος ο Υπουργός Δικαιοσύνης το 2019 πρότασσε την ενίσχυση της παρεχόμενης προστασίας και την παροχή ύψιστης εγγύησης στους αιτούντες, γιατί θα εκδικάζονται από δικαστές με απόλυτη εξειδίκευση, και σήμερα οι δικαστές που κατέκτησαν το κριτήριο της απόλυτης εξειδίκευσης εκδιώκονται πυξ λαξ;

Για ποιον λόγο, λοιπόν, η ανανέωση της σύνθεσης της επιτροπής δεν επέρχεται μέσα από τις διαδικασίες αντικατάστασης; Τι σημαίνει η εξοικείωση με τα ζητήματα διεθνούς προστασίας μεγαλύτερου αριθμού δικαστών; Στου «κασίδη το κεφάλι» θα εξοικειώνονται οι δικαστές; Και είναι θέμα εξοικείωσης και όχι βαθιάς γνώσης του προσφυγικού δικαίου, που έρχεται να ρυθμίσει ένα ζήτημα που έχει να κάνει με κεφαλαιώδη ζητήματα της προσωπικότητας και της ανθρώπινης υπόστασης σήμερα; Άρα, λοιπόν, σεμινάρια θα κάνουμε πάνω στους ανθρώπους που θα εμφανίζονται στην Επιτροπή των Προσφυγών;

Πώς εξηγείται ότι η τροπολογία με την παράγραφο 4 προβλέπει την απομάκρυνση από τις επιτροπές, ενώ στην ουσία με τη νέα πρόταση που κάνει λαμβάνονται υπ’ όψιν η γνώση και η εμπειρία στο προσφυγικό δίκαιο και το δίκαιο των αλλοδαπών; Αυτή η αντίφαση είναι κραυγαλέα και δείχνει ότι κάτι άλλο κυοφορείται, κύριε Πρόεδρε, πίσω από αυτή την τροπολογία.

Για ποιον λόγο στον πρόσφατο νόμο που ψηφίσαμε για την Εθνική Σχολή Δικαστών η εμπειρία αποτελεί προσόν και καταργήθηκε το όριο των εννέα ετών της διδασκαλίας στη σχολή και η εμπειρία πλέον αποτελεί κώλυμα και δεν επαναλαμβάνεται ο ορισμός των δικαστών στις υφιστάμενες επιτροπές;

Ρώτησα τον κύριο Υπουργό αν στην αιχμή του προσφυγικού, τώρα που είναι καλοκαίρι, η απομάκρυνση των έμπειρων δικαστών θα εισφέρει κωλύματα και έδειξε να μην τον απασχολεί καθόλου.

Ερώτημα μείζον. Σε λίγες μέρες λήγει η διαδικασία ανανέωσης των στελεχών των επιτροπών. Για ποιον λόγο κατατίθενται σήμερα; Τι θέλει να προλάβει; Χώρια τα προβλήματα συμβατότητας με το Σύνταγμα που έχει αυτή η τροπολογία και θα φανεί. Δεν θέλω να γίνω μάντης κακών.

Δύο ερωτήματα έχω ακόμα, κύριε Πρόεδρε.

Αφού, λοιπόν, επιδιώκουν ανανέωση της σύνθεσης, γιατί, λοιπόν, δεν προβλέπουν ότι η θητεία των μελών είναι τριετής και ότι μπορεί να ανανεωθεί δύο ή τρεις φορές;

Τέλος, γιατί το Υπουργείο Δικαιοσύνης δεν προβαίνει σε μια συνολική θεσμική αναδιοργάνωση της λειτουργίας των επιτροπών, έτσι ώστε να αντιμετωπίσουν εν τω γεννάσθε τα προβλήματα αυτά;

Όλες αυτές οι ερωτήσεις οι οποίες αιωρούνται στην Αίθουσα και οι οποίες είναι αναπάντητες, γιατί ο κύριος Υπουργός βεβαίως περί άλλα τυρβάζει, μας εξαναγκάζουν και μας ωθούν να καταψηφίσουμε τη κατατιθέμενη τροπολογία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Ξανθόπουλο.

Τον λόγο έχει ο κ. Παππάς για τη δευτερολογία του.

**ΙΩΑΝΝΗΣ ΠΑΠΠΑΣ:** Κύριε Πρόεδρε, κύριε Υφυπουργέ, κυρίες και κύριοι Βουλευτές, είχαμε μια πολύ εποικοδομητική συζήτηση σε ένα σημαντικό νομοσχέδιο του Υπουργείου Δικαιοσύνης με το οποίο στοχεύουμε στον εκσυγχρονισμό της νομοθεσίας. Αποδεικνύουμε ότι δεν έχουμε δογματισμούς και στόχος μας είναι η βελτίωση της διαδικασίας της απονομής δικαιοσύνης. Γι’ αυτό εξάλλου ο Υπουργός προχώρησε σε νομοτεχνικές βελτιώσεις. Κατατέθηκαν, τις είδαμε. Είναι αυτές τις οποίες συζητούσαμε τόσες μέρες στις επιτροπές και οι οποίες θεωρητικά είχαν δημιουργήσει αυτά τα προβλήματα. Και δεν αντιλαμβάνομαι γιατί τώρα δεν στηρίζουν και δεν ψηφίζουν οι συνάδελφοι το σημερινό νομοσχέδιο.

Το ανώτατο όριο για τον προσδιορισμό των εξ αναβολής δικών πήγε στους οκτώ μήνες, πρόταση η οποία ακούστηκε από παντού, ενώ προκρίνονται και οι γιατροί πρωτοβάθμιας φροντίδας υγείας σε εκείνους που μπορούν να εκδώσουν βεβαιώσεις για αναβολή μιας δίκης για λόγους υγείας.

Κυρίες και κύριοι συνάδελφοι, όπως ανέφερα και νωρίτερα, στόχος των ρυθμίσεων αυτών είναι να μειωθούν όσο είναι δυνατόν οι καθυστερήσεις που παρατηρούνται στην εκδίκαση των υποθέσεων. Δεν χρειάζεται κάποιος να είναι δικηγόρος ή δικαστής για να αντιλαμβάνεται τα προβλήματα που δημιουργούνται από τις συνεχείς αναβολές στην εκδίκαση των υποθέσεων. Προβληματίζουν τους πολίτες, μειώνουν την εμπιστοσύνη τους ή και απαξιώνουν τη δικαιοσύνη.

Ας το δούμε συνολικά. Πρόκειται για ένα πολύ σοβαρό μείζον κοινωνικό πρόβλημα. Δεν αφορά αποκλειστικά κάποιες επαγγελματικές ομάδες. Γι’ αυτό εμείς, η Κυβέρνησή μας, συνεργαζόμαστε με όλους τους εμπλεκόμενους φορείς και αναζητούμε τις βέλτιστες λύσεις.

Κυρίες και κύριοι συνάδελφοι, το συγκεκριμένο νομοθέτημα του Υπουργείου Δικαιοσύνης -το αναφέραμε και νωρίτερα, αλλά είναι σημαντικό να το επαναλάβουμε- είναι σύγχρονο και είναι επίκαιρο. Αντιμετωπίζει και δίνει λύσεις σε σύγχρονα προβλήματα και νέες μορφές εγκλημάτων, όπως είναι η εκδικητική πορνογραφία. Με όλες αυτές τις παρεμβάσεις -δεν μπορώ να καταλάβω γιατί ενοχλεί κάτι το οποίο είναι πραγματικό, όπως η εκδικητική πορνογραφία- ενισχύουμε το αίσθημα εμπιστοσύνης ανάμεσα στον διοικούμενο και τους λειτουργούς της δικαιοσύνης.

Για εμάς, κυρίες και κύριοι συνάδελφοι, η δικαιοσύνη είναι ένας βασικός πυλώνας ενός σύγχρονου και φιλελεύθερου κράτους. Είναι ανεξάρτητη και έχουμε εμπιστοσύνη σε αυτή. Δεν είχαμε ποτέ ούτε έχουμε σκοπό να την ελέγξουμε, όπως κάποιοι ονειρευόντουσαν ή συνεχίζουν να ονειρεύονται.

Γι’ αυτό, λοιπόν, εκτιμώ και πιστεύω ακόμα και τώρα, την ύστατη στιγμή, ότι πρέπει να υπερψηφιστεί από όλους μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν και οι δευτερολογίες των εισηγητών και των ειδικών αγορητών.

Θα δώσουμε τον λόγο τώρα στον Υφυπουργό Δικαιοσύνης, τον κ. Κώτσηρα, για να κλείσει τη σημερινή συζήτηση του νομοσχεδίου και να περάσουμε στην ψηφοφορία.

Έχετε τον λόγο, κύριε Κώτσηρα.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, φτάνοντας στο τέλος της διαδικασίας της ψήφισης του συγκεκριμένου νομοσχεδίου του Υπουργείου Δικαιοσύνης θεωρώ, ότι έχουν βγει κάποια συμπεράσματα τα οποία αφορούν και την ουσία της ρύθμισης την οποία φέρνουμε σήμερα, αλλά και το κατά πόσο είμαστε όλοι διατεθειμένοι να συζητήσουμε ουσιαστικά για τα ζητήματα που αφορούν την ελληνική δικαιοσύνη και αν τελικά «κρυβόμαστε πίσω από το δάχτυλό μας» ή όχι.

Πράγματι, η βάση του συγκεκριμένου νομοσχεδίου αφορά την προσαρμογή της ελληνικής νομοθεσίας σε οδηγία της Ευρωπαϊκής Ένωσης και σε απόφαση-πλαίσιο του Συμβουλίου, προκειμένου να προσαρμοστεί το Ελληνικό Δίκαιο και να ενισχυθεί το νομικό οπλοστάσιο του Έλληνα δικαστή, αλλά και του Έλληνα νομικού εν γένει για σύγχρονα αδικήματα, για αξιόποινες πράξεις που αφορούν στα μέσα πληρωμής πλην των μετρητών, για να εξελίξει το νομοθετικό πλαίσιο, που πράγματι χρειάζεται προσαρμογή στη νομοθεσία της Ευρωπαϊκής Ένωσης, ώστε και να εξελίσσεται και να προστατεύει όλες τις πιθανές εγκληματικές εκδοχές.

Επίσης, με τις διατάξεις αυτές στηρίζονται θύματα ευαίσθητων αδικημάτων, σύνθετων αδικημάτων, που έχουν να κάνουν με την τεχνολογία, που έχουν να κάνουν με την τεχνολογική εξέλιξη, που έχουν να κάνουν με το οργανωμένο έγκλημα, το οποίο η χώρα μας προσπαθεί να καταπολεμά μέσω της ενίσχυσης της νομοθεσίας της.

Υπενθυμίζω τη νομοθεσία που έχουμε φέρει για τον Ευρωπαίο εισαγγελέα και την ενσωμάτωση οδηγιών σε σχέση με τη νομιμοποίηση εσόδων από εγκληματικές δραστηριότητες.

Γίνεται, λοιπόν, μια προσπάθεια ώστε το «οπλοστάσιο» της χώρας μας να είναι όσο το δυνατόν πιο ενισχυμένο στην αντιμετώπιση τέτοιου είδους σύνθετων αδικημάτων, που συχνά έχουν διασυνοριακή διάσταση.

Επίσης, σε ό,τι αφορά το ένταλμα σύλληψης για την καταπολέμηση της τρομοκρατίας, ειπώθηκαν τα πάντα, έγινε μία σοβαρή ανάλυση. Έχει γίνει μια σοβαρή ενσωμάτωση του ενωσιακού πλαισίου.

Νομίζω ότι, εκτός από την προειδοποιητική επιστολή που έθετε κάποια ζητήματα στη χώρα μας, και η ίδια η ενσωμάτωση νομοτεχνικά έχει γίνει με πάρα πολύ ορθό τρόπο, ώστε να είναι πραγματικά αξιοποιήσιμη από τον Έλληνα νομικό, τον εφαρμοστή του δικαίου, το επόμενο χρονικό διάστημα, για να αντιμετωπίσει ακριβώς αυτά τα φαινόμενα.

Παράλληλα, ένα μεγάλο κομμάτι της συζήτησης αφορούσε ένα νεοπαγές αδίκημα, την εκδικητική πορνογραφία. Είναι ένα αδίκημα το οποίο είναι συνδεδεμένο με την εξέλιξη της τεχνολογίας, είναι συνδεδεμένο με τα σύγχρονα τεχνολογικά δεδομένα. Θίγει κατ’ εξοχήν ευαίσθητες περιπτώσεις πολιτών όπως είναι κατά κύριο λόγο οι γυναίκες, οι ανήλικοι και γι’ αυτόν τον λόγο η πολιτεία έχει αποδείξει ότι είναι παρούσα ώστε να αντιμετωπίζει τέτοια φαινόμενα μέσω του νομοθετικού πλαισίου, όσο αυτά μπορούν από μόνα τους να αντιμετωπιστούν μέσω του νομοθετικού πλαισίου.

Εδώ υπάρχει μία αντίφαση, την οποία την επεσήμανα και στην επιτροπή και βλέπω ότι και σήμερα επαναλήφθηκε και επαναλαμβάνεται από κάποιους συναδέλφους, κατά πόσο ακολουθούμε ή μη την επικαιρότητα και ακολουθούμε στη νομοθέτηση τα δεδομένα που δημιουργούνται δήθεν από τα δελτία ειδήσεων ή από άλλα δεδομένα. Κοιτάξτε. Η κοινωνία εξελίσσεται. Η κοινωνία έχει ανάγκη την πολιτεία να είναι παρούσα και ο νομοθέτης οφείλει να είναι παρών σε κάθε δυνατότητα που έχει να προστατέψει θύματα εγκληματικών ενεργειών και μάλιστα τα πιο ευάλωτα.

Θυμάμαι στο τέλος του 2021, όταν και ψηφίστηκαν οι αλλαγές στον Ποινικό Κώδικα, κάποιους εδώ να εγκαλούν τον κ. Τσιάρα, τον Υπουργό, φέρτε επιτέλους τις διατάξεις του Ποινικού Κώδικα, να αλλάξουμε τον Ποινικό Κώδικα, να αλλάξουμε τον Ποινικό Κώδικα. Όταν ήρθαν οι αλλαγές, έγιναν ξαφνικά προϊόν των κοινωνικών αναγκών και της επικαιρότητας. Δεν μπορούμε να στεκόμαστε πίσω μόνο από μία δογματική θεώρηση, πίσω από τη θεωρία, να συζητάμε μόνο θεωρητικά, λες και το δίκαιο δεν είναι συνδεδεμένο με τις κοινωνικές ανάγκες, λες και το δίκαιο δεν είναι συνδεδεμένο με την κοινωνική πραγματικότητα, λες και ο ποινικός νομοθέτης πρέπει να είναι αποκομμένος και αποστειρωμένος από την κοινωνική πραγματικότητα.

Όταν μάλιστα αφορά ευαίσθητα ζητήματα, όπως είναι τα θέματα των ανηλίκων, όπως είναι τα θέματα των κακοποιήσεων, όπως είναι τα θέματα σύγχρονων αδικημάτων όπως είναι η εκδικητική πορνογραφία, θεωρώ ότι είναι μεμψιμοιρία, κατ’ ελάχιστον, να στεκόμαστε πίσω από νομοτεχνικές, δήθεν, διαφωνίες για να βρούμε έναν τρόπο να μην στηρίξουμε τέτοιες πρωτοβουλίες. Γιατί άκουσα τον εισηγητή του ΣΥΡΙΖΑ να λέει σαν νομική άποψη ότι καλύπτετο από το 2019 και από τον νόμο περί προσωπικών δεδομένων η γκάμα των συμπεριφορών που αφορά την εκδικητική πορνογραφία, ότι καλύπτονται από την υπάρχουσα νομοθεσία.

Ακόμα και να ισχύει αυτό και να υπάρχουν ζητήματα συρροών τα οποία αντιμετωπίζονται, η Ευρωπαϊκή Ένωση που έχει φέρει πρόταση οδηγίας για το συγκεκριμένο αδίκημα, οι γυναικείες οργανώσεις, οι γυναίκες Ευρωβουλευτές στην Ευρωπαϊκή Ένωση που έχουν θέσει το θέμα της εκδικητικής πορνογραφίας είναι και αυτές θύματα της επικαιρότητας; Είναι και η Ευρωπαϊκή Ένωση πίσω από την επικαιρότητα; Δεν πρέπει να προσαρμοζόμαστε, δηλαδή, στα σύγχρονα δεδομένα και όταν βλέπουμε να υπάρχει ένα αδίκημα το οποίο έχει τέτοια νοσηρά χαρακτηριστικά και δεν αντιμετωπίζεται νομοθετικά επαρκώς -ή μπορεί να λέτε εσείς ότι αντιμετωπίζεται επαρκώς- να το αφήνουμε στο περιθώριο και να αξιολογούμε δογματικά μόνο αν θα μας καταλογίσει κανείς ότι ακολουθούμε την επικαιρότητα ή όχι;

Εγώ νομίζω ότι δεν μας έχει ψηφίσει, αγαπητές και αγαπητοί συνάδελφοι, ο ελληνικός λαός εδώ για να καθόμαστε να παρακολουθούμε την κοινωνία να εξελίσσεται και να δημιουργούνται νέα αδικήματα κι εμείς να καθόμαστε και να τα κοιτάμε και να μην παρεμβαίνουμε. Ναι, συμφωνώ απόλυτα, το είπα και στην επιτροπή, ότι ο Ποινικός Κώδικας και ο Κώδικας Ποινικής Δικονομίας είναι δύο νομοθετήματα βάσης, δύο βαριά νομοθετήματα, βασικοί άξονες για τη νομική επιστήμη και την καθημερινότητα των εφαρμογών του δικαίου, αλλά από την άλλη δεν μπορεί να είναι και αποστειρωμένα από τις ανάγκες των πολιτών και της κοινωνίας. Όχι από την επικαιρότητα, από τις ανάγκες των πολιτών και της κοινωνίας.

Γιατί θυμάμαι και την κ. Γιαννακοπούλου που έλεγε συχνά «φέρτε τις διατάξεις για τη βία, κύριε Τσιάρα, φέρτε τις διατάξεις για τον Ποινικό Κώδικα» και μετά μας καταλογίζει τώρα ότι υπάρχει θέμα επικαιρότητας και δήθεν ευκαιριακής νομοθέτησης. Αν είναι να νομοθετούμε ευκαιριακά και να προστατεύουμε ευάλωτα θύματα εγκληματικών ενεργειών, μπορούμε να κάνουμε και αυτή την εξαίρεση και νομίζω ότι αυτή θα επιτρεπόταν από όλους. Γι’ αυτό λέω ότι είναι μεμψιμοιρία πολλές φορές να μην στηρίζονται τέτοιες πρωτοβουλίες.

Πάμε μετά στο θέμα που κέντρισε, επίσης, την κοινοβουλευτική συζήτηση και στις επιτροπές και σήμερα για τις διατάξεις περί της επιτάχυνσης της δικαιοσύνης οι οποίες συμπληρώνουν το συγκεκριμένο σχέδιο νόμου. Η μία αφορούσε τη συνοπτική αιτιολόγηση των διατάξεων των εισαγγελικών αρχών ώστε να μπορέσουμε να δώσουμε ένα εργαλείο στις εισαγγελικές αρχές να πηγαίνουν πιο γρήγορα κάποιες υποθέσεις, με μεγαλύτερη ευελιξία, να ξεμπλοκάρουν τυχόν περιπτώσεις υπερφόρτωσης των δικαστηρίων από τέτοιου είδους δικόγραφα.

Επίσης, στο θέμα της λιπομαρτυρίας προφανώς προσπαθούμε να αντιμετωπίσουμε τις ακραίες περιπτώσεις, τις περιπτώσεις οι οποίες δεν έχουν δικαιολογία να μην προσέρχονται στα δικαστήρια και κατ’ επέκταση να ταλαιπωρούν όλα τα μέρη της δίκης. Ο πολίτης είναι ο στόχος μας και η διευκόλυνση της καθημερινότητάς του. Αυτή είναι η κεντρική στόχευση των διατάξεων αυτών προκειμένου όσο μπορούμε να διευκολύνουμε τη μη κατάχρηση περιπτώσεων σαν κι αυτές που αναφέρω.

Στο ζήτημα των αναβολών επίσης έγινε μια μεγάλη συζήτηση, έγινε και μία νομοτεχνική προσθήκη σήμερα εκ μέρους του κυρίου Υπουργού, κατόπιν της διαβούλευσης που έγινε αυτό το διάστημα. Απορώ πραγματικά, γιατί υποτιμάτε τόσο πολύ τον κοινοβουλευτικό διάλογο, αγαπητές και αγαπητοί συνάδελφοι της Αντιπολίτευσης. Διότι από τη μία λέτε ότι δεν έγινε καμμία συζήτηση για το συγκεκριμένο άρθρο και εν γένει για τις διατάξεις τις συγκεκριμένες για την επιτάχυνση, από την άλλη βλέπετε ότι η κορωνίδα της διαβούλευσης, που είναι η κοινοβουλευτική διαδικασία, ακολουθήθηκε με πάρα πολύ ώριμο τρόπο, έγινε μια σοβαρή αξιολόγηση των δεδομένων που τέθηκαν και αποτυπώθηκε και στη διάταξη. Για ποιον λόγο πρέπει να υποτιμάμε τη διαδικασία που γίνεται εδώ πέρα; Δεν ακούστηκαν οι απόψεις; Δεν έγινε μια αξιολόγηση και μία ενσωμάτωση κάποιων ζητημάτων που τέθηκαν βασισμένα όπως όπως κατατέθηκαν στις νομοτεχνικές βελτιώσεις;

Από την άλλη, όμως, δεν μπορούμε εδώ να κρύβουμε το κεφάλι μας κάτω από την άμμο και να κάνουμε δήθεν τέσσερις συνεδριάσεις και μία συνεδρίαση σήμερα στην Ολομέλεια ότι δεν ξέρουμε τι γίνεται, ότι δεν είναι οι αναβολές πρόβλημα στην ελληνική δικαιοσύνη, ότι ο πολίτης ταλαιπωρείται από την κατάχρηση που υπάρχει πολλές φορές, ότι όλοι πρέπει να δούμε το πρόβλημα κατάματα και όχι να έχουμε αυτή τη θεωρητική προσέγγιση που ακούω.

Λέει η κ. Γιαννακοπούλου: «Να συζητήσουμε ευρύτερα το θέμα των αναβολών στον Κώδικα Οργανισμών Δικαστηρίων και Δικαστών Λειτουργών». Το συζητάμε. Πόσο θα το συζητήσουμε; Ακούμε τον κ. Λάππα, τον εκλεκτό συνάδελφο που τον εκτιμώ ιδιαιτέρως, -εγώ είπα για το ζήτημα της επιστημονικής προσέγγισης ότι δεν έχει την παντογνωσία ο καθένας εδώ πέρα- να λέει: «Να έρθουν εδώ να συζητήσουμε όλοι μαζί». Εντάξει, πόσο καιρό θα συζητήσουμε; Δεν πρέπει να πάρουμε κάποιες αποφάσεις; Δεν πρέπει να δούμε το πρόβλημα κατάματα;

Είπε κάποιος ότι θα λυθεί μόνο με τα συγκεκριμένα τρία άρθρα το θέμα της επιτάχυνσης της δικαιοσύνης; Προφανώς και όχι. Είναι, όμως, κάποιες προσθήκες οι οποίες είναι και επ’ ωφελεία των πολιτών και της κοινωνίας, αλλά ταυτοχρόνως, επί της ουσίας, διευκολύνουν και τους ίδιους τους συμμετέχοντες στην ποινική δίκη. Κι αυτό είναι σε συνέχεια πολλών προσθηκών που έχει κάνει το Υπουργείο Δικαιοσύνης όλο αυτό το χρονικό διάστημα, όπως τις αλλαγές στον Κώδικα Πολιτικής Δικονομίας, στον Ποινικό Κώδικα, στον Κώδικα Ποινικής Δικονομίας, την πρόσφατη προσθήκη που υπήρχε στο νομοσχέδιο του Υπουργείου Προστασίας του Πολίτη και αφορούσε την ψηφιοποίηση των επιδόσεων και τη δυνατότητα ταχύτερης και ασφαλέστερης μεθόδου επίδοσης εγγράφων που έχουν να κάνουν με την ποινική δίκη. Ακόμα κι εκεί μεμψιμοιρία για το αν θα την ψηφίσουν τη διάταξη από την Αντιπολίτευση ή όχι, από το αν τηρούνται τα τεχνικά χαρακτηριστικά και από το αν επιτυγχάνεται ο στόχος.

Εάν δεν συμφωνήσουμε -το λέω για πολλοστή φορά και το πιστεύω ακράδαντα- σε κάποια βασικά δεδομένα ότι πρέπει να δούμε την πραγματικότητα κατάματα και δεν πρέπει να κρυβόμαστε κάθε φορά πίσω από την κάθε επιμέρους διαφωνία, νομίζω ότι δεν πρόκειται να πάμε πουθενά ως πολιτικό σύστημα στα μάτια των πολιτών. Γιατί ξέρουν πολύ καλά οι πολίτες τι γίνεται από τις καταχρήσεις πολλών προβλέψεων που έχει το νομικό πλαίσιο. Ξέρουν πολύ καλά οι πολίτες πώς ταλαιπωρούνται όταν σε μία περίπτωση για έναν που λείπει από την ποινική δίκη ταλαιπωρούνται δέκα και δεκαπέντε πολλές φορές και λένε μα τι γίνεται, θα δικαστεί επιτέλους υπόθεσή μου; Θα λυθεί μόνο από αυτό; Όχι. Εδώ, όμως, δεν στηρίζουμε και τα αυτονόητα. Εδώ υπήρχε διάταξη επί Παπαϊωάννου Υπουργού Δικαιοσύνης του τότε ΠΑΣΟΚ η οποία είχε κάνει μια προσπάθεια και τότε να γίνει ένας εξορθολογισμός. Πάλι δεν στηρίχθηκε. Εάν δεν αντιληφθούμε ότι υπάρχει ανάγκη στα μίνιμουμ να συμφωνήσουμε, νομίζω ότι στα μάτια των πολιτών δεν θα έχουμε την ανταπόκριση που πρέπει να έχει ένα υγιές πολιτικό σύστημα.

Τελειώνω, κύριε Πρόεδρε, με όσα άκουσα περί δήθεν στοχοποίησης των δικηγόρων. Το είπε και ο ΣΥΡΙΖΑ μάλιστα ότι στοχοποιούμε τους δικηγόρους μέσω των διατάξεων αυτών. Καμμία στοχοποίηση, αγαπητές και αγαπητοί συνάδελφοι, για το θέμα των δικηγόρων.

Αντιθέτως με νομοσχέδια που έχει φέρει αυτή η Κυβέρνηση σε συνθήκες πίεσης, ζητήματα που αφορούν τη δικηγορική ύλη έχουν αυξηθεί, όπως είναι οι ένορκες βεβαιώσεις, όπως είναι το θέμα της νομικής βοήθειας που προσπαθούμε να το λύσουμε με νομοθετική διάταξη, η οποία προπληρώνει στην ουσία ένα κομμάτι των ποσών. Ναι, υπάρχει ένα σοβαρό θέμα το οποίο κληρονομήσαμε σε αυτό το κομμάτι και προσπαθούμε να το λύσουμε. Αλλά μη μιλάτε και εσείς τώρα για τη στοχοποίηση των δικηγόρων. Μη μιλάτε και για τη στοχοποίηση των δικηγόρων! Όταν διαδήλωναν για τις ασφαλιστικές εισφορές επί ΣΥΡΙΖΑ και για την ακραία φορολογική και ασφαλιστική τους εξόντωση με 85% του εισοδήματος να πηγαίνει στα κρατικά ταμεία, τους διακωμωδούσατε και τους λέγατε ότι είναι το ψευτοκίνημα της γραβάτας και οι επιστήμονες οι οποίοι διαμαρτύρονται. Δεν έχουμε τόσο κοντή μνήμη σε αυτή την Αίθουσα.

Και τελειώνω, κύριε Πρόεδρε, με το εξής: Είπε ο κ. Μυλωνάκης ότι γίνεται μια μεγάλη συζήτηση περί εκλογών και το ευρύτερο κομμάτι που συζητάμε για το πότε θα γίνουν εκλογές και αν θα γίνουν. Ο Κυριάκος Μητσοτάκης όλο αυτό το διάστημα διαχειρίζεται μια πολύ μεγάλη κρίση σε πολλαπλά μέτωπα και την διαχειριζόμαστε ως Κυβέρνηση και o ίδιος προσωπικά με απόλυτη επάρκεια, στο υγειονομικό σκέλος με την πανδημία, στην ενεργειακή κρίση που έχει απολύτως εξωγενή χαρακτηριστικά και παράλληλα προχωράμε το μεταρρυθμιστικό έργο της Κυβέρνησης βήμα-βήμα, στάδιο-στάδιο ώστε να βελτιώσουμε την καθημερινότητα του Έλληνα πολίτη και να σταθούμε δίπλα του.

Και είναι ο ίδιος που έχει αποδείξει όλο αυτό το χρονικό διάστημα ότι έχει μια απολύτως θεσμική συμπεριφορά. Του δόθηκαν πολλές φορές ευκαιρίες αν ήθελε για το μικροκομματικό συμφέρον της Νέας Δημοκρατίας να έχει άλλες επιλογές. Έχει μία σταθερή απάντηση όλο αυτό το διάστημα σε μια θεσμική και σοβαρή αντιμετώπιση του πολιτικού συστήματος, το οποίο ενισχύει την αξιοπιστία των πολιτών.

Αντιθέτως άκουσα τον κ. Μυλωνάκη –και το είδα μετά και μου έκανε εντύπωση- να χρησιμοποιεί μία έκφραση για όποιον σήμερα συζητάει για εκλογές και να λέει ότι η χώρα δεν πρέπει καν να συζητά για εκλογές εν μέσω αυτών των κρίσεων που βιώνουμε. Συμφωνούμε απόλυτα. Κάθε μέρα ο Πρωθυπουργός όποτε ερωτάται έχει μια σταθερή απάντηση. Κάθε μέρα τον ρωτάνε και συνεχίζει να απαντάει σταθερά θεσμικά για το 2023.

Βλέπω χθες πως ο κ. Βελόπουλος στις 17 Ιουνίου του 2022 να λέει ότι μία είναι η λύση, εκλογές όσο πιο γρήγορα. Συγκεκριμένα: «Μία είναι η μοναδική λύση που μπορεί τουλάχιστον να βγάλει τη χώρα από το αδιέξοδο, να πάει δηλαδή ο Πρωθυπουργός όσο πιο γρήγορα τη χώρα σε εκλογές». Αυτό δεν είπε πριν ο κ. Μυλωνάκης για όποιον λέει για εκλογές τώρα εν μέσω αυτής της επίφοβης κατάστασης; Χρησιμοποίησε και μία φράση, αν δεν κάνω λάθος.

Θα το καταθέσω και στα Πρακτικά.

Το θέμα, λοιπόν, εδώ πέρα είναι ότι πρέπει όλοι να αντιληφθούμε και την κρισιμότητα των στιγμών και ότι ο Έλληνας πολίτης έχει ανάγκη από μια ηρεμία και σταθερότητα εν μέσω των πολλαπλών προβλημάτων. Να μην δημιουργούμε τοξικές καταστάσεις στο πολιτικό σύστημα, διότι εν τέλει δεν είναι επ’ ωφελεία κανενός.

Η χώρα έχει μια ισχυρή Κυβέρνηση η οποία προχωρά το μεταρρυθμιστικό έργο. Πέρασε μια πολύ δύσκολη τριετία πολλών προκλήσεων τις οποίες έφερε σε πέρας. Και συνεχίζουμε την προσπάθεια με μεταρρυθμιστικό τρόπο και με το μάτι μας στην κοινωνία να βοηθήσουμε τον πολίτη στην καθημερινότητά του. Αυτό κάνουμε και με το νομοσχέδιο του Υπουργείου Δικαιοσύνης. Αυτό θα συνεχίσουμε να κάνουμε.

Όποιοι θέλουν να είναι με την κοινωνία, είναι με την κοινωνία. Όποιοι θέλουν να κρύβονται πίσω από λόγους για να μην στηρίζουν καμμία πρωτοβουλία, θα μείνουν με τους λόγους για να μη στηρίζουν καμμία πρωτοβουλία, αλλά μακριά από την κοινωνία.

Ευχαριστώ πολύ.

(Στο σημείο αυτό ο Υφυπουργός Δικαιοσύνης κ. Γεώργιος Κώτσηρας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Δικαιοσύνης: «Ενσωμάτωση της Οδηγίας (ΕΕ) 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (L 123) και λοιπές επείγουσες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, σαράντα δύο άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Ενσωμάτωση της Οδηγίας (ΕΕ) 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (L 123) και λοιπές επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 όπως τροπ. ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ.1334/113 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1335/114 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Δικαιοσύνης: «Ενσωμάτωση της Οδηγίας (ΕΕ) 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (L 123) και λοιπές επείγουσες διατάξεις»έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 310α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 16.56**΄** λύεται η συνεδρίαση για αύριο, ημέρα Τετάρτη 22 Ιουνίου 2022 και ώρα 10.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**